
CHAPTER    I 

THE  BODKINS  OF  BUTTONHOLE 

THE  Bodkin  tribe  claims  for  itsel'  a  somewhat 
aunchent  origin.  The  first  o'  the  race  to 
plant  fit  on  Breetish  grun',  accordin'  to  the  maist 
reliable  authorities,  was  ane  Sir  Theophilus  Ffrench 
wha  cam'  ower  frae  Normandy  wi'  his  forty-second 
cousin,  William  the  Conqueror.  Like  ithers  o' 
his  breed,  this  worthy  was  sairly  aflflickit  wi'  a 
cravin'  very  common  in  a'  ages,  ca'd  earth-hunger. 
Squattin'  himsel'  doon  somewhaur  besooth  the 
Tweed,  upon  a  sung  bittie  o'  grun',  the  previous 
possessor  whaureof  he  had  sent  aboot's  business,  he 
furthwith  proceedit  to  multiply  an'  replenish  the 
earth,  wi'  a  zeal  that  left  naething  to  be  desired. 

In  process  o'  time  the  offspring  o'  this  worthy 
man  waxed  sae  numerous,  that  they  began  to  fin' 
their  elbow-room  raither  scrimp.  This  was  a  thing 
they  cudna  an'  wadna  thole  upon  ony  accoont, 
an'  sae  it  cam'  to  pass  that  a  curn  o'  the  mair 
fordersome  billies  amang  them,  laid  their  heads 
thegither,  an'  set  aff  ae  bonnie  day  in  purshoot  o' 
a  wider  an'  fatter  inheritance.  Some  gaed  ae 
gait,  an'  some  anither,  the  haill  lot  o'  them  reivin' 

an'  thievin'  an'  spulyiein'  whatever  they  thocht  it 
worth  their  while  to  lay  their  cleuks  on. 

Ane  o'  thae  mediaeval  land  grabbers,  mair  en- 
terprisin'  than  his  brithren,  crossed  St.  George's 
Channel,  landit  on  the  Emerald  Isle,  and  after  some 
valiant  fechtin'  an'  thievin'  managed  to  plant  him- 
sel'  doon,  like  the  "  wee,  wee  German  Lairdie,"  in 
a  seat  that  didna  richtfully  belang  till  'im.  After 
the  example  o'  his  Norman  ancestor,  he  begat  a 
lairge  family  o'  sons  an'  dochters.  His  offspring 
increased  sae  amazin'ly,  that  bye-an'-bye  they  had 
the  prood  distinction  o'  gi'ein'  to  Galway  the  title 
o'  the  "  City  o'  the  Tribes  " — a  dizzen  o'  them,  nae 
less,  an'  their  names  are  embalmed  i'  the  followin' 
bittie  o'  doggerel. 

"Athy,  Blake,  Bodkin,  Dean,  Darcy,  Lynch, 
Joyes,  Kirwan,  Martin,  Morris,  Skerret,  Ffrench." 

Noo,  although  history  is  silent  on  the  subject, 
it's  no  an  unwarrantable  stretch  o'  imagination  to 
conclude  that  a  son  or  grandson  o'  the  Bodkin 
aboove  mentioned  crossed  ower  to  "Caledonia 
stern  an'  wild,"  as  his  forbears  had  dune  to  Ire- 
land, an'»  for  a  like  purpose.  Settlin'  himsel'  doon 
i'  the  East  Neuk  o'  Fife,  he  there  foondit  the 
aunchent  an'  honourable  family  o'  the  Bodkins  o' 
Buttonhole,  whaurof  I,  wi'  reverence  be  it  spoken, 
am  at  the  present  day  head-bummer  ! 

But  after  a',  what  does  it  signifee  what  or  wha 
your  forbears  were,  gin  sae  be  yer  ain  character  an' 
conduck  'ill  thole  creetical  inspection  ?  It's  self- 
evident  that  my  ancestors,  an'  every  ither  body's 

ancestors,  male  an'  female,  maun  hae  sprung  frae 
the  Garden  o'  Eden.  At  a  later  date  even  they 
maun  hae  been  borne  on  Noah's  beuks  under  some 
name  or  ither  ;  under  what  parteek'lar  name  is  a 
maitter  o'  nae  moment  whatsomever.  The  question 
o'  supreme  importance  is  not  what  were  yer  for- 
bears ?  but,  what  are  ye  yersel'  ?  As  a  certain  poet 
remarks, — 

"  Worth  makes  the  man,  the  want  of  it  the  fellow, 
And  all  the  rest  is  leather  and  prunella." 

The  ancestral  seat  o'  the  Bodkin  family  has 
been,  time  oot  o'  mind,  at  Buttonhole,  a  sma'  bit 
placie  in  the  parish  o'  Drumlie.  It  is  by  nae 
means  a  princely  possession.  Few  o'  the  Fifeshire 
lairdships  are  or  ever  were  sae.  The  lairds  them- 
sel's  were  in  my  young  days  feckly  hard  up  ;  some 
o'  them  were  weel  kent  to  be  as  puir  as  kirk  mice. 
An  auld-time  Fife  lairdship  has  been  weel  describit 
as  consistin'  o'  "  a  wee  puckle  Ian',  a  big  puckle 
debt,  an'  a  doocot."  Ithers  can  speak  forthemsel's, 
but  for  my  ain  pairt,  while  confessin'  to  the  sma'- 
ness  o'  the  Buttonhole  lairdship,  truth  forbids  me 
to  own  to  the  debt  an'  the  doocot.  The  lairds  o' 
Buttonhole,  sae  far  as  I  can  gether  frae  the  family 
records  in  my  aucht,  were  never  rich  eneuch  to 
hae  a  doocot,  an'  never  puir  eneuch  to  be  owin' 
mair  than  they  cud  pay. 

In  superfeecial  extent,  it  was  exceedin'  nochty. 
I'  the  year  o'  the  lang  drooth,  Dominie  Squeeker, 
the  parish  schoolmaister  o'  Drumlie,  an'  I  may  add 
leader  o'  the  psalmody  likewise,  made  a  measur- 

ment  o't  for  some  purpose  or  ither,  an'  certifeed  on 
soul  an'  conscience,  that  its  area  was  but  three  acres 
nine-an'-twenty  perches  Scots.  Sma'  it  was,  an' 
ferteel  it  was  not.  It  was  mair  fruitfu'  o'  thrissels 
an'  weebos  than  o"  aits  an'  tawties.  Nevertheless, 
it  brocht  furth  plentifu'  craps  o'  nateral  girss, 
threshies,  spretts,  an'  segs,  sae  that  there  was  never 
ony  want  o'  coo's  meat  an'  swine's  meat  a'  the 
year  roon'. 

As  for  the  mansion-hoose  o'  Buttonhole,  it  was 
as  unpretentious  as  the  estate  itsel'.  Flanked  on 
the  richt  by  a  barn  an'  byre,  on  the  left  by  a 
swine's  cruive  an'  chicken  cavie,  defendit  in  front 
by  a  fortification  o'  muck,  an'  moated  by  a  jawhole 
o'  fulzie,  it  was  a  unique  specimen  o'  the  Scottish 
rural  cottage  o'  the  Middle  Ages,  a  few  represen- 
tatives whaureof  are  even  yet  to  be  seen  in  neuks 
remote  frae  the  march  o'  modern  improvement. 
At  the  distance  o'  a  bow-shot  or  sae  frae  the  door, 
which  faced  the  sooth,  in  the  reedy  depths  o'  a  cow- 
slip covered  vale,  a  wee  bit  burnie  wimpled  on  its 
way,  singin'  as  it  went  a  sylvan  sang  to  the  whaups 
an*  wild-deuks  nestlin'  amang  the  segs  an'  spretts 
that  ower-shadowed  its  deep,  dark,  stagnant  pools. 
Ayont  the  burnie,  the  bonnie  burnie  o'  Mossy 
Howe — sacred  to  memory's  earliest  an'  happiest 
recollections — there  stretched  awa  a  wide  wilder- 
ness o'  muirlan',  clad  wi'  "  broon  heath  an'  shaggy 
wood,"  wherein  the  cushat  croodled  through  the 
lang  simmer  days  a  woodland  lullaby  to  her 
unfledged  offspring. 


CHAPTER   II 

THE  HAME  COMIN' 

THE  proprietor  o'  Buttonhole,  wha,  towards  the 
close  o'  the  auchteenth  century,  yielded  his 
heart  an'  hand  to  Miss  Effie  Muckhawkie,  only 
dochter  o'  a  certain  cock-laird  in  the  East  Neuk, 
was  ane  Tammas  Bodkin — a  man  noteworthy  alike 
for  his  slicht  o'  hand  at  the  needle,  for  the  fervency 
o'  his  zeal  an'  piety  as  an  elder  o'  the  Kirk,  an'  for 
his  irreproachable  walk  an'  conversation  as  the 
husband  o'  a  wife  an'  the  faither  o'  a  family.  This 
worthy  man  was  my  faither.  His  Christian  name 
was  Tammas,  an'  I  was  ca'd  after  him.  There 
never  was  a  laird  o'  Buttonhole  that  was  not  a 
Tammas.  It  has  been  the  name  bestowed  upon 
the  auldest  sons  o'  the  family  time  oot  o'  mind. 
Occasionally  whan  there  happened  to  be  as  mony 
as  half-a-dizzen  o'  contemporary  Tammases,  to 
prevent  confusion,  the  name  had  to  be  modifeed 
to  indicate  what  parteek'lar  Tammas  was  meant. 
Under  the  age  o'  ten  or  twal',  they  were  generally 
ca'd  Tammy.  Frae  that  date  till  they  entered 
upon  the  responsibeelities  o'  matrimonial  life,  Tarn 
was  the  favourite  appellation,  an'  whan  they  cam'  up 

to  hae  hooses  an'  wives  o'  their  ain,  they  were 
dignifeed  wi'  the  douce  patriarchal  cognomen  o' 
Tammas.  For  the  sake  o'  still  greater  distinction, 
it  has  sometimes  been  necessar'  to  clap  an  adjective 
to  the  word,  an'  say  wee  Tammy  an'  big  Tammy, 
little  Tarn  an'  muckle  Tarn,  an'  young  Tammas  an' 
auld  Tammas. 

I've  gethered  frae  tradeetion  an'  itherwise,  that 
my  first  visit  to  Buttonhole,  tane  place  on  a  certain 
Hogmanay  nicht  memorable  in  the  East  Neuk  for 
its  by-ordinar'  storm  o'  snaw.  As  gloamin'  begoud 
to  set  in,  which  it  did  aboot  mid-afternoon,  the 
snaw  that  had  been  spitterin'  on  back  an'  fore  the 
haill  day  lang,  increased  an'  multipleed  at  a  fearfu' 
rate. 

Risin'  on  the  weengs  o'  the  win'  it  swirlt  hither 
an'  thither  like  stoure.  It  colleckit  in  immense 
wredes  whaurever  it  faund  a  lowan  corner  to  settle 
doon  in.  It  was  a  nicht  lang  held  in  remembrance 
in  my  faither's  family,  pairtly  for  the  snaw  storm, 
but  mair  parteek'larly  because  o'  its  bein'  the  nicht 
o'  my  hame-comin'.  Aften  hae  I  sat  by  the  chimbla 
cheek  after  I  had  reached  the  years  o'  discretion, 
an'  listened  to  my  faither  an'  mother  recoontin' 
a'  the  oots  an'  ins  o't.  Every  snawy  nicht  that 
happened,  as  lang  as  they  lived  thegither,  they 
never  failed  to  fecht  that  nicht's  battle  ower 
again. 

There  bein'  nae  sic  thing  as  a  horse  beastie  aboot 
Buttonhole,  my  faither  hurried  aff  through  the 
blindin'  snawdrift  to  Snipemire,  an'  got  the  len'  o' 
Dauvit  Scoter's  auld  spavint  yaud  that  had  months 

aforehaun'  been  bespoken  for  the  great  event. 
Mountin'  on  Bawsie's  back  awa  he  gaed,  scramblin' 
through  the  snaw  vvredes  in  the  direction  o'  Skirl- 
nakit,  a  placie  aboot  four  miles  distant,  whaur 
there  lived  a  skilly  auld  wife,  Luckie  Williamson 
by  name,  whase  services  were  invariably  in  request 
whan  additions  were  to  be  made  to  the  population 
o'  the  parish.  Mrs.  Williamson  was  the  weedow  o' 
a  sodger  wha  had  lost  his  life  fechtin'  against  the 
French,  an'  her  word  was  a  law  to  a'  the  women 
fouk  i'  the  parish  ;  haud  awa  frae  the  meenister's 
wife,  an'  maybe  the  Dominie's.  She  cud  pu'  oot 
teeth,  innoculate  for  the  coo-pox,  spread  flee- 
blisters,  an'  spae  fortunes.  Forbye  a'  that  she 
was  sair  lee'd  on  gin  she  didna  like  a  dram,  ay,  an' 
tak'  it  tae  whan  it  cam'  in  her  wey. 

Lang  an'  dreich  was  the  gait  Bawsie  had  to 
gang ;  thick  an'  bewildersome  was  the  snaw ;  but 
the  beastie  bravely  performed  her  task,  an'  duly 
landit  her  rider  at  Skirlnakit 

Mrs.  Williamson  sune  arrayed  hersel'  in  her  auld 
grey  rauchan',  hauled  the  hood  weel  down  ower  her 
haffets,  mountit  the  naig  ahent  my  faither,  an'  awa 
the  twa  o'  them  cantered  through  the  drift  an' 
the  darkness  towards  Buttonhole.  Bawsie,  how- 
ever, made  but  sma'  progress  under  her  double 
fraucht. 

Darker  grew  the  nicht,  looder  an'  still  looder 
howled  the  tempest,  soughin'  an'  whistlin'  an' 
skreeghin'  amang  the  skrunty  bits  o'  trees  that 
skirtit  the  dreary  muir  lyin'  atween  them  an'  the 
Ian'  o'  Beulah. 

Pick-mirk  cam'  doon  on  them,  afore  they  had 
gane  half  the  wey.  The  road  was  fameeliar  eneuch 
to  them  for  ordinar',  but  their  senses  becam'  sae 
doitrifeed  an'  bumbazed  by  reason  o'  the  drift  an' 
the  darkness,  that  they  fairly  tint  their  rackonin'. 
Had  my  faither  been  content  to  trust  to  Bawsie's 
sagacity,  her  nateral  instinct  would  probably  hae 
led  her  to  her  ain  stable  at  Snipemire ;  but,  rizzen 
or  nane,  he  held  gaun  ruggin'  an'  rivin'  at  the  munks, 
an'  he  saw  whaur  he  landit  himsel' !  An'  whaur  was 
that  think  ye  ?  Juist  at  Skirlnakit !  There,  at  her 
ain  knockin'  stane,  whaur  Luckie  Williamson  had 
sae  short  syne  gat  up,  she  did  again  get  doon.  What 
was  to  be  dune  ?  To  Buttonhole  she  was  bund  to 
gang  at  a'  hazards.  It  was  a  job  that  cudna  be 
putten  aff  till  a  mair  convenient  season. 

An  auld  horn  lantrin,  wi'  a  bit  cawnel  doup 
stuck  intil't,  was  hung  roon'  my  faither's  neck  to 
licht  their  way  through  the  gloom,  an'  aff  they  startit 
aince  mair  i'  the  direction  of  Buttonhole.  They 
hadna  gane  a  mile  whan  doon  cam'  puir  Bawsie 
in  a  ditch  half  fou'  o'  slush  an'  snaw  broo,  an'  doon 
gaed  the  riders  heeligoleerie  abune  a' !  Luckie's 
grey  cloak,  like  the  prophet's  mantle,  tane  to  flicht 
across  the  muir.  As  there  was  nae  Elisha  near 
bye  to  seize  hauds  o't  it  juist  got  leave  to  gang. 
A  week  after,  it  was  fund  on  the  tap  o'  a  fir-tree 
twa  mile  awa.  If  Mrs.  Williamson  didna  use  her 
tongue  to  some  purpose,  she  did  naething !  Nae 
banes  were  broken,  hooever,  an'  that  was  ae  great 
mercy.  The  only  damages  consistit  o'  a  wat  skin, 
an'  the  extinguishment  o'  the  cawnel  doup.  Bawsie 

gi'ed  a  warsel  or  twa  an'  oot  she  cam'  no  ae  hair 
the  waur.  Again  they  set  forrit  on  their  journey  ; 
an'  after  coontless  toils  an'  tuilyiements,  they  at 
length  an'  lang  drew  near  to  what  they  thocht  was 
Buttonhole,  but  to  what  turned  oot  to  be  Tree- 
taps,  the  residence  o'  Mr.  Jeames  Muckhawkie,  my 
maternal  gran'faither  that  was  aboot  to  be,  a  placie 
situate,  at  the  very  least,  half-a-dizzen  miles  distant 
frae  Buttonhole  ! 

It  was  noo  weel  on  to  bedtime,  an'  sae,  on 
takin'  a  sly  peep  through  the  shutterless  winnock, 
my  faither  saw  Jeames  sittin'  lowsin'  his  buttons, 
toastin'  his  taes  at  a  roarin'  peat-fire,  an'  takin'  a 
quiet  sook  o'  his  cutty  pipe.  Dismountin'  frae 
his  Pegasus,  my  faither  tried  the  sneck  o'  the 
front  door,  but  lack-a-day  !  It  was  fast.  At  the 
winnock  he  gi'ed  a  lood  reishle,  startlin'  Mr.  Muck- 
hawkie frae  his  reverie. 

"  Wha  are  ye  ?  an'  what  are  ye  ?  "  cried  Jeames, 
flingin'  doon  his  cutty  i'  the  ingle-neuk,  an'  hirplin' 
towards  the  winnock  on  his  stockin'  soles. 

"  It's  me —  lat's  in,"  said  my  faither. 

"  An'  wha's  me  ?  "  inquired  Jeames,  clappin'  his 
nose  close  to  the  glass,  an'  glowerin'  as  if  he  had 
been  tryin'  to  dairt  a  glance  ayont  the  leemits  o' 
infeenitude. 

"  Tammas  Bodkin — yer  ain  son-in-law,"  was  the 
reply.  "  For  guid  sake  open  the  door." 

"  Na,  na,  we've  nae  use  for  gangrel  bodies 
hereawa,"  returned  Mr.  Muckhawkie,  puin'  doon 
the  chackit  apron  that  saired  for  a  blind,  "  ye  can 
gae  back  the  gait  ye  cam',  ye're  owre  late  for  yer 

Hogmanay,  an'  owre  sune  for  a  first-fittin' ;  sae 
gaewa  !  gaewa  wi'  ye  !  " 

Folk  maun  e'en  be  sair  altered  whan  their  ain 
kith  an'  kin  dinna  ken  them.  Puir  man !  Sae 
greatly  cheenged  was  my  faither's  voice  by  rizzen  o' 
cauld  an'  mental  anxiety,  that  it  had  completely 
tint  its  auld  fameeliar  tone,  an'  wad  hae  soondit 
strange  in  the  lugs  o'  the  very  wife  o'  his  bosom. 

Had  it  no  been  for  Mrs.  Williamson,  wha  was 
never  kent  to  be  beat  wi'  ony  thing  she  ever  tane 
in  hand,  neither  Mr.  Muckhawkie's  heart  nor  his 
door  wad  hae  opened  that  nicht.  A  volley  or  twa 
o'  her  persuasive  eloquence,  hooever,  backed  up  by 
sundry  hints  at  domestic  occurrences,  that  he  weel 
kent  were  secrets  to  a'  the  warl'  except  to  her, 
sune  made  the  garrison  capeetulate. 

"  Have  a  care  o's  a' ! "  muttered  Mr.  Muckhawkie 
to  himsel',  "  that  maun  be  Luckie  Williamson,  yet 
what  in  a'  the  earth  can  bring  her  here  at  sic  an 
oor,  an'  on  sic  a  nicht,  is  mair  nor  I  can  faddom ! " 

Up  flew  the  door  an'  in  walked  my  faither  an' 
his  travellin'  companion. 

"  Mercy  be  wi'  us  !  "  exclaimed  Mr.  Muckhawkie, 
haudin'  up  baith  his  hands,  "  what  in  the  name  o' 
a'  that  is  gude  has  brocht  the  twa  o'  ye  here? 
Are  my  een  i'  the  mirligoes  ?  or  what  ? " 

Sae  they  had  to  set  to  wark,  an'  mak'  a  hasty 
narration  o'  a'  their  perils  an'  misfortunes.  But 
Mrs.  Williamson  wadna  rest  in  her  rags  a  single 
moment.  Her  body  was  at  Treetaps,  but  her 
thochts  were  at  Buttonhole.  Mr.  Muckhawkie 
brocht  oot  his  New  Year's  bottle,  an'  garred  them 


THE  HAME   COMIN'  n 

pree  a  wee  lickie  o't  afore  resumin'  their  journey. 
Mrs.  Williamson  he  rowed  up  in  a  pair  o' 
blankets,  an'  Bawsie  bein'  completely  worn-oot,  he 
brocht  furth  his  ain  bit  beastie,  gi'ed  the  twa  riders 
a  leggie  up  on  its  back,  an'  led  them  into  a  muirlan' 
track,  wherefrom,  by  strictly  followin'  their  noses, 
they  couldna  gang  far  astray. 

An  oor's  trottin'  through  the  howlin'  snaw 
tempest,  brocht  them  withoot  further  mishaps  to 
Buttonhole.  The  women  fouk  had  been  in  an 
unco  quandary  ever  sin  sax  o'clock,  for  that  was 
the  oor  whan  the  cavaleers  were  expeckit  to  mak' 
their  appearance.  It  was  noo  past  twal'  o'clock. 
Sair  against  their  will  they  had  performed  the  first 
fittin'  at  Buttonhole,  on  that  eventfu'  New  Year's 
mornin'. 

Their  arrival  sent  a  gush  o'  joy  through  my 
mither's  achin'  heart,  for  she  had  juist  been  con- 
templatin'  the  posseebility  o'  bein'  made  a  mither 
an'  a  weedow  at  the  same  time.  Whaur  had  they 
been  a'  this  time  ?  inquired  a  half-dizzen  o'  female 
tongues  that  gaed  yabblin'  a'  throughither  like  a 
wheen  wild-geese.  Mrs.  Dauvit  Sooter  was  of 
opeenion  that  they  micht  hae  been  at  the  Freuchie 
an'  back  again,  for  that  pairt  o't. 

"Deed  aye,  'oman,  ye  may  say  sae,"  remarkit 
anither  smysterin'  hash,  as  she  tane  a  hearty  sook 
o'  the  buttersaps,  "  but,  fegs,  my  man's  no  ae  bit 
better  whan  there's  ony  thing  ado — he's  no  worth 
ca'in'  oot  '  o'  a  kail  yaird." 

"Ou,  ay,  they're  a'  tarred  wi'  ae  stick,"  yelpit 
oot  a  soople-tongued  snippy.  "  My  Jock's  juist  as 

thochtless  as  a  laddie  whan  he  is  sent  an  errand 
— wad  play  at  the  bools  wi'  the  first  herd  loonie  he 
meets." 

"  Haigs,  it  cheats  me,"  whispered  Mrs.  Walter 
Wabster,  castin'  an  e'e  aroon'  her  to  see  gin  the 
fields  were  fair,  "  it  cheats  me  if  the  twa  o'  them 
hae  na  been  haudin'  their  Hogmanay  at  Jeannie 
Gallowa's." 

"  Did  you  fin'  ony  smell  ?  "  inquired  Mrs.  Sooter, 
puttin'  on  a  consequential  air,  an'  glancin'  roon'  the 
company. 

"  I  canna  juist  be  a'  thegither  sure,  but  I'm  far 
cheatit  gin  I  faund  na  a  slicht  guff  whan  they  cam' 
in,"  replied  Mrs.  Wabster. 

"  I  was  jalousin'  as  muckle,"  returned  Mrs- 
Sooter. 

"  Deed  if  it  daur  be  said,  she's  a  drucken  bodie 
that  Mrs.  Williamson,"  remarked  Mrs.  Snippy 
Tongue. 

"  Ay,  an'  her  to  set  up  hersel',  as  if  she  were 
something  !  My  certie  !  if  every  thing  were  kenned 
— but  bide  awee,  na,"  was  the  observation  o'  the 
wifie  wi'  the  caudle  caup  on  her  knee. 

Save  us  a' !  ae  ill-speakin'  wife  is  eneugh  to  be 
in  a  hoose  at  ae  time,  but  a  haill  half-dizzen  !  'Od, 
they're  eneugh  to  pollute  a  parish. 

On  completin'  his  toilet,  my  faither  stappit  oot 
frae  his  hidie-hole  ahent  the  box-bed  greatly  to 
the  confusion  o'  the  gossips  wha  never  suspeckit 
that  he  was  within  earshot  o'  their  conversation. 
Of  coorse,  he  had  heard  every  word  o't,  but  bein' 
a  man  o'  sense  an'  a  guid  Christian  besides,  he  bore 

it  a'  wi'  patience,  an'  didna  return  railin'  for  railin'. 
Hoosomever,  that  they  micht  sin  against  the  licht, 
if  they  persistit  in  the  belief  that  Luckie  Williamson 
an'  he  had  been  drinkin',  he  tane  special  pains  to 
acquaint  them  wi'  the  real  state  o'  the  case.  Bit 
by  bit  they  learned  what  had  been  the  hindrance, 
an'  what  the  cause  o'  the  slicht  guff  o'  whisky 
Mrs.  Wabster  had  felt,  an'  bit  by  bit  he  gaithered 
what  had  been  transackit  at  Buttonhole  in  the 
interim. 

A  great  event  in  the  history  o'  Buttonhole  had 
tane  place  juist  twenty  minutes  afore  the  arrival  o' 
Mrs.  Williamson,  an'  exactly  at  the  chap  o'  twal' 
o'clock.  Belyve  Mrs.  Muckhawkie,  wi'  an  air  o' 
great  self-importance  depictit  on  her  guid-natered 
coontenance,  cam'  stappin'  into  the  kitchen,  an' 
made  the  offeecial  announcement  to  her  gude-son 
that  his  beloved  wife  was  lichter  o'  a  laddie. 
Reader,  that  laddie  was  me  ! 

Neither  comet  nor  earthquake  marked  the  oor 
o'  my  nateevity,  but  wae's  me,  neist  mornin'  a 
chapman  bodie  was  fund  smoored  in  a  wrede  o' 
snaw  no  aboon  twa  hunder  yairds  to  the  nor'-wast 
o'  Buttonhole.  Puir  craitur  !  he  had  gane  till  he 
cud  gang  nae  mair,  an'  then  he  had  juist  lain 
doon  an'  dee'd  wi'  his  bit  pack  on  his  back  !  A 
the  leelang  nicht  his  wee  bit  faithfu'  doggie  had 
keepit  watch  an'  ward  aside  the  lifeless  corp. 
Whan  my  faither  gaed  oot  i'  the  mornin'  to  fodder 
the  coo,  he  heard  a  waefu'  moligrant  like  the 
whinin'  o'  a  dog.  On  stappin'  alang  to  see  what 
was  the  cause  thereof,  there  was  the  puir  chapman 

lyin'  stark  and  stiff.  The  body  was  rowed  in  a 
windin"  sheet  o'  snaw,  a'  except  his  richt  shoother 
that  had  been  scraipit  bare  by  the  dumb  companion 
o'  his  wearifu'  wanderin's.  Wae's  me  !  for  the  puir 
gangrel  bodie,  after  trampin'  oot  mony  a  dub  e'e 
in  his  lifetime,  had  juist  endit  his  life's  journey 
whan  an'  whaur  I  began  mine  ! 


CHAPTER    III 

SCHOOLS  AND  SCHOOL-MASTERS 

WHAN  I  had  reached  the  age  o'  sax  it  was 
decreed  that  I  sid  be  paddit  aff  to  the  schule. 
My  brither  Jock  an'  my  sister  Chirstie  had  usurpit 
my  seat  on  the  maternal  knee,  an'  I  was  nae 
langer  the  autocrat  o'  Buttonhole  that  I  aince  was. 
I  was  everly  i'  the  gait,  never  oot  o'  mischief,  an' 
aye  fechtin'  wi'  Jock  an'  Chirstie.  It  was  high 
time  for  me  to  set  aff  to  the  schule,  if  no  to  learn, 
at  least  to  keep  me  oot  o'  ill-pratts. 

To  this  proposal  I  had  nae  serious  objection  to 
offer,  for  albeit  my  affection  for  the  scholastic 
life  had  been  greatly  enhanced,  nae  doot,  by  veesions 
o'  leather  straps,  black-holes,  cutty-stools,  an'  rule's 
caps,  that  had  been  held  oot  to  me  by  wey  o' 
encooragment,  yet  whan  I  refleckit  that  my 
faither's  razor-strap  had  begun  to  mak'  raither 
freer  wi'  my  lugs  than  I  thocht  a'  thegither  con- 
sistent wi'  my  dignity  as  the  laird  o'  Buttonhole 
that  was  to  be,  I  cam'  to  the  conclusion  that  my 
schule  treebulations,  whatever  they  micht  be,  cud 
hardly  exceed  in  bitterness  the  sorrows  I  had  to 
dree  at  hame. 

My  first  instructor  was  a  venerable  dame,  ca'd 
Bessie  Birnie,  a  lineal  descendant  o'   the  famous 
piper  o'  Kinghorn.     Bessie  lived  her  liefu'  lane  in 
a  wee  theekit  cottage,  aboot  a  mile  an'  a  half  frae 
Buttonhole,  an'  earned  her  bread,  pairtly  by  her 
spinnin'  wheel,  an'  pairtly  by  teachin!  the  young 
idea  hoo  to  shoot.     Sax  or  aucht  urchins  like  mysel' 
were  the  sum  an'  substance  o'  her  disciple-ship,  an' 
weel  do  I  mind  hoo  we  used  to  squat  roon'  her 
wheel  learnin'  oor  tasks,  juist  like  a  cleckin'  o'  young 
chickins   roon'   a   clockin'   hen.      The    text-beuks 
in  vogue  at  that  time  were  the  Single  Carritches, 
the   Proverbs   o'   Solomon   for   beginners,  an'  the 
Bible  to  finish  aff  wi'.     Bessie's  lingo  was  raither 
auld-fashioned  to  suit  oor  modern  notions  o'  pro- 
nunciation.      In   readin'  sic  beuks   as    Nehemiah, 
whanever  we   cam'   to   ony  jaw-braker  surpassin' 
her  pooers  o'  utterance,  she  wad  juist  gie  a  hoast, 
an'  say,  "  Some  ootlandish  toon  in  Sooth  Ameeriky 
— pass  on  to  the  next  word,  bairn." 

Whan  I  had  sat  three  years  at  Bessie's  feet, 
drinkin'  in  oceans  o'  beuk-lear'  an'  auld-waiT 
wisdom — for  she  wad  sometimes  halt  her  wheel, 
an'  tell  us  a  story  to  keep  us  oot  o'  langer — there 
happened  a  mischanter,  whaurin  I  had  a  leadin' 
han',  that  put  a  violent  termination  to  oor  mutual 
relationship,  an'  got  me  into  nae  little  het  water. 
I  had  gotten  a  bawbee  frae  Auntie  Chirstie  for 
rockin'  the  cradle  till  'er  ae  Saturday  afternoon, 
whan  she  was  ta'en  up  fillin'  her  caff-bed — for  by 
this  time  she  had  been  a  curn  years  marriet  to 
Reekie  the  blacksmith,  an'  had  a  perfect  smytrie 

o'  childer  aboot  her,  an'  I  happend  to  gie  the 
bawbee  to  Rob  Tamson,  an  ill-prattit  vagabond, 
twa  years  my  senior,  whase  faither  keepit  a  bit 
shoppie,  an'  dealt  in  poother  an'  lead-draps,  tellin' 
him  to  bring  wi'  'im  a  bawbee's  worth  o'  poother 
next  mornin'.  Gettin'  haud  o'  an  auld  key,  we 
filed  a  touch-hole  m't,  but  afore  we  had  fired  a 
single  shot,  Bessie  ca'd  us  in  to  oor  lessons  an' 
spoilt  a'  oor  sport.  Rob  Tamson  persuaded  me 
to  slip  doon  a  picklie  o'  the  poother  below  Bessie's 
chair,  wi'  a  sprinklin'  a'  the  gait  frae  the  chair  to 
the  ase-hole.  Nae  sooner  had  Bessie  ta'en  her 
seat  at  the  wheel,  than  Rob  slips  awa'  to  the  fire, 
an'  redds  the  ribs,  lookin'  a'  the  time  the  very 
pictur'  o'  innocence, — ill-deedie  vaig  that  he  was ! 
Afore  ye  cud  hae  said  sax,  pluff  ga'ed  the  poother, 
an'  besides  singein'  a'  Bessie's  nether  garments,  an' 
raisin'  a  skirl  amang  the  schule  weans,  it  set  fire 
to  the  flows  o'  lint  that  were  stickin'  a'  ower 
the  wheel,  an'  loupin'  up  through  the  flichts,  the 
lowe  seized  on  the  rock,  reducin'  it  to  black  ase 
in  a  crack. 

Bessie  was  half  mad  wi'  fricht  an'  anger.  As  soor#. . 
as  she  had  ta'en  precautions  against  the  spread  o' 
the  conflagration,  she  banged  doon  the  strap,  an' 
ca'd  a  coort-martial  instanter.  Rob  Tamson  bein' 
the  loon  wha  had  set  lunt  to  the  train,  was  ta'en 
into  custody  as  the  Guy  Fawkes  o'  this  wicked 
gunpoother  plot.  I  foresaw  what  wad  be  the 
upshot,  for  Rob  was  na  the  man  to  stand  lang 
switherin'  'tween  a  sair  hide,  an'  turnin'  king's 
evidence.  Juist  as  the  strap  was  aboot  to  alicht 

on  a  maist  vulnerable  pairt  o's  body,  oot  cam'  the 
truth  wi'  a  lee  at  the  tail  o't 

"  It  was  Tammy  Bodkin  that  had  the  poother  ! " 
he  cried  (which  was  a'  very  true) ;  "  an'  feint  ane 
o'  me  kent  that  it  was  ab'low  yer  chair"  (which 
was  a  manifest  lee). 

My  regaird  for  truth  forbade  me  to  deny  the 
first  half  o'  the  impeachment,  an'  want  o'  time 
preventit  me  frae  bearin'  my  humble  testimony 
on  the  second,  for  i'  the  twinklin'  o'  an  e'e  Bessie 
was  at  me  wi'  a  fearfu'  bellum,  ettlin'  to  lay  on  me 
wi'  a'  her  micht  an'  main,  but  the  instinct  o'  self- 
preservation  stappit  in  to  my  succour,  an'  sae  I 
managed  aye  to  keep  the  wheel  atween  me  an'  a' 
skaith.  Roon'  the  wheel  we  ran,  Bessie  the  hound 
an'  me  the  hare,  till  at  length  an'  lang  a  hole  in 
her  chackit  apron  claught  hauds  o'  the  temper-pin, 
whan  doon  gaed  Bessie  an'  the  wheel  aboon  a', 
while  I  made  aff  to  the  door  as  fast  as  my  feet 
cud  carry  me,  leavin'  her  to  gether  hersel'  oot  o' 
the  fluir-head  as  best  she  cud. 

Hame  I  trottit  wi'  my  thoom  i'  my  cheek,  fleein' 
frae  the  deil,  only  to  Ian'  i'  the  deep  sea,  for  the 
auld  sorra  banged  up  the  remains  o'  the  rock,  wi' 
the  aizles  o'  the  lint  still  stickin'  till't,  an'  ta'en  the 
gait  at  my  heels  as  fast  as  she  cud  rin,  vowin' 
vengeance  against  me  a'  the  wey.  Of  coorse,  in 
lodgin'  her  complaint  wi'  my  faither,  Bessie  didna 
underestimate  the  extent  o'  the  damage,  nor 
meetigate  in  the  least  the  heinousness  o'  my 
transgression,  an',  my  certie  !  gin  he,  honest  man, 
didna'  mak'  Auntie  Chirstie's  bawbee  the  dearest  I 

ever  had  in  a'  my  aught,  he  did  naething !  My 
faither  had  to  pey  for  the  mendin'  o'  the  wheel,  an' 
Bessie  refused  to  alloo  sic  a  menseless  rapscallion 
as  Tammy  Bodkin  to  set  anither  fit  within  her 
academy. 

That  very  nicht,  a  conference  ta'en  place  atween 
the  auld  fouk  afore  ga'en  to  bed,  whan  it  was 
resolved  that  I  sid  be  tutored  for  a  season  under 
the  e'e  o'  my  faither  himsel'.  As  his  twa  looves 
were  likely  to  prove  wechtier  than  Bessie's  strap, 
I  had  my  ain  thochts  as  to  the  wisdom  o'  this 
arrangement. 

Neist  mornin'  my  faither  ordered  me  to  stap 
upstairs  wi'  my  Proverbs  an'  Carritches,  an'  tak' 
my  station  at  his  lug  on  the  board.  If  Bessie's 
orthoepy  was  bad,  his  was  ten  hunder'  times  waur, 
an'  atween  the  twa  o'  's  I'm  thinkin'  we  made  a 
sad  mess  o'  sacred  things.  Mony  a  blenter  did  I 
get  in  the  side  o'  the  head  for  fauts  o'  pronuncia- 
tion that  were  but  little  mendit  by  his  attempts  at 
rectifeein'  them.  I  had  my  ain  thochts  though  I 
durstna  say  a  word,  but  sure  am  I,  gin  Bessie  had 
been  at  his  haffets  sometimes,  she  wad  hae  gar'd 
them  ring,  an'  maybe  stappit  him  into  the  coal-hole 
till  he  cam'  till  himsel'  awee. 

But  the  Sabbath-day  was  the  maist  wearisome 
day  o'  a'  the  week  to  me.  My  faither  bein'  an 
elder,  an'  a  strict  disciplinarian,  considert  it  to  be 
his  bounden  duty  to  haud  himsel'  an'  the  haill 
hoosehold  in  het  water  frae  mornin'  to  nicht. 
Duly  as  the  day  cam'  roon',  his  razor-strap  was 
hung  up  at's  lug,  that  it  micht  prove  a  terror  to 

evil  doers.  Whaever  ventured  to  glower  aff  his 
beuk,  or  hoast  aboon  his  breath,  or  alloo  a  smile 
to  crawl  ower  his  coontenance,  was  sure  to  get  an 
admoneetion  wi't  across  the  fingers.  In  the  e'enin' 
we  a'  assembled  aroon'  the  parental  knee  to  read 
verse  aboot,  an'  say  oor  Carritches.  By  wey  o' 
improvin'  the  occasion  he  wad  sometimes  put  bits 
o'  questions  t'  us  youngsters,  which  we  had  to 
answer  oot  o'  oor  ain  heads,  an'  unco  droll  answers 
they  were  at  times. 

Ae  Sabbath-nicht,  we  were  a'  eydent  at  oor 
lessons  as  usual.  The  subjeck  was  in  the  beuk  o' 
Jonah,  an'  as  the  readin'  ga'ed  on,  he  clappit  in  aye 
the  ither  question,  as  his  mainner  was,  an'  whan 
at  last  we  cam'  to  the  verse,  whaurin  we  are 
informed  that  a  whaul  swallow't  the  rebellious 
prophet  alive,  he  says  to  me,  "Tammy,  cud  ye 
think  o'  onything  mair  wonderfu'  than  that — a 
whaul  swallowin'  the  prophet  ?  " 

"  Ou,  aye,  faither,"  I  replied — "  something  far 
mair  wonderfu'  than  that." 

"  An'  what  cud  that  be,  man  ?  "  says  he,  openin' 
his  een  an'  mooth  to  their  widest  possible  extent. 

"  Ou,  wad  it  no  hae  been  muckle  mair  wonderfu' 
had  the  prophet  swallow't  the  whaul  ?  "  I  replied, 
in  the  perfect  innocency  o'  my  heart. 

The  skirl  o'  lauchter  that  followed  was  clean 
contrary  to  a'  the  laws  o'  decorum,  an'  I,  even  I, 
was  terror-stricken  at  the  soon's  mysel'  had  made. 
But  wha  cud  help  it?  A'  my  mither's  ingenuity 
even  was  sairly  taskit  to  smother  the  lauch  that 
wad  be  oot  in  spite  o'  'er.  But  had  ye  seen  hoo 

the  colour  cam'  an'  gaed  on  my  faither's  coonten- 
ance,  an'  hoo  stern-like  he  dairtit  his  e'e  frae  ane 
till  anither  at  sic  an  exhibeetion  o'  unseasonable 
merriment,  ye  wad  hae  been  puzzled  to  ken 
whether  to  greet  or  lauch.  Short-lived  was  oor 
mirth,  hooever,  for  in  a  twinklin'  the  strap  was 
wallopin'  richt  an'  left  ower  the  lugs  o'  the 
graceless  offenders,  an',  by  my  sang,  the  hoose  o' 
mirth  sune  becam'  the  hoose  o'  mournin  ' !  Every 
moment  I  thocht  whan  the  strap  wad  licht  ower 
my  mither's  haffets  also,  for  she  was  as  deep  i'  the 
transgression  as  ony  o'  us,  but  she  was  suffered  to 
escape  wi'  a  word  o'  admoneetion.  On  my  head 
especially  were  poured  oot  a'  the  vials  o'  his  wrath, 
an'  the  creeshin'  I  got  was  only  to  be  compared  wi' 
what  had  followed  the  "  Gunpoother  Treason." 

Frae  that  nicht,  it  was  settled  i'  the  paternal 
mind  that,  for  my  impiddence  in  bein'  the  mean  o' 
stirrin'  up  sae  grave  a  breach  o'  decorum,  I  sid  hae 
my  nose  furthwith  put  to  the  grun'stane.  In 
brief,  as  my  faither  was  gettin'  tired  o'  teachin'  me, 
as  I  was  profitin'  but  little  frae  his  tueetion,  an'  as 
the  season  was  comin'  roon'  whan  he  wad  be  aften 
frae  hame  "  whuppin'  the  cat,"  he  resolved  to  place 
me  under  the  merciment  o'  Mr.  Squeeker,  the 
pairish  Dominie,  a  man  generally  thocht  to  be 
deeply  versed  in  the  sciences  o'  readin',  wreatin', 
an'  coontin',  an'  a  maist  severe  flagellator,  as  I 
sune  faun'  oot  to  my  cost. 

The  Dominie  belanged  to  the  auld  schule  o' 
worthies,  wha  were  aye  ready  either  for  a  dram  or 
a  theological  discussion.  In  his  ooter  man  he  was 

unco  kenspeckle.  His  head  was  surmountit  by 
a  broon  worsted  wig,  on  his  back  he  wore  a  licht- 
blue  coat  wi'  brass  buttons,  his  thighs  were 
encased  in  a  pair  o'  velvet  knee-breeks,  glazed  wi' 
dirt,  threed-bare  wi'  auld  age,  an'  tender  as 
chicken  wort,  an'  on  his  lower  shanks  he  had  a 
pair  o'  coorse,  ribbit,  hamert-wrocht  blue  stockin's. 
Aboot  mid-forenoon,  after  he  had  wearied  himsel' 
oot  wi'  the  administration  o'  pawmies  at  the  rate 
o'  a  dizzen  or  sae  to  ilk  ane  o'  his  disciples,  he  wad 
prap  himsel'  up  in  the  desk  like  a  Hindoo  Idol,  an* 
there  he  wad  sit  wi'  his  e'en  steekit,  an'  tak'  a 
nap  for  half  an  oor  at  a  time.  The  taws  were  aye 
spread  oot  afore  him,  to  be  ready  for  ony 
emergency  that  micht  arise,  an'  whaever  had  the 
daurin'  impiddence  to  wauken  him  frae  his  nap, 
micht  consider  himsel'  lucky  gin  he  cam'  aff  wi' 
a  skinfu'  o'  haill  banes. 

Under  the  Dominie's  jurisdiction  I  cam'  on 
famously.  As  regairds  literary  an'  scientific  attain- 
ments, I  sune  shot  far  ahead  o'  my  faither,  an'  cud 
set  him  to  richts  whan,  i'  the  coorse  o'  his  theological 
researches,  he  fell  in  wi'  ony  lang-nebbit  word  or 
phrase  that  he  couldna  get  his  tongue  to  flype 
roon.'  I  got  a  paikin'  aince  ilka  lawfu'  day,  some- 
times twice,  but  bein'  sae  common,  I  got  used  till 
't,  an'  felt  raither  disappointit  belyve,  whan,  by 
nae  fault  o'  mine,  but  by  accident  as  it  were,  the 
halesome  exerceese  chanced  to  be  omitted  frae  the 
program. 

The  only  chasteesement,  hooever,  that  still  sticks 
to  my  memory  like  a  burr,  was  ane  I  richly 

deserved  at  the  time,  an'  that  hasna  been  withoot 
its  uses  to  me,  i'  the  coorse  o'  my  earthly  pil- 
grimage. I  had  been  under  Mr.  Squeeker  for  twa 
years  an'  three  quarters,  an',  no  to  mention  that  I 
was  aboot  as  far  forrit  i'  the  coontin'  line  as  the 
Dominie  himsel',  I  was  springin'  up  like  a  guidly 
tree,  an'  growin'  a  menseless  rogue  to  the  boot  o' 
the  bargain.  Indeed,  my  faither  had  begun  to 
speak  aboot  takin'  me  hame  to  the  needles. 
Aweel  ye  see,  ae  mornin',  me  an'  twa  or  three  mair 
like  mysel',  young  Andra  Sooter  bein'  ane  o'  them, 
an'  a  muckle  saft  too-hoo,  ca'd  Jock  Broon,  anither, 
instead  o'  gaen  to  the  schule,  set  aff  to  the  Whunny 
Muir  to  seek  youts'  nests,  an'  howk  lousy  arnots. 
Gran'  sport  we  had  too ;  but,  whan  next  mornin' 
cam',  what  did  Jock  Broon,  the  simple  snotter-box 
no  do  ?  but  lat  the  cat  oot  o'  the  pock  i'  the  hearin' 
o'  some  o'  's  cronies,  wha  were  kind  eneugh  to 
report  to  head  quarters.  Of  coorse,  we  were 
questioned  on  the  subj«ck  a'  roon',  an'  as  nane  o' 
's  wad  deny  the  truth,  except  Jock  Broon  himsel', 
wha  to  save  his  hide  wad  hae  denied  his  paternity 
at  a  pinch,  the  angry  Dominie  treatit  the  haill 
squad  o'  's  to  sic  a  soon'  baissin'  as  never  mither's 
son  amang  us  had  been  treated  till  afore  in  a'  oor 
born  days. 

On  oor  wey  hame  that  nicht,  Andra  Sooter  an' 
me — to  oor  shame  be  it  spoken  ! — laid  oor  heads 
thegither,  an'  contrived  a  plan  whaurby  Mr. 
Squeeker's  knee-breeks  sid  be  made  to  atone  for 
oor  tinglin'  paws.  Andra  underta'en  to  get  a 
pennyworth  o'  rozet  frae  Saunders  Broganawl,  the 

cobbler,  an'  the  next  forenoon  was  fixed  on  for  the. 
execution  o'  the  daurin'  projeck.  The  oor  arrived, 
an'  faun'  us  prepared,  but  wi'  oor  hearts  duntin' 
sair  against  oor  ribs.  Juist  at  the  close  o'  the 
universal  thrashin',  that  generally  followed  the 
Bible  lesson  an'  the  Carritches,  Andra,  wi'  the  rozet 
spread  oot  like  a  pancake  i'  his  loof,  slippit  up  to 
the  desk  whan  the  Dominie  was  at  the  ither  end 
o'  the  schule,  deeply  absorbed  in  a  coont  in  Com- 
pound Proportion,  an'  cleverly  transferred  the  rozet 
frae  his  loof  to  that  pairt  o'  the  desk  on  which  Mr. 
Squeeker  wad  be  sure  to  seat  himsel'  for  his  fore- 
noon's nap. 

Wi'  fear  an'  tremblin'  we  watched  the  blue  coat 
an'  velvet  breekies  mairch  up  the  floor  an'  disappear 
ahent  the  desk,  an'  marked  the  pair  o'  wee  grey 
een  wink,  wink,  winkin'  an'  gradually  growin'  less 
an'  less,  until  they  finally  closed  on  a'  sublunary 
things.  Ten  minutes  were  allooed  to  pass  ower, 
sae  that  the  rozet  an'  the  velvet  micht  hae  time 
to  amalgamate,  an'  everything  bein'  ready,  some 
designin'  rascal — I  sanna  be  sayin'  wha — raxed  his 
airm  through  below  the  table,  an'  slily  stappit  ane 
o'  his  faither's  breek  needles  into  the  thick  o'  Jock 
Broon's  thigh.  Instantaneously  there  burst  furth 
sic  a  howl  as  never  afore  or  after  was  heard  or 
uttered  within  that  seat  o'  learnin'.  Mr.  Squeeker 
banged  up  frae  his  seat  as  gin  he  had  been  waukent 
by  a  clap  o'  thunder.  Grippin'  the  taws  in  his 
richt  hand,  he  sprang  frae  the  desk  like  a  deil 
incarnate,  fell  upon  Jock  Broon  tooth  an'  nail,  an' 
thrashed  him  within  an  inch  o'  his  life,  withoot 

takin'  time  to  speer  into  the  origin  o'  the  hullaballoo, 
or  to  notice  that  he  had  left  the  bottom  o'  his  velvet 
breeks  stickin'  to  the  seat.  Havin'  ta'en  his  penny- 
worths o'  Jock,  he  was  aboot  to  retire  ance  mair  to 
the  desk,  whan  stutterin'  Andrew  Reekie,  the 
smith's  youngest  laddie,  a  changelin',  accordin'  to 
Mrs.  Williamson,  an'  certainly  wantin'  tippence  i' 
the  shillin',  addressed  him  in  the  followin'  irreverent 
terms : — "  Eh,  man,  M-Maister  Squeeker,  d'ye  n-no 
k-ken,  sir,  that  ye've  a  m-m-muckle  h-hole  i'  the 
b-bottom  o'  yer  breeks  ?  " 

Gin  the  Dominie  was  angry  afore  he  was  ten 
times  madder  noo  !  Wi'  the  ae  han'  he  lent  Andrew 
a  douffert  i'  the  haffets,  an'  sent  him  whirlin'  ower 
a  furm.  Wi'  the  ither  he  instituted  a  searchin'  ex- 
amination into  the  truth  o'  Andrew's  statement 
an'  faun'  to  his  dismay  that  the  fack  had  been 
raither  under  than  over-statit.  Instead  o'  a  bit 
holie  that  my  father  cud  hae  doctored  up  till  'im 
wi'  little  trouble,  there  remained,  on  the  region 
indicated,  absolutely  naething  whaurin  a  hole  cud 
be  ;  it  was  a'  hole  thegither  !  Naething  remained 
but  the  braid  dumpy  tails  o'  the  blue  coat — ower 
scant  by  far  an'  awa  to  sair  for  a  decent  coverin'. 

Deemin'  discretion  the  better  pairt  o'  valour,  the 
Dominie  ran  to  the  desk  for  refuge.  There  he 
beheld  the  cause  o'  the  catastrophe !  The  rozet 
stickin'  on  the  seat,  an'  the  fragments  o'  his  velvet- 
breekies  adherein'  till't !  Had  it  no  been  mair  for 
ae  thing  than  anither  he  wad  hae  thrashed  the  haill 
schule  black  an'  blue.  Never  was  Dominie  in  a  fury 
sae  ungovernable,  or  in  a  perdicament  sae  pitifu'. 

We  were  dismissed  for  the  rest  o'  the  day,  to  oor 
great  joy  an'  satisfaction,  Andrew  Reekie  volun- 
teerin'  the  information  to  ilk  ane  we  met  wi'  on 
the  road  hame  that,  "  D-dominie  Squeeker  h-had  a 
m-muckle  hole  i'  the  b-bottom  o'  his  breeks." 

On  a  certain  Moonday  mornin',  sax  weeks  or  sae 
after  this  adventure,  my  faither,  havin'  cleared  a 
corner  o'  the  board,  ordered  me  to  cast  my  jacket 
an'  seat  myself  at  his  hip.  Here  an'  noo  did  I 
begin  in  dead  earnest  to  wield  my  swurd  an'  buckler 
i'  the  great  battle  o'  life. 


CHAPTER   IV 

"  WHISTLIW    WILLIE" 

MY  promotion  to  the  board  was  the  means  o' 
gi'en  me  an  insicht  into  politics,  an'  vaurious 
ither  branches  o'  learnin',  that  Domine  Squeeker 
never  dreamt  o'  in  his  philosophy.  Ploomen  chiels 
by  the  half-dizzen  wad  drap  in  i'  the  lang  fore- 
nichts  o'  winter,  an'  retail  a'  the  clashes  o'  the 
kintra-side.  Scarcely  a  day  passed  ower  that 
didna  bring  wi'  't  twa  or  three  pack-merchants  to 
Buttonhole,  a'  laden  wi'  great  sacrafeeses  in  the  shape 
o'  braid  an'  narrow  claiths,  an'  a'  cram-fou  o'  news 
o'  what  was  gaun  on  in  Lun'on,  an'  what  bludie 
battles  were  bein'  foucht  in  Spain  an'  Germany. 

In  thae  days,  whan  newspapers  werna  sae  rife  as 
they  are  noo,  fouk  had  to  pick  up  sic  scraps  o' 
news  as  they  cud  get,  withoot  speerin'  very 
closely  into  the  authenteecity  thereof;  an',  wi'  the 
exception  o'  what  we  learned  frae  the  chapmen,  we 
kent  but  little  o'  what  was  ga'en  on  i'  the  warl', 
ayont  the  boon's  o'  oor  ain  pairish.  Waterloo  had 
been  foucht,  an'  Buonaparte  was  weel  on  his  wey 
to  St.  Helena,  afore  we  at  Buttonhole  kent  ony- 
thing  mair  aboot  thae  great  national  events  than 

27 


28  TAMMAS  BODKIN 

what  we  had  been  tell't  by  gangrel  bodies,  wha 
had  pickt  up  their  information,  bit  by  bit,  in  the 
coorse  o'  their  wanderin's. 

Amang  the  regular  veesitors  to  Buttonhole  i' 
the  chapman  line  o'  business  in  the  early  years 
o'  my  apprenticeship,  was  William  Stringan.  He 
was  better  kent  by  the  nickname  o'  "  Whistlin' 
Willie,"  by  reason  o'  the  constantly  habit  he  had  o' 
wheeplin'  awa  till  himsel' — Sabbath  or  Saturday, 
it  was  a'  the  same  to  Willie.  Willie  had  a  pooer 
o'  Norlan'  lingo  on's  tongue  neb,  an'  never  was  at 
a  loss  for  a  story  to  tempt  customers  to  buy  his 
trockerie.  Willie's  quarterly  visits  were  quite  note- 
worthy events  in  the  monotonous  routeene  o'  life 
i'  the  parish  o'  Drumlie.  Never  did  he  come 
withoot  bringin'  wi'  'im,  in  addeetion  to  his  stock 
o'  braid  an'  narrow  claith,  moleskins,  an'  corduroys, 
a  perfect  back-birn  o'  news  baith  domestic  an' 
foreign,  that  he  had  colleckit  in  the  coorse  o's  wan- 
derin's to  an'  fro.  Mony  was  the  ell  o'  claith  my 
faither  coft  frae  him,  an"  mony  a  pound  o'  guid 
siller  did  he  carry  oot  o'  oor  hoose.  Bein'  a  greedy 
Nabal,  hooever,  gin  he  could  get  his  bite,  an'  soup, 
an'  bed  for  naething,  catch  him  payin'  for  them  ! 
He  ettled  aye  to  creep  in  aboot  Buttonhole  i'  the 
gloamin',  whan  he  was  sure  o'  a  hearty  supper  o' 
sowens  an'  sweet  milk,  an'  a  pressin'  invitation  to 
stey  a'  nicht.  Bein'  far  frae  ony  decent  lodgin' 
place,  my  mither,  wha  was  a  thochfu'  bodie,  cudna 
thole  the  idea  o'  the  puir  craitur  thrachlin'  awa  his 
liefulane  through  the  lanely  muirs  under  clud  o' 
nicht,  maybe  to  be  waylaid,  rubbit,  yea,  even 

murderit    by   some    bludie    villain,    an'    hae    his 
mangled  remains  flung  intil  a  peat  hole. 

Durin'  the  second  winter  o'  my  apprenticeship, 
jurist  the  week  afore  the  New  Year,  we  happened 
to  hae  a  fat  swine  o'  twenty  stane  wecht  to  be 
felled.     My  faither  had  arranged  wi'  Patie  Baisler 
(wha  was  a  gran'  haun'  at  pigstickin')  at  the  kirk 
door,  on   the  previous  Sabbath-day,  that   he  was 
to  come  ower  to  Buttonhole  atween  five  an'  sax 
o'clock  on  the  followin'  Friday  mornin',  an'  do  the 
butcherin'   business   afore   ga'en   oot   till   's   day's 
yokin' ;  for  swine-killin'  wasna  Patie's  ree'lar  occu- 
pation, but  a  job  that  he  did  at  orra  times,  as  it 
were.     Aweel,  ye  see,  wha  sid  mak'  his  appearance 
on   the  Thursday  nicht  but  oor  freen',  Whistlin' 
Willie !     His  visit  wasna  oonexpeckit,  for  he  was 
aye  sure  to  come  in  aboot  atween  Martinmas  an'  the 
New  Year,  win'  an'  weather  permittin',  for  he  was 
auld-farrand  eneugh  to  ken  that  the  bawbees  were 
rifer  at  that  time  amang  the  kintra  fouk  than  at 
ither  seasons.     Willie  was  made  welcome  as  usual, 
an'  a'  the  lang  forenicht  he  sat  on  the  board,  snuffln' 
an'  crackin'  like  a  pen-gun,  tellin'  us  a'  the  claiks  o' 
the  neeborhood.     The  cracks  gaed  on  frae  ae  thing 
till  anither,  until  my  faither  an'  him  fell  into  a 
dreigh  debate  anent  the  number  o'  ait  stacks  in 
the  corn  yaird  on  the  farm  o'  Puddinmire,  belangin' 
to  John  M'Briar.     My  faither  threepit  that  there 
were  only  twal  o'  them.     He  had  coontit  them  nae 
farrer   gane  than    Sabbath,  whan  he   was  passin' 
Puddinmire    to    the    kirk.      Willie    was    equally 
positeeve  that  fifteen  was  the  correck  figure.     He 

had  also  coontit  them  twice  ovver  to  mak'  himsel' 
certain  that  very  mornin',  an'  he  wadna  be  fear'd 
to  back  his  ain  pooers  o'  calculation  against  the 
arithmetic  o'  ony  man  livin'.  My  faither  wad 
wager  his  lugs — an'  he  wadna  like  to  want  them— 
that  he  was  richt  Willie  wad  bet  twenty  pounds 
— an'  he  wasna  ower  rife  o'  siller — that  he  was 
richt 

"  Twenty  pounds  ! "  exclaimed  my  faither.  "  Man, 
ye  jsurely  dinna  mean  to  say  ye're  worth  a'  that 
siller  ?  " 

This 'kittled  Willie  to  the  very  quick,  for  he  was 
ambeetious  o'  bein'  thocht  a  muckle  man,  an'  had  a 
habit  o'  blowstin'  aboot  his  great  walth.  Kennin' 
this  weakness,  my  faither  slippit  nae  opportunity 
o'  takin'  him  doon  a  nick  or  twa  for's  ain  diversion. 

"  Worth  a'  that  siller  !  "  said  Willie,  drawin'  frae 
his  oxter  pouch  a  dirty  harran-poke,  which  he  held 
up  by  the  neck,  an'  sheuk  in  my  faither's  face, 
garrin'  the  coin  clink  like  a'  that.  "  Worth  a'  that, 
Mr.  Bodkin !  Man,  twenty  pound  wouldna  be  a 
flee-bite  to  the  like  o'  me.  I've  drawn  fifty, — aye, 
an'  twenty  to  tell't  wi — sin'  Munnonday  mornin', 
an'  it's  a'  here,  Mr.  Bodkin — every  plack  an'  bawbee 
o't.  Fu'  wad  ye  like  to  hae  sic  a  weel  lined  wallet 
as  that,  man  ?  A'  my  ain  tae." 

"  Peugh !  Willie  man,"  answered  my  faither, 
"  muckle  I  wad  be  made  up  wi't,  or  else  no — juist 
a  wheen  pennies  an'  bawbees  ye've  gotten,  for  twa 
or  three  ells  o'  stringin'.  They're  makin'  ower 
muckle  din  for  bein'  muckle  worth." 

"  Juist  figur0  that  then  ! "  said  Willie,  lowsin'  the 

mou'  o'  's  poke,  an'  haulin'  oot  a  bunch  o'  notes. 
"  Ca'  ye  that  naething  ?  An'  hark  ye,  man  !  D'ye 
hear  the  white  siller,  hoo  it  rattles  ?  " 

"  I  wad  rather  see't  than  hear  tell  o'  't,"  said  my 
faither,  pretendin'  no  to  believe  his  ain  lugs,  "  an' 
as  for  thae  runkled  bits  o'  paper,  Willie,  I  cudna 
juist  say  at  this  distance  whether  they've  been 
used  for  tyin'  up  threed  \vi',  or  for  curlin'  Mrs. 
Stringan's  hair— ye'll  ken  that  yersel' — but  they're 
very  unlike  Bank  notes  ony  hoo." 

This  was  very  angersome,  of  coorse,  as  indeed  it 
was  meant  to  be,  an'  sae  naething  wad  sair  Willie 
but  he  wad  coup  oot  the  haill  contents  o'  his  poke 
upo'  the  board,  sae  as  to  mak'  his  put  guid. 

"  Noo,  min,"  cried  Willie,  triumphantly,  "  there's 
occ'lar  demonstration  for  ye  !  D'ye  disbelieve  ye' re 
ain  een  ?  " 

"  My  word  !  but  ye're  a  happy  man,  Mr. 
Stringan  ! "  said  my  faither,  haudin'  up  baith  his 
han's  in  an  attitude  o'  astonishment.  "  Ay,  ay, 
wha  wad  hae  thocht  it,  na  ?  But  are  na  ye  fleyed 
at  times  for  bein'  rubbit,  Mr.  Stringan  ?  " 

"  Show  me  the  chield  wha  wad  daur  to  try  sic  a 
trick,  Mr.  Bodkin,"  said  Willie,  raxin'  himsel'  oot 
to  his  utmost  longitude,  an'  assumin'  a  look  o'  the 
fiercest  "It  wad  tak'  a  dizzen  fallows  as  swack 
as  mysel'  to  do  that,  I'm  thinkin'." 

"  Hoot  na,  William,"  returned  my  faither,  "  we'll 
haud  by  twa  juist — ane  to  grip  ye  by  the  thrapple, 
an'  the  ither  to  rype  yer  pouches." 

"  My  certie,  if  my  nieves  an'  feet  failed  me,  they 
wad  get  the  contents  o'  that  lume  i'  their  wames, 

though ! "  said  Willie,  pu'in'  oot  a  muckle  horse 
pistol  frae  the  tail  pouch  o'  his  coat,  an'  haudin' 
it  up  to  the  cruizie  for  general  inspection,  "  Ye  see, 
that's  a  freen'  that  fails  me  never  as  lang  as  the 
flint'll  blink  fire.  Juist  lat  the  Foul  Thief  himsel' 
show  face,  an'  I'se  do  for  him,  as  sure's  my  name's 
William  Stringan  !  " 

Fegs,  Willie  lookit  unco  croose,  as  he  had  a 
richt  to  do,  bein'  the  owner  o'  sae  mony  pound 
notes  an'  an  auld  pistol.  My  faither  thocht  it 
prudent  to  wile  his  words  for  the  remainder  o' 
the  e'enin',  no  kennin'  what  the  craitur  micht  do 
till  himsel',  or  to  some  ither  body,  gin  he  had  been 
putten  into  ower  heigh  a  key. 

Lowsin'  time  cam'  belyve,  an'  sae  Willie,  after 
gettin'  his  kyte  lined  wi'  sowens  an'  sweet  milk, 
slippit  his  wa's  to  his  roost,  which  was  a  little  bit 
bed  for  ae  body,  that  my  mither  had  made  up  for 
ony  orra  craitur  that  micht  cast  up.  It  was  in  a 
sma'  pantry,  the  lid  of  which  opened  aff  the  hallan, 
juist  forgainst  the  ooter  door.  This  pantry  was 
separatit  frae  the  kitchen  by  a  thin  wudden  parti- 
tion. There  were  sundry  seams  in  't  through  which 
ane  could  see  an'  hear,  though  a  wee  indistinctly, 
what  was  bein'  dune  an'  said  at  the  kitchen  fire- 
side. 

Neist  mornin',  by  the  skraigh  o'  day,  my  mither 
was  up  makin'  preparations  for  grumphy's  ap- 
proachin'  execution.  A  fire  that  micht  hae  roasten 
an  ox,  bleezed  i'  the  chimbla,  castin'  a  cheery  lowe 
through  the  haill  biggin',  an'  garrin'  the  pewter- 
dishes  in  the  plate-rack,  an'  the  pitcher  lids  on  the 

wa',  glitter  like  stars  i'  the  firmament  on  a  frosty 
nicht.  On  the  cruik  hang  the  biggest  pat  on  the 
premises,  an'  roon'  it  were  plantit  ither  twa  or 
three  pats  an'  kettles  o'  lesser  capacity,  the  haill 
regiment  o'  them  lip  fou  o'  water,  for  gussie  to  be 
plottit  in,  after  havin'  his  craig  nickit  by  Patie 
Baisler's  gully. 

Patie  bein'  as  regular  as  clock-wark,  arrived 
exactly  at  the  oor  appointit,  wi'  his  whittles  rowed 
up  in  his  blue  an'  white  chackit  apron  in  the  ae 
oxter,  an'  his  bluidie  cleaver  i'  the  ither. 

The  first  thing  Patie  did,  after  excheengin'  salu- 
tations, was  to  put  his  finger  into  the  muckle  pat  to 
try  if  the  water  was  het  eneugh.  Findin'  that  it 
wad  tak'  a  few  minutes  to  bring  it  to  the  boil,  he 
sat  down  afore  the  fire,  an'  had  a  twa-handit  crack 
wi'  my  faither  aboot  the  probable  wecht  o'  the 
swine,  which  we  had  named  "  Willie,"  after  his 
former  owner,  William  Haddow,  tenant  in  Thseshie- 
bogs,  to  distinguish  him  frae  "  Robbie,"  anither  bit 
shot,  wi'  black  lugs  an'  a  curlie  tail,  that  we  had 
coft  aboot  the  same  time,  frae  Robbie  Clapper- 
tongue,  the  miller  at  Knappy  Mill. 

"  Twenty  stane,  an'  no  a  pund  less,"  said  my 
faither,  "  or  my  een  hae  deceived  me." 

"  Od  I  canna  tak'  in  that,"  observed  Patie,  takin ' 
a  big  pinch  o'  snuff,  an'  lookin'  very  wise-like,  "  Hoo 
auld  is  the  beastie?" 

"  Farryt  at  the  beginnin'  o'  the  ait-seed,"  said  my 
faither  ;  "  sae  ye  can  coont  that" 

"  That'll  be  aboot  nine  months  syne,"  said  Patie, 
coontin'  the  time  on  his  fingers.  "  Twenty  stane 

3 


34  TAMMAS  BODKIN 

in  nine  months — mair  nor  twa  stane  i'  the  month  ! 
— na,  that's  no  possible." 

"  Twenty  stane  an'  no  a  pund  less,  I'se  warrant 
him,"  said  my  faither. 

"  Say  saxteen,  an'  ye'll  be  nearer  till't,"  said 
Patie. 

"  Willie  only  saxteen  stane ! "  cried  my  faither. 
"  Man,  Robbie's  a'  that  if  he  be  an  unce,  an'  if  Willie's 
no  four  stane  heavier,  I'll  undertak'  to  eat  him.  I 
tell  ye  Willie's  twenty  stane,  an'  that  ye'll  see." 

"  Weel,  weel,"  observed  Patie,  sharpin'  his  gullies, 
an'  garrin'  them  risp  on  the  glitterin'  steel,  "  we'll 
see  aboot  that  an  we  had  the  spunk  oot  o'  'm." 

Patie  tried  the  water  again,  an'  pronounced  it 
"juist  the  vera  thing."  He  then  proceedit  to  lay 
doon  the  rules  to  be  observed  in  takin'  Willie 
captive,  an'  kiltin'  him  ower  on's  bean-ends.  My 
faither  was  to  hing  on  by  the  lugs,  an'  me  by  the 
tail,  while  Patie  himsel'  was  to  whummel  him  ower 
on's  richt  side.  My  mither  had  thochts  o'  makin' 
bluidie  puddins  for  a  New  Year's  feast,  an'  sae  I 
was  commissioned  to  kep  the  bluid  in  a  timmer- 
caup,  if  sae  be  I  cud  be  spaired  lang  eneugh  frae 
the  tail.  The  plan  o'  campaign  bein'  completit, 
we  set  oot  for  the  cruive  wi'  a  lantrin,  my  mither 
strictly  enjoinin'  me  to  haud  a  siccar  grip,  an'  no 
fyle  my  breeks  wi'  the  bluid 

A  strong  sense  o'  duty  alane  fortifeed  me  to  face 
this  fearfu'  ploy.  Had  human  natur'  been  consultit, 
I  wad  hae  been  in  my  bed,  wi'  the  sheets  stappit 
into  my  lugs,  far  ayont  the  reach  o'  puir  Willie's 
pcetffu'  lamentations.  But,  alas  !  that  cudna  be 

Makin'  a  virtue  o'  needcessity,  therefore,  I  screwed 
up  my  courage  to  the  stickin'  point. 

Willie  maun  hae  had  some  presentiment  o'  what 
was  comin'  on  him,  for,  whereas  he  had  been  afore- 
time distinguished  for  the  suavity  o'  his  mainners, 
an'  a  disposeetion  to  scrape  up  acquantance  wi' 
strangers,  he  was,  on  this  occasion,  as  dour  to  draw 
as  a  badger.  To  a'  my  faither's  maist  persuasive 
invitations  to  come  oot  o'  his  lair,  he  merely  an- 
swered wi'  a  heavy  grunt  an'  grane.  Like  the 
Heelanman,  whan  asked  for  the  len  o'  "  ten-an'- 
twenty  shillin's,"  Willie  pretendit  to  hae  been 
"  sleepin'  twa  lang  oors  syne." 

There  bein'  nae  time  to  stand  an'  parley,  hoo- 
ever,  we  a'  jaump  ower  the  treviss  into  the  ootside 
fauld.  My  faither  first  tried  coaxin  wi'  'im,  but  as 
that  wadna  do,  he  put  in  his  han',  an'  says  he, 
"  Willie,  my  man,  it's  useless  to  dort  an'  thraw  wi' 
us,  for  oot  ye  maun  come,  an'  be  stickit,  either  wi' 
guid  or  ill  will — there's  nae  twa  ways  aboot  that. 
Tak'  ye  tent  o'  yer  gully,  Patie,  an'  I'se  draw  him 
oot  by  the  lug  an'  the  horn." 

Makin'  a  glaum  i'  the  dark  to  grip  grumphie  by 
the  lug,  he  seized  hauds  o'  the  muckle  tae  o'  a 
human  fit !  He  had  nae  time  to  examine  whether 
it  belanged  to  the  dead  or  to  the  livin',  for  the 
neist  moment  there  burst  furth  a  howl  that  wad 
hae  frichtened  the  French. 

"  Villains  ! "  roared  the  voice,  "  wad  ye  daur  to 
cut  my  craig  for  my  siller  ?  Come  on  !  Come  on, 
I  say !  If  there's  a  dizzen  o'  ye,  Fm  yer  man  ! 
Tak'  that  ye  theevin'  vagabonds  !  Whew  !  "  an' 

afore  ye  cud  hae  said  sax  a  pistol  played  pluff 
inside  the  stye,  makin'  a  smush  that  was  scom- 
fishin',  an'  a  noise  that  was  frichtsome. 

We  a'  tane  to  oor  heels  like  mad.  Back  to  the 
hoose  we  ran  helter-skelter,  ilk  ane  like  to  ding 
ower  his  neibor,  to  the  great  terrification  o'  my 
puir  mither,  wha  imagined,  whan  she  beheld  oor 
bewildered  looks,  an'  heard  us  yellochin'  a' 
throughither,  some  cryin'  ae  thing  an'  some 
anither,  that  an  evil  spirit  had  ta'en  possession  o' 
the  swine,  like  as  it  happened  i'  the  days  o'  auld, 
an'  that  the  brute  wad  be  in  at  the  winnock,  or 
doon  the  lum,  to  devoor  us  a'  up,  stoup  an'  roup. 

"  Losh  be  here ! "  cried  my  mither,  glaumin' 
wildly  at  the  poker,  "  rin  ben  an'  wauken  William 
Stringan,  for  we'll  a'  be  killed  dead  this  very 
instant ! " 

Ben  ran  my  faither  to  Willie's  bed-room  wi'  a 
lowin'  stick  in  's  hand,  but  behold  the  nest  was 
flown.  Feint  a  Willie  was  there  to  be  seen  nor 
oucht  belangin'  till  'im,  naething  but  some  orra  bits 
o'  duds,  includin'  his  bannet,  his  waistcoat,  an'  his 
stockin's  an'  shoon  !  Here  was  a  bonnie.  business  ! 
Willie  awa  under  clud  o'  nicht !  Maybe  he  had 
rubbit  the  hoose  !  Maybe  he  had  been  murder't 
an'  his  carkitch  carried  aff  halesale  ! 

My  mither  was  on  the  point  o'  ga'en  aff  in  a 
fit  o'  the  hysterics,  whan  the  suspeecion  cam'  into 
my  head  that  the  occupant  o'  the  swine's  hoose 
micht  turn  oot  to  be  nae  ither  than  the  packman 
himsel'.  The  muckle  tae,  nakit  as  it  had  entered 
life  at  first,  which  my  faither  had  laid  hand  o'  i' 

the  cruive,  coupled  wi'  the  fact  o'  the  bodie's 
stockin's  and  shoon  bein'  still  to  the  fore  at  his 
bedside,  as  also  his  havin'  a  horse  pistol  in  his 
possession  the  nicht  afore,  a'  seemed  to  point  to 
the  feasibeelity  o'  my  view  o'  the  case.  After  we 
had  lookit  at  the  problem  in  a'  its  varied  lichts, 
a  resolution  was  come  till  that  we  sid  gae  roon'  to 
the  cruive,  an'  see  whether  my  theory  was  the 
richt  ane  or  no. 

Turnin'  the  key  cautiously,  my  faither  opened 
the  door  far  eneugh  to  lat  oot  his  head,  while  Patie 
stood  at  his  back  wi'  his  cleaver,  ready  to  brain 
whaever  micht  offer  violence.  Seein'  that  the 
fields  were  fair,  hooever,  we  a'  crap  oot  on  oor 
tiptaes,  an'  roon'  we  slippit  wi'  loupin'  hearts  to 
the  cruive,  withoot  meetin'  wi'  ony  mischanter. 
There  we  beheld  a  frichtfu'  spectacle,  for  there 
lay  the  puir  grunter  streekit  oot  a'  his  length  an' 
as  dead's  a  herrin' !  He  had  dootless  fa'en  a 
victim  to  the  messenger  o'  death  ettled  at  my 
faither.  Terrifeed  oot  o'  's  wits  at  the  colliebuction 
that  had  arisen  inside  his  stye,  whan  my  faither 
seized  haUds  o'  the  human  tae,  the  puir  brute  had 
socht  safety  in  flicht,  an'  arrived  ootside  juist  in 
time  to  kep  the  contents  o'  the  pistol  richt  atween 
the  een. 

"  Is  that  you,  Mr.  Stringan  ? "  said  my  faither, 
hardly  able  to  speak  aboon's  breath,  owin'  to  the 
nervousness  that  had  paralees'd  his  organs  o'  speech. 

"  Speer  something  ye  dinna  ken  ! "  was  the  angry 
response,  "  but  haud  back  if  ye  dinna  want  a  bullet 
through  your  harran-pan  ! " 

"  Mr.  Stringan  ! "  said  my  faither  in  a  tone  o' 
great  pawthos,  "  are  ye  daft  ?  or  are  ye  oot  o'  yer 
wuts  ?  or  hae  ye  gane  gyte  ?  or  hae  ye  seen  the 
wirri-cow?  or  hae  a'  thae  ills  come  ower  ye  at 
aince,  that  ye  hae  left  yer  warm  bed  half  nakit 
on  this  cauld  winter  mornin',  an'  cruppen  in  beside 
the  swine?" 

"  Hang  ye !  "  yelled  Willie,  "  d'  ye  think  I  wad 
bide  alow  yer  roof  an'  lat  ye  cut  my  throat  ?  " 

"  O  William  !  William  ! "  said  my  faither  in  a 
tone  o'  great  earnestness,  "  I  doot — I  doot  ye're 
mind's  far  wrang,  puir  man  ;  but  come  yer  wa's 
oot,  an'  I'se  explain  a'  to  yer  satisfaction." 

"  Gie  yer  aith  then  that  ye  winna  stick  me  wi' 
that  gully  I  heard  ye  sharpin',"  urged  Willie,  "  for 
gin  ye  try  ony  o'  yer  pranks  wi'  me,  mind  this — 
I've  anither  shot  i'  the  pistol ! " 

"  It  was  the  swine  an'  no  you  we  were  ga'en  to 
stick,  Willie,"  said  my  faither  in  a  tone  o'  great 
earnestness  an'  solemnity  ;  "  but  come  yer  wa's,  like 
a  man,  an'  I  sanna  alloo  a  hair  o'  yer  head  to  be 
hurt." 

Wi'  this  assurance  the  puir  mortal  cam'  creepin' 
on  a'  fours  frae  his  hidie-hole,  haulm'  his  pack  at  his 
curpin'.  Whan  he  had  thowed  his  frozen  taes  at 
the  kitchen  fire  for  a  wee,  he  got  into  the  best  o' 
speerits,  an'  lauched  as  loodly  as  ony  o'  's  at  the 
redeek'lous  mistak'  he  had  fa'en  intil. 

Willie's  fears  as  to  oor  murderous  intent  hadna 
been  sae  foondationless  as  we  at  first  imagined. 
He  had  waukened  frae  a  dream  about  bein'  rubbit 
an'  murdert,  juist  as  Patie  Baisler  cam'  stumpin' 

in  the  hallan.  Wonderin'  at  the  oontimeous  steer 
aboot  the  hoose,  he  nat' rally  applied  baith  his  ee 
an'  his  lug  to  the  seam  i'  the  wa'.  Catchin'  a  glisk 
o'  Patie  sharpin'  his  whittles  afore  the  fire,  an' 
over-hearin'  bits  o'  oor  cracks  aboot  the  stickin'  o' 
ane  "  Willie,"  together  wi'  bits  o'  the  argument 
otvveen  Patie  an'  my  faither,  wherein  the  words 
"twenty"  an'  "pound"  were  used,  the  appallin' 
thocht  by-an'-by  ta'en  possession  o'  his  muddled 
brain,  that  he — Willie  Stringan — was  the  "  Willie  " 
referred  till,  an'  the  twenty  pounds  he  had  wagered 
in  the  ait  stack  dispute  the  unknown  quantity  that 
was  to  be  ascertained  by  the  cuttin'  o'  his  craig. 

Maitters  lookit  unco  like  a  plot  to  tak'  awa  his 
life  for  the  sake  o'  the  siller  he  had  been  braggin' 
aboot.  Thinkin'  he  had  seen  an"  heard  eneugh  to 
convince  him  that  his  hin'maist  oor  had  arrived, 
gin  he  didna  mak'  himsel'  scarce,  he  banged  up, 
creepit  intil's  breeks  an'  coat,  slippit  oot  wi'  his 
pack,  noiseless  as  a  shadow,  an'  socht  an  asylum 
frae  his  foes  in  the  swine's  cruive ! 


CHAPTER   V 

HUNTING   THE  "GOWK" 

IN  twa  days'  time  the  news  o'  Willie  Stringan's 
adventure  had  run  like  wullfire  ower  a'  the  East 
Neuk.  Gang  whaur  he  likit,  he  faun'  that  the 
story  had  preceded  him,  an'  great  was  the  merri- 
ment indulged  in  at  his  expense.  Naebody  likes 
to  be  made  a  lauchin'-stock  o'.  He  was  angry,  an' 
nae  wonder.  But  to  put  oot  his  spite  on  my 
faither,  i'  the  way  he  did,  wasna  bonny  conduct  in 
ony  Christian  man.  The  ill-deedie  vaig  !  Gin  he 
had  gotten  what  he  deserved,  he  wad  hae  been 
weel  soused  for't.  But  there  were  mair  haun's  i' 
the  pie  than  Willie's,  for  whanever  the  Deil  tak's  in 
haun'  a  parteek'larly  kittle  job,  be  sure  he'll  get  the 
help  o'  seven  speerits  mair  wicked  than  himsel'. 

Aboot  three  months  after  the  swine's  cruive 
business,  ae  mornin'  atween  seven  an'  aucht  o'clock, 
in  comes  Willie,  pack  on  shoother,  ellwand  in 
han',  an'  whistlin'  as  usual. 

He  didna  stop  to  chap  at  the  door,  but  bauldly 
stappit  inbye  to  the  fluirhead,  whaur  he  faun'  my 
mither  busy  makin'  the  parritch,  an'  up  to  the 

oxters  in  aitmeal. 

"  Guid  mornin  t'ye,  Mrs.  Bodkin,"  he  said  ;  "  I 
see  ye're  like  the  guidwife  spoken  o'  i'  the  Pro- 
verbs, ye  rise  while  it's  nicht,  an'  gie  meat  t'  yer 
hoosehold,  an'  a  portion  to  yer  maidens.  Ye're  no 
like  Mrs.  M'Briar,  owerbye  at  Puddinmire,  for  I 
gi'ed  a  glower  in  at  the  hallan-winnock  i'  the  bye- 
comin',  an'  wad  ye  believe  it  ?  the  lazy  limmer 
wasna  oot  o'  her  roost,  an'  a'  the  bairns  rinnin' 
aboot  nakit,  an  greetin'  for  their  parritch." 

"  Yea,  yea,  William,"  said  my  mither,  "  but  ye 
see  I'm  no  Mrs.  M'Briar,  an'  Mrs.  M'Briar's  no  me  ; 
but  what's  brocht  ye  sae  sune  oor  gait,  this  mornin' 
ava  ?  " 

"  Aha,  guid  news  sidna  tarry  lang  by  the  wey, 
Mrs.  Bodkin,"  said  Willie,  puttin'  on  a  very  myste- 
rious air,  "  but,  that's  true,  far's  the  guidman  this 
mornin'  ?  " 

"  'Deed,  Willie,  Tammas  is  owerbye  at  the  Knowe 
Park  gettin'  in  his  ait-seed,"  was  the  reply,  "  an' 
he  hasna  time  to  spare  the  day,  sae  ye  needna  be 
lowsin'  doon  yer  pack." 

"  Hoity,  toity !  ye're  unco  short  wi'  a  body  the 
day,  Mrs.  Bodkin,"  said  Willie,  "  but  haud  yer 
weisht,  'oman,  for  ae  fitstap  I'm  no  to  gang 
ootower  this  door,  till  I've  delivered  the  message 
to  ye're  guid  man  'at  I  got  yestreen,  frae  John 
Stamps  the  postman  at  Anster. 

"  Eh,  what  message  was  that,  Mr.  Stringan  ? " 
speered  my  mither,  her  curiosity  gettin'  wakened 
up  by  Willie's  mystification. 

"  Send  for  Mr.  Bodkin  instantly,"  said  W'illie, 
gatherin'  up  his  pack  an'  ellwand,  as  gin  he  was 

aboot  to  gac  aff  in  the  pet,  "  for  I  sanna  say  a 
word  mair  aboot  it  till  he  comes.  I'm  nae  to  be 
standin'  here  a'  day,  daidlin'  awa  my  time  for 
naething.  That  winna  pey  wi'  me." 

"  Stop  !  Stop  !  Mr.  Stringan,"  said  my  mither, 
an'  rinnin'  to  the  fit  o'  the  garret  stair,  she  cries  up 
to  me,  "  Rin  ower  bye  to  the  Knowe  Park,  laddie, 
an'  tell  yer  faither  to  come  hame  immedintly,  as 
Mr.  Stringan  has  a  message  till  'im,  frae  Mr.  Stamps, 
the  Anster  postman." 

Aff  I  flew  like  the  shot  o'  a  gun,  an'  delivered  my 
message,  and  hame  cam'  my  faither  burstin'  like  a 
puddin',  an'  wonderin'  a'  the  wey  what  cud  be  the 
purport  o'  Willie's  communication.  His  surmisin's 
were  sune  set  at  rest  by  Willie  informin'  him  that 
Mr.  Stamps  had  a  letter  for  him,  wi'  the  New  York 
post  mark  on't,  an'  "  to  lie  till  called  for." 

"  Losh,  man,  William,"  said  my  faither,  "  did  ye 
see  the  letter  ?  an'  what  like  was  it  ava  ?  " 

"  See  it ! "  replied  Willie,  wi'  an  air  o'  the  greatest 
assurance,  "  that  I  did,  an'  handled  it  tae,  an'  Stamps 
says  a  gallanter  letter  never  gaed  through  his  office. 
Frae  some  lawyer,  I  suppose  by  the  hand  wreat. 
Has  a  black  border,  tae,  an'  sealed  wi'  black  wax, 
an'  I  noticed  on't  twa  cross  banes,  an'  a  death's 
head.  I  wad  hae  brocht  it  wi'  me  to  favour  ye, 
but  Stamps  wadna  gie't  to  onybody  but  yersel',  as 
he  said  it  was  to  lie  till  ca'ed  for." 

"Something  happened  to  Uncle  Jeames  in 
America,"  remarked  my  faither.  "  He  was  ailin' 
sometime  syne,  an'  gin  he  be  dead,  as  I  hope  he's 
no,  the  feck  o's  walth  will  fa'  to  me,  as  bein'  next 

o'  kin.  I'se  fling  on  my  coat  an'  rin  doon  to 
Anster  an'  see  the  end  o'  the  business." 

"  An'  by  my  certie,"  said  Willie,  "  gin  ye  be 
certain  o'  sic  an  heirskap  as  Jeames  Bodkin's 
fortune  maun  be,  I'm  no  gaen  awa  ae  fitstap  till 
ye  tak'  a  complete  suit  o'  the  best  Wast  o'  Englan' 
frae  me.  We've  kent  ane  anither  lang  noo,  Mr. 
Bodkin,  an'  wha  kens  gin  there'll  be  ony  speakin' 
t'  ye,  aince  ye  get  sic  a  clash  o'  siller  i'  yer  loof,  sae 
ye'll  juist  patroneese  me  aince  mair  afore  ye've 
grown  ower  big  for  dealin'  \vi'  the  like  o'  puir 
Willie  Stringan." 

Weel,  juist  to  pacify  the  craitur,  an'  get  quat  o'm 
withoot  mair  ado,  an'  pairtly,  too,  maybe,  because 
his  heart  was  opened  at  the  near  prospeck  he  had 
o'  inheritin'  a  lairge  fortune,  my  faither  did  tak'  a 
suit  o'  Willie's  Wast  o'  Englan',  an'  was  foolish 
eneugh  to  gie  him  his  ain  price  for't,  which  was 
at  least  a  hunder  per  cent,  aboon  its  real  value. 
The  bargain  concludit,  Willie  pouched  his  four 
pound  ten,  shoother'd  his  pack,  an'  set  aff  through 
the  Whunny  Muir  whistlin'  like  a  mavis,  an' 
dingin'  the  taps  fra  the  carldoddies  wi'  his  ell-wand, 
by  wey  o'  beatin'  time  to  his  ain  music. 

My  faither  washed  his  face,  shaved  his  beard,  an' 
flang  on  his  Sabbath-day's  claes,  an'  aff  he  set 
to  Anster  what  he  could  scour.  His  thochts  by 
the  way  were,  dootless,  a  wee  mixed.  There  wad 
be  sorrow  for  the  death  o'  Uncle  Jeames,  joy  at 
the  prospeck  o'  gettin'  sic  a  nice  peeled  egg,  an' 
maybe  veesions  o'  a  gilt  coach,  an'  a  Baronetcy,  if 
no  a  Peerage ! 

On  presentin'  himsel'  at  the  post  office,  Mr. 
Stamps  handit  him  the  letter  frae  the  winnock, 
wi'  an  air  o'  greater  politeness  than  was  common 
wi'm.  Awa  he  slippit  intil  a  quiet  corner  by 
himsel',  brak'  open  the  seal,  an'  read  as  follows : — 

"New  York. 

"  HONOURED  SIR, — As  the  law  agents  and  legal 
executors  of  the  late  James  Bodkin,  Esquire,  of 
this  City,  it  is  our  sad  and  painful  duty  to  inform 
you  that  your  distinguished  relative  died  here,  on 
the  3  ist  ult,  and  we  are  to  apprise  you,  that  by 
his  death  you  are  put  into  the  immediate  posses- 
sion of  his  immense  fortune,  amounting  in  toto, 
after  deducting  all  necessary  expenses,  to  the  sum 
of  200,000  dollars  cash,  together  with  his  Mansion 
House,  No.  999,  Nineteenth  Street,  in  this  City 
and  all  its  relative  fixin's,  for  the  disposition 
whereof  we  anxiously  await  your  esteemed  orders. 
The  money  we  have  sent  off  in  hard  cash,  by  the 
present  Mail  Packet,  addressed  to  you  (as  instructed 
by  your  late  relative)  at  the  Flying  Horse  Inn, 
Market  Street,  St.  Andrews,  where  it  will  have 
arrived  by  the  time  you  have  received  this  letter. 
Please  forward  a  discharged  receipt  for  the  amount, 
per  return  of  post,  together  with  instructions  for 
the  disposition  of  your  remaining  property. 
"  SKINFLINT  &  MILKHIM. 

"  Land,  Law,  and  Loan  Agents. 

"  THOMAS  BODKIN,  ESQ.,  of  Buttonhole,  Scotland." 
Havin'  maister'd  the  contents  o'  this  epistle,  my 

faither  stappit  in  bye  to  Mr.  Stamps,  an'  communi- 
catit  till  'im  the  news  o'  his  guid  luck.  Stamps 
advised  him  to  lose  nae  time  in  settiri'j  aff  to 
St.  Andrews  to  secure  his  treasure. 

He  didna  need  twa  tellin's  to  do  that,  an'  as  he 
jealoused  that  the  parcel  wad  be  a  wechty  ane, 
the  siller  bein'  a'  in  white  an'  yellow  metal,  he 
bethocht  himsel'  o'  a  conveyance.  On  the  road 
to  St.  Andrews,  he  ca'd  in  at  Saughenshaw,  an' 
got  Robbie  Rough  to  gie  'im  a  lift  in's  cuddy- 
cairt.  The  road  atween  Anster  an'  the  Ancient 
City,  bein'  nane  o'  the  smoothest,  was  far  frae  bein' 
weel  adappit  for  cuddy-drivin'.  Robbie,  hooever, 
carried  wi'  'im  a  stoot  hazel  rung,  havin'  a  sharp 
pike  in  the  end  o't,  an'  therewith  he  keepit  proddin' 
at  the  hurdies  o'  the  camsteerie  brute  to  gar  it  pit 
a  stap  amou't. 

"  Robbie,  man,  ye  cruel  pagan  !  "  said  my  faither, 
unable  to  forbear  ony  langer,  "  the  richteous  man 
has  mercy  on's  beast.  Dinna  ye  ken  that  the 
Almichty  ance  opened  the  mou'  o'  an  ass,  an'  made 
it  the  meedium  o'  reprovin'  its  wicked  maister, 
wha  was  juist  sic  anither  as  ye  are  yersel',  I 
doot?" 

"  Weel,  I'll  no  be  a  richteous  man  than,"  replied 
Robbie,  giein'  the  cuddy  anither  desperate  poke 
aboon  the  tail ;  "  an'  as  for  my  ass  speakin'  back 
to  me,  I'm  no  the  least  fleyed  for  that,  for  ae 
day,  a  wheen  weeks  syne,  whan  his  bridle  was 
awa  mendin',  I  was  leadin'  him  frae  the  stable  by 
the  tongue,  for  want  o'  onything  better  to  hing  on 
by,  an'  as  sure  's  death,  Mr.  Bodkin,  the  haill 

apparawtus  cam'  to  me.  Sae  gin  the  want  o'  a 
tongue  be  ony  encooragement  for  an  ass  to  speak, 
mine  'ill  maybe  say  something  belyve.  But  see, 
min.  yonder's  Luckie  Paunch's  braw  new  sign- 
boord.  We're  juist  half  wey  to  the  city.  Arena 
ye  gaen  in  to  gie's  a  dram  on  this  cauld  day,  that 
I  may  wuss  ye  success,  wi'  a'  yer  gran'  gear  ?  " 

My  faither  had  nae  objection  to  this  proposal, 
because  it  was  noo  past  denner  time,  an'  he  was 
beginnin'  to  feel  a  wee  thochtie  yappish.  Sae  they 
ca'd  a  halt  at  Mrs.  Paunch's,  whaur  they  had  some 
meat,  an'  nae  less  than  a  half-mutchkin  o'  Glenleevit 
was  disposed  o'  atweesh  the  twa  o'  them.  Mrs. 
Paunch  havin'  been  tauld  aboot  the  fortune,  leuch 
like  mad,  haudin'  up  baith  her  hands  in  wonder- 
ment at  the  thocht  o'  sae  muckle  siller. 

Again  they  set  oot  on  their  journey,  but  at  a 
snail's  pace,  for  the  cuddy,  unable  to  walk  fast 
afore  their  halt,  frae  sheer  starvation,  was  noo  juist 
as  unable  to  do  sae  frae  havin'  tane  ower  menseless 
a  wame-fu'  o'  Luckie  Paunch's  fodder,  for  they  had 
corned  the  cuddy  as  weel  as  themsel's.  By  dint 
o'  perseverance  hooever,  they  at  last  an'  lang 
reached  St.  Andrews,  and  landit  at  the  sign  o' 
the  Fleein'  Horse.  There  they  faun'  the  parcel 
awaitin'  them,  juist  as  the  New  York  chields  had 
said.  It  was  a  plain-lookin'  bundle,  girt  roond  wi' 
raips  in  a'  directions,  an'  naething  ava  like  the  hool 
o'  sic  a  valuable  kernel  as  twa  hunder  thoosand 
dollars.  But  as  Robbie  sagely  observed,  ap- 
pearances are  unco'  deceitfu'. 

Wi'  the  help  o'  half  a  dizzea  o'  hangers-on  aboot 

the  inn  stables,  they  managed  to  heeze  the  pock 
into  Robbie's  cairt.  Mony  jokes  an'  guesses  were 
made  as  to  what  cud  be  in't,  it  was  sae  uncommon 
wechty.  My  faither,  however,  wisely  resolved  to 
keep  them  a'  i'  the  dark,  for  fear  o'  excitin'  their 
cupeedity,  for  some  o'  them  micht  hae  been  sae  far 
left  to  themsel's  as  to  hae  followed  the  cairt  to  a 
lanely  pairt  o'  the  road,  an'  committit  murder  an' 
spulzie. 

They  had  sax  or  audit  mile  o'  gait  afore  their 
han',  an'  it  was  growin'  gloamin'  dark  by  the  time 
they  were  ootside  the  wa's  o'  the  city.  Their  pro- 
gress was  but  sma',  for  if  the  cuddy  was  sair  for- 
fouchten  afore,  he  was  ten  times  mair  sae  after  he 
had  received  his  gowden  burthen.  Seven  o'clock 
had  chappit  on  oor  auld  gowkoo  knock,  an'  still 
there  was  naither  word  nor  wittens  o'  my  faither. 
By  richts  he  sid  hae  been  hame  on  the  back  o' 
denner-time,  an'  here  it  was  near  supper-time,  an' 
still  he  cam'  not.  That  was  far  frae  bein'  like 
Tammas  Bodkin,  for  he  was  as  reeg'lar  for  ordinar' 
as  the  tides  o'  the  ocean.  My  mither  had  been  oot 
at  the  door,  fifty  times  sin'  fouroors'  time,  lookin' 
an'  listenin'  for  ony  sign  o'  his  hame-comin'.  Be- 
lyve  she  cam'  in  \vi'  the  report  that  she  cud  hear 
the  rummel  o'  a  cairt  comin'  doon  the  Broomybrae 
Road.  Shortly  thereafter  the  equipauge  drew  up 
afore  the  door. 

"  Haste  ye,  guidwife,  an'  mak'  ready  a  feast  o'  fat 
things  for  Robbie  an'  me,"  was  my  faither's  first 
salutation.  "  Fling  aff  yer  orra  duds,  anj  don  yer 
bravery,  lass  !  Juist  as  I  expeckit — Jeamcs  Bodkin 

dead — nae  less  than  twa  hunder  thoosand  dollars 
— every  plack  an'  bawbee  o't — an'  a'  i'  the  pock 
here  !  " 

"  Tammas,  my  man,  ye're  no  yersel'  surely ! " 
said  my  mither  wi'  a  deep  sich.  "  Are  ye  the  waur 
o'  drink  ?  or  are  ye  fey  ?  or  baith  ?  " 

"  Deed,  Effie,  'oman,  I'm  no  juist  mysel',  I  daur- 
say,"  said  he,  clappin'  'er  on  the  shoother  ;  "  but 
I'm  mair  than  mysel',  an'  that's  muckle  better,  for 
I'm  as  rich  as  Croesus,  now,  hinny.  We'll  hae  a 
coach  belyve  to  ride  in,  with  the  lion  an'  the 
unicorn  fechtin'  for  the  croon  pentit  on  the  lid  o't. 
Gae  awa,  gutdwife,  an'  fell  the  coo,  an'  put  a  lunt 
to  the  peatstack.  Send  for  Janet  Grierson,  an'  gie 
her  as  muckle  beef  in  her  lap  as  she  can  carry 
hame  wi'  her,  to  gar  her  auld  crakit  pat  play 
broon!" 

Wae's  me,  hoo  my  mither  glowered  in  a  state  o' 
perfect  bewilderment  at  his  daft-like  antics !  A 
few  rational  words  o1  explanation,  however,  sune 
cleared  up  the  mystery,  an'  by-an'-by  she  begoud 
to  comprehend  that  she  was  hencefurth  to  be  as 
find  a  leddy  as  was  in  a'  the  Ian'. 

Wi'  muckle  ado  we  got  the  parcel  carried  inbye 
to  the  fluir-head,  whaur  we  proceedit  to  rip  it  up, 
sae  that  we  micht  feast  oor  een  on  the  treasure 
within.  The  muckle  kist  that  had  been  my  grand- 
faither's  was  toomed,  an'  brocht  frae  the  neuk  to 
receive  its  fraucht  o'  gowden  dollars.  My  faither 
had  nae  patience  to  lowse  the  raips  frae  the  parcel, 
but  sent  me  up  to  the  board  for  the  muckle  sheers, 
wherewith  he  whankit  them  aff,  juist  as  if  they  had 

been  a  wheen  beasin'  steeks.  My  mither  thocht  it 
was  wasterfu'  like,  an'  said  sae. 

'  Wasterfu'  like,  'oman  !  "  exclaimed  my  faither, 
"wha  that  can  brag  o's  thoosands  wad  care  a 
snuff  pen  for  an  auld  hempen  string  ?  " 

On  the  mou'  o'  the  pock  beiif  open'd,  oot  tumbl't 
a  whunstane  as  big's  my  head.  Anither  shak' 
brocht  furth  anither  stane  o'  the  same  quality,  but 
nae  appearance  o'  gowd  or  silver. 

"  Seems  to  me,"  observed  Robbie  Rough,  wha 
was  standin'  wi'  his  hands  in  his  pouches  behaddin' 
the  operation,  "seems  to  me  to  be  a  pockfu'  o' 
road  metal !  They  maun  hae  queer  siller  in 
Ameerika,  but  it  winna  gang  far  here  aboot,  I'm 
thinkin'." 

My  faither  tane  an  unco  red  face  till  himsel',  an' 
wi'  the  view  o'  seein'  to  the  bottom  o'  the  business, 
he  grippit  the  pock  by  the  twa  corners,  and  sheuk 
oot  the  haill  contents  on  the  floor — stanes  !  stanes  ! 
and  scraps  o'  auld  eiron  !  Feint  head  else.  Preend 
inside  the  mou'  o'  the  pock  was  a  wee  bit  paper, 
wi'  the  followin'  inscription  on't  in  a  roon'  hand  o' 
wreat,  that  we  kent  weel  to  be  Willie  Stringan's, — 

"The  first  o'  April 
Send  the  gowk  a  mile.'' 

This  was  an  awfu'  revelation.  Never  had  my 
faither  been  in  sic  a  rage  in  a'  his  lifetime.  He 
was  neither  to  haud  nor  bind.  He  was  baith 
affrontit  an'  wae.  To  be  made  sic  a  fule  o'  by  a 
blackguard  chapman  bodie  ! 

Juist  at  this  stage  o'  the  business,  in  staps 

Saunders  Walker,  the  guidman  o'  Deukdubs,  an 
unco  tricky  carl,  wha  was  passin'  oor  door  hame- 
ward  frae  the  market,  an'  to  him  were  relatit  the 
leadin'  events  o'  the  day,  Whistlin'  Willie  bein' 
named  as  the  author  o'  the  hoax. 

"  Gin  I  were  you^Tammas,"  said  Saunders,  after 
he  had  heard  the  haill  story,  "  I  wadna  lat  that 
vaig  sleep  this  nicht  wi'  a  skinfu'  o'  hale-banes,  if  I 
ken't  him  to  be  within  the  boon's  o'  the  coonty. 
If  ye  like,  I  cud  put  ye  on  the  scent  o'm,  for  I 
ran  in  i'  the  bye  comin'  to  speer  for  auld  Weetfit, 
wha  has  been  ailin'  for  some  time,  an5  wha  did  I 
see  cockin'  at  the  kitchen  fire,  but  the  very  rascal 
that  has  played  ye  a'  this  pliskie  ?  The  guidwife 
tauld  me  that  Willie  was  to  be  at  Weetfit  a'  nicht, 
sae  gin  ye  be  clever,  ye'll  maybe  get  yer  satisfaction 
oot  o'm  afore  bed-time  yet.  Gin  I  were  you,  my 
sang,  but  I  wad  lat  him  fin'  the  wecht  o'.  my  cudgel 
on  his  ill-faurd  shoothers,  for  his  main  impiddence." 
Withoot  anither  word,  my  faither  banged  doon 
his  hazel-rung  frae  the  bauks,  an',  sair  against  my 
mither's  will,  set  oot  on  the  instant  to  Weetfit,  fully 
determined  to  gar  Willie's  carkitch  atone  for  his 
misdemeanours. 

An  oor's  walk  brocht  him  till's  destination,  but, 
lo,  an'  behold  !  whan  he  put  his  angry  coontenance 
inside  the  kitchen  door,  an'  demandit  the  body  o' 
William  Stringan  for  instant  execution,  the  fouk 
glowred  at  him  as  gin  he  had  been  a  warlock. 
Willie  Stringan  !  feint  a  Willie  Stringan  had  they 
seen  or  heard  tell  o'  for  months  an'  mair.  Here 
was  he,  the  "  gowk  "  ance  mair !  Little  did  he  ex- 

peck  sic  treatment  frae  Saunders  Walker,  but  it's 
ill  kennin'  fouk. 

There  was  nae  help  for't,  but  juist  to  treasure  up 
his  wrath  for  an  after  occasion.  Turnin'  his  weary 
fitstaps  aince  mair  i'  the  direction  o'  Buttonhole, 
he  stoitert  his  wa's  i'  th'  dark  through  the  muirs 
an'  dangerous  quagmires  "that  lay  atween  'im 
an'  his  hame,"  the  snipes  an'  wild-deuks  keepin' 
up  a  ceaseless  concert  o'  eerifu'  music — eneugh  to 
frichten  ony  honest  man  oot  o's  very  joodgment ! 

My  mither  had  agreed  wi'  him  to  place  the 
cruzie  i'  the  gavel  winnock  to  guide  him  through 
the  mire,  an'  glad  was  he  as  glad  could  be,  whan 
he  at  last  got  a  glisk  o'  the  freen'ly  beacon,  beamin' 
like  a  star  o'  hope  amid  the  surroondin'  darkness. 
Keepin'  his  e'e  stedfastly  fixt  on  the  licht,  an' 

"  Plantin'  his  staff  wi'  a'  his  skill, 
To  keep  him  siccar," 

he  knoitit  awa'  at  a  steady  pace,  whan  doon  he 
plumpit  intil  a  peat-hole,  up  to  the  very  shoothers 
amang  water  an'  rotten  glaur  ! 

Thinkin'  that  his  hin'most  oor  was  at  han',  he 
remained  stockstill  for  a  wee,  considerin'  whether  he 
wad  mak'  a  desperate  effort  to  free  himsel'  frae  his 
perilous  sitiwation,  or  leave  the  case  i'  the  han's 
o'  Providence,  whan  the  idea  at  last  struck  him 
that  the  maist  he  could  look  for  frae  Providence 
was  the  means  an'  the  abeelity  to  help  himsel'. 
Summonin'  up  a'  his  remainin'  pith  an'  veegour,  he 
gied  a  warsle  or  twa,  laid  hauds  o'  the  lang  threshies 
that  hung  ower  the  brink  o'  the  hole,  an'  was  never 

mair  thankfu'  in's  life  than  whan  he  at  last  faun' 
the  soles  o's  feet  on  dry  land,  even  though  he  had 
left  his  shoon  stickin'  fast  i'  the  glaur  at  the  bottom. 

Huntin'  the  "gowk"  again!  The  licht  he  had 
seen  wasna  the  licht  my  lovin'  mither's  haun's  had 
placed  i'  th'  gavel  winnock,  but  ane  o'  yer  deceitfu' 
Will-o'-wisps  that  lead  the  unwary  to  the  City  o' 
Destruction. 

After  gaun  through  a  waif  o'  lesser  misfortunes, 
ower  numerous  to  mention,  he  at  last  an'  lang 
reached  Buttonhole,  barefit  an'  bareleggit,  an' 
drookit  like  a  drooned  mouse.  My  mither  grat 
like  a  bairn  whan  she  beheld  him  in  sic  a  waefu* 
plicht.  She  thocht  he  had  gotten  himsel'  brained 
in  battle  wi'  Willie  Stringan.  Whan  Jock,  an' 
Chirstie,  an'  me,  saw  her  sabbin',  we  fell  to  the 
greetin'  likewise.  Buttonhole  that  nicht  was  truly 
a  scene  o'  weepin'  an'  wailin',  an'  I  may  even  say 
o'  gnashing  o'  teeth,  for  I'm  sair  mista'en  if  my 
faither  had  but  gotten  a  grip  o'  Saunders  Walker, 
an'  especially  o'  Whistlin'  Willie,  that  nicht,  he 
wad  hae  been  the  deid  o'  them  !  Gude  guide  us  ! 
never  was  mortal  man  sae  mad  on  a  first  o'  April 
sin'  the  warld  began.  What  was  waur  to  thole  than 
a'  his  ither  misfortunes,  was  the  thocht  that  a"  his 
houpes  o'  walth  an'  grandeur  had  been  dashed  to  the 
grun,'  never  mair  to  rise  an"  disport  themsel's  on 
triumphant  wings ! 


CHAPTER    VI 

TIBBIE    TURNS    UP 

IN  the  last  year  o'  my  apprenticeship,  there 
cam'  to  the  neiborhood  o'  Buttonhole,  in  the 
capacity  o'  a  maid-servant,  a  trig,  sonsy,  speerity 
young  quean,  wi'  een  as  black  as  slaes,  cheeks  roon', 
plump,  an'  red  as  roses,  an'  a  wee  bit  mou'  that 
seemed  designed  by  natur'  to  fit  itsel'  into  mine. 
Though  a  year  or  twa  younger  than  me,  she  never- 
theless lookit  mair  like  a  woman  than  I  did  like  a 
man,  for  the  crap  on  my  chin  hadna  as  yet  sprootit 
beyond  the  texture  o'  cat's  hair,  nor  had  a  razor 
passed  ower  my  face,  though  I  had  made  sundry 
attempts  to  snod  aff  the  roughest  an'  langest 
bristles  wi'  my  sheers,  especially  at  the  wicks  o' 
my  mou'  \vhaur  they  had  apparently  a  mair  fruitfu' 
soil,  or  a  mair  genial  cleemate  than  elsewhere. 

The  name  o'  this  bit  rustic  maiden  was  Isabella 
Monypenny.  Her  faither  was  a  sma'  farmer  at 
a  place  ca'd  Breeriebuss,  aboot  sax  miles  to  the 
wast'art  o'  Buttonhole.  William  Monypenny, 
though  weel  eneugh  to  do,  as  the  sayin'  is,  was  far 
frae  bein'  a  walthy  man,  in  the  common  acceptation 

o'  the  word,  an*  sae,  as  his  bairns  grew  up,  they 
had  to  gang  furth  an'  fend  for  themsel's, 

"  At  sen-ice  out  amang  the  farmers  round," 

like  the  bairns  o'  Burns's  honest  cottar. 

The  first  sicht  I  got  o'  the  bit  lassockie  was  i' 
the  kirk,  on  the  second  Sabbath  after  the  Martinmas 
Term.  Never  before  had  my  e'en  lichtit  on  ony- 
thing  in  the  guise  o'  mortal  flesh  and  bluid  half 
sae  bonnie  an'  captivatin'. 

Through  the  kirk  I  glowered,  in  search  for 
comparisons,  but  though  scores  o'  mirky,  blumin' 
faces  were  there,  nane  o'  them  a'  cam'  near  hand 
up  to  Tibbie  Monypenny's.  Sair  did  I  try  to  keep 
my  een  aff  her — ower  an'  ower  again  did  I  tear 
them  awa',  an'  fix  them  on  the  Rev.  Gabriel 
Gowlanthump's  red  nose,  wi'  a  heroic  determina- 
tion to  follow  the  thread  o'  the  discoorse,  an' 
dismiss  a'  carnal  thochts  o'  the  rosy  cheeks  an' 
slae-black  een  o'  the  fascinatin'  fairy — but  a'  my 
efforts  were  in  vain. 

I  cud  see — at  least,  I  thocht  I  saw — that  Tibbie 
had  aboot  as  little  control  ower  her  een  as  I  had 
ower  mine.  I  cudna  look  aboon  half  a  second 
at  her,  withoot  catchin'  her  in  the  act  o'  glowerin' 
at  me,  an'  whanever  oor  een  forgaithered  she  wad 
blush  an"  glower  doon  to  the  text,  an'  I  wad  do 
the  same.  That  a  mutual  flame  had  been  kindled 
in  baith  oor  breasts,  was  a  clear  case.  Till  that 
eventfu'  day,  we  had  never  seen  ane  anither.  An' 
yet,  nae  sooner  did  oor  een  meet,  than  there  began 
to  operate  some  owermaisterin'  law  o'  attraction 

that  pu  d  at  oor  heartstrings,  an'  drew  them  closer 
an'  closer  the  langer  we  were  acquant,  until  we 
gradually  entered  into  partnership,  an'  there 
remained  but  ae  fond,  faithfu',  trustin'  heart 
atween  us  twa. 

For  aince  was  Mr.  Gowlanthump's  discoorse  ower 
brief  for  my  taste,  though  it  had  lastit  a  haill  oor 
an'  a  half.  The  time  seemed  to  hae  flown  past 
wi'  the  fleetness  o'  a  swallow  on  the  wing.  The 
final  "  add  no  more  "  wherewith  the  worthy  divine 
invariably  finished  aff  his  discoorse  ;  the  douff,  dull 
soon'  caused  by  the  energetic  steekin'  o'  the  Beuk  ; 
the  lood,  discordant  music  o'  nose-blawin'  ;  the 
tappin'  on  sneeshin'-mull  lids  ;  the  simultaneous 
up-sneerin'  o'  snuff  through  some  fifty  or  saxty 
nasal  orifeeces,  an'  the  general  chorus  o'  sneezin' 
that  never  failed  to  follow  thereupon  ;  a'  thae  noisy 
demonstrations,  ordinarily  hailed  by  me,  wi'  nae 
common  pleasure,  as  heralds  o'  a  happy  release 
frae  an  intolerable  infliction,  fell  that  day  on  my 
startled  imagination  wi'  a  dreed  an'  unwelcome 
signeeficance.  They  warned  me  to  prepare  to  tak' 
a  last  fond  look  o'  the  slae-black  een  an'  rosy 
cheeks,  for  that  I  wad  see  them  nae  mair  for  a  week 
— maybe  no  for  a  fortnicht ! 

At  the  kirk  skailin'  I  made  a'  haste  to  get  oot, 
if  sae  be  I  micht  get  near  her ;  for  whan  words  are 
forbidden,  it  is  delightfu'  even  to  rub  claes  wi'  a 
bein'  beloved.  In  this  projeck,  hooever,  I  was 
cruelly  disappointit.  Tibbie's  seat — bein'  that  be- 
langin'  to  Burleyracket,  whaur  she  was  laundry- 
maid,  was  nearer  the  door  by  a  half-dizzen  o'  yards 

than  the  Buttonhole  bucht  This  gied  her  the 
start  o'  me.  An'  mair  an'  waur  than  that,  there 
were  twa  auld  wives,  clad  frae  tap  to  tae  in  lang 
grey  cloaks,  wha  got  atween  me  an'  my  diveenity, 
completely  chockin'  up  the  narrow  passage,  an' 
thus  arrestin'  my  door- ward  career.  "Sorra  tak' 
ye  an'  yer  auld  cloaks !  "  thinks  I  to  mysel',  "  can 
ye  no  lat  a  body  past  ye  ?  "  But  feint  ae  fitstap 
wad  they  budge  oot  o'  their  usual  jog-trot.  Na  ; 
they  maun  hae  their  cracks  finished  first.  Ane  o' 
them  has  the  rheumatics,  an'  hasna  winkit  an  e'e  for 
twa  nichts  rinnin'  wi't,  an'  that  maun  be  discussed. 
The  ither  tak's  a  flaffin'  at  the  heart  whan  she 
lies  doon  in  bed,  an'  that  maun  be  enlairged  on. 
Ane  o'  them  suggests  that  mankind  are  but  a  set 
o'  puir  feckless  mortals  at  the  best. 

"  Eh,  ay,  'oman,"  says  the  ither,  "  especially,  as 
I  was  sayin'  to  Geordie  the  ither  day,  whan  fouk 
grow  auld  an'  frail  like  you  and  me." 

"  Deed,  ay,  'oman ! "  was  the  sympathetic  re- 
sponse, "  ye've  said  the  truth,  if  ever  ane  said  it, 
an'  whan  the  flaffins  comes  ower  my  heart,  I'm 
sometimes  like  to  think  I'll  no  live  to  see  through 
the  winter,  'oman." 

By  the  time  I  reached  the  door,  Tibbie  was 
trippin'  awa'  doon  the  Kirk  Loan,  what  she  cud 
bicker.  A  half-minute  mair,  an'  she  wad  vanish 
frae  my  sicht.  My  impatience  refused  ony  langer 
to  be  guidit  by  my  better  joodgment.  The 
ancient  dames  were  juist  on  the  threshold,  dis- 
cussin'  the  efficacy  o'  hartshorn  an'  swine's  seam 
as  a  cure  for  the  rheumatics,  whan  I  sprang  forrit 

atween  them  an'  the  door  cheek,  an'  cleared  the 
kirk-yaird  at  a  half  dizzen  o'  spangs.  Whan  I 
reached  the  ootside,  it  struck  me  very  forcibly  that 
I  heard  a  screed  like  the  rivin'  o'  oo'en  claith.  On 
reachin'  the  kirk  style,  I  tane  a  keek  ower  my 
shoother  to  see  if  I  hadna  dung  onybody  ower  in 
my  flicht,  whan  I  saw  Geordie  Mortclaith,  the 
beadle,  comin'  burstin'  after  me,  wi'  ane  o'  the 
tails  o'  my  spleet  new  sky-blue  coat,  wi'  the  clear 
buttons,  haudin'  it  up  in  his  han',  to  the  admiration 
o'  a'  beholders  ! 

"  Hoy,  Tarn  !  Stop — stop  min  ! "  cried  the  digger 
o'  graves,  wi'  a  smirk  o'  sarcasm  on  his  face. 
"  Dinna  rin  awa'  an'  leave  yer  coat-tail  hingin'  on 
the  sneck  o'  the  kirk  door  !  Man,  ye're  a  rammel- 
some  hallion.  Ye've  dung  the  win'  oot  o'  thae 
auld  wives — very  naur." 

I  banged  roon'  my  hand,  an'  lo,  there  was  but 
ae  solitary  swallowtail  to  the  fore  !  The  ither  ane 
had  pairtit  company  wi'  the  body  exactly  ower  by 
the  sma'  o'  the  back. 

"  To  the  mischief  wi'  ye're  snecks  ! "  I  exclaimed, 
as  Mortclaith  haundit  me  the  fragment  o'  my  mis- 
fortunate  garment,  "  what  gars  ye  hae  cleuks  o' 
that  kind  aboot  the  tabernacle  door?" 

"  Hoots,  toots ! "  said  the  sexton,  "  what  gars  ye 
gallop  sae  fast?  There's  naething  wrang  wi'  the 
sneck,  if  fouk  werna  sae  hellicat  an'  misleared. 
Haigh,  it'll  maybe  teach  ye  to  jump  an'  flee  at 
leisure  after  this,  lad.  I  sure  ye,  a  bonnie  lad  ye 
are,  rinnin'  an'  kiltin'  up  yer  lang  souple  teelyour 
shanks,  as  gin  the  very  deil  were  in  ye ! " 

Had  it  no  been  the  Sabbath  day,  an'  me  i'  the 
midst  o'  a  multitude  o'  decent  fouk,  wha  were 
beginnin'  to  colleck  aroon'  an'  admire  my  ri'en 
coat,  forbye  that  Mr.  Gowlanthump  an'  the  elder- 
ship— they  bein'  meantime  i"  the  Session  hoose 
coontin'  ower  the  offerin' — micht  put  in  appear- 
ance withoot  a  moment's  warnicement,  I'se  wager 
ony  money,  Geordie  Mortclaith  sidna  hae  made 
aff  wi'  himsel'  withoot  gettin'  in's  cheenge,  as  the 
sayin'  is.  Scornin'  to  mak'  a  show  o'  mysel',  hoo- 
ever,  I  had  juist  to  slink  awa  like  an  evil-doer,  as 
gin  my  nose  had  been  bluidin'. 

What  a  merciment  it  was  that  Tibbie  was  doon 
the  Loan  afore  me !  Had  she  gotten  a  glisk  o'  my 
solitary  swallowtail,  wamflin'  i'  the  win',  never 
mair  cud  I  hae  glowered  her  i'  the  face. 

Aff  I  gaed  doon  the  Loan,  at  a  trottin'  pace, 
keepin'  my  een  amo'  my  feet,  bein'  ower  blate  to 
look  upwith,  an'  tryin'  if  peradventure  I  cud  single 
oot  amang  the  fitmarks  in  the  gutters  the  prints 
o'  Tibbie's  cuddie-heels  ;  for  at  that  blessed  moment 
I  felt  as  if  I  cud  hae  lain  doon,  on  my  bare  knees, 
an'  kissed  the  very  yird  that  had  been  hallow'd  by 
the  touch  o'  her  shoe-leather. 

At  the  Loan-fit  I  cam'  up  wi'  my  bosom-freen', 
Andra  Sooter,  wham  I  made  privy  to  the  mis- 
chanter  that  had  befa'en  my  coat.  Layin'  oor 
brains  a-steep,  we  sune  fell  upon  a  plan  whaurby 
my  coat  was  transmogrifeed  into  the  simeelitude  o'  a 
jacket.  At  the  lithe  side  o'  a  hay-sow,  I  cuist  it 
aff,  an'  flypit  up  the  remainin'  tail  underneath, 
fastenin'  it  to  the  neck  linin'  wi'  a  preen  to  prevent  it 

frae  creepin'  doon  an'  teflin'  ony  mair  tales.  Still, 
whan  I  forgaithered  wi'  acquantances  I  was  far 
frae  feelin'  in  a  comfortable  frame  o'  speerit.  I  had 
an  inward  consciousness,  as  Mr.  Gowlanthump  wad 
say,  that  something  was  far  wrang  wi'  me,  an' 
therefore,  like  ane  tormentit  wi'  a  wauken  con- 
science, I  imagined  I  saw  the  avenger  o'  bluid  in 
everybody  I  met.  Wi'  the  view  o'  forgaitherin'  wi' 
as  few  fouk  as  possible,  I  left  the  hie  road  an'  tane 
through  the  fields,  creepin'  alang  dyke-sides  an' 
through  plantations  like  a  fugiteeve  an'  a  vagabon'. 

On  loupin'  a  feal-dyke  into  a  bit  clumpie  o'  trees, 
within  twa  park-breeds  o'  Buttonhole,  I  was  dumb- 
foondert  to  find  mysel'  in  the  handy-grips  o'  the 
Philistines  !  Three  weel-dressed,  buirdly,  resolute- 
lookin'  fallows,  wha  had  been  skuggin'  ahent  the 
dyke,  an' watchin'  my  suspeecious  movements,  jaump 
up  an'  surroondit  me.  Ane  o'  them  grippit  me  by 
the  cuff  o'  the  neck  (an'  got's  han'  broddit  wi'  the 
preen — sair'd  him  richt!)  anither  ane  clappit  a 
cockit  pistol  to  my  breist — while  the  third  slippit 
a  pair  o'  handcuffs  upo'  my  shackle-banes  ! 

The  haill  business  had  been  gane  aboot  in  a 
trice.  There  wasna  time  to  speer  what  they  meant 
by  siccan  maisterfu'  conduck  towards  the  person 
o'  a  puir  'prentice  tailor,  wha  had  never  sae  muckle 
as  hairmed  a  louse  in  his  lifetime,  except  it  micht 
hae  been  dune  accidentally,  as  it  were,  in  the 
pursuit  o'  his  honest  vocation. 


CHAPTER    VII 

A    PROVIDENTIAL  DELIVERANCE 

AT  first  I  was  inclined  to  believe  that,  like 
the  man  wha  gaed  doon  frae  Jerusalem  to 
Jericho,  I  had  fa'en  amang  thieves.  By-an'-by  I 
began  to  discover  that  my  captors  had  a  wonderfu' 
respeck  for  law  an'  justice,  though  undootedly 
in  my  case,  their  zeal  wasna  juist  accordin'  to 
knowledge.  Had  they  been  the  aweless  an'  lawless 
vagabonds  I  tane  them  for,  instead  o'  clappin'  the 
shangies  on  my  shackle-banes,  they  wad  hae  begun 
by  knockin'  oot  my  spunk,  an'  endit  by  sinkin'  my 
nakit  corp  intae  a  peat-hole,  or  by  hingin'  me  up 
to  the  brainch  o'  a  tree  by  my  grauvit,  to  gar  folk 
trow  I  had  made  awa  wi'  mysel'.  Moreover,  I 
overheard  the  leader  o'  the  gang  takin'  coonsel  wi' 
ane  o'  his  subordinates,  as  to  whether  I  sid  be  sent 
awa'  direck  to  St  Andrews,  or  mairched  aff  in  the 
first  instance  to  Burleyrackit,  to  be  examined  by 
the  laird,  he  bein'  a  Justice  o'  the  Peace.  I  cud 
gather,  frae  thae  twa  circumstances,  that  I  had 
been  nabbit  as  a  rogue,  though  what  I  had  dune 
to  offend  the  majesty  o'  the  law  I  cudna  divine.  I 
had  tint  my  coat-tail,  nae  doot,  but  the  coat  was 

my  ain,  an'  though  I  had,  for  decency's  sake,  con- 
vertit  it  into  a  jacket  for  the  time  bein',  that  was 
nane  o'  their  business. 

"  Gentlemen,"  I  ventured  to  stammer  oot,  my 
teeth  rattlin'  i'  my  head  vvi'  fricht  at  the  soon'  o' 
my  ain  voice,  "  wherefore  hae  ye  the  assurance  to 
mak'  a  capteeve  o'  me,  as  gin  I  were  naething  better 
nor  a  thief,  or  something  waur  ?  " 

"  You  will  find  that  out  presently,  my  fine  fellow 
— but  meanwhile  you  keep  your  mouth  shut,  else 
it  may  be  the  worse  for  you,"  replied  the  head 
man,  wha,  frae  his  tongue,  appeared  to  be  an 
Englisher. 

Afore  I  cud  utter  a  word  in  my  ain  behalf,  the 
chield  wha  had  claught  me  by  the  cuff  o'  the  neck, 
began  to  waidge  his  steekit  neive  close  to  my  nose, 
an'  yelled  oot,  "  Weisht,  ye  teevil's  puckie !  an'  no 
pe  speakin'  pack  till  ta  Supperfysore,  nelse  she'll 
pe  oblige  to  broke  ta  nose  affen  yer  face — sure's 
teath  she  will  !  Humph  !  ta  muckle  filthy  smug- 
glin'  loon-lookin'  fallow  that  she  is  !  " 

"  That's  your  ticket,  M'Donald  1 "  cried  the  super- 
visor, weel  pleased  wi'  the  zeal  o'  his  subordinate. 
"  Keep  him  quiet  there,  Sullivan,  will  ye  ? "  he 
continued,  turning  roon'  to  the  fallow  wha  had 
slippit  the  shangies  on  my  shackle-banes,  an'  wha 
had  the  unmistak'able  pug  nose  o'  the  Emerald 
Isle.  "  You  get  those  here  barrels  of  brandy  con- 
veyed to  St.  Andrews,  where  you'll  report  the 
seizure,  and  say  that  M'Donald  and  I  will  follow 
with  the  prisoner  as  soon  as  we  have  taken  his 
deposition  before  Nicholas  Bowman,  Esquire,  of 

Burleyrackit,  one  of  His  Majesty's  Justices  of  the 
Peace  in  these  parts." 

"  Faix,  Misther  Buggins,  and  it's  that  same  I'll 
do  wid  all  me  heart  and  sowl,"  replied  Sullivan, 
touchin'  his  hat ;  "  but,  oich,  yer  honour,  it's  mighty 
dhry  I  am,  and  sure  a  gintleman  like  yersilf 
wouldn't  nohow  be  afther  grudgin'  me  a  blessed 
dhrop  ov  that  same  brandy,  afore  I  sets  out  on 
sich  a  divil  ov  a  journey  on  this  cowld  day  ?  " 

"  Sullivan,"  said  Buggins,  wi'  an  airch  twinkle  in 
his  little  grey  een,  "  thou'rt  an  honest  fellow  ;  but 
look  'ee  here,  sirrah,  that  tarnation  thirst  of  thine 
will  be  thy  death  some  of  these  days,  if  thou 
repent  not,  and  betake  thyself  to  water,  like  a  good 
Nazarite.  Howsoever,  thy  request  shall  be  granted 
thee.  M'Donald,  hand  me  that  gimlet  of  yours, 
and  you,  Sullivan,  bring  forth  one  of  those  barrels." 

Sullivan  didna  need  twa  tellin's  to  do  that,  an' 
sae,  divin'  into  the  heart  o'  a  big  broom  cowe  near 
bye,  he  drew  therefrae  a  brandy  keg  that  wad 
haud  maybe  a  gallon  an'  a  half  o'  liquor.  This 
he  sets  doon  on  the  dyke-head,  while  Mr.  Buggins 
proceeds  to  pierce  it  wi'  the  gimlet. 

"  Now,  Sullivan,"  said  Buggins,  "  you'll  have  the 
goodness  to  control  your  ravenous  appetite  till 
your  betters  have  been  served  ; "  an'  sae  sayin',  he 
clappit  his  mooth  to  the  gimlet  hole,  an'  sookit 
like  a  horse-gelly. 

"  Prime  liquor  ! "  he  remarkit,  smackin'  his  lips, 
an'  dichtin'  them  wi'  the  sleeve  o's  coat.  "  Now 
then,  Sullivan,  lad,  apply  your  gob  like  a  brick  ; 
but  not  too  much  of  a  good  thing,  look  'ee — four 

mouthfuls,  and   not  a   blessed    dhrop   more — d'ye 
hear?" 

"  Ay,  ay,  yer  honour,"  replied  Sullivan,  like  to 
winy  himsel'  wi'  the  desperate  efforts  he  was  puttin' 
furth  to  mak'  the  four  moothfu's  as  big  as  a  dizzen. 

"  Sorra  rive  her  greedy  wame  ! "  cried  M'Donald, 
whase  teeth  had  been  waterin'  while  Buggins  and 
Sullivan  were  layin'  their  lugs  amang  the  liquor, 
"but  her  nainsell  maun  hae  a  bit  toothfu'  tae,  to 
mak'  us  a'  neibor-like.  The  ne'er-be-lickit  will  she 
hae  tastit  sin'  Friday  was  a  week." 

"  Surely,  M'Donald — surely  !  "  said  Buggins,  grip- 
pin'  me  by  the  cuff  o'  the  neck,  while  the  drouthy 
Celt  was  weetin's  whistle — "  but  look'ee,  M'Donald, 
only  four  pulls,  d'ye  hear  ?  " 

"  Four  sooks  !  haigh,  that'll  be  ae  half-mutchkin, 
at  onyrate ! "  observed  the  Gael,  blawin'  oot  his 
skinny  chafts  like  the  snotter  o'  an  angry  bubbly- 
jock.  "  Weel,  she's  a  sup  guid  drink,"  he  continued, 
after  he  had  ta'en  his  pennyworths  o't  "  but  she 
wadna  gie  a  gless  o'  ta  guid  Ferintosh  or  Glenlivat 
wi'  a  flan  o'  peat-reek  in't,  for  a'  yer  far  awa'  stuffs, 
that  she  wad  no,  Mr.  Buggins." 

While  the  three  excisemen — for  gaugers  I  guessed 
them  to  be,  frae  their  walk  an'  conversation — were 
thus  moistifyin'  their  leather,  I  stood  bye  like  a 
pair  o'  weet  breeks,  hingin'  doon  my  lugs,  an' 
hardly  daurin'  to  look  upwith.  The  truth  began 
to  creep  in  upon  me  by  degrees,  an'  belyve  I  saw 
that  I  had  been  nabbit  on  suspeecion  o'  bein'  a 
smuggler.  Some  days  afore  this  a  Dutch  schooner 
had  landit  a  cargo  o'  brandy,  an'  tobacco,  under 

clud  o'  nicht,  at  the  Auld  Haiks,  an'  had  gotten  aff 
haill  scart,  although  there  was  a  revenue  cutter 
cruisin'  aboot,  aff  the  East  Neuk.  The  authorities 
were  clean  red-\vud  \vi'  anger  at  bein'  sae  cleverly 
ta'en  in  by  the  Dutchmen,  an'  left  nae  stane 
unturned  to  fin'  oot  the  loons  vvha  had  received 
the  unleisum  stoutherie. 

The  gauger-tribe  were  fleein'  hither  an'  thither 
like  bumbees  roon'  a  buss  o'  withered  carl-doddies, 
seekin'  for  hinny,  an'  findin'  nane.  At  length  their 
zeal  had  been  rewardit  by  the  discovery  o'  that 
hochie  o'  brandy  stowed  awa'  in  the  broom-buss, 
an'  seein'  me  creepin'  through  the  fields  like  a 
ne'er-do-weel,  they  naterally  concludit  that  I  was 
the  owner  o't,  the  mair  sae  that,  by  some  unlucky 
chance  or  ither,  I  happened  to  loup  the  dyke  pre- 
ceesely  ower  forgainst  the  spot  whaur  the  smuggled 
liquor  had  been  hidden. 

"  Now  then,  M'Donald,  take  care  of  your  man, 
look  'ee,  and  don't  let  him  escape,"  said  Buggins, 
after  he  had  laid  doon  to  Sullivan  his  final  instruc- 
tions as  to  the  report  he  was  to  lodge  wi'  the 
authorities  in  St.  Andrews. 

"  That  she  will,"  returned  the  Hielanman,  grip- 
pin'  me  mair  siccarly  by  the  cuff  o'  the  neck  than 
ever,  "Oich,  she  maun  pe  mair  soupler  than  ta 
fery  deil,  gin  her  nainsel'  bena  ta  match  for  her  on 
her  nain  twa  feet." 

"  Then,  ho  for  Burleyrackit ! "  exclaimed  Buggins, 
loupin'  the  dyke,  an'  whistlin'  a  cheery  spring  till 
himsel',  juist  as  gin  it  had  been  perfectly  lawfu'  for 
him  to  do  sae  on  the  Sabbath  day  ! 

A  bonny  Sabbath  day's  wark,  thinks  I  ;  but  a 
single  cheep  aboon  my  breath  I  durstna  utter,  for 
Buggins  keepit  close  by  my  side,  wi'  a  cockit  pistol 
in  his  neive,  ready  to  blaw  oot  my  harns  at  a 
moment's  notice,  gin  I  had  daured  to  show  the 
slichtest  inclination  to  turn  camsteerie  on  their 
han's.  Never  in  a'  my  life  had  I  felt  mysel'  sae 
sma'  an'  helpless  as  whan  thae  menseless  fallows 
had  me  i'  their  handy-grips.  Yet,  amid  a'  my 
treebilation,  the  idea  that  I  was  free  o'  the  crime 
laid  to  my  chairge  was  a  soorce  o'  nae  sma'  com- 
fort to  me,  an'  I  didna  doot  that  Providence  wad, 
in  the  lang  rin,  open  up  for  me  a  door  o'  escape 
frae  the  hoose  o'  bondage. 

Mr.  Buggins,  hooever,  wad  hae  conferred  a  lastin' 
obligation  on  me  had  he  sent  me  aff  to  Botany 
Bay  at  aince,  raither  than  to  Burleyrackit,  for 
gang  there  we  cudna  withoot  Tibbie  Monypenny 
beholdin'  me  in  my  forlorn  condition.  What  cud 
she  think,  seein'  the  company  I  was  in,  but  that  I 
was  naething  but  a  ne'er-do-weel,  whase  craig  wad 
yet  be  encompassed  by  a  hempen  grawvit  ?  My 
torn  coat,  too,  wad,  dootless,  prove  a  ferlie  to  the 
guid  fouk  o'  Burleyrackit,  for  my  captors,  in  rypin' 
me  for  treasonable  correspondence,  (though  the 
only  thing  o'  the  kind  they  fell  in  wi'  was  my  red- 
skinned  pocket  Bible),  had  laid  their  clutches  on 
the  solitary  swallow  tail,  an'  this  they  very  con- 
siderately restored  to  its  proper  pendant  condition. 

The  Laird  o'  Burleyrackit,  afore  whase  tribunal 
I  was  shortly  to  tremble,  was  notorious  ower  a' 
the  East  Neuk,  baith  for  his  wickedness  as  a  man 

an'  his  cruelty  as  a  magistrate.  His  faither,  auld 
Deacon  Bowman  o'  Crail,  it  was  weel  kent  had 
feathered  his  nest  by  dealin'  in  smuggled  guids. 
By  this  means  he  had  been  enabled  to  gie  his  only 
son  a  college  education,  an'  sae  qualifeed  him  for 
the  snug  sitiwation  in  India  that  the  Deacon  had 
got  the  promise  o',  for  gi'ein'  his  vote  contrary  to 
soul  an'  conscience,  at  a  contestit  Parliamentary 
election. 

Mr.  Nicholas  Bowman  sune  made  a  man  o'  him- 
seP  amang  the 

"  Black  Gentoos  and  Pagan  Turks." 

In  a  year  or  twa,  word  cam'  hame  that  he  had 
marriet  the  heiress  o'  a  Bengal  Nabob,  ca'd  Rama- 
grumphy,  wha  was  reputit  to  be  as  rich  as  the  Bank, 
an'  as  black  as  the  ace  o'  spades.  Accoonts  cam' 
hame  belyvethathe  had  scraipit  thegither  a'  his  wife's 
bawbees,  an'  made  a  moonlicht  flittin',  leavin'  the 
unfortunate  black-a-moor  quean  broken-heartit,  an' 
as  puir  as  Lazarus.  Some  fouk  didna  stick  to  say 
that  he  had  even  gane  the  length  o'  makin'  awa' 
wi'  his  black-a-viced  wife  an'  innocent  bairnies, 
by  flingin'  them  into  a  draw  well.  Although  there 
may  hae  been  nae  grunds  for  sic  a  story,  yet,  sin' 
the  best  o'  men  are  liable  to  be  leed  on,  it  need  be 
nae  wonder  gin  the  warst  o'  them  sid  hae  their  evil 
deeds  ca'd  waur  than  they  are.  Innocent  or  no 
innocent  o'  that  parteek'lar  crime,  hooever,  he  had 
mony  sma'er  anes  to  accoont  for. 

On  his  return  frae  India,  Nick  Bowman  coft  the 
estate  o'  Burleyrackit,  biggit  a  braw  hoose  on't  fit 

for  a  prince  to  live  in,  marriet  a  grand  English 
leddy,  an'  drave  aboot  the  kintra  side  in  a  twa- 
horse  coach,  like  a  perfect  madman.  At  little  or 
nae  offence,  he  wad  bleeze  up  like  a  whun-cowe 
an'  swear  like  a  dragoon.  Indeed,  whan  he  got 
intil's  high  keys,  he  didna  stick  even  to  send  the 
Rev.  Gabriel  Gowlanthump  to  the  111  Place,  withoot 
the  sma'est  ceremony.  Never  was  he  kent  to  enter 
a  kirk  door  frae  the  ae  year's  end  to  the  ither.  The 
haill  Sabbath-day  lang  he  wad  sit  up  at  hame  wi' 
a  curn  mair  fallows  like  himsel'  drinkin',  helter- 
skelter,  playin'  at  cairts,  an'  defilin'  himsel'  wi' 
every  kin-kind  o'  abomination.  In  fack,  he  was 
naething  better  than  a  pagan.  Him  a  Justice  o' 
the  Peace !  Had  he  been  as  puir  as  mony  ane,  he 
wad  hae  been  less  thocht  o',  maybe — 

"  But  money  mak's  the  mare  to  go, 
Whether  she  has  a  tail  or  no." 

Whan  we  arrived  at  Burleyrackit,  we  faun'  the 
laird  an'  twa  o'  his  drucken  cronies — Sabbath 
day  although  it  was — on  the  green  in  front  o'  the 
hoose  wi'  their  coats  casten — divertin'  themsel's  wi' 
flingin'  the  hammer,  an'  puttin'  the  stane — guid 
auld  Scottish  games,  baith  o'  them,  nae  doot,  but 
no  a  kind  o'  wark  for  ony  Christian  man  to  be 
employed  at  on  the  Day  o'  Rest.  The  laird  an' 
Supervisor  Buggins  were  nae  strangers  to  ane 
an  ither.  Mony  a  bottle  o'  champagne  they  had 
toomed  atween  them,  an'  never  did  they  forgaither 
withoot  ha'en  a  bout  at  wrestlin',  boxin',  rinnin',  or 
loupin'  ower  yetts  an'  dyke-heads. 

"  Hulloa,  Buggins ! "  yelled  the  laird,  as  we 
mairched  up  the  avenue  to  whaur  the  sports  were 
gaen  on,  "  Caught  one  of  those  fellows,  at  last — 
eh?" 

"  Yes,  yer  honour — in  the  very  act  too,"  replied 
Buggins. 

"  Well,  Buggins,  we'll  take  care  of  him — won't 
we  !  But  suppose  in  the  first  place  we  have  a 
game  or  two,  all  of  us  together,  and  then  to 
business  ?  Won't  that  do — eh  ?  " 

"  Agreed,  agreed,"  cried  Buggins,  "  but  the 
prisoner — what  shall  we  do  with  him  meanwhile  ?  " 

"  Oh,  the  prisoner  ! "  said  the  Justice.  "  This 
way  with  him,  gentlemen,  and  I'll  make  him  snug 
enough — no  fear  of  that !  " 

Sae  they  harled  me  awa'  to  a  laigh  bit  hoosie  that 
stood  nearbye  amang  the  trees.  They  stappit  me 
intil't  juist  as  gin  I  had  been  a  brute  beast,  takin' 
special  guid  care,  ere  they  left  me,  to  thraw  the 
key  i'  the  door. 

In  my  prison-hoose  there  were  a  big  boiler  an' 
sundry  washin'  tubs.  The  laundry,  by  jingo ! 
Tibbie's  warkshop  !  The  shrine  o'  my  heart's  idol ! 
Oh,  that  she  had  been  there  to  cheer  me  wi'  her 
presence !  I  imagined  that  I  beheld  her  slae-black 
een  an'  rosy  cheeks,  an'  the  thocht  soothed  the 
agony  o'  my  capteevity,  and  cheered  my  droopin' 
heart. 

For  some  time  I  cud  hear  the  shouts  an'  aiths 
o'  the  gamesters  ootside.  Belyve  the  profane 
clamour  ceased,  hooever,  an'  save  the  whistlin'  o' 
a  solitary  shilfa  on  the  lum-head,  or  the  occasional 

howl  o'  a  hungry  hound  i'  the  kennel  close  bye, 
not  a  soon'  was  to  be  heard. 

By-an'-by  it  fell  doon  pick  mirk,  an'  what  wi' 
the  silence — the  darkness — the  certain  prospeck  o' 
a  fearfu'  ordeal  afore  my  han',  an'  the  present  pangs 
o'  a  hungry  wame — for  meat  hadna  crossed  my 
craig  sin'  brakfast  time — I  was  truly  in  a  condition 
as  pitifu'  as  ever  fell  to  the  lot  o'  an  innocent  man. 

I  cudna  think  eneugh  o'  them  leavin'  me  sae 
lang  in  a  state  o'  thraldom.  The  reason,  as  I  sus- 
peckit  at  the  time,  an'  faun'  oot  to  be  a  certainty 
afterwards,  was  this :  Tirin'  o'  their  gamblin',  the 
laird  an'  his  cronies  had  gane  in  to  denner,  an' 
forgotten  a'  aboot  me  bein'  i'  the  washin'-hoose. 
They  yokit  to  the  toddy  i'  the  lang-run,  an'  held 
the  puddin'  reekin'  till  it  was  far  into  the  sma'  oors 
o'  the  mornin',  an'  them  a'  as  blin'  as  bats,  an'  as 
fou  as  the  Baltic. 

I  had  been  some  oors  in  utter  darkness,  an'  utter 
silence  too,  save  for  the  squeekin'  o'  mice  an'  rottans 
i'  the  crap-wa'.  At  last  I  hears  the  soond  o'  a  fit 
ootside!  Noo,  thinks  I,  here  comes  my  death- 
warrant!  A  cauld  shiver  cam'  ower  me,  an'  my 
heart  "gaed  dunt  upon  dunt,"  like  auld  Knappy 
Mill's  whan 

"  He  thocht  that  the  soun'  o'  the  happer 

Cried,  '  Tak'  hame  a  wee  flou  to  yer  wife, 
To  help  to  mak'  brose  t'  yer  supper.'" 

Moved  by  an  instinct  o'  self-preservation,  I  crap 
awa  into  a  hidie-hole,  ahent  the  boiler,  an'  sat  doon 
on  a  dail  that  happened  to  be  lyin'  across  the  mou' 

o'  a  kimmen.  Juist  as  I  had  sitten  doon,  the  key 
turned  i'  the  lock,  an'  back  gaed  the  door  to  the 
vva'.  In  trippit — wha  wad  ye  think  ? — the  laird  ? 
— Buggins  ? — M'Donald  ? — na  !  but — juist  Tibbie 
Monypenny  !  In  the  ae  oxter  she  carried  a  horn 
lantirn,  an'  i'  the  ither  a  wisp  o'  shavins,  to  licht 
the  boiler  fire  wi'.  Wi'  a  prudent  forethocht  that 
has  never  desertit  her  through  life,  she  was  settin' 
aboot  makin'  preparations  for  the  great  annual 
lustration  o'  the  family  linens,  for  next  day  she  was 
to  hae  her  boukin'  washin'. 

As  she  stappit  ower  the  door-stane,  the  licht  o' 
the  cawnel  fell  upon  her  face  and  revealed  to  my 
bewildered  gaze  the  sparklin'  lustre  o'  her  slae- 
black  een,  the  youthfu'  dimples  on  her  rosy  cheeks, 
an'  the  temptin'  sweetness  o'  her  cherry  mou'.  My 
heart,  that  had  erstwhile  been  duntin'  for  fear,  began 
noo  to  be  affeckit  by  a  mair  pleasin'  sensation.  It 
gaed  a'  aglow  juist  like  a  lowin'  coal,  an',  but  for 
the  gyves  on  my  wrists,  an'  the  perilousness,  no  to 
say  the  disgracefu'ness  o'  my  sitiwation,  I  wad  un- 
dootedly  hae  sprung  forrit,  flung  my  airms  roun' 
her  snaw-white  neck,  an'  kissed  her  sweet  facie  a' 
ower,  frae  the  chirl  on  her  wee  bit  chin,  to  the  very 
roots  o'  her  raven  hair.  Had  I  been  the  menseless 
vagabond  that  the  gauger  clanjamphery  tane  me 
for,  I  wad  hae  seized  advantage  o'  the  open  door, 
an'  made  aff  wi'  mysel'.  But  na,  na ;  Tibbie's 
weel-faured  face  nailed  me  to  the  spot.  I  was 
fascinated — spellbound, 

"And  I  that  moment  could  not  see, 
I  was  the  mate  o'  misery.'1 

For  twa  or  three  minutes  I  had  sitten  in  a  sort 
o'  ecstacy,  watchin'  i'  the  licht  o'  the  lantirn  the 
lovely  appareetion  flittin'  aboot  sylph-like  frae  ae 
job  till  anither,  whan  first  a  lood  crack,  an'  syne  a 
plunge,  waukent  baith  Tibbie  an'  me  frae  oor 
respeckteeve  reveries. 

"  Gude  be  wi'  us ! "  cried  Tibbie,  an'  flew  to  the 
door,  dingin'  ower  the  lantirn  in  her  hurry,  an' 
leavin'  me  aince  mair  in  utter  darkness. 

The  crack  that  had  startled  her  was  due  to  the 
breakage  o'  the  dail  I  was  sittin'  on.  The  plunge 
that  followed  arose  frae  my  hinder  quarters  settlin' 
violently  doon  into  the  kimmen  amang  the  boukin' 
graith,  that  Tibbie  had  been  in  the  wey  o'  collectin' 
frae  the  coo-byre,  an'  whaurin  she  was  aboot  to  lay 
the  dirty  duds  asteep. 

Puir  quean  !  Tibbie  had  run  awa'  wi'  the  notion 
that  the  place  was  hauntit  by  some  ghaist  or  gyr- 
carlin'.  Muckle  though  I  was  grienin'  for  a  crack 
wi'  her,  yet,  a'  thing  considered,  I  concludit  it  wad 
be  as  weel  to  lat  her  be  stappin'  wi'  that  notion  for 
the  time  bein',  an'  lippen  to  Providence  to  provide 
us  wi'  a  mair  propeetious  beginnin'  o'  oor  coortship 
at  some  future  opportunity. 

My  prison  door  bein'  left  ajee,  the  thocht  struck 
me  belyve  that  it  wad  be  my  duty  to  withdraw  to 
mair  comfortable  quarters.  This  I  cud  do  wi'  a 
clear  conscience,  seein'  I  had  been  wrangously 
ta'en  captive,  an'  keepit  in  ward  contrairy  to  the 
law  o'  habeas  corpus.  As  for  the  bits  o'  hand-cuffs, 
it  wad  be  less  my  faut  than  my  misfortune,  gin  the 
gaugers  ever  saw  hilt  or  hair  o'  them  again. 

Slippin'  my  wa's  oot  on  my  tiptaes,  like  a  cat  on 
a  hct  girdle,  an'  keepin'  an  e'e  f  my  neck,  like  a 
tod  gaun  to  rob  a  hen-roost,  I  tane  to  the  fields  an' 
the  untrodden  solitude  o'  the  wuds,  shapin'  my 
coorse  by  the  shortest  cuts  for  Buttonhole,  whaur 
there  had  been  great  consternation  an'  searchin's  o' 
heart  by  reason  o'  my  unaccoontable  an'  mysterious 
disappearance. 

My  faither  had  been  ower-bye  at  Snipemire, 
speerin'  at  Andra  Sooter  if  he  had  seen  or  heard  o' 
me  on  the  road  frae  the  kirk.  Andra  had  tauld 
him  hoo  I  had  misgoogled  the  tail  o'  my  coat,  an" 
the  general  conclusion  arrived  at  was  that,  frich- 
tened  to  shaw  face  at  Buttonhole,  I  had  either 
drooned  mysel1  or  run  awa  to  the  sojers.  My 
faither  had  juist  returned  to  Buttonhole,  bringin' 
the  Snipemire  fouk  alang  wi'  him,  to  assist  him  in 
searchin'  for  my  dead  body.  My  mither,  sabbin' 
like  to  brak  her  heart  wi'  grief,  was  in  the  act  o' 
puttin'  a  lichtit  cruizie  into  the  lantirn  to  lat  them 
see  to  search  for  my  remains,  whan  in  I  stappit — a 
welcome  sicht  to  the  haill  lot  o'  them,  especially  to 
my  pawrents,  wha  had  gi'en  me  up  for  lost. 

As  sune's  she  cuist  her  een  on  me,  my  mither, 
flingin'  doon  the  cruizie  in  the  ase-hole,  threw  her 
arms  roon'  my  neck,  an'  cried  oot,  "  Oh,  Tammy, 
my  bairn !  what's  come  ower  ye,  that  ye've  been 
sae  lang  o'  comin' !  I  dreed  sair  ye've  been  at  nae 
guid!" 

"  Guid  have  a  care  o's  a',  Tarn  ! "  exclaimed  my 
faither,  gettin'  a  glisk  o'  the  shangies  on  my 
shacklebanes.  "Whaur — hoo — what,  in  the  name 

o'  wonder,  is  the  meanin'  o'  thae  loon-lookin' 
things  ye've  gotten  yer  hands  intil  ? " 

"  Na,  ye  ken,  faither ! "  cried  little  Jock,  my 
younger  brither,  wha  had  been  takin'  a  back  ob- 
servation o'  my  person,  "  that  cows  the  gowan  ! 
Look  here  juist !  " 

"  Dear  me,  laddie ! "  said  my  faither,  inspectin' 
my  solitary  swallow-tail,  "  but  ye  maun  either  hae 
been  i'  the  coo-byre  or  the  muck-midden." 

Sae,  to  satisfy  their  curiosity,  I  had  to  lay  doon 
a  parteek'lar  narration  o'  a'  that  had  passed 
atweesh  the  gaugers  an'  me,  an'  a'  that  I  had  gane 
through  on  that  eventfu'  afternoon  an  e'enin'. 

My  accoont  o'  the  unchristian  treatment  I  had 
tholed  at  the  hands  o'  the  gaugers  made  my  faither 
that  he  was  neither  to  haud  nor  bind.  He  actually 
swore  a  solemn  aith,  there  an'  than,  that  gin  ever 
they  cam'  in  his  gait  he  wad  gie  them  up  their  fit, 
for  daurin'  to  misguide  a  bairn  o'  his  as  they  had 
misguidit  me. 

But  hoo  to  get  the  shangies  aff  my  shaklebanes 
was  the  next  question.  My  faither  tried  to  prise 
them  sindry  wi'  the  poker.  Havin'  failed  in  that, 
he  next  yokit  to  them  wi'  a  hammer,  an  yarkit 
at  them  till  my  airms  were  dirlin'  up  to  the  very 
shoother-blades,  but  a'  to  nae  purpose.  Neither 
pokin'  nor  knockin'  wad  gar  them  lat  gae  their 
grups.  The  warst  o't  a'  was  that  my  ri'en  coat 
cudna  be  ta'en  aff,  till  my  hands  had  been  freed 
frae  the  yoke  o'  bondage.  The  only  feasible  plan 
was  for  me  to  stap  ower-bye  to  Scouriebrae,  late 
an'  the  Lord's  day  nicht  though  it  was,  an'  get 

Saunders  Reekie,  wha  was  Auntie  Chirstie's  guid- 
faither,  to  exerceese  his  handy-craft  on  them. 
After  hearin'  a'  my  story,  Saunders  tane  me  into 
the  smiddy,  fastened  the  shangies  into  the  vice,  an' 
filed  them  aff  as  clean  as  a  leek. 

A  blither  man  than  me,  whan  I  had  recovered 
the  use  o'  my  hands,  wasna  in  a'  the  East  Neuk  o' 
Fife  as  that  nicht  gaed  ;  but  frae  that  day  till  this 
I've  had  nae  love  for  the  gauger  fraternity,  an'  but 
unco  little  respeck  for  "  Justices'  Justice." 


CHAPTER   VIII 

CALF-LOVE  AND  PHYSIC 

LOVE  !  that  was  a  new  sensation  to  me  !  Nae 
doot,  frae  the  Sang  o'  Solomon,  an'  ither 
soorces  o'  information,  I  had  learned,  amaist  as 
sune  as  I  cud  gang  my  lane,  that  there  was  sic  a 
thing  i'  the  warld,  an'  that  in  its  mair  pooerfu' 
developments  it  was  prone  to  beget  heart-disease, 
an'  to  gar  fouk  do  an'  say  unco  queer  an'  stupid 
things,  especially  whan  the  mune  was  at  the  height. 
But  never,  never  until  my  een  beheld  the  blithesome 
blink  o'  Tibbie  Monypenny,  did  I  realise  the  sair 
pangs  they  maun  thole  wha  are  doomed  to  gang 
aboot  their  daily  duties  wi'  the  haill  contents  o' 
Cupid's  quiver  stickin'  i'  their  gebbies.  My  sang  ! 
it  is  ae  thing  to  read  about  love  in  novells  an' 
poetry  beuks,  but  whan  it  yokes  to  gnaw,  gnawin' 
at  yer  heart  like  a  moose  at  a  bit  toastit  cheese,  it 
lats  ye  ken  anither  o't ! 

I  hadna  been  in  love  aucht  an'  forty  oors  afore  its 
effecks  began  to  manifest  themsel's  in  my  person  an' 
behaviour.  I  gaed  clean  aff  my  meat,  for  ae  thing, 
an'  that  tune  mak's  a  fell  alteration,  especially 
on  young  fouk  wha  are  naterally  fashed  wi'  a 

ravenous  appetite,  as  I  was  at  that  period  o'  my 
life.  The  love-fever  crap  up  belyve  frae  the  stam- 
mack  to  the  brain.  I  gaed  aboot  the  hoose  like 
ane  daivert  an'  doitert,  wi'  my  hands  i'  my  pouches, 
an'  my  een  fixed  on  the  floor,  as  gin  I  had  been 
lookin'  for  needles.  Noo  an'  than  a  heavy  sich 
wad  bubble  up  frae  the  pit  o'  my  stammack. 
Whan  spoken  till,  I  wad  mak'  the  daftest  like 
replies — clean  contrairy  to  what  they  sid  hae  been. 
I'm  no  sure  but  that  a  wheen  tears  sprang  up  in 
secret  i'  the  wicks  o'  my  een.  Aince  I'm  certain 
they  did,  an'  that  was  ae  nicht  whan  Patie  Baisler 
cam'  in  an'  began  a  lang  palaver  aboot  the  dandy 
new  servant  lass  at  Burleyrackit,  an'  hoo  she  had 
been  seen  hingin'  ower  the  bleachin'-green  stile 
crackin'  wi'  the  coachman,  an'  hoo  the  twasome 
seemed  as  gin  they  were  curdooin'  wi'  ane  anither. 
Ah  !  I  had  aye  a  dridder  that  there  micht  be 
something  o'  that  kind  gaun  on.  I  was  in  despair  ! 

That  nicht  sleep  forsook  my  pillow.  Neist 
mornin'  I  misgoogled  Patie's  corduroy  slacks,  by 
cuttin'  the  legs  o'  them  a  hand-breed  ower  short. 
Though  I  had  been  trokin'  awa  i'  the  cuttin' 
depairtment  for  maybe  auchteen  months,  an'  had 
driven  my  sheers  through  nae  that  little  claith  in 
that  time,  yet  never  afore  had  I  played  sic  a  pliskie. 
It  wasna  the  loss  o'  the  claith  a'  thegither  that 
troubled  my  faither,  but  it  was  sae  daft-like,  that  it 
garred  him  tine  confidence  in  my  joodgment  for  a 
week  or  twa. 

My  mither,  wi'  the  inborn  sagaucity  o1  her  sex, 
sune  saw  there  was  something  wrang  wi'  me 


CALF-LOVE  AND  PHYSIC  77 

What  it  was,  an'  whether  the  malady  was  mental 
or  physical,  she  cudna  tell,  nor  did  I  venture  to 
enlichten  her  on  the  subjeck.  Had  Mrs.  William- 
son been  still  to  the  fore,  she  wad  hae  been  ca'd 
in  to  exerceese  her  skill  on  the  case.  But  wow, 
alas  !  Geordie  Mortclaith  had  gi'en  her  head  the 
hin'most  clap,  lang,  lang  ere  I  had  begun  to  handle 
a  needle,  lat-a-be  losin'  my  appetite,  an'  brakin' 
my  heart  aboot  the  lasses. 

Under  the  impression  that  my  stammack  was 
oot  o'  order — for  I  had  complained  o'  the  heart- 
burn an'  she  had  seen  me  tak'  a  turn  o'  the  water- 
brash  ae  day,  after  suppin'  sowens  an'  soor  milk 
to  my  denner — my  mither  wad  hae  me  to  swallow 
a  dose  o'  salts  an'  senna.  Puir  bodie,  little  did  she 
ken  my  malady  sprang  frae  causes  that  physic 
cudna  reach  !  Hoosomever,  physic  bit  to  be  had, 
an'  sae,  juist  on  the  back  o'  four-oors  time,  she 
brews  a  browst  o'  black-lookin'  graith,  that  had 
an'  unco  ill  smell,  an'  a  waur  taste,  an'  I'm  ordered 
to  drink  it  aff. 

Muckle  though  I  respeckit  her  authority  for 
ordinar',  I  maun  say  I  felt  a  strong  repugnance  to 
gang  through  this  ugsome  ordeal,  for  brawlie  did  I 
ken  that  the  complent  didna  lie  i'  the  stammack  ava, 
but  in  a  mair  vital  organ  an  inch  or  twa  farther  up 
in  my  thorax.  Doctors'  drogs  I  had  aye  abhorred  ; 
the  very  thocht  o'  them  garred  me  grue.  I  glowered 
first  at  the  unsavoury  potion,  an'  syne  at  my 
mither,  wi'  a  very  crabbit  coontenance  I  dinna 
doot. 

"  Come,  come  noo,  Tarn — that's  aye  your  wey," 

exclaimed  mither,  stirrin'  up  my  falterin'  resolution. 
"  Aff  wi'  them  at  aince,  an'  ye'll  never  ken  they've 
been  i'  yer  mooth.  See  there's  a  wee  harlie  o' 
sugar  to  put  i'  yer  gab  after  them." 

"  Juist  enoo,  mither,"  I  replied.  "  I'se  coont  a 
hunder  the  back'art  gait  an'  syne  drink  up  the  soss." 

The  honest  woman  havin'  stappit  ben  the  hoose 
for  a  minute,  I  banged  up  the  potion  in  a  state  o' 
desperation,  ran  into  the  pantry,  an'  garred  it  play 
clash  into  what,  in  the  dark,  I  tane  to  be  a  kettle 
wi'  swine's  meat  in't,  but  what  I  faund  oot  afore 
lang  to  hae  been  half-fou'  o'  whey. 

By  the  time  she  cam'  back,  I  was  dancin'  aboot 
i'  the  floor,  stuffin'  my  mou'  wi'  the  sugar,  gruein', 
an'  feighin',  an'  shylin'  my  charts  like  mad,  an' 
a'  to  gar  her  trow  that  the  ugsome  compound 
had  actually  gane  ower  my  throat.  The  ruze  was 
eminently  successfu',  an'  I  had  the  satisfaction  o' 
hearin'  a  warm  eulogium  pronounced  on  me  for 
takin'  the  dose  sae  clean  oot. 

That  nicht  we  had  whey-brose  to  oor  supper, 
but  my  appetite  no  bein'  very  gleg,  I  refused  to 
partake  o't,  an'  my  mither,  kennin'  I  was  under 
medical  treatment,  didna  press  me.  The  first  sup 
my  faither  put  intil's  mou1,  he  sat  dernin'  for  some- 
time, turn  in'  the  spoonfu'  roon'  frae  the  ae  cheek 
to  the  ither,  as  if  in  twa  minds  what  to  do  wi't, 
an'  at  last  he  garred  it  play  skyte  into  the  ase-holc. 

"  What's  wrang  wi'  ye,  Tammas  ?  "  inquired  my 
mither. 

u  Naething  wrang  wi'  me,"  he  replied,  liftin'  up  the 
timmer  caup  to  his  nose,  an'  snuffin'  at  its  contents 

wi'  a  suspeecious  snirk,  "but  there  is  something 
very  far  wrang  wi'  the  brose,  Effie, — soot  amang 
them,  I'm  thinkin',  or  some  ither  confoondit  waugh- 
tastit  graith.  The  very  smell  o'  them's  like  to  turn 
my  stammack." 

"  Hout  na,  Tammas,"  said  she,  "  that's  a  mere 
haiver  surely,  for  they  were  a'  made  oot  o'  ae  meal 
pock,  an'  a'  oot  o'  ae  whey — guid,  fresh  whey  it 
was  too,  juist  aff  this  mornin's  'earnin',  an'  it  was 
never  oot  o'  the  pantry  till  it  was  put  on  the  fire 
no  aboon  half  an  oor  syne." 

"  That  may  be  sae,"  replied  my  faither ;  "  but 
onyhoo,  anither  spoonfu'  o'  them  sanna  enter  my 
lips." 

Jock  an'  Chirstie,  seein'  my  faither  fling  doon  his 
spoon,  flang  doon  theirs  too,  an'  sae  there  was  a 
general  rebellion  against  the  brose. 

"  'Deed  ye're  a'  ower  nice  to  please,"  said  my 
mither,  gi'en'  her  head  a  fling.  "  There's  mony 
hunder  head  o'  puir  things  i'  thae  dear  times,  whan 
a  sackfu'  o'  aitmeal  in  a  pairish  is  a  sicht  for  sair 
een,  wha  wad  think  themsel's  feastit  like  princes 
on  your  leavin's.  Hand  me  the  plate,  Tammas, 
an'  r\\  sup  the  brose." 

My  mither  cud  thole  ony  thing  amaist,  but  to 
hae  her  cookery  ca'd  in  question.  Gin  the  kail  was 
fund  faut  wi'  for  bein'  ower  saut,  she  was  sure  to 
pronounce  them  ower  wersh.  What  the  rest  o'  the 
hoosehold  declared  unpalatable,  she  wad  eat  wi' 
mair  than  ordinary  voracity,  declarin'  a'  the  time 
that  it  was  capital,  excellent,  an'  that  she  wad  do 
hersel'  ill  wi"t,  she  was  sae  michty  fond  o't. 

Of  coorse,  the  whey-brose  was  perfection — better 
never  was  made  in  braid  Scotland.  Afore  she 
ca'd  a  halt,  she  actually  cleared  oot  my  faither's 
platefu'  an'  her  ain,  an'  wad  hae  gane  still  greater 
lengths,  tak'  her  word  for't,  had  she  no  been  fearfu' 
o  ower-loadin'  her  stammack.  I  sat  watchin'  her 
movements,  an'  though  she  was  enlairgin'  eloquently 
on  the  virtues  o'  the  brose,  I  cud  easily  see  by  the 
wey  she  was  grindin'  them  atween  her  teeth,  an'  by 
sundry  facial  contortions  that  it  was  forced  wark 
wi'  her  to  put  them  ower  ava.  An'  nae  wonder 
either,  seein'  they  had  gotten  sic  a  dose  o'  my 
salts  an'  senna ! 

Saturday  cam'  roon'  whan  Mr.  Gowlanthump's 
knee-breeks,  that  we  had  been  repairin'  on  the  seat, 
were  to  be  sent  to  the  manse.  As  it  was  thocht 
that  a  moothfu'  o'  caller  air  micht  do  me  guid — the 
salts  an'  senna  havin'  had  nae  teffect — I  was  paddit 
aff  wi'  them  a  wee  afore  the  gloamin'.  I  had 
fulfilled  my  mission,  an'  was  stappin'  hameward 
musin'  on  a  certain  pair  o'  slae-black  een  an'  rosy 
cheeks,  whan  I  was  waukened  frae  my  broon  study 
by  hearin'  a  bit  hoast  ahent  me  on  the  road.  By 
this  time  the  gloamin'  had  meltit  into  darkness, 
though  there  was  still  some  styme  o'  licht,  for  the 
new  mune,  shapen  like  a  heuk,  was  hingin'  i'  the 
wastern  firmament,  an'  castin"  a  "  silvery  licht  on 
tower  an'  tree." 

I  had  juist  passed  the  Horse  Shoe  Inn  at  the 
Kirktown,  whaur  I  had  excheenged  salutations  wi' 
Mrs.  Snifters,  wha  was  stannin'  atween  the  door 
cheeks  wi'  her  twa  nieves  plantit  on  her  buirdly 

hainches,  whan  I  heard  that  hoast  I  gied  a 
glower  ower  my  shoother  to  see  whaur  it  cud  be 
comin'  frae.  There,  trippin'  lichtly  towards  me, 
I  beheld  a  bein'  wha,  at  the  first  glisk  I  got  o'  'er 
seemed  to  me  to  be  an  inhabitant  o'  Paradise  that 
had  wandered  awa  on  some  errand  o'  mercy,  an' 
tint  hersel'.  On  a  closer  inspection  she  proved  to 
be  a  mortal  like  mysel',  wi'  a  greybeard  fu'  o' 
whisky  wainglin'  on  her  airm.  The  greybeard 
was  a  sure  mark  that  she  didna  belang  to  the  ither 
warl',  an'  I  was  determined  gin  it  were  within  the 
boonds  o'  possibeelity,  to  fin'  oot  what  pairt  o'  this 
ane  she  belanged  till. 

"  Guid  e'en  ! "  said  I,  as  she  cam'  up  to  me. 

"  Guid  e'en  !  "  she  replied. 

"  Hae  ye  far  to  gang  this  gait?  "  said  I. 

"  To  Burleyrackit,"  was  her  answer. 

My  heart  lap  up  to  my  very  mou' !  Cud  it  be 
possible  that  this  was  Tibbie  Monypenny?  Ay, 
the  very  same !  I  had  heard  her  utter  but  four 
words  afore,  an'  that  was  i'  the  washin'  hoose,  whan 
the  dail  brak'  an'  I  landit  up  to  the  waist  amang 
the  boukin'  graith.  The  tones  were  the  same,  only 
the  "  Gude  be  wi'  us  "  o'  the  washin'-hoose,  uttered 
under  the  influence  o'  a  momentary  fricht,  lacked 
the  dulcet  saftness  o'  her  "  guid  e'en  "  on  this  mair 
auspeecious  occasion.  As  she  wore  a  red  cloak  wi' 
the  hood  drawn  doon  ower  her  chowks,  I  had  some 
diffeeculty  in  gettin'  a  proper  vizzie  o'  her  face, 
but  I  saw  an'  heard  eneugh  to  satisfee  me  that  I 
was  really  an'  truly  in  the  presence  o'  the  bein' 
wha  had  been  the  mean,  unbekent  to  her,  puir 

quean,  o'  bringin'  sae  mony  mischanters  upon  me, 
but  wham  a  kind  Providence,  I  didna  doot,  had 
thrown  in  my  gait  that  nicht  for  the  wisest  an'  best 
o'  purposes. 

After  gettin'  the  better  o'  the  first  effecks  o'  the 
violent  agitation  produced  on  my  frame,  by  the 
discovery  that  my  fallow-traveller  was  nane  ither 
than  the  owner  o'  the  slae-black  een  that  had  sae 
completely  pierced  "  my  bosom's  core,"  I  ventured 
aince  mair  to  address  her,  an'  says  I,  "  Are  ye  no 
feared,  my  woman,  to  gang  through  thae  dismal- 
lookin'  wuds  yer  liefu'  lane  under  clud  o'  nicht? 
Last  winter — nae  far'rer  gane — an'  on  juist  sic 
anither  nicht  as  this,  a  puir  man — an  English 
traveller — was  rubbit  o'  twa  hunder  pounds  forrit 
here  a  bittie,  an'  had  nearly  the  breath  o'  life 
knockit  oot  o'  him." 

"  Indeed,  they're  eerie-lookin'  wuds  thae,"  said 
she, — an'  she  creepit  nearer  to  my  side  as  she  said 
sae, — "  but  is  there  ony  wey  o'  gaen  to  Burleyrackit 
withoot  gaen  past  that  place  ?  " 

"Maybe  ye  wadna  mind  though  I  gaed  a'  the 
gait  wi'  ye — wad  ye?"  said  I,  wi'  falterin'  voice,  for 
I  had  mind  o'  what  Patie  Baisler  had  said  aboot  the 
coachman  an'  her,  an'  I  wasna  sure  but  there  micht 
hae  been  a  tryste  atween  the  twa  o'  them  that 
nicht.  In  that  case,  of  coorse,  my  puir  services 
wad  hae  been  declined  wi'  thanks. 

"  Ou,  na,"  said  she,  "  I  wad  be  richt  blithe  o'  yer 
company,  ye  ken,  but  I  cudna  think  o'  takin'  ye 
sae  far  aff  yer  road— unless  ye  be  gaen  my  gait 
onywey." 

"  Weel,  than,  I'm  juist  gaen  your  gait  onywey," 
said  I,  though  in  sayin'  sae,  I  doot,  I  was  sklentin' 
awee  thocht,  "  an' — an'  ye'll  juist  lat  me  cairry  that 
greybeard,  too,  for  I  see  ye're  gettin'  tired  o't" 

Sae  she  handit  me  the  greybeard,  an'  we  grew 
belyve  to  be  "  unco  pack  an'  thick  thegither."  I 
was  pleased  to  learn  frae  her  speech  an'  behaviour 
that  she  was  a  gleg,  frank,  ootspoken  dame,  wha 
had  a  mind  o'  her  ain  aboot  a  hantle  o'  things,  an' 
didna'  tak'  water  in  her  teeth  to  say  what  she 
thocht. 

It  wad  be  teedisome  to  relate  a'  that  passed  in 
the  delichtfu'  corrieneuchin'  we  held  atvveen  us,  on 
oor  way  to  Burleyrackit,  But  I  may  mention  that 
I  gleaned  a  curn  items  o'  information  that  were  to 
me  o'  surpassin'  interest 

First  an'  foremost,  I  gathert  that  Nicholas  Bow- 
man, Esq.,  J.P.,  had  haen  a  by-ordinar1  spate  o' 
drinkin'  that  week.  He  had  drucken  the  greybeard 
as  dry  as  a  whistle,  an'  Tibbie  had  been  sent  to 
the  Horse  Shoe  Inn  for  a  fresh  supply,  that  he 
micht  hae  the  means  o'  haudin'  himsel'  cheery  on 
the  Sabbath-day.  Guid  had  come  oot  o'  evil,  I'm 
sure,  for  gin  he  had  been  content  to  drink  at 
leisure,  I  wadna  hae  seen  Tibbie's  face  that  nicht 

Secondly,  I  learned  eneugh  to  satisfee  me  that 
the  story  aboot  Tibbie  an'  the  coachman  hadna  a 
word  o'  truth  in't — an'  that  was  oonspeakable  com- 
fort to  my  mind. 

Thirdly,  I  faun'  oot  that  Andra  Scoter — though 
he  had  never  letten  on  to  me,  the  sleekit  rogue,  for 
a'  we  were  sae  freen'ly  wi'  ither — was  ower  the  lugs 

in  love  wi'  Peggy  Paitrick,  a  fellow  servant  o' 
Tibbie's,  an'  that  he  was  ower-by  seein'  her  maist 
ilka  Friday  nicht. 

Fourthly,  I  ascertained  in  a  roondaboot  sort  o' 
wey — for  I  wasna  courageous  eneugh  as  yet  to  tell 
her  that  I  had  been  airt  an'  pairt  in  the  ploy — that 
the  Laird  and  Supervisor  Buggins  whan  they  gaed 
to  the  Washin'  Hoose  to  bring  furth  their  prisoner, 
an'  faun'  that  the  bird  was  flown,  wrocht  themsel's 
up  into  a  tremendous  passion,  swearin'  an'  raigin' 
till  they  nearly  windit  themsel's,  as  gin  swearin' 
wad  mend  the  maitter  ony. 

Fifthly,  it  appeared  that  Sullivan,  wha  had  been 
despatched  to  St.  Andrews  wi'  the  caggies  o'  brandy, 
had  never  gotten  that  length,  he  havin'  opened  the' 
gimlet  hole  on  the  road,  an'  drucken  himsel'  to 
death.  Neist  mornin'  his  lifeless  corp,  stiff  as  a 
poker,  an'  cauld  as  lead,  was  fun'  lyin'  beside  the 
barrels  in  a  wud  half-gaits  atween  Burleyrackit  an' 
St.  Andrews,  an'  the  bit  pownie  beastie  that  he 
had  haen  alang  wi'  him,  gaen  snuffin'  aboot  close 
by,  wi'  the  bridle-reins  trailin'  amang  the  feet  o't. 

Sixthly,  an'  lastly — an'  the  maist  important  item 
of  a'  to  my  taste — Tibbie,  in  answer  to  a  question 
I  ventured  to  speer  at  her,  tauld  me,  wi'  a  profusion 
o'  smiles  an'  blushes  playin'  at  hide  an'  seek  on  her 
bonnie  face—  for  by  this  time  we  were  stannin'  in 
the  licht  o'  the  kitchen  window,  an'  I  had  her  face 
in  full  view — that  I  micht  stap  ower  bye  wi'  Andra 
Sooter  some  Friday  nicht — juist  if  I  likit  though  ! 
Of  coorse  I  wad  like — there  cudna  be  twa  weys 
aboot  that ! 

We  communed  thegither  doon  in  the  back  area 
for  the  feck  o'  an  oor — the  happiest  oor  I  had  ever 
spent  in  a'  my  born  days !  Wi'  Tibbie  for  my 
companion,  I  felt  as  if  I  cud  hae  lingert  there  for 
ever,  regairdless  alike  o'  wind  an'  vveet,  o'  simmer's 
heat  an'  winter's  cauld. 

On  pairtin'  wi'  her — for  alas !  the  sweetest 
moments  come  to  an  end  sooner  even  than  the 
sourest  anes — I  didna  hae  the  courage  to  lay  my 
lips  to  hers,  by  wey  o'  imprintin'  a  smurach  on 
them.  I  had  a  feelin'  that  we  werna  juist  far 
eneugh  intil  ilk  ither's  confidence  an'  kennin's  for 
gaen  to  that  extremity  juist  yet.  Maybe  I  was  a 
wee  thochtie  blate  forbye.  But  it  maitters  na,  I 
did  what  was  the  next  best  thing  to  makin'  an 
oscular  demonstration — I  sheuk  her  by  the  han, 
in  sic  a  hearty  wey  as  must  hae  convinced  her 
that  my  fingers  were  actin'  under  a  pooerfu'  im- 
pulse communicated  to  them  frae  the  very  bottom 
o'  my  heart. 

Hame  I  gaed  takin'  a  yaird  an'  a  half  at  ilka 
stap,  an'  whistlin'  to  mysel'  sae  loodly  an'  merrily 

that— 

"Ye  very  firre  parke  rang." 

My  mither  cudna  think  eneugh  o'  the  charm 
that  had  been  wrocht  on  my  health  an'  speerits, 
by  the  combined  operation  o'  the  salts  an'  senna, 
an'  the  moothfu'  o'  caller  air,  for  I  tane  a  hearty 
supper,  an'  was  as  brisk  as  a  bee. 

Afore  retirin'  to  bed  that  nicht,  I  sat  doon  in  a 
violent  state  o'  poetic  ecstasy,  an'  tried  my  'prentice 
han'  at  the  composeetion  o'  the  followin'  bit  sang. 

THE  LASS  O'  BURLEYRACKIT. 
AIR. — "Roy's  Wife  of  Aldivalloch" 

The  muses  nine  o'  birth  divine, 

Wha  dwall  upo'  the  mount  Parnassus, 
Are  weel-faured,  strappin'  sonsey  queans, 

An'  guid  aboon  the  maist  o'  lasses. 
But  I  could  name  a  winsome  dame, 

As  guid,  an'  ten  times  mair  respeckit, 
Wi'  rosy  cheeks  an'  slae-black  een, 

The  bonnie  lass  o'  Burleyrackit. 

There's  Mysie  Tod  o'  Clortyclod, 

What  though  she  hae  a  clash  o'  siller? 
For  worth  an'  wut,  the  pridefu'  slut, 

She  couldna  haud  the  cawnel  till  her. 
There's  Effie  Glen  o'  Toddleben, 

For  me  her  very  heart  she'll  brak'  it ; 
It  micht  hae  been  had  I  ne'er  seen 

The  bonnie  lass  o'  Burleyrackit. 

Lang  Jenny  Grubb  o'  Drumliedub, 
^  She's  but  a  glaikit,  weirdless  towther; 

An'  Betty  Shaw  o'  Muttonraw, 

She's  witless,  hallokit,  an'  throu'ther. 
Wee  Jeannie  Heigh,  black,  wild,  an'  skeigh, 

An'  Peggy  Pye,  dour  an'  tongue-tackit ; 
There's  nane  in  a1  the  parochin, 

Can  match  the  lass  o'  Burleyrackit. 

Her  pawky  smiles,  her  witchin'  wiles, 

Her  cherry  mou',  sae  sweet  an'  bonnie, 
Her  raven  hair,  her  queenly  air, 

Her  kirtle,  snood,  an'  cockernonie : 
Frae  head  to  feet  she  is  complete — 

My  heart  she's  stown,  my  brain  she's  crackit ; 
Baith  day  an*  nicht  she's  in  my  sicht — 

The  bonnie  lass  o'  Burleyrackit. 


CHAPTER    IX 

THE    TEMPLE    OF    TERPSICHORE 

HAVIN'  got  in  tow  wi'  Tibbie,  the  next  job 
was  to  arrainge  wi'  Andra  Sooter  as  to  oor 
conjunct  expedeetions  to  Burleyrackit,  on  the  Friday 
nichts.  This  maitter  was  settled,  the  first  time  we 
forgaithered,  to  the  entire  satisfaction  o'  baith 
pairties. 

Bat  hoo  was  I  to  get  awa  ilka  Friday  nicht 
withoot  lattin'  the  cat  oot  o'  the  pock  at  hame? 
That  cam'  to  be  the  next  consideration.  An 
excuse  that  wad  sair  my  turn  noo  an'  than,  ^n 
even  for  twa  or  three  weeks  rinnin',  micht  be 
framed  by  the  exerceese  o'  some  sma'  ingenuity. 
This  \ve  proved  by  actual  experiment.  But  no 
for  the  life  o'  me  cud  \  see  hoo  I  cud  decently 
draw  straes  afore  the  een  o'  the  auld  fouk  frae  week 
to  week,  frae  month  to  month,  an'  maybe  frae 
year's  end  to  year's  end.  Andra  an'  me  tane  the 
subjeck  through  han's,  an'  after  surveyin'  it  in  a' 
its  vaurious  aspecks,  we  lichtit  upon  a  plan  that  we 
thocht  wad  answer. 

The  week  afore  the  New  Year  there  comes  a 
dancin'  maister  bodie  to  the  pairish,  an'  opens  what 

he  was  pleased  in  his  printit  handbills  to  style 
a  "  Temple  of  Terpsichore."  The  meetin'  place 
was  John  M'Briar's  strae-barn,  at  Puddinmire,  an' 
thither  the  nobeelity,  gentry,  an'  residenters  i'  the 
districk  were  inveetit  to  send  their  sons  an* 
dochters  to  be  taucht  hoo  to  kick  up  their  heels 
on  the  maist  approved  principles. 

A  strae-barn,  as  my  mither  truly  remarkit,  was 
a  droll  place  to  be  transformed  intil  a  Temple  o' 
ony  kind,  an'  as  for  the  nobeelity  an'  gentry,  they 
were  but  an  unco  thin  crap  in  the  pairish  o'  Drumlie. 
But  sin'  we  canna  expeck  to  fin'  muckle  smeddum 
in  a  dancin'  maister — a  toom  head  an'  licht  heels 
bein'  raither  sib  to  ane  anither — the  preceese  terrts 
o'  the  puir  bodie's  adverteezement  wadna  need  to 
be  ower  closely  creeticeesed. 

Of  coorse,  the  Temple  o'  Terpsichore  was  a 
famous  institution  baith  wi'  auld  an'  young.  It 
was  the  crack  o'  the  haill  kintra  side  for  the  feck 
o'  the  winter.  Its  high-priest,  M'Kickie,  was,  in 
the  early  pairt  o's  career,  a  man  o'  vast  wech!  an* 
authority  wi'  a'  the  married  women  wha  had  families 
o'  grown-up  dochters,  that  were  like  to  stick  on 
their  han's,  gin  they  didna  get  themsel's  shevn  aff 
to  the  best  advantage.  Tak  his  word  for  it — 

"He  had  seen  great  anes,  an'  sat  in  great  ha's, 
'Mang  lords  an'  fine  ladies,  a'  covered  wi'  bra\rs." 

He  used  to  brag  o'  his  havin'  been  a  pupil  o' 
Neil  Gow's,  an'  even  gaed  the  length  o'  claimin' 
acquantance  wi'  Paganini.  Whiles  whan  he  wad 
get  on's  high  keys,  he  wad  seize  hauds  o'  the  fiddle, 

an'  rin  up  an'  doon  the  gamut  like  lichtnin',  garrin' 
his  "  elbock  jink  an'  diddle"  wi'  great  veegour, 
throwin'  back  his  head,  and  screwin'  his  mou'  to 
the  ae  side  an'  his  een  to  the  ither,  pechin'  an* 
grainin'  like  a  sheep  afflickit  wi'  the  sturdie,  an' 
makin'  a  skraighin'  noise  like  a  score  o'  gan'ers, 
cryin'  a'  throu'  ither,  eneugh  to  wauken  the  Seven 
Sleepers — an'  that,  we  were  gi'en  to  understan',  was 
a  swatch  o'  Paganini's  style  o'  playin' — only  a 
vastly  improved  edition  o't.  Then  for  a  sketch  o' 
Neil  Gow's  bow-han'  (greatly  improved,  too,  of 
coorse),  he  wad  rattle  awa  through  a  lang  rigmarole 
o'  jigs,  strathspeys,  an'  reels,  garrin'  his  head  bob, 
bob  up  an'  doon  sae  furiously  that  it  seemed  as 
gin  he  wad  end  himsel'  some  day  by  flingin'  his 
neck  oot  o'  joint 

Yet  for  a'  his  wind,  Mr.  M'Kickie  was  naething 
better  than  a  tailor  like  mysel'.  Feint  ane  o'  him 
had  ever  been  langer  or  farrer  frae  his  native 
pairish  o'  Auchtertool  than  the  sax  months  he  lived 
in  the  Sooth-Back  o'  the  Canongate  o'  Edinbro', 
whaur  he  wrocht  in  a  bit  garret  roomie,  sax  feet 
square,  makin'  breeks  for  a  militia  regiment,  at  a 
wage  o'  auchteen  pence  a  day.  "  Whan  wine's  in  wit's 
oot,"  is  a  true  sayin',  for  takin'  a  bouse  ae  Saturday 
nicht  wi'  twa  or  three  billies  i'  the  Horse-Shoe  Inn, 
whaur  he  put  up,  he  got  himsel'  fou'  an'  let  oot  the 
poother  unawares.  The  story  spread  like  wilfire 
through  the  pairish,  an'  in  less  than  a  week  every- 
body kent  o't.  Puir  M'Kickie  lost  far  mair  by 
tellin'  the  truth  than  he  had  ever  dune  by  tellin' 
lees.  His  was  a  very  hard  case  indeed,  an'  a'  the 

mair  sae  as  the  fack  o'  his  bein'  a  tailor  bred  was 
raither  creditable  till  him  than  ithervvise. 

At  M'Kickie's  Terpsichorean  Temple,  hooever, 
Andra  Sooter  an'  me  resolved  to  get  oorsel's 
initeeated  into  the  sublime  mysteries  o'  Petronella, 
the  Heelan'  Fling,  an'  Jacky  Tar.  It  wasna  devo- 
tion to  the  saltatory  airt  a'  thegither  that  led  us 
into  this  ploy,  but  we  calculatit  that  it  wad  furnish 
us  wi'  a  feasible  excuse  for  bein'  abroad  on  the 
Friday  nichts,  whan,  of  coorse,  we  cud  substi- 
tute Cupid  for  Terpsichore,  an'  Burleyrackit  for 
Puddinmire. 

There  are  aye  twa  at  a  bargain  makin',  hooever, 
an'  in  my  case  it  was  necessar'  to  secure  the  con- 
currence o'  an  individual  wha  stood  to  me  in  the 
twa-fauld  relationship  o'  pawrent  an'  'prentice 
maister,  afore  I  cud  gang  ae  fitstap  farrer  into 
the  M'Kickie  business.  My  mither,  I  didna  doot, 
cud  be  managed  wi'  little  trouble,  for  she  had  aye  a 
laudable  ambeetion  to  see  us  upsides  wi'  oor  neebors, 
if  no  as  far  ahead  o'  them  as  possible  ;  but  my 
faither  raither  pridit  himsel'  on  rinnin'  's  head 
against  the  general  custom,  the  mair  especially  as 
he  was  on  releegious  grun's  dead  against  gi'en'  the 
slichtest  coontenance  to  what  Mr.  Gowlanthump, 
in  a  discoorse  adaptit  for  the  speceefic  occasion, 
frae  an  auld  ane  on  the  dancin'  o'  Herodias'  dochter, 
ca'd  the  "  sinfu',  Antechristian, heathenish,  diabolical 
practeese  o'  promisc'us  dancin'."  Of  coorse,  his 
bein'  in  the  eldership  made  my  faither  a'  the  mair 
zealous  in  guairdin'  my  morals  frae  contamination. 

I  lost  nae  time  in  soondin'  my  mither  on  the 

subjeck,  an'  was  delichtit  to  fin'  that  her  sentiments 
an'  mine  were  identical.  Sae  whan  e'enin'  comes, 
an'  we  were  a'  sittin'  roon'  the  ingle,  the  discoorse 
turns,  by  the  merest  accident  ye  needna  speer, 
to  Mr.  M'Kickie  an'  his  gran'  Terpsichorean 
Temple. 

"  A'  the  young  fouk  in'  the  roon'  are  to  be  at  it," 
my  mither  mildly  observed. 

"  The  greater  fules  their  pawrents  maun  be  to 
lat  them  !  "  growled  my  faither. 

"  Deed,  I  never  cud  see  the  ill  o't ! "  returned  my 
mither,  "  an'  that's  no  sayin'  ae  thin',  an'  thinkin' 
anither.  I  was  at  the  dancin'  mysel'  whan  I  was 
like  them,  an'  sae  were  ye  yersel',  Tammas,  as  ye 
may  weel  mind.  An'  what  the  waur  are  we  o't 
the  day  ?  " 

"  An'  what  the  better  are  we  ? "  retorted  my 
faither.  "  But  waur  or  no  waur,  it's  clean  against 
Scriptur'.  Mair  an'  ootower  a'  that,  though  we 
cam'  by  nae  skaith,  that  doesna  prove  that  Tarn  '11 
be  equally  fort'nate." 

"  Deed,  Tammas,  Scriptur'  says  naething  either 
for  or  against  it,  an'  as  for  Mr.  Gowlanthump — he's 
a  bonnie  ane  indeed  to  rail  aboot  the  ineequity  o't, 
whan  his  ain  twa  dochters  are  taucht  dancin'  at  the 
Buirdin'  School,  in  St.  Andrews. 

"  Are  ye  sure  o'  that  ?  "  said  my  faither  sharply. 
"  Wha's  yer  author  ?  " 

"  Naething  can  be  surer,"  replied  my  mither 
calmly,  "  an'  my  author  is  Mrs.  M'Briar,  whase  twa 
little  nieces  are  at  the  same  schule,  an'  dancin'  alang 
side  o'  them  ilka  day." 

"  Weel,  after  that  onything  !  "  said  my  faither, 
grindin'  his  teeth  thegither.  "Laddie,  ye'se  get 
to  the  Temple  o'  Terpsichore!  An'  juist  lat  Mr. 
Gowlanthump  say  a  single  word  aboot  it  to  me, 
an'  I'se  gie  him  a  bane  to  chaw  at  I'm  thinkin  ! " 

Next  day  my  mither  set  oot  to  St  Andrews  wi' 
her  butter  an'  eggs,  an'  there  she  coft  me  a  pair  o' 
splendacious  dancin'  pumps,  at  a  cost  o'  nae  less 
than  three  half-croons.  The  marrows  o'  them 
werna  to  be  seen  within  the  haill  Temple  o' 
Terpsichore,  except  on  the  feet  o'  Mr.  M'Kickie 
himseP,  an'  his  had  been  embroider't  by  the  fair 
fingers  o'  a  blumin'  damsel  o'  thirty-five,  belangin' 
fo  Pittenweem  (whaur  he  had  last  set  up  his 
Temple),  an'  wha  presentit  them  to  him,  accordin' 
to  her  story,  as  a  token  o'  profound  admiration  for 
his  professional  abeelities,  though,  as  was  generally 
hintit,  her  profound  admiration  very  possibly  or- 
ginatit  in  a  different,  if  no  in  a  mair  selfish  motive. 
If  sae,  she  maun  hae  met  wi'  an  unco  sair  begunk, 
puir  quean,  for  it  cam1  oot  belyve  that  M'Kickie 
had  a  wife  an'  twa  weans  livin'  in  the  neiborhood 
o'  Stirlin'.  The  rascal  had  quietly  gi'en  them  the 
slip,  leavin'  them  on  the  cauld  charity  o'  a  walthy 
carl  o'  an  uncle  o'  his  ain,  wha  had  a  lairge  sheep- 
farm  thereawa. 

Mr.  M'Kickie's  coorse  o'  instruction  was  to  last 
for  aucht  weeks.  Andra  an'  me  were  reeg'lar  atten- 
dants except  on  the  Friday  nichts,  whan  we  faun' 
mair  pleasin'  enterteenment  at  Burleyrackit.  I 
made  great  progress  in  my  saltatory  studies,  an' 
equally  satisfactory  was  my  success  in  winnin'  the 

affection  o'  Tibbie  Monypenny,  sae  I  had  nae  reason 
to  complain. 

Aboot  the  middle  o'  the  term  we  had  a  practeesin' 
ball,  to  which  we  that  were  scholars  were  allooed  to 
bring  oor  sweethearts.  Of  coorse,  I  had  Tibbie, 
an'  Andra  had  Peggy  Paitrick — they  havin'  speered 
leave  oot  for  that  nicht. 

Tibbie  was  charmin', — I  had  maist  said  divine  ! 
No  bein'  up  to  the  names  o'  the  vaurious  articles  o' 
her  apparel,  I  sanna  ventur'  to  describe  them,  but 
her  slae-black  een,  her  rosy  cheeks,  her  raven  ringlets 
— I  cud  hae  describit  them,  gin  the  dictionar'  had 
been  able  to  furnish  words  expressive  eneugh  for 
sic  a  delicate  task.  Frae  a'  the  fair  dames  that 
graced  the  Temple  o'  Terpsichore  that  nicht  she 
bore  the  gree  awa. 

Ilka  craw  thinks  its  ain  bird  the  whitest,  nae 
doot,  an'  maybe  Andra  Sooter  was  as  muckle  built 
up  in  Peggy  as  I  was  in  Tibbie.  If  sae,  he  was 
very  welcome.  She  was  weel  eneugh,  an'  it's  a 
guid  pack  that  pleases  the  merchant  But  she  was 
naething  like  Tibbie  Monypenny,  an'  that's  no  sayin' 
onything  to  Peggy's  disparagement,  for  whaur  per- 
fection is  the  ellwand  it's  nae  mervel  gin  ordinary 
mortals  come  scrimply  up  to  the  standard. 

Tibbie  an'  me  werena  aince  oot  o'  the  floor  the 
haill  nicht.  My  certie !  She  cud  wag  her  tae  wi' 
the  best  o'  them.  At  Bab-at-the-Bowster  she  flang 
the  napkin  to  me,  an'  sae  we  set  oot  for  Burley- 
rackit,  her  hingin'  on  my  airm,  as  was  but  meet  an' 
proper.  Andra  had  Peggy  in  tow,  an'  they  were 
on  the  road  afore  us,  maybe  at  the  distance  o' 

twa  hunder  yairds.  The  mornin'  was  raither  dark. 
The  mune  had  set,  an'  the  stars  were  happit  by 
a  thick  canopy  o'  cluds.  Oor  road  lay  for  some 
distance  atween  a  thick  wud  on  the  ae  hand,  an' 
a  raw  o'  lint-holes,  lip-fou'  o'  foul  water,  on  the 
ither.  We  were  stoitin'  alang,  deeply  immersed  in 
oor  ain  cracks,  an'  never  dreedin'  skaith,  the  mair 
sae  as  Andra  was  sae  near  bye,  whan  oot  sprang 
a  pair  o'  murreungeous  rascals  frae  the  wud,  an' 
ane  o'  them  flings  his  airm  roon'  Tibbie's  waist, 
while  his  pairtner  in  ineequity  grips  me  by  the  cuff 
o'  the  neck ! 

The  first  thocht  that  flichtered  athort  my  mind 
was,  cud  they  be  my  auld  adversaries  the  gaugers  ? 
But  I  tane  nae  time  to  gie  a  second  thocht  to  the 
subjeck,  for  I  juist  liftit  my  steekit  neive,  an',  wi'  a' 
my  pith  an'  veegour,  an'  they  were  nae  that  sma' 
in  thae  days,  lent  the  chield  wha  had  collared  me  a 
wallop  that  turned  him  clean  heels  ower  head  into 
the  midst  o'  the  lint-hole !  Noo  for  the  vagabon' 
wha  had  daured  to  lay  foul  fingers  on  Tibbie,  an' 
wha,  regairdless  o'  her  warsellin',  an'  flytin'  an' 
scartin',  still  stuck  till  'er  like  a  whittret !  I  made 
as  short  wark  wi'  him !  My  wrath  bein'  fairly 
wauken't,  I  sprang  at  him  like  a  teegar,  lowsed  his 
handygrips  frae  Tibbie's  waist,  an'  gied  him  a 
blenter  i'  the  braid-side  o'  the  head,  that  sent  him 
intil  the  stank  after  his  accomplice.  His  heels 
were  juist  gaen  ower  the  ugly  head  o'  'm,  whan 
Andra,  wha  had  heard  the  fearfu'  stushie  break  oot, 
cam'  rinnin'  back  to  see  what  was  ado.  On  sur- 
veyin'  the  battle-field  we  faun'  a  lang  broon  pock 

lyin'  at  the  side  o'  the  road,  an'  whan  Andra  cam' 
athort  it  wi'  his  fit,  the  bass  fiddle,  that  had  bummed 
sae  dolorously  in  oor  lugs  the  haill  nicht  through, 
sent  furth  a  deep  sepulchral  groan. 

"  Put  yer  tae-piece  intil  her,  Andra,"  said  I. 

Sae  the  neb  o'  Andra's  tackety  shoe  cam'  in 
violent  colleesion  wi'  the  pock,  whaurby  the  un- 
fortunate instrument  was  sent  into  the  middle  o' 
the  pool.  This  it  did  wi'  an  angry  growl,  provin' 
as  plain  as  words  cud  hae  spoken  it  that  we  wad 
never  mair  be  deaved  wi'  its  bow-wow-wowin'. 

Of  coorse,  the  twa  vaigs  whase  heels  I  had  dung 
sae  clean  ower  their  heads,  didna  mak'  a  lang 
sojourn  i'  the  lint-hole.  They  remained  there  nae 
langer  than  they  cud  help,  but  reikin'  their  fins 
they  crap  oot  on  the  further  shore,  whaur — the  water 
bein'  atween  them  an'  me — they  thocht  themsel's 
on  biggit  land,  an'  begoud  to  craw  unco  croose. 

"  Mr.  M'Kickie ! "  roared  I,  after  the  craitur  had 
put  himsel'  hafHins  oot  o'  breath  wi'  the  violence  o' 
his  objurgations,  "  ye  mauna  suppose  that  I'm  sae 
blin'  as  no  to  ken  ye !  Ye  can  juist  gang  yer  wa's 
doon  bye  to  Pittenweem,  to  the  puir  quean  ye've 
been  coortin'  for  cake  an'  puddin'.  Better  still, 
haud  ye  awa  to  Stirlin'  to  yer  ain  wife  an'  weans. 
It  wad  be  far  wiser-like  than  tryin'  to  lead  ony 
virtuous  young  woman  aff  her  feet — ye  puir,  in- 
signeeficant,  blowstin',  cooardly  warrach  'at  ye  are  ! 
Aye,  an'  d'ye  really  think  that  because  ye've  been 
sax  months  in  Edinbro',  an'  can  coin  a  wheen  lees 
oot  o'  hill  an'  heap,  ye  cud  also  twine  Tibbie  an' 
me  roon'  yer  thoom  ony  way  ye  like  ?  Aha, 

lad  !  ye've  chappit  at  the  wrang  door  for  that. 
Ae  tailor  is  as  guid  as  anither  ony  day,  an'  a 
hantle  better  sometimes  ye'll  be  thinkin'.  It  was 
very  far  wrang  o'  the  Auld  Reekie  fouk  to  haud 
ye  pinglin'  sae  lang  at  sogers'  breeks,  an'  only 
gi'ein'  ye  auchteenpence  for  yer  day's  wark.  But 
never  mind  though  ye  had  to  creep  yer  wa's  back 
to  'starvation  in  auld  Auchtertool' — ye're  no  the 
first,  an'  ye  winna  be  the  last,  that  Fortune,  the 
fickle  jaud,  has  fouchten  wi'  i'  the  mornin'  an' 
fawned  on  at  e'en.  Can-do  is  easily  carried  aboot, 
an'  whan  ye  can  nae  langer  fill  yer  wame  by 
shakin'  yer  fit  an'  tellin'  lees,  ye  can  aye  mak' 
auchteenpence  at  the  needles." 

M'Kickie  didna  expeck  either  the  sarkfu'-o-'sair 
banes  or  the  reddin'  up  I  had  gi'ein'  him,  or  he 
wad  hae  thocht  twice  afore  vent'rin'  to  clap  his 
unhallowed  cleuks  upon  Tibbie  Monypenny.  But 
it  was  a'  tint  that  fell  by  'im,  for  truly  he  was  a 
main  scoondrel !  I  cudna  juist  blame  him  a'  the- 
gither  either  for  ha'ein'  a  lithe  side  to  Tibbie,  after 
seein'  her  buskit  up  like  a  wax-doll,  an'  fleein' 
through  the  reel  as  licht  an'  gracefu'  as  a  lintie. 
Human  natur'  cudna  behold  withoot  admirin'  her. 
Bein'  a  marriet  man,  hooever,  he  had  nae  business 
to  fa'  in  love  wi1  'er,  or  if  he  cudna  help  doin'  sae, 
it  was  his  duty,  at  the  very  least,  to  bury  the  un- 
leisome  passion  oot  o'  sicht  into  the  secret  depths 
o'  his  ain  bosom. 

As  for  the  bass  fiddler — a  drucken  collier  chiel' 
hailin'  frae  some  o'  the  coal  heuchs  owerby  at 
the  Bungs, — his  ineequity  was  the  less  heinous  in 

my  een,  that  he  had  evidently  been  made  a  catspaw 
o'  by  his  employer.  Puir  fallow  !  he  had  the  warst 
o't ;  for  not  only  did  he  get  himsel5  wat  to  the  skin, 
his  claes  belaggirt  an'  his  fruntispiece  malagruzed, 
which  was  nae  mair  than  what  Mr.  M'Kickie 
himsel'  had  to  thole, — but  Andra's  tackety  shoe 
had  dung  his  fiddle  into  spunk  wud. 

A  warl'  o'  slack  jaw  was  intercheenged  atween  the 
bellegerents,  but  as  Tibbie  an'  Peggy  were  anxious 
to  be  hame,  an'  as  they  were  frichtened  for  hosteeli- 
ties  brakin'  oot  anew,  Andra  an'  me,  at  their  earnest 
soleecitation,  resumed  the  mairch  towards  Burley- 
rackit,  leavin'  the  enemy  to  rake  frae  the  lint-hole 
the  pockfu'  o'  spails  that  had  aince  been  a  bass 
fiddle. 

Neist  nicht  Andra  cam'  owerby  to  Buttonhole 
in  a  state  o'  great  concernment,  an'  tauld  me  hoo 
he  had  heard  them  sayin'  at  the  Smiddy  that 
M'Kickie  had  stown  awa  frae  his  lodgin's  i'  the 
Horse  Shoe  Inn,  afore  daylicht,  takin'  a'  his  effecks 
alang  wi'  him,  except  the  score  o'  the  popular  sang, 
"  Guid  nicht,  an'  joy  be  wi'  ye  a'."  A  cadger  bodie 
belangin'  Dundee  had  been  at  the  Smiddy  i'  the 
forenoon  gettin's  rigwoodie  mendit,  an'  he  said  that 
he  had  forgaithered  wi'  the  bass  fiddler  an'  him  at 
day-daw  awa  ower  the  Girdle  Feet  i'  the  direction 
o'  the  Guaird  Brig.  Baith  o'  them,  he  said,  had 
their  e'eholes  as  blue  as  blawarts.  For  a'  that  the 
High  Priest  o'  Terpsichore  an'  his  cronies  had 
eaten  an'  drucken  durin'  the  sax  weeks  he  had 
lived  at  the  Horse  Shoe,  he  made  aff  wi'  himsel' 
withoot  gi'ein'  puir  Mrs.  Snifters  sae  muckle  as  the 

black  afore  his  nail,  or  even  sayin'  "  I'm  obleeged 
t'  ye ! "  Forbye  a'  that,  he  had  gotten  fore- 
handit  peyments  frae  his  scholars  for  aucht  weeks' 
schulein',  an'  here  was  he  awa  whan  as  yet  he  hadna 
gi'en  them  aboon  half  the  value  o'  their  siller  ! 


CHAPTER    X 

THE    DIET    O'    CATECHEEZIW 

ON  a  certain  Sabbath-day  i'  the  hairst-time, 
the  only  worshippers  frae  Buttonhole  in 
Drumlie  Fairish  Kirk  were  me  an'  my  faither,  for 
my  mither  baid  at  hame  to  look  after  the  coo  an' 
the  swine,  while  Jock  an'  Chirstie  were  awa  spendin' 
their  hairst  vacations  wi'  Sandy  Reekie,  wha  had 
by  this  time  gotten  a  smiddy  o'  's  ain,  doon  near 
Pittenweem,  an'  was  doin'  weel  i'  the  warld.  As 
my  faither  sat  wi'  the  elders  in  their  bucht,  I  was 
the  sole  occupant  o'  the  Buttonhole  pew.  Havin' 
had  a  hard  week's  wark  on  the  hairst  field,  my 
faither  an'  me  were  sleepier  than  ordinar'  on  that 
parteek'lar  day.  By  dint  o'  fidgin'  aboot,  bitin'  the 
end  o'  my  tongue,  an'  nippin'  my  thighs,  I  managed 
to  keep  mysel'  wauken,  until  I  saw  that  my  faither 
an'  half  the  congregation  were  thrang  noddin'  to 
ane  anither.  My  blinkers  likewise  gaed  thegither 
for  guid  an'  a'  juist  as  Mr.  Gowlanthump  was 
layin'  doon  "Ninthly."  Patie  Baisler,  whase  pew 
was  alangside  o'  oors,  snored  raither  lood  for  my 
comfort.  But  the  soond  deed  awa  belyve,  an'  left 
me  in  the  land  o1  Elysium. 

Hoo  lang  I  remained  in  that  somnolent  state 
I  canna  tell,  but  the  neist  soond  I  heard  was  Mr. 
Squeeker's  stentorian  voice  launchin'  furth  into  the 
third  measure  o'  the  "  Bangor,"  an'  garrin'  a'  the 
roof  an'  rafters  dirl  wi'  the  fervour  o'  his  sacred 
melody.  My  first  glower  was  direckit  to  the 
elders'  bucht,  an'  there  I  saw  my  faither  an'  his 
brithren  o'  the  eldership,  rakin'  at  their  e'eholes, 
showin'  very  clearly  that  we  were  a'  eeksie-peeksie 
for  aince. 

Had  we  lost  naething  by  that  stown  nap  but 
the  hinder-end  o'  the  sermon,  the  loss  wad  hae 
been  but  sma'.  We  had  heard  it  a'  afore,  aftener 
than  aince  or  twice,  an'  if  spaired,  we  micht  do  sae 
again.  But  we  had  tint  a  maist  important  an- 
nouncement that  Mr.  Gowlanthump  had  made  at 
the  end  o't.  It  was  to  the  effeck  that  he  wad 
hand  a  diet  o'  examination  at  Buttonhole,  in  the 
hoose  o'  Mr.  Tammas  Bodkin,  on  the  Tuesday 
followin',  whaur  a'  the  pairishioners  residin'  in  that 
quarter  o'  the  pairish,  gentle  an'  semple,  were  inveetit 
to  assemble  at  twa  o'clock  i'  the  afternoon.  Mr. 
Gowlanthump  cud  tak'  freedoms  at  Buttonhole, 
owin'  to  my  faither  bein'  an  elder,  that  he  wad 
scarcely  hae  daur'd  to  tak'  elsewhere,  an'  therefore 
he  had  arranged  to  haud  a  meetin'  withoot  speerin' 
aforehaun'  whether  it  wad  be  convenient  for  us, 
or  indeed  withoot  sayin'  ought  aboot  it,  save  an' 
except  what  he  said  in  's  intimation  frae  the  poopit. 
This  intimation  neither  my  father  nor  me  happened 
to  hear,  for  the  rizzin  that  we  were  baith  soon, 
asleep  whan  he  made  it. 


THE  DIET  a   CATECHEEZIN'  101 

Tuesday  was  aye  a  head-day  at  Buttonhole.  It 
was  washin'  day.  Noo,  to  hae  an  examination  an' 
a  washin'  i'  the  hoose  on  the  same  day  was  mair 
than  we  were  prepared  for. 

We  had  feenished  oor  denner  o'  cauld-kail-het- 
again — oor  usual  fare  on  washin'  days.  My  mither 
was  i'  the  act  o'  dichtin'  up  the  cutty-spoons,  whan 
in  comes  Mrs.  Dauvit  Sooter,  followed  at  intervals 
by  Dauvit  himsel',  Dauvit's  auldest  laddie  Andra, 
an'  the  younger  members  o'  the  Snipemire  family. 
"Ay,  ay,  what  cud  hae  brocht  sae  mony  Sooters 
to  Buttonhole,  on  sic  a  day,  an'  at  sic  an  oor  ?  " 
was  the  thocht  that  was  uppermost  i'  my  mither's 
mind. 

"  Inbye  an'  warm  ye,"  said  my  mither,  "  an'  gie's 
the  news." 

But  afore  Mrs.  Sooter  had  time  to  lowse  her 
news-wallet,  in  cam'  Wattie  Wabster  an'  his  wife, 
wi'  their  childer,  an'  a  'prentice  loonie,  wi'  a  fearfu' 
tautit  head,  that  Wattie  had  wi'  him,  learnin'  the 
weavin'  business.  Bottom  room  was  gettin'  scant, 
but  the  auld  fouk  managed  to  get  accommodatit 
ae  wey  an'  anither.  As  for  the  youngsters,  my 
mither  tell't  them  juist  to  "  hunker  doon  on  their 
thooms."  Never  aince  jealousin'  what  was  what, 
my  mither  still  held  her  hands  gaen  i'  the  washin' 
tub,  keepin'  up  a'  the  time  a  cheery  crack  wi'  her 
guests,  an'  garrin'  the  saepy  graith  flee  through 
a'  the  neuks  o'  the  kitchen,  weetin'  a'  their  duds. 
She  had  juist  begun  to  question  Mrs.  Wattie 
Wabster  aboot  her  next  youngest  bairnie  that 
had  lately  had  the  measles,  the  dregs  whaurof  had 

fa'en  intil  its  left  leggie,  causin'  sair  rinnin's,  whan 
in  comes  John  M'Briar  o'  Puddinmire,  accompanied 
by  Patie  Baisler,  an'  a  squad  o'  half-lang  ploomen 
chields  frae  the  neeborin'  farms,  some  o'  them  entire 
strangers  to  my  mither.  Od,  things  were  really 
beginnin'  to  look  unco  serious.  The  floor-head 
cud  nae  langer  accommodate  the  motley  multi- 
tude. As  for  the  ben-the-hoose,  it  was  fu'  o  cheese 
laid  oot  to  dry,  sae  she  cudna  send  them  ben  there. 

"  Gang  yer  wa's  up  to  the  garret,  Andra,"  said 
my  mither  to  Dauvit  Scoter's  laddie,  "an  tell 
Tammas  to  come  doon  an'  speak  to  me." 

Boon  cam'  my  faither  wantin'  the  coat,  an'  wi' 
his  tape  measure  hingin'  roond  's  neck,  but  an  ye 
had  seen  hoo  he  glowered  whan  he  set  his  nose 
inside  the  kitchen  an'  beheld  sic  a  hoosefu' ! 

"  Gude  be  here ! "  he  cried,  haudin'  up  baith  his 
han's,  "  ye' re  no  a'  wantin'  yer  measurements  ta'en 
are  ye  ?  Mrs.  Sooter,  I'm  sure  ye  wadna  wear  a 
pair  o'  breeks  o'  my  makin',  at  ony  rate." 

"Nane  o'  us  are  here  for  oor  inches,  I  doot," 
observed  Dauvit  Sooter,  beginnin'  to  suspeck  there 
was  some  mistak'  somewhaur.  "  We're  come  to  say 
oor  carritches,  Mr.  Bodkin." 

"  Carritches,  Dauvit ! "  cried  my  faither,  takin' 
aff  's  nichtcap  an'  clawin'  his  pow,  "  I  canna  see 
hoo  that  can  be  ava." 

"  Ou,  was  ye  no  i'  the  kirk  on  Sabbath  ? "  said 
Dauvit 

"  Ay  was  I." 

"  An'  did  ye  no  hear  Mr.  Gowlanthump  gie  oot 
the  intimation  ?  " 

"  Whaten  an  intimation  ?  " 

"  Ou,  juist  that  there  was  to  be  an  examination 
hadden  at  Buttonhole  this  day  at  twa  o'clock." 

"No  possible,  Dauvit!"  said  my  faither,  gi'ein' 
anither  claw  till  's  croon,  an'  takin1  a  terrible  red 
face  till  himsel'. 

"  It's  provable,  though,"  said  Dauvit,  appealin'  to 
the  rest  o'  the  company  for  confirmation  o'  his 
statement. 

;<  It's  juist  as  sure's  death,  though  ! "  said  Mrs. 
Wattie  Wabster,  "  for  we  a'  heard  it,  as  we  did — 
an'  juist  as  we  were  crossin'  the  Mossy  Howe  at 
the  Stappin'  Stanes  we  saw  Mr.  Gowlanthump 
comin'  leisurely  doon  the  lang  dyke  side,  an'  he'll 
be  here  enoo — as  he  will.  Wattie,"  said  she,  turnin' 
till  'er  guidman,  "  I'm  sure  ye  saw  him  too." 

"  Did  I  no  ?  "  said  Wattie.  "  Haigh  I  saw  him  ! 
an'  gin  he  hasna'  been  pittin'  affs  time,  he  maun 
be  past  the  Corbie  Stane  afore  noo,  I'm  thinkin'." 

"  Guidwife ! "  exclaimed  my  faither,  risin'  at 
length  to  the  magnitude  o'  the  occasion,  "  what 
are  we  to  do  ?  The  meenister  comin'  an'  no  a 
clean  seat  i'  the  hoose  for  him  to  sit  doon  on! 
Fling  bye  yer  washin'  tub,  'oman  !  an'  aff  wi'  yer 
short  gown  !  Dauvit  Sooter,  rin  ye  oot  to  the  end 
o'  the  hoose,  an'  gin  the  meenister  be  near  hand 
get  him  to  look  at  the  swine  for  awee,  till  we  put 
things  something  decent  like.  Sorra  tak'  this  for 
a  bad  business  !  Tarn  !  Tarn  ! — d'ye  hear  ?  "  he 
cried  up  the  stair  to  me.  "  Come  doon  this  meenute, 
an'  get  on  yer  blue  jacket  wi'  the  clear  buttons  \ 
Patie,  man,  rin  oot  to  the  byre  for  the  lang  fir 

dail  we  scrape  the  swine  on,  an'  we'll  lay't  atweesh 
a  pair  o'  chairs  for  the  youngsters  to  sit  on.  For 
ony  sake,  Mrs.  Sooter,  bear  a  haun'  an'  set  the 
muckle  chair  an'  the  table  for  the  meenister  ! " 

Havin'  delivered  a'  thae  orders,  my  faither  boltit 
to  the  ben  end  o'  the  hoose  to  redd  his  hair,  an* 
fling  on  a  coat.  There  he  faun'  my  mither,  in 
nane  o'  the  best  o'  tempers,  fechtin'  like  a  day's 
wark  to  get  oot  o'  her  short  gown  an'  intil  her  lang 
ane.  There  was  nae  time  to  waste  in  fruitless 
words,  itherwise  she  wad  hae  gi'en  him  an  upreddin' 
for  no  peyin'  attention  to  the  poopit  intimation 
— gettin'  himsel'  made  a  warl's  wonder  o'  ower  a' 
the  pairish,  an'  bringin'  sae  mony  strangers  on  her 
whan  her  hoose  wasna  fit  to  be  seen  by  fouk  wi'  a' 
their  braws  on  ! 

The  news  o'  Mr.  Gowlanthump  an'  the  Carritches 
didna  gang  weel  doon  wi'  me  ava.  Gin  I  had 
gotten  due  warnicement,  feint  a  flee  wad  I  hae 
cared,  for  I  cud  hae  furbished  up  my  theology 
aforehaun',  but  a  hurried  survey  o'  the  subjecks 
likely  to  be  discussed  convinced  me  that  I  was 
as  sure  to  stick  as  I  was  a  leevin'  mortal.  Was  I 
to  mak'  an  ass  o'  mysel'  afore  Andra  Sooter  an' 
the  lave  o'  them  ?  But  what  was  I  to  do  ?  Creep 
intil  a  canny  corner  like  an  ill-doer,  oot  o'  sicht  ? 
Na !  that  wadna  do,  for  I  wasna  sae  sma'  a  mote 
as  to  shrink  into  inveesibeelity.  Cud  I  no  crawl 
in  below  the  board  an'  hap  mysel'  wi'  the  orra 
clippins?  That  wadna  do  either,  for  gin  my  sin 
didna  find  me  oot,  my  faither  wad  be  sure  to  do 
sae,  an'  that  wad  be  even  waur  than  makin'  a 

guddle  o'  the  "  reasons  annexed."  A'  thae  shadowy 
thochts  flichtered  across  my  brain  wi'  the  fleetness 
o'  merry-dancers  on  a  winter's  nicht,  but  they 
furnished  nae  feasible  means  o'  escape  frae  my 
peck  o'  troubles. 

Desperate  ailments  need  desperate  cures.  Doon 
the  garret  stair  I  crap  on  my  tiptaes,  an'  i'  the 
midst  o'  the  general  hurrie-burrie  I  glidit  to  the 
door  like  a  ghaist,  withoot  excheengin'  word  or 
wink  wi'  onybody  there.  Roon'  to  the  back  o' 
the  hoose  I  ran  like  a  huntit  hare,  an'  nae  ither 
refuge  bein'  at  haun',  I  scrammelt  up  a  trap  that 
was  leanin'  against  the  easin',  an'  mountit  up  to 
the  riggin'.  Frae  this  vantage  grun'  I  made  a 
hurried  survey  o'  the  adjacent  landscape.  Mr. 
Gowlanthump  was  approachin'.  By  this  time  he 
was  aboot  half  gaits  atween  the  Corbie  Stane  an' 
Buttonhole.  I  then  streekit  mysel'  oot  a'  my 
length  on  the  riggin'  as  flat  as  a  flounder,  sae  that 
his  Reverence  michtna  get  a  vizzie  o'  me  i'  the 
bye-gaen.  I  hadna  been  aboon  three  minutes  in 
this  position,  whan  I  overheard  my  faither  trottin' 
roon'  a'  the  doors,  bawlin'  oot  "  Tarn  !  Tarn !  are 
ye  there,  Tarn  ? "  but  Tarn  wasna  inclined  to 
mak'  onybody  sensible,  whether  he  was  there 
or  no. 

By-an'-by  I  heard  Mr.  Gowlanthump  comin' 
past  the  end  o'  the  hoose,  gruntin',  an'  pechin',  an' 
reddin'  his  throat,  to  mak'  himsel'  ready  for  action. 
As  for  me,  I  durstna  budge  oot  o'  the  bit,  nor  mak' 
either  hishie  or  wishie,  for  fear  o'  back-fear.  But 
wow  alas !  never  are  we  in  greater  peril  sometimes, 

than  whan  we  think  oorsel's  maist  secure.  I  had 
felt  the  rotten  pins  crackin',  an'  the  divots  beginnin" 
to  gie  wey  for  a  half  minute  or  sae,  but  houp  still 
whisper'd  into  my  lug,  that  they  wad  haud  oot  lang 
eneugh  to  sair  my  turn.  Houp  proved  hersel'  in 
this  case  to  be  a  leein'  kittie.  At  the  preceese 
nick  o'  time  whan  Mr.  Gowlanthump  was  passin' 
in  the  front  o'  the  hoose,  fornenst  whaur  I  was 
lyin',  the  divots  tint  their  grip,  an'  doon  we  row'd, 
them  an'  me  thegither,  wi'  an  awfu'  hurlie-hacket, 
richt  on  the  croon  o'  the  Rev.  gentleman's  head ! 
Nor  did  the  mischief,  bad  as  it  was,  end  even  wi' 
that,  for  ayont  him  lay  the  jawhole,  an'  richt  into 
the  middle  o't  him,  an'  me,  an'  the  divots  played 
plouter,  garrin'  the  fulzie  jaup  up  in  a'  directions, 
fylin'  a  grand  table-claith  o'  Wattie  Wabster's 
weavin'  an'  my  mither's  ain  spinnin',  that  was 
dryin'  on  a  scrog  near-bye,  an'  committin'  sundry 
ither  pliskies  o'  lesser  enormity. 

My  faither  an'  Dauvit  Sooter  hearin'  the  stushie 
cam'  rinnin'  to  the  door,  an'  pu'd  us  oot  o'  the 
Slough  o'  Despond.  We  were  truly  a  sicht  to  be 
seen  raither  than  describit ;  we  were  literally  covered 
wi'  glaur  frae  head  to  heel. 

The  meenister  was  ta'en  into  the  parlour,  whaur 
he  got  himsel'  cleaned,  an'  arrayed  ifi  my  faither's 
best  black  suit.  But  my  certie  gin'  I  didna  mak 
my  feet  my  freen's,  I  did  naething.  As  sune's  I  got 
oot  o'  the  jawhole,  I  set  aff  what  I  cud  scoor  to 
Treetaps,  to  my  grandfaither,  an'  laid  doon  the 
haill  story  to  him.  Sae  he  cam'  owerby  wi'  me 
to  Buttonhole  i'  the  gloamin',  an'  used  his  guid 

offices  to  restore  me  aince  mair  to  the  favour  o' 
my  deeply  offendit  pavvrents. 

A  crusty  auld  tyke  at  the  best,  Mr.  Gowlan- 
thump's  temperpin  was  naewise  improved  by  the 
jawhole  catastrophe.  Durin'  the  examination  that 
followed  he  was  as  soor  as  sowens  an'  as  thrawn 
as  a  welk.  The  hafflin  plooman  chields  sat  like 
a  wheen  condemned  thieves,  wi'  their  bannets 
atween  their  knees,  frichtened  to  lift  their  een  frae 
the  points  o'  their  tackety  shoon.  Wattie  Wabster, 
decent  carl  that  he  was,  got  into  sic  a  state  o' 
agitation,  that  whan  it  cam'  his  turn  to  answer 
he  cudna  utter  a  word — no,  though  Andra  Sooter 
was  sittin'  ahent  him  feedin'  the  answers  ane  by 
ane  intil's  left  lug  as  they  were  needit.  Wattie 
fairly  brak  doon  on  the  Carritches,  but  Mr.  Gow- 
lanthump  thocht  he  wad  try  him  on  anither 
tack. 

"  Mr.  Wabster,"  said  his  reverence,  wi'  a  fearfu' 
scowl  that  garred  Wattie  shak'  in's  shoon,  "  where 
was  the  land  of  Nod  ?  " 

Andra  Sooter,  bein'  up  to  a'  mainner  o'  mischief, 
whisper'd  into  Wattie's  lug  something  aboot  "  Cape 
Cod." 

"  At  Ca-ape  Cod,  sir,"  answered  Wattie,  the 
syllables  like  to  stick  in's  windpipe. 

"  What  d'  you  say,  Patrick  ?  "  roared  his  Rever- 
ence, applyin'  to  Patie  Baisler  for  his  opeenion. 

"  Weel,"  said  Patie,  "  the  twa  words  are  no  that 
onlike  ane  anither,  onyvvey." 

"  What  say  you,  John  ?  "  continued  the  meenister, 
turnin'  to  John  M'Briar,  wha  was  sittin'  in  a  corner 


108  TAMMAS  BODKIN 

mumpin'  at  the  head  o'  his  staff,  an'  lookin'  as  if 
he  wad  like  to  say  something. 

"  Disna  the  Beuk  say  that  the  land  o'  Nod  was 
to  the  east  o'  the  Gairden  ?  "  observed  John,  addres- 
sin'  himsel'  to  Patie  Baisler. 

"  Ay  does  it,"  returned  Patie. 

"  Verra  weel  than,"  said  John,  layin'  doon  the 
words  into  his  left  loof  wi1  the  end  o'  his  staff, 
"  isna  Cape  Cod  in  Ameeriky  ?  isna  Ameeriky  wast 
frae  this?  an  hoo'  than  cud  the  twa  places  hae 
ony  sibness  to  ane  anither  ?  " 

"  But  bide  awee,  John  ! "  said  Patie,  warmin'  up 
in  defence  o'  his  ain  theory,  "  d'ye  no  ken  that  the 
warl's  roon'  like  yer  ain  head,  John  ?  " 

"  I'm  nae  sure  o'  that,"  replied  John, "  we  ha'ena 
Scriptur'  for't,  at  ony  rate. 

"  But  it's  gospel  'at  I'm  tellin'  ye,  though,"  said 
Patie,  "  an'  noo  juist  suppose  the  Gairden  to  lie  at 
yer  left  lug,  an  the  Ian'  o'  Nod  at  yer  nose,  is  't  no 
as  plain  as  the  sole  o'  Mr.  Bodkin's  guse,  that  ye 
micht  gang  frae  Eden  to  the  Ian'  o'  Nod,  by  haudin' 
either  east  or  wast  ?  The  ae  road  wad  be  a  wee 
thochtie  langer  than  the  ither,  but  that  wad  be  a'." 

Seein'  that  the  question  wasna  like  to  be  cleared 
up  by  the  united  wisdom  o'  the  twa  disputants, 
Mr.  Gowlanthump  proceedit  to  unfauld  his  ain 
views  on  the  subjeck  ;  but  though  he  managed  to 
pit  doon  a'  veesible  opposeetion,  yet  Patie  still 
thocht  that  there  was  bound  to  be  some  relation- 
ship atweesh  Cod  an'  Nod,  an'  whan  John  an'  him 
next  forgaithered  at  the  smiddy,  they  were  on  the 
very  point  o'  fechtin'  aboot  it.  'Deed,  the  smith 

said  they  wad  hae  fouchen  ootricht,  if  he  hadna 
gane  in  atween  them,  an'  threaten'd  to  knock  doon 
wi'  his  fore-hammer  the  first  o'  the  twa  that  daured 
to  lift  his  neive  aboon  the  band  o's  breeks. 

Mr.  Govvlanthump  next  tacklet  John  M'Briar. 
Noo  John,  besides  bein'  a  clever  haun'  at  geography 
an'  metapheesics,  was  likewise  a  bit  o'  a  poet  in 
his  ain  humble  wey,  an'  cud  mak'  up  sangs  an' 
verses  on  the  spur  o'  the  moment,  an'  in  a  mainner 
that  was  very  divertin'  sometimes.  John  was  never 
at  a  loss  for  a  rhyme,  for  whanever  he  cudna  get 
existin'  words  to  clink,  he  wad  set  to  wark  an' 
mak'  new  anes  for  himsel'.  Even  in  common 
converse  he  wad  munt  up  into  the  regions  o'  the 
sublime,  an'  weave  a  wab  o'  crambo  jingle  that  was 
perfectly  mervellous.  Never  havin'  as  yet  gi'en 
Mr.  Gowlanthump  a  swatch  o'  his  poetical  gifts,  he 
was  determined  no  to  lat  the  present  opportunity 
for  doin'  sae  slip  bye  unimproved,  an'  sae  the 
followin'  droll  colloquy  tane  place  atweesh  the  twa 
o'  them  : — 

'John  M 'Briar  of  Puddinmire." 
'  Sir,  I'm  here  at  your  desire." 
'  Ye'll  answer  me  this  question,  John." 
'  As  mony  as  ye  like — come  on  ! " 
1  How  long  was  it  ere  Adam  fell  ?  " 
'  Deed,  sir,  that's  mair  nor  I  can  tell." 
'  So,  John,  you  cannot  tell  me  that  ? " 
'  Ye've  said  the  truth,  sir,  weel-a-wat  ?  " 
'  Then  I  must  tell  you,  I  opine  ? " 
'Yea,  like  a  sensible  divine." 
'  Well,  not  until  he  got  a  wife." 
'  He'd  better  led  a  single  life  !  " 

"  A  most  judicious  observation." 

"  Considerin'  my  sma'  eddication." 

"  I  marvel  at  your  ready  rhymes." 

"  Deed,  sir,  they're  unco  thrawn  at  times." 

"Is  Mrs.  Mac  a  rhymster  too?" 

"Na:  juist  as  timmer,  sir,  as  you!" 

Mr.  Govvlanthump  wad  fain  hae  ventur'd  on  a 
few  mair  questions,  but  feelin'  that  John  was 
beginnin'  to  tramp  on's  taes  he  prudently  cut  short 
the  extraordinary  confab,  an'  tauld  him  he  micht 
resume  his  seat 

Havin'  dune  ample  justice  to  the  ither  subjecks 
on  the  programme,  which  includit  Noah's  Ark, 
Lot's  Wife,  an'  Balaam's  Ass,  his  Reverence  wound 
up  the  labours  o'  the  day,  by  gi'en'  a  lang  an'  learned 
dissertation  o'  his  ain,  whaurin  he  fixed  the  exack 
localities  o'  Tarshish,  Ophir,  an'  the  valley  o'  Baca, 
an'  sae  endit  that  memorable  Diet  o'  examination. 


CHAPTER    XI 

A    GUIZIN'   PLOY 

DURIN'  the  last  saxteen  months  o'  my  ap- 
prenticeship my  mind  was  in  a  constant 
whirl  o'  excitement.  The  oors,  aince  lang  an' 
teedisome,  flew  by  on  the  wings  o'  the  win'.  My 
heart,  aince  sae  dowie  an'  cauld,  was  noo  in  a 
habeetual  glow  o'  happiness.  Frae  peep  o'  day 
till  the  Lady's  Ellwand  stood  ower  the  lum-head, 
I  keepit  the  needle  reekin'  an'  whistled  like  a  lintie. 
The  prime  cause  o'  a'  this  feleecity,  of  coorse,  was 
"  the  bonny  lass  o'  Burleyrackit." 

The  Temple  o'  Terpsichore  havin'  been  steekit 
in  the  mainner  already  describit,  Andra  an'  me  were 
under  the  needcessity  o'  lookin'  aboot  for  a  new 
excuse  for  oor  Friday  nicht  expedeetions.  An 
auld  reekit  fiddle,  the  solace  o'  my  grandfaither's 
solitary  oors  after  he  had  happit  my  grannie  i'  the 
mools,  had  lain  tuneless  upo'  the  bawks  ever  sin' 
he  had  played  his  last  grand  finale  an'  passed  awa 
frae  "  sunshine  to  the  sunless  land."  This  was  noo 
my  daily  and  nichtly  companion  as  aften  as  I  had 
a  moment's  leisure.  The  thrummin'  an'  bummin', 
an'  cheepin'  an'  scrapin',  that  gaed  on  i'  the  hoose 

in 


112  T AM  MAS  BODKIN 

was,  as  my  mither  sometimes  remarkit,  eneugh 
to  frichten  awa  a'  the  rottans  i'  the  pairish.  Andra 
Sooter,  no  havin'  come  into  the  possession  o'  a 
fiddle  by  heirscape  as  I  had  dune,  coft  a  second- 
haun'  ane  frae  a  broker  mannie  in  St  Andrews, 
the  purchase  price  bein'  five  and  saxpence. 

Noo  that  he  had  a  fiddle  o'  his  ain  Andra  wad 
be  ower  at  Buttonhole  maistly  ilka  nicht,  an'  the 
twa  o's  wad  sit  up  i'  the  garret  after  lowsin'  time, 
scartin'  wi'  micht  an'  main  wi'  the  view  o'  extractin' 
"the  concord  o'  sweet  soon's"  frae  oor  harsh 
rebellious  instruments,  until  my  faither,  wi'  his 
nichtcap  on's  head,  wad  stap  half  gaits  up  the 
stair  on's  stockin'  soles,  an'  put  an  end  to  oor 
skraighin'  by  hintin'  to  me  that  I  was  keepin' 
Andra  ower  lang  oot  o's  bed. 

Afore  lang  we  made  the  important  discovery 
that  playin'  the  fiddle  didna  come  by  natur',  like 
clawin'  oor  heads  whan  yeukie,  but  that  it  was 
ane  o'  the  fine  airts,  like  cuttin'  oot  a  coat,  an' 
requeir'd  to  be  learnt  under  the  experienced  e'e  o' 
a  maister. 

In  a  lanely  roadside  thack-roofed  hoosie,  half  a 
mile  beyont  Burleyrackit,  lived  Blind  Archie,  wha, 
while  servin'  his  king  an'  kintra  in  the  capacity 
o'  a  sodger,  had  tint  his  e'esicht  by  the  accidental 
blawin'  up  o'  a  poother-horn.  Dischairged  wi'  a 
pension  o'  saxpence  a  day,  he  had  settled  doon 
in  the  society  o'  a  frail  unmarriet  dochter  (his 
guidwife  havin'  deed  while  he  was  at  the  wars), 
an'  there  he  focht  hard  to  eke  oot  an  honest 
livelihood  for  the  twa  o'  them,  by  gi'ein'  lessons 

on  the  fiddle,  an'  by  hirin'  himsel'  oot  to  play  at 
Maiden  feasts,  vvaddin's,  feetwashin's,  New  Year's 
day  balls,  an'  sic  like  ploys.  Sae  naething  wad 
sair  Andra  an'  me  but  we  wad  be  aff  to  Blin' 
Archie  to  learn  the  fiddle.  Ae  nicht  i'  the  week 
was  a'  my  modest  request,  an'  my  faither,  seein'  I 
was  workin'  sae  eydently,  made  nae  objection, 
though  he  sheuk  his  head  an'  muttered  something 
till  himsel'  whaurin  the  terms  "  vanity  "  an'  "  non- 
sense "  were  audible,  showin'  plainly  eneugh  that 
he  had  but  little  faith  i'  the  musical  profession. 
Ony  nicht  i'  the  week  wad  hae  answered  Archie, 
but  Friday  nicht  was  oor  choice,  because  it  wad 
enable  us  to  fell  twa  dogs  wi'  ae  stane,  namely, 
learn  the  fiddle  an'  do  oor  coortin'  business  at 
Burleyrackit. 

We  had  been  gaen  back  an'  fore  to  Archie  an' 
Burleyrackit  for  the  feck  o'  a  twalmonth,  never 
missin'  a  single  Friday  nicht,  either  for  the  sake  o' 
a  sair  head  or  weety  weather,  whan  Auld  Handsel 
Munonday  comes  roon'.  That  was  aye  a  day 
whan  auld  and  young  divertit  themsel's  wi'  a'  kinds 
o'  gilravage.  A'  the  auld  roosty  guns  i'  the  pairish 
were  furbished  up  for  the  great  occasion.  For 
weeks  aforehaun'  the  plooman  chields  wad  be 
spendin'  the  lang  forenichts  meltin'  doon  lead 
pipes  an'  pewter  plates  i'  the  fryin'-pan,  an'  rinnin' 
bullets  to  fit  the  mou's  o'  their  flint-lock  fowlin' 
pieces.  Some  wad  try  their  skill  at  prize  shootin' 
for  legs  o'  mutton,  while  ithers  wad  set  oot  lang 
afore  daylicht  for  the  Whunny  Muir,  especially  if 
there  happened  to  be  a  flou  o'  snav  on  the  grun', 

to  hae  a  day's  sport  amang  the  hares  an'  paitricks, 
an'  that  too  in  spite  o'  the  game  laws  !  Ithers 
\vha  had  freen's  at  a  distance  wad  pey  them  a 
veesit  As  for  the  younkers,  they  wad  be  up 
betimes  i'  the  mornin',  havin'  scarce  winkit  an  e'e 
the  haill  nicht  for  thinkin'  o't,  an'  awa  roon'  the 
farm  toons  for  their  Handsel.  At  nicht  they  wad 
colleck  in  threes  an'  fours,  an'  after  buskin'  themsel's 
up  in  the  maist  ootlandish  raiment  they  cud 
think  o',  an'  bleckin'  their  faces,  wad  set  oot  on 
guizin'  expedeetions. 

On  the  previous  Sabbath,  Andra  an'  me  had 
learned  frae  Tibbie,  wha  forgaithered  wi'  us  quite 
accidentally,  of  coorse,  at  the  skaill  o'  the  kirk, 
that  the  Leddy  was  awa  gallantin'  sooth  amang 
her  English  freen's,  an'  that  the  Laird  himsel', 
wha  had  been  detained  by  a  stennis  he  had  gi'en 
his  cuit  whan  skeitchin'  like  a  madman  on  the  ice, 
was  to  set  oot  next  mornin'  for  the  same  destination. 
Burleyrackit  wad  thus  be  all  but  desertit.  Very 
lanesome  an'  eerie  it  wad  be,  Tibbie  pathetically 
hintit,  gin  Andra  an'  me  cudna  get  owerbye  to 
spend  the  forenicht  wi'  Peggy  an'  her.  Tibbie 
wasna  very  skeigh  for  ordinar',  but  she  didna  like 
to  enterteen  strangers  wi'  fause  faces  on,  for  they 
micht  be  at  bottom  a  curn  ill-deedie  rapscallions, 
wha  wad  think  naething  o'  robbin'  the  hoose, 
murderin'  the  servants,  an'  then  settin'  fire  to  the 
haill  biggin'.  Peggy  Paitrick  enterteened  a  seemilar 
opeenion.  Indeed,  gin  there  was  ony  difference 
atween  them,  she  was  the  warst  o'  the  twa,  for  if 
we  wadna  promise  to  gang  ower  an'  bear  them 

company  on  Handsel  Munonday  nicht,  she  wasna 
sure  but  she  wad  gang  in  to  St.  Andrews  an' 
spend  the  nicht  wi'  her  auntie.  Noo  as  the  cook 
was  awa  hame  to  see  her  mither,  an'  the  butler 
was  in  Englan'  wi'  the  Leddy,  gin  Peggy  gaed 
to  St.  Andrews  what  was  Tibbie  to  do  ?  Was 
she  to  bide  in  that  muckle  toom  hoose  her  liefu' 
lane  ?  Na,  na  :  if  Peggy  gaed  to  St.  Andrews 
she  (Tibbie)  wad  hae  to  lock  the  door  an'  gang 
to  Breeriebuss.  Then  what  if  the  hoose  sid  be 
broken  up  an'  spulyied  in  her  absence  ?  She  wad 
be  sure  to  get  the  wyte  o't — for  everything  was 
trustit  to  her — an'  the  ruin  o'  hersel'  an'  o'  a' 
belangin'  till  'er  wad  be  the  consequence. 

Tibbie's  peetifu'  moligrant  was  sae  fou  o'  images 
o'  terror  that,  by  the  time  she  cam'  to  the  end  o't, 
my  hair  was  beginnin'  to  stan'  on  end.  The  airtfu' 
cuttie  that  she  was,  though !  to  gar  us  believe 
that  it  was  Peggy  wha  had  the  principal  han' 
in  trystin'  us  ower  to  Burleyrackit,  whan  it  was 
hersel'  a'  the  time  juist  as  muckle  as  Peggy !  But 
she  didna  get  me  to  believe  her,  for  a'  that,  for 
weel  did  I  ken  that  she  was  juist  as  daft  aboot  me 
as  Peggy  was  aboot  Andra,  an'  maybe  mair  sae. 
Hoosomever,  her  request,  sae  slily  preferred,  an' 
pooerfully  pleadit  by  the  irresistible  eloquence  o'  her 
rosy  cheeks  an'  slae-black  een,  seemed  sae  reason- 
able in  itsel',  an'  complouthered  sae  entirely  wi' 
oor  ain  inclinations,  that  we  agreed,  wi'  the  utmost 
cheerfu'ness,  to  be  at  Burleyrackit  neist  nicht  by 
the  chap  o'  sax  o'clock. 

Munonday  nicht  arrives,  an'  finds  Andra  an'  me 

arrayed  wi1  oor  sarks  umost,  wi'  lumes  shapen  like 
Turkish  turbans  on  oor  heads,  an'  wi'  oor  faces 
pcntit  a'  ower  frae  lug  to  lug  wi'  a  mixter  o'  pat- 
bleck,  cawk,  an'  yellow  ochre.  Crack  aboot  the 
New  Zealanders  an'  the  king  o'  the  Cannibal 
Islands  !  my  word  for  't,  there's  nae  a  Wankey 
Fum  amang  them  a'  wi'  a  face  half  sae  black  an' 
gruesome  as  Andra's  an'  mine  were  that  nicht,  an' 
I  never  saw  them  !  As  we  were  resolved  on  ha'ein' 
some  music  wi'  Tibbie  an'  Peggy,  juist  to  cheer 
them  up  awee,  as  weel  as  to  gie  them  a  sample  o' 
oor  musical  abeelities,  we  tane  oor  fiddles  in  oor 
oxters,  an'  aff  we  set  to  Burleyrackit. 

Oor  knock  was  answered  by  Tibbie,  wha  cam' 
wi'  a  cruizie  in  her  han'  an'  opened  the  door  wi'  a 
licht  heart  an'  a  smilin'  coontenance.  But  whan 
Andra  an'  me  presentit  oor  frichtsome-lookin' 
fruntispieces  till  'er,  she  gied  a  piercin'  skirl,  flang 
the  lampie  frae  her,  an'  'boot  ship  for  the  kitchen 
what  she  cud  bicker.  I  was  ower  souple  for  her, 
hooever,  for  I  juist  banged  my  arm  roon'  her  neck, 
tane  'er  into  my  oxter  as  gin  she  had  been  a 
pockfu'  o'  feathers,  an'  plantit  a  warm,  though  I 
doot,  an  unco  blecky  kiss  on  her  mou'.  I  whispered 
intil  her  lug  at  the  same  time  something  I  kent 
wad  calm  her  fears  an'  lead  to  oor  immediate 
identification. 

Tibbie  had  been  expeckin'  to  sec  us,  of  coorse, 
but  no  in  sic  an  ootlandish  guise. 

"  Eh,  Tarn,  ye  scoondrel ! "  cried  Tibbie,  recover- 
in'  her  breath  on  seein'  wha  we  were.  "  Is  that 
you  ?  But  hoo  did  ye  no  tell  me  yesterday  ye 

were  to  hae  on  that  ootreike  ?  Frichtenin'  a  body 
that  way  !  Feigh  !  sic  a  pictur'  ye  are.  Man,  gin 
ye  only  saw  yersel' !  " 

Seein'  she  was  inclined  to  say  a  guid  hantle  mair 
to  the  same  effeck,  I  proceedit  to  clap  an  extin- 
guisher on  her  loquacity  by  steekin'  up  her  gab 
wi'  a  bunch  o'  two-lips.  Though  she  made  some 
sma'  demur  at  first,  and  huild  back  her  head  frae 
mine,  yet  there  were  aye  twa  "  comes "  for  ae 
"  haud  awa,"  in  her  discoorse,  which  was  juist  a 
feegurative  wey  o'  sayin'  "  ye  may  kiss  me  twice, 
for  aince  that  ye  lat  me  abee." 

While  I  was  tig-towin'  wi'  Tibbie  i'  the  lobby, 
Andra  was  employed  in  like  mainner  i'  the  kitchen, 
an'  the  violence  o'  the  resistance  offered  to  the 
performance  o'  the  operation  was  a  clear  proof  to  my 
mind  that  Peggy  was  enjoyin'  the  ploy  famously. 

Havin'  got  ower  a'  thae  preleeminaries  we  yokit 
to  oor  fiddles  an'  played  up  the  "  East  Neuk  o' 
Fife,"  an'  the  "  Diel  amang  the  Teelyours,"  while 
the  twa  bits  o'  lassies,  wi'  hearts  as  licht  as  flees 
an'  as  merry  as  crickets,  set  to  the  dancin'  i'  the 
fluir-head  like  very  mad.  What  wi'  Andra  an'  me 
fiddlin'  an'  hoochin'  at  ilka  turn  o'  the  reel,  an'  the 
hallokit  dames  skirlin'  at  the  heicht  o'  their  voices, 
Burleyrackit  was  in  a  bonny  uproar  that  nicht. 
To  see  the  pair  o'  them  skippin'  like  maukins  i'  the 
fluir-head,  wi'  their  mou's  a'  bruikit  by  reason  o' 
the  friction  they  had  been  subjected  till  by  oor 
sooty  physogs,  was  truly  divertin'.  Atween  ilka 
spring  they  wad  fling  themsel's  doon  beside  us  on 
the  settle,  fair  oot  o'  breath  wi'  the  violence  o'  their 

saltatory  exerceeses,  an'  then  wad  ensue  anither 
roon'  o'  rooketty-cooin'  to  the  further  befylment 
o'  their  faces  an'  runklement  o'  their  ringlets. 

We  had  been  rantin'  through  the  kitchen  in  this 
mainner  for  the  feck  o'  an  oor,  dreedin'  nae  skaith, 
whan  juist  i'  the  midst  o'  the  "  East  Neuk  o'  Fife  " 
there  comes  a  lood  reishil  at  the  front  door,  which 
sent  a  stoon'  through  oor  vitals,  an'  brocht  the 
hirdum-dirdum  to  a  premature  stan'-still. 

"  Losh  be  here  ! "  exclaimed  Tibbie,  lookin'  unco 
concerned  like,  "  what  can  that  be  ?  " 

"  Eh,"  cried  Peggy,  "  I'll  wager  ony  money  it'll  be 
Saunders  Broganawl's  twa  soutar  chields,  for  whan 
I  was  alang  on  Saturday  nicht,  for  the  Laird's  tap- 
boots,  they  were  speerin'  gin  he  was  to  be  frae 
hame  this  week,  an'  I  tauld  them  he  was  gaun  to 
Englan'." 

"  Impudent  scoondrels ! "  said  Tibbie,  tossin' 
aboot  her  jet-black  curls  in  prood  disdain.  "  To 
come  an'  chap  at  the  big  door  too  !  Haigh  I  sure 
ye,  the  kitchen  door  micht  hae  saired  them." 

"  As  it  has  saired  a  pair  o'  better  fallows,"  I 
observed. 

"  Ye  may  say  sae  ! "  said  Tibbie.  "  Wha  cares  for 
them  ?  Willie  Lapstane  an'  Peter  Rozet !  Bonnie 
messans  indeed  !  Ane  o'  them  wi'  a  bool  fit,  an' 
the  ither  gleyed  o'  an  e'e.  We  want  nane  o'  their 
company  here." 

"  Na,  feint  a  bit  o't,  Tibbie,  ae  Scoter  is  eneugh 
i"  the  hoose  at  ae  time,"  put  in  Andra,  alludin"  till's 
ain  family  cognomen. 

"  But,  Peggy,  it  fa's  to  you  to  answer  the  door," 

said  Tibbie,  "  sae  ye'll  better  gang  an'  tell  them  to 
gang  back  the  gait  they  cam',  for  we  dinna  enter- 
teen  stragglers  here." 

"  Eh,  Tibbie  'oman  ! "  cried  Peggy,  haudin'  up 
her  han's  an'  lookin'  the  very  pickter  o'  terror,  for 
at  that  instant  the  reeshilin'  at  the  door  was  renewed 
\vi'  tenfauld  force  an'  fury,  until  we  thocht  every 
moment  whan  it  wad  gang  on  its  back,  "  Eh,  Tibbie 
'oman !  I  canna  gang  my  lane,  for  I'm  at  the  very 
doon-fa'in'  wi'  fricht ! "  an'  the  puir  thing  crap  as 
close  to  Andra  as  she  cud  get. 

"Nonsense,  'oman!"  exclaimed  Tibbie,  wi'  a 
greater  display  o'  coorage,  though  she  also  hirsled* 
nearer  to  me,  less  for  protection,  hooever,  than  oot 
o'  affection,  as  it  were,  "  ye're  no  needin'  to  open 
the  door  unless  ye  like.  Juist  put  yer  mou'  to 
the  keyhole,  an'  tell  them  that  gin  they  dinna  pack 
aft  wi'  themsel's  we'll  set  Pompey  at  them,  an'  gin 
they  gie  ye  ony  chat,  ye  can  pey  them  back  wi'  . 
their  ain  siller.  Juist  speer  at  Willie  Lapstane  hoo 
his  bool  fit  is  stannin'  the  frost  this  winter,  an'  see 
at  Peter  Rozet  gin  he's  aye  glowerin'  twa  airts  for 
Sabbath." 

"  Ay,  d'  ye,  Peggy,"  said  I  ;  "  an'  ye  may  add,  that 
gin  they  dinna  sing  silent  in  a  jiffey,  an'  slink  their 
wa's  withoot  anither  word,  Andra  an'  me  'ill  be  oot 
an'  gie  them  as  soon'  a  swabblin'  as  they've  had  sin' 
they  cud  birse  a  lingan." 

"  Will  we  no  than ! "  said  Andra,  steekin'  his 
neives,  an'  assumin'  a  look  fierce  eneugh  in  a' 
conscience,  seein'  his  face  was  mairterit  wi'  cairt 
creesh  an'  pat-bleck.  "  Come  on !  lat's  gang  a' 

thegither,  an'  see  what  they've  to  say  for 
themsel's." 

Sae  aff  we  gaed.  Tibbie  an'  me  i'  the  van,  an' 
Andra  an'  his  flame  actin'  as  a  reargaird.  Up  the 
stair  frae  the  kitchen, .  which  was  on  the  under- 
grun'  flat,  to  the  big  ha'  door  we  mairched  in 
martial  array,  Andra  an'  me  prepared  to  do  battle, 
like  valiant  knichts,  in  defence  o'  oor  "  lady  loves," 
an'  Tibbie  an'  Peggy  equally  prepared  to  do  lip- 
service  in  their  ain  behalf. 

A'  this  while  the  knocker  had  been  rattlin'  on 
the  door,  garrin'  the  haill  hoose  ring,  an'  as  we  drew 
^nearer  we  cud  hear  the  soon'  o'  a  fit  yarkin  on  the 
timmer. 

"  Hoolie  there  will  ye  ?  hoolic  lads  ! "  I  cried, 
layin'  my  mou'  to  the  keyhole,  "  or  wad  ye  like  to 
get  yer  ain  hides  weel  tanned  ?  Mind  if  ye  dinna 
do  the  tae  thing,  ye'll  get  the  tither." 

"  Bring  nane  o'  yer  bool  feet  an'  skellie  een  this 
wey  !  "  cried  Peggy,  "  ye' re  no  wantit." 

"  Pegs,  my  lads,  gin  ye  dinna  tak'  yer  creep 
belyve,  Pompey'll  maybe  speak  t'  ye,"  added 
Tibbie. 

As  for  Andra,  he  displayed  his  valour  by  cryin' 
oot  wi'  a  majorfu'  like  tone  o'  voice,  "  Come  on, 
Tarn  !  come  on  !  Lat's  gie  the  scoondrels  a  hidin' ! " 

Havin'  in  this  mainner  launched  defiance  at  the 
heads  o'  oor  unseen  veesitors,  we  stood  stock-still 
for  a  second  or  twa,  to  see  what  effeck  it  wad  hae, 
but  we  had  sune  cause  to  rue  oor  rashness,  an'  to 
wish  oorsel's  far  eneugh  frac  Burleyrackit ! 

"  I  shay,  Buggins,"  remarked  a  droosy,  whuskie- 

feed  voice  ootside,  "isn't  thish  a-a-a  capital  joke 
— eh  ?  That  a  gentleman  like  me — hie — should 
be  denied  the  entree  to-to  hish  own  housh,  by 
Jove ! " 

"  Yes,  yer  honour,  a  capital  joke  ! — a  capital  joke 
indeed  ! "  was  the  reply  ;  "  but  look'ee,  Mr.  Bowman, 
if  I  were  you  I'd  play  the  deuce  with  them  servants 
— that  I  would,  look'ee,  an'  no  mistake  ! " 

"  I  shay — hie — open  the  door,  will  ye  ?  This 
very  inshtant  open  ! "  yelled  the  whuskyfeed  voice, 
in  a  stentorian  key  that  garred  us  a'  shak'  like 
winnel-straes. 

"  Wha's  there  ?  "  inquired  Peggy,  like  to  swarf 
wi'  fricht. 

"  It'sh  Mr.  Bowman  that'sh  there  ! "  roared  the 
voice,  addin',  at  the  same  time,  a  fearfu'  aith  by 
wey  o'  testifeein'  to  the  verity  o'  the  statement. 

"  And  he  must  be  in,"  added  the  ither  fallow, 
firm'  aff  anither  ill-word. 

Sin'  that  was  the  wey  o't,  it  was  clearly  mair  nor 
time  for  Andra  an'  me  to  betak  oorsels  to  safer 
quarters.  Sae  doon  the  stair  we  boltit  an'  Tibbie 
at  our  heels,  leavin'  Peggy  to  face  the  foe  an'  thole 
the  dirdum  for  the  haill  lot  o'  's. 

"  Into  the  kitchen  !  Into  the  kitchen  !  "  Tibbie 
cried,  "  they  winna  think  o'  comin'  doon  here." 

"  Haigh  ye  wadna  ken,  'oman  !  "  said  I,  "  for  it 
cheats  me  gin  the  Laird's  no  the  waur  o'  drink,  an' 
there's  nae  sayin'  what  a  fou  bodie  winna  do.  I'se 
place  the  kitchen  door  atween  him  an'  me,  till  we 
see  what's  to  be  the  upshot." 

"  Weel,   weel,"    whispered    Tibbie,   "juist    hover 


122  T AM  MAS  BODKIN 

aboot  a  blink,  an'  I'll  gie  ye  the  wink  as  sune's  the 
fields  are  fair.  Rin  noo  ! " 

The  Laird  was  by  this  time  rampaugin'  aboot 
in  the  lobby  aboon,  like  a  very  diel  incarnate. 
Tibbie's  advice  to  rin  wasna  oot  o'  time.  Juist  as 
she  was  utterin'  the  word,  we  heard  the  Laird 
commandin'  Peggy  to  gang  doon  instantly  an'  send 
up  thae  fiddler  fallows,  an'  he  wad  soon  settle  wha 
was  best  at  the  tannin'  an'  hidin'  business. 

"  Send  me  on  that  delightful  and  delicate  mission, 
yer  honour,"  said  Buggins.  "  Why,  look'ee,  I'm  up 
to  that  sort  of  thing  ;  'tis  my  trade,  sir,  my  trade, 
look'ee,  to  ketch  them  rogues  an'  vagabonds." 

"  Your  trade,"  said  the  Laird, "  why,  yesh  to  be 
shure — your  trade,  Mr.  Buggins,  you'll  fetch  'em  up, 
Buggins,  and — hie — if  they  ask  your  authority  for 
sho  doing — hie — juist  shay  that  you  have  got  the 
warrant  of  Mr.  Nicholas  Bowman,  J.P. — Justice  of 
the  Peace,  by  Jove !  Ay,  ay,  Buggins,  fetch  'em 
up,  and — and  tell  'em  that  Mr.  Bowman  desires 
partik'larly  to  see  their  fiddles.  Ha !  ha !  we'll 
have  a  tune,  Buggins." 

I  waitit  at  the  door  till  I  heard  Buggins'  fit  on 
the  stair,  and  then,  turnin'  on  my  heel,  I  vanished 
into  ooter  darkness  like  a  gleam  o'  fire-flaught. 


CHAPTER  XII 

THE  SPORT  SPOILED 

THE  unexpeckit  return  o'  Mr.  Bowman  to 
Burleyrackit,  alang  wi'  his  boon  companion, 
Supervisor  Buggins,  cam'  aboot  in  this  wey.  That 
mornin'  on  the  road  to  Pettycur,  whaur  he  had 
intendit  to  cross  the  water  on  his  wey  to  the  sooth, 
he  forgaithert  wi'  Mr.  Buggins,  wha  had  been  scourin' 
the  kintra  side  at  the  head  o'  a  posse  o'  gaugers 
in  pursuit  o'  an  illicit  distillery  that  was  thocht  to 
be  carried  on  in  the  wild  muirlan'  territory,  sitiwate 
atween  Lawhead  an'  Clockmydrone.  But  he  had 
made  naething  o'  his  search,  an'  whan  Mr.  Bowman 
met  him  he  was  trottin'  back  to  St.  Andrews. 

Buggins  was  acquant  wi'  a'  the  alewives  i'  the 
roon',  an'  at  his  suggestion  the  twasome  slippit 
awa'  to  a  roadside  cheenge-hoose,  keepit  by  ane 
"  Drouthie  Nancy." 

A  single  gill  was  a'  that  was  thocht  o'  whan  they 
sat  doon,  but  by-and-by  anither  gill  was  staked 
on  the  result  o'  a  half-mile  race  atween  the  pownies 
o'  the  twa  gentlemen.  Bowman's  "  Witch  o'  Fife  " 
cam'  in  victorious  at  a  canter,  while  Buggins'  "  Fire- 
flee  "  cam'  doon  whan  within  fifty  yairds  o'  the 

winnin'  post,  coupin'  her  rider  clean  ower  her 
lugs.  Though  sair  befyled  he  was  naething  hurt. 
Buggins  lost  the  wager  an'  helpit  to  drink  the 
forfeit.  Again  he  wagered,  again  lost,  an'  again 
had  his  share  o'  the  gill.  By  the  time  they  had 
toomed  the  third  stoup,  the  swats  were  sae  reamin'  i' 
their  noddles  that  it  was  juist  "  drink  an'  draw  mair  " 
wi'  them  the  haill  day  lang,  till  they  were  neither 
able  to  pech  nor  lie  yont  The  laird  forgot  a'  aboot 
his  journey  to  Englan',  an'  Buggins  a'  aboot  his 
errand  to  St.  Andrews.  After  sleepin'  aff  pairt  o" 
their  forenune's  debauch  by  an  afternune's  siesta 
under  the  table,  they  set  oot  for  Burleyrackit  to  hae 
a  fresh  blaw-oot.  They  arrived  juist  as  Andra 
an'  me  were  enterteenin'  the  bit  lassockies  wi'  oor 
fiddles,  in  the  mainner  describit  i'  the  hinder-en' 
o'  the  precedin'  chapter. 

Whan  I  reached  the  ootside  area,  I  laid  my  lug 
to  a  crackit  pane  i'  the  winnock  to  hear  hoo 
Tibbie  an  Peggy  wad  acquit  themsel's.  I  cud  hear 
the  Supervisor  dreelin'  through  the  kitchen,  an' 
speerin'  at  the  lasses  as  to  the  whauraboots  o'  the 
minstrel  boys,  as  he  styled  Andra  an  me.  I  was 
wae  for  Andra,  puir  fallow,  kennin'  that  he  had 
hidden  himsel'  awa  in  a  pantry  aff  the  kitchen 
amang  a  Mot  o'  foul  claes. 

"  They  are  on  the  premises  shomewhere,"  gruntit 
the  Laird,  "  and  out  they  musht  come  !  " 

"  Out  they  must  come,  look'ee,"  echoed  Buggins. 

"  You  two  sluts  know  where  they  are — you  do ! 
— no  mishtake  about  that,"  said  the  Laird,  turnin' 
wi'  a  scowl  to  Tibbie  an'  Peggy,  wha  were  sittin'  at 

the  cheek  o'  the  fire,  takin'  a  loop  o'  their  stockin's, 
an'  lookin'  as  innocent  as  Eve  afore  the  Fall,  never 
liftin'  their  een  aff  their  wark. 

"  No  mistake  about  that,  look'ee,"  echoed  Buggins ; 
"  but  I  tell'ee  what,  yer  honour,  if  we  don't  ketch 
them  young  disciples  of  Orpheus,  we  can,  at  least, 
kiss  the  nymphs — that  we  can." 

"  My  certie ! "  said  Tibbie,  bangin'  up  till  her 
feet,  an'  assumin'  the  defensive  on  seein'  Buggins 
hobblin'  towards  her  wi'  his  mou'  cruckit  in  kissin' 
fashion — "  my  certie  !  gin  ye  daur  to  lay  a  haun'  on 
me  I'se  cleave  ye  wi'  the  poker,  though  !  Juist  you 
try't,  an  ye  like !  Ye  nasty  ill-lookin'  rip,  'at  ye  are ! " 

"  Oh,  don't  be  unamiable  now — pray  don't !  "  said 
Buggins  coaxin'ly.  "  Be  a  good  girl,  will'ee  ? 
Ton  my  word  you  are  a  beauty  without  paint — 
you  are.  Oh,  that  dear  little  mouth, — how  it  pouts, 
to  be  sure  !  How  I  should  like  to  taste  its  honied 
sweetness !  Oh,  don't  start  back,  look'ee !  No 
harm, — not  in  the  least, — 'pon  my  honour  there 
ain't.  Well,  if  you  take  on  so,  I'll  die — that  I  will. 
Oh,  my  life,  my  love,  my  honey  dew,  my  golden 
pippin',  my  sugar  plum  !  Allow  me,  if  you  please 
now.  One — just  one — I'll  ask  do  more,  and  I'll 
have  no  less." 

"  Juist  daur,  an'  I'll  brain  ye  !  "  persistit  Tibbie. 

'Od  I  could  thole  nae  langer,  an',  utterly  regaird- 
less  o'  my  ain  safety,  I  knockit  my  head  through 
the  winnock  frae  the  ootside,  an'  roared  oot,  "  Ye 
weary,  weirldless,  ne'er-do-weel  vagabond,  if  ye  lay 
a  finger  on  that  young  woman,  but  I'se  ding  the 
wind  oot  o'  ye  ! " 

"  Bravo  !  Bravo  ! "  yelled  Buggins,  "  the  fox 
hasn't  broke  cover  yet.  I  thought  so.  But  I  say, 
my  good  fellow,  do  tell  me  if  you  feel  quite  at 
home  in  that  there  delectable  situation  ?  Daresay 
not :  you  would  much  rayther  be  hugging  this  here 
young  damsel  than  playing  the  eaves-dropper  out 
there,  on  this  '  raw  rheumatic  night ' — Eh  ?  But, 
man  alive  !  why  don't  you  come  in  ?  Well  now, 
be  candid — don't  you  envy  me  ?  /  am  quite  com- 
fortable, look'ee — never  felt  more  so  in  my  life  ! " 

A'  the  time  he  was  pourin'  oot  this  spate  o' 
impiddence,  he  stood  in  the  middle  o'  the  floor,  wi 
his  airms  crossed  ower  his  breist,  an'  his  muckle 
wame  thrown  oot  afore  him,  like  the  stucco  images 
o'  Bonypartey  that  the  Italian  bodies  used  to  carry 
aboot  on  their  heads  on  market  days.  Ne'er  a 
word  could  I  get  in,  for  his  tongue  gaed  like  the 
clapper  o'  a  bell  withoot  devald.  They've  an  awfu' 
gift  o'  speech  thae  Englishers !  Hoosomever,  his 
paiters  cam'  to  an  end  belyve,  an'  forrit  he  staps  to 
the  winnock,  lifts  the  screen,  an'  glowers  through 
the  broken^  lozen.  Bein'  determined  to  meet  'im 
half  gaits,  I  juist  clappit  my  black  face  within  twa 
or  three  inches  o'  his  red  bedrucken-lookin'  coonten- 
ance,  an  says  I,  "  D'ye  think  ye  wad  ken  me  again, 
gin  ye  were  to  forgaither  wi'  me  in  a  wud  at  the 
dead  oor  o'  a  muneless  nicht  ?  " 

"  Angels  and  ministers  of  grace  defend  us !  "  he 
exclaimed,  jumpin'  back  whan  the  licht  o'  the 
cruizie  fell  upo'  my  blackened  face.  "The  Foul 
Fiend  himself,  I  do  believe  !  The  identical  per- 
sonage whom  an  ingenious  exciseman  of  the  name 

of  Burns,  as  I  have  been  told,  describes  as  having 
danced  away  with  a  certain  revenue  officer  on  a 
memorable  occasion.  But  I  tell'ee  what,  Mr.  Satan, 
excisemen  though  I  be,  you  sha'n't  dance  away 
with  me  so  easily — that  you'll  discover  in  a  twink- 
ling, look'ee ! " 

Juist  as  Mr.  Buggins  concludit  his  "  address  to 
the  deil,"  the  Laird  comes  wi'  a  reishil  to  the  kitchen 
door  wi'  the  view  o'  takin'  me  capteeve.  Sax 
gigantic  staps  landit  me  at  the  tap  o'  the  stair 
leadin'  frae  the  sunken  area  to  the  upper  warl'.  I 
thocht  I  had  nae  mair  ado  but  juist  escape  to  the 
mountains,  but  behold  the  iron  yett  was  lockit ! 
Here  was  I  in  a  bonnie  perdicament  noo.  The 
area  was  aucht  or  ten  feet  deep,  an'  it  was  sur- 
roondit  by  an  iron  railin',  four  or  five  feet  heich, 
wi'  sharp  pikes  on  the  tap  o't.  Hoo  was  I  to  get 
oot  ?  Anither  twa  minutes  wad  seal  my  doom,  for 
I  heard  the  Laird  orderin'  Buggins  to  stan'  sentry 
at  the  kitchen  door,  while  he  slippit  roon'  by  the 
front  door,  an'  secured  the  prey.  I  ran  frae  side 
to  side  o'  my  den  graipin'  for  a  loophole  o'  escape, 
but  cud  fin'  nane. 

Kennin'  that  my  time  was  but  short,  I  made  a 
desperate  jump,  an'  landit  on  the  tap  o'  the  wa'. 
Anither  wallop,  an'  I  wad  be  ower  the  railin'  an' 
aff  to  the  hills.  But,  aha  !  the  tail  o'  the  sark  I  had 
on  umost,  as  a  guizin'  costume,  stuck  fast  on  the 
iron  railin',  an'  I  hang  atween  heaven  an'  earth 
like  a  malefactor  on  the  widdie.  I  warselled,  an' 
weegled,  an'  kickit,  like  a'  that,  but  withoot  effeck, 
for  the  claith,  bein'  o'  my  mither's  ain  spinnin', 

an'  o'  Wattie  Wabster's  weavin',  was  as  teuch  as 
leather,  an'  wadna  rive. 

"  Hanged  himself,  by  Jove ! "  exclaimed  Mr. 
Bowman,  as  he  hove  in  sicht,  an'  beheld  me  in  a 
state  o'  suspense.  Opening  the  yett  he  sprang 
doon  the  staps,  turned  the  key  i'  the  kitchen  door, 
an'  alairmed  the  women-fouk  by  roarin'  oot  like 
a  madman,  "  Hanged  himself,  Buggins  !  Come ! 
Come ! " 

Oot  he  banged  his  whittle,  an'  whankit  aff  my 
sark  tail  as  clean  as  a  leek,  while  Buggins  keppit 
my  corp  in  his  airms,  carried  it  upstairs  to  the 
dinin'  room,  flang  it  doon  on  a  sofa  like  a  bundle 
o'  clouts,  an'  a'  withoot  utterin'  a  single  syllable. 

Tibbie  an'  Peggy  were  trottin'  aboot  hither  an' 
thither,  greetin',  an'  sabbin',  an'  rivin'  their  hair, 
in  the  belief  that  I  had  actually  tane  my  ain  life ! 
Stupit  craiters  that  they  were,  for  I  was  pro- 
testin'  a'  the  time  as  lood  as  I  cud  roar  that  I  vvas- 
na  ae  hair  the  waur.  But  there  was  ower  muckle 
noise  for  my  words  bein'  heard. 

Andra,  too,  he  crap  frae  his  hidiehole  whan  he 
heard  the  report  o'  my  death,  an'  ran  to  the  dinin' 
room  wi'  the  view  o'  joinin'  in  the  general  moli- 
grant  that  was  bein'  made  on  my  accoont 

"  Hanged  himself,  by  Jove ! "  repeatit  the  Laird, 
fly  pin'  doon  the  fragment  o'  the  sark  tail  that 
covered  my  face.  "  Just  look  here,  Buggins,  quite 
black  in  the  face — black  as  soot !  caused  by  suffo- 
cation. I'll  have  to  report  the  case  to  the  Fiscal, 
and  what  am  I  to  say  ?  And  I  a  magistrate,  too ! 
Bad  job,  by  Jove  !  " 

"  Bad  job,  by  Jove  ! "  echoed  Buggins  ;  "  but 
there's  life  in  him  yet,  yer  honour.  Don't  you  see 
him  moving  ?  On  my  word,  if  he  isn't  going  to 
speak  !  Let  us  pour  a  glass  of  brandy  down  his 
throat  to  revive  him." 

"Yes,  a  glass  of  brandy,  by  all  means — a  glass 
of  brandy  ! "  roared  the  Laird. 

"But  look  here,  yer  honour,"  said  Buggins, 
directin'  the  Laird's  attention  to  Andra,  wha  was 
glowerin'  in  at  the  room  door,  "  I'm  blest  if  that 
there  chap  hasn't  been  hanging  himself  too.  He 
has  got  a  precious  black  face,  at  any  rate." 

"Gentlemen,"  said  I,  springin'  to  my  feet,  an' 
edgin'  in  a  word  by  way  o'  explanation  as  soon  as 
I  cud  do  sae  for  the  noise  an'  confusion,  "  gin  ye 
think  I'm  the  man  that  wad  lay  violent  han's  on 
mysel'  ye  were  never  farrer  mista'en  i'  yer  life. 
Laith  wad  I  be  to  do  ill,  either  to  mysel'  or  to  ony 
ither  bodie.  True,  we  are  here  this  nicht  whaur 
we  sidna  hae  been  maybe,  but  ye  maun  ken  that 
this  is  the  guizin'  time  o'  year,  an'  harmless  diver- 
sion's no  forbidden  by  ony  law  that  I  ken  o',  either 
human  or  divine.  Me  an'  my  freen'  there  juist 
cam'  for  a  while's  innocent  gilravage,  an'  therefore, 
I  houp,  yer  honours  winna  hinder  us  frae  gaen 
aboot  oor  business." 

"  A  very  fair  spoken  fellow,"  observed  the  Laird  ; 
"  honest  fellows,  both  of  you,  I  daresay ;  and  as 
this  is  the  season  of  mirth  and  jollity  as  you  rightly 
observe,  why  you  must  taste  of  my  bottle.  Ha, 
Buggins,  what  d'you  say?" 

"  All  right,  look'ee,"  said  Buggins,  wi'  a  merry 

twinkle  in's  e'e.  "  Taste  the  bottle,  to  be  sure — 
taste  two  or  three  bottles  before  we  part.  Splendid 
fellows  !  Why,  look'ee,  it  would  be  a  cryin'  sin  to 
send  them  away  this  cold  night,  without  giving 
them  summat  hot." 

Andra  an'  me  thankit  them  kindly,  an'  beggit 
to  be  excused,  but  they  wadna  be  nay-said. 

I  didna  suspeck  at  the  time,  what  I  afterwards 
faun'  oot,  that  it  was  a  deep  laid  plot  atween  the 
twa  o'  them  to  get  Andra  an'  me  filled  as  fou'  as 
fiddlers,  an'  that  they  had  got  up  a'  the  hullaballoo 
aboot  the  hangin'  to  frlchten  Tibbie  an'  Peggy, 
an'  to  meenister  to  their  ain  merriment.  Back  frae 
the  kitchen  door  aboot  saxty  yairds  was  the  stable, 
an'  whan  there  puttin'  in  their  pownies  they  had 
heard  oor  fiddles  bummin'  an'  had  made  up  their 
minds  to  hae  a  nicht's  diversion  oot  o'  's. 

They  swore  that  we  wad  either  hae  to  pree  the 
drink,  or  mairch  aff  to  Cupar  an'  face  the  Shirra. 
Choosin'  the  least  o'  twa  ills  Andra  an'  me  ta'en 
oor  places  at  the  table, — a  great  sheenin'  mahogany 
ane,  half  as  big  as  oor  floor-head  ^at  Buttonhole. 
The  Laird  opened  a  muckle  press,  an'  brocht  furth 
nae  fewer  than  aucht  bottles  wi'  silver  muntit 
corks,  an  silver  medals  hingin'  roon'  their  necks, 
juist  as  gin  they  had  been  a  regiment  o'  sodgers 
daikered  oot  wi'  honorary  distinctions  for  fetchin' 
the  French. 

The  bottles  gaed  roon'  an'  roon'  the  table  helter- 
skelter,  an',  as  nae  denial  wad  be  ta'en,  it  was  juist 
caup  oot  wi'  's  at  ilka  revolution.  Andra  an'  me 
wi'  oor  black  faces,  piebald  turbans,  an'  white 

tunics,  were  a  soorce  o'  great  merriment  to  the 
Laird,  wha  professed  to  see  in  us  a  close  resem- 
blance to  the  Pagan  craitur's  he  had  forgaithered 
wi'  in  his  Eastern  travels.  Me  he  styled  the  great 
Mogul,  an'  Andra  was  Tippoo  Sahib.  Maybe  we 
were  as  like  his  umquhile  faither-in-law,  the  Nabob 
Ramagrumphy,  but  he  huild  awa  frae  that  subjeck. 

We  had  ta'en  a  prievin'  o'  the  brandy,  the  gin, 
the  rum,  an'  the  twa  whiskies,  whan  the  laird  an' 
Buggins  left  the  room  wi'  the  view  o'  contrivin' 
what  farrer  mischief  they  wad  do.  Takin'  ad- 
vantage o'  their  absence  I  slips  awa  frae  the  table, 
lifts  the  sash  o'  the  winnock,  an'  jumps  oot  to  the 
lawn  in  front  o'  the  hoose,  Andra  followin'  close  at 
my  heels. 

By  this  time  the  drink  was  beginnin'  to  bizz  in 
oor  noddles,  an'  I  felt  a  strange  inclination  to 
speak  withoot  havin'  onything  speceefic  to  say. 
Whan  we  were  rinnin'  across  the  girss  park  in 
front  o'  the  hoose,  I  thocht  Burleyrackit  was  whirl- 
in'  roon'  an  roon',  while  we  oorsel's  were  standin' 
stock-still.  It  was  mair  than  I  cud  do  to  keep 
my  feet  upsides  wi'  my  head,  for  I  felt  as  if  my 
upper  storey  was  juist  at  the  fleein',  whan  my 
shanks  were  reestin'  i'  the  bit,  an'  doublin'  under 
the  wecht  o'  my  body. 

Andra  was  naething  better  than  I  was,  but 
raither  waur,  After  we  had  made  a  forced  mairch 
o'  naur  three-quarters  o'  a  mile  against  innumerable 
obstacles,  he  ca'd  a  halt,  an'  insistit  on  gaen  back 
to  Burleyrackit,  to  get  a  fareweel  embrace  frae  his 
beloved  Peggy.  I  tried  hard  to  show  him  the 


132  TAMMAS  BODKIN 

danger  o'  takin'  sic  a  rash  stap,  but,  in  spite  o'  a' 
I  cud  do  or  say,  he  remained  obstinately  waddit 
till's  ain  theorem.  Wi'  the  view  o'  oxterin'  him 
hame  to  Snipemire,  I  kleekit  my  airm  into  his,  but 
we  hadna  gaen  aboon  sax  yairds,  whan  pairtly 
owin'  to  his  camsteerieness,  an'  pairtly  to  my  licht 
head,  we  tint  oor  feet  an'  ower  we  whummelt  into 
a  gaa-fur.  I've  a  dim  recollection  o'  tryin'  to  haul 
Andra  up  by  the  shoothers,  an'  o'  tryin'  to  console 
'im  in  regaird  to  oor  doon-come,  by  gie'in'  him  a 
lilt  o'  the  auld  sang  which  says — 

"  Till  the  hoose  be  rinnin'  roon'  aboot 

It's  time  eneugh  to  flit; 
When  we  fell,  we  aye  got  up    again, 
An'  sae  will  we  yet." 

Mair  I  dinna  remember.  Neist  mornin'  whan  I 
wauken'd  I  was  lyin'  aboon  the  claes  in  my  ain 
bed  at  Buttonhole,  wi'  a'  my  guizin'  apparel  on  my 
back,  wi'  a  fearfu'  drowthie  throat,  an'  a  tongue  that 
saured  o'  saep  an'  soor  soudie. 


CHAPTER   XIII 

"BILE,    WIND,  AND  INDIGESTION" 

THOUGH  Andra  an'  me  had  drucken  under 
compulsion,  an'  no  for  ony  love  o'  the  liquor, 
yet  we  had  brocht  a  bonnie  disgrace  on  oorsel's 
wi'  oor  daft-like  manoeuvres.  That  Munnonday 
nicht's  ploy  very  naur  proved  the  dead  o'  me,  afore 
a'  was  dune,  an'  it  was  the  same  wi'  Andra. 

Whan  I  waukened  an'  faun'  mysel'  in  the  pickle 
describit  in  the  last  chapter,  my  feelin's  an'  reflec- 
tions were  o'  the  barrel-fever  breed.  My  head  was 
like  to  rive,  an'  my  tongue  was  literally  cleavin'  to 
the  roof  o'  my  mou'.  I  canna  say  I  saw  ony  blue 
deevils  glarin'  at  me  frae  the  bed  skelf,  but  I 
certainly  faun'  the  worm  o'  remorse  gnawin'  at  my 
heart.  The  obleevion,  whaurin  a'  oor  ongaens, 
subsequent  to  oor  capseezion  i'  the  gaa-fur,  were 
shroodit,  added  greatly  to  my  distress  o'  mind. 
Hoo  did  I  get  hame  ?  an'  whan  ?  were  questions  I 
strove  to  fin'  answers  till,  but,  alas,  a'  was  blank  ! 

I  was  wauken'd  frae  my  broon  studies  belyve  by 
the  knock  chappin'  sax  o'clock.  By  that  I  kent 
it  was  time  (for  me  to  be  up  an'  takin'  aff  my 
guizin'  graith,  gin  I  didna  wish  to  encoonter  my 

faither  in  that  strange  outreike.  Sae  up  I  got, 
wash't  my  face,  crap  into  my  duds,  an'  slippit 
my  wa's  up  to  the  needles,  as  quiet  as  poussie. 
By-an'-by  I  heard  my  faither's  fit  on  the  stair.  I 
expeckit  naething  less  than  my  lugs  i'  my  loof  for 
my  last  nicht's  wark. 

"  Ou,  Tarn,  ye're  up  els — are  ye  ?  "  was  the  first 
salutation  I  got. 

"  Imph-m,"  said  I,  an'  held  the  needle  reekin'. 

"  Ye  had  been  raither  late  o'  comin'  in  yestereen, 
I'm  thinkin' — what  time  was  it  ? "  was  his  next 
observe. 

"  Dinna  ken,"  said  I  ;  <(  but  judgin'  frae  the 
gatherin'  coal  ye  maun  hae  been  beddit  a  quarter 
o'  an  oor  or  sae.  I  juist  barred  the  door  an'  gaed 
to  my  bed,  withoot  lookin'  the  knock." 

"  Ay,  ay,"  said  he,  "  that  had  been  aboot  half 
twal  o'clock.  That's  raither  late  for  the  like  o' 
you  bein'  oot,  an'  it  winna  do  often  that  kind  o' 
wark,  but  I  houp  ye  were  at  nae  ill  pratts — Andra 
an'  you  ?  " 

"  Ou,  na,"  said  I,  "  there  was  nae  ill  dune,  that  I 
ken  o'." 

"  Weel,  weel,  laddie,  if  there  was  nae  ill  dune 
there's  the  less  skaith.  But,  mind,  it  winna  do 
for  yer  mither  an'  me  to  gang  to  oor  beds  ilka 
nicht  an'  leave  the  bar  oot  o'  the  door.  We  micht 
get  the  hoose  rubbit." 

"  But  I  sanna  bid  ye  do  that,"  I  replied  ;  "  Handsel 
Munnonday  only  comes  aince  in  a  year." 

Sae  there  wasna  anither  cheep  said  aboot  it,  an' 
I  was  gled  the  business  had  blawn  ower  sac  easily. 

Andra  cam'  owerby  i'  the  gloamin'.  My  faither 
bein'  i'  the  barn  threshin'  oot  a  pickle  aits  for 
fodder  to  the  coo,  we  had  full  leeshince  to  compare 
notes  as  to  oor  recollections  o'  the  previous  nicht's 
adventures.  Andra  was  as  obleevious  o'  what  had 
happened  after  the  gaa-fur  doon-come  as  I  was 
mysel'.  In  anither  respeck,  hooever,  he  had  been 
less  fortunate  than  me,  for  his  faither  had  sat  up 
waitin'  his  hame-comin',  an',  of  coorse,  he  had  gotten 
a  fearfu'  roon'  o'  flytin'.  It  was  actually  atween 
twa  an'  three  i'  the  mornin'  whan  he  landit  at 
Snipemire,  an'  it  cudna  hae  been  muckle  oot  or  in 
o'  that  whan  I  reached  Buttonhole.  Sae  daised 
an'  doitrifeed  had  he  been  wi'  the  sup  drink  too, 
that  he  was  utterly  unable  to  lift  the  sneck,  for 
whan  his  faither,  hearin'  him  smechlin'  ootside, 
cam'  an'  opened  the  door,  Andra,  wha  had  been 
leanin'  his  back  forgainst  it,  played  slap  bang  a' 
his  lang  length  into  the  hallan. 

Dauvit  Sooter  was  a  canny,  sober,  weel-livin' 
carl,  an'  nae  wonder  though  he  was  sorrowfu'  to 
see  sic  a  sicht  The  first  thing  he  did  was  to  haud 
up  baith  his  han's,  an'  exclaim,  "  Maist  la-ment- 
able  !  Andra  Sooter  drunk  !  "  Andra  got  's  kail 
through  the  reek  wi'  a  vengeance,  an'  weel  deserved 
a'  that  he  got. 

"  An'  that's  no  the  warst  o't,  man,"  said  Andra, 
"  for  I  was  at  the  smiddy  this  afternune  gettin'  the 
pownie  frostit,  an'  what  d'ye  think  they  were 
tellin'  me?" 

"  A  curn  lees  maybe.  Naethin'  aboot  you  an' 
me  bein'  drunk,  I  houp." 

"Weel,  weel,  ye've  juist  guess't  it,  Tammy,  for 
it  was  juist  that  The  smith  has  gotten  hauds  o'  the 
haill  story,  an'  he  was  jawin'  me  aboot  it  like  a' 
that.  I  denied  as  weel  as  I  cud,  but  the  smith 
said  it  was  nae  use  denyin',  because  he  had  seen 
us  wi'  his  ain  een,  half  gaits  atween  the  Manse  an' 
the  Horse  Shoe  Inn,  about  eleven  o'clock  at  nicht, 
an'  that  we  were  gaen  cleekit  into  ilk  ither's  airms, 
an'  sweyin'  aboot  frae  side  to  side  o'  the  road,  as 
fou'  's  we  cud  haud." 

"  Atween  the  Manse  an'  the  Horse  Shoe  Inn, 
Andra  ?  That  was  a  far  wey  oot  o'  oor  road.  Man, 
I  dinna  believe  a  word  o't !  " 

"  An'  the  smith  says  that  Mrs.  Snifters  tauld 
him  we  had  been  in  her  hoose  frae  nine  till  half- 
past  ten  o'clock,  an'  'at  we  had  drucken  a  half 
mutchkin  o'  rum  atween  us." 

"  A  parcel  o'  lees  ! "  said  I. 

"  An'  mair  than  a'  that,"  Andra  proceedit,  "  juist 
whan  they  were  gaen  their  lengths  aboot  it,  in 
comes  Saunders  Broganawl  for  a  pair  o'  cuddie- 
heels  an'  tippence  worth  o'  tackets,  an'  he  said  hoo 
he  had  been  tauld  by  twenty  different  fouk,  wha 
had  the  very  best  means  o'  kennin',  that  we  had 
been  at  the  Manse  a  little  after  eleven  o'clock,  an' 
had  been  sae  abstrapalous  in  oor  behaviour  that 
Mr.  Gowlanthump  had  been  under  the  ncedcessity 
o'  sendin'  for  Geordie  Mortclaith  to  help  him  to 
pack  us  to  the  door." 

"  Gude  sake,  there  maun  be  something  in't ! " 
said  I  solemnly,  "  for  they  cud  hardly  hae  made  up 
a'  thae  palavers  oot  o'  hill  an'  heap — wad  ye  think  ?  " 

"  Na,  na,"  said  Andra,  shakin'  his  head  dubiously,  t 
"  there  maun  be  aye  some  water  whaur  the  stirkie 
droons." 

"  Troth,  I  dreed  ye're  richt  there,  Andra.  But, 
dear  me,  I  dinna — d'ye  mind  onything  aboot  thae 
pranks  ?  " 

"  Weel-a-wat  no,  man,  feint  foondit  do  I  mind 
aboot  them,  mair  nor  the  child  unborn,  but  I  doot 
they're  ower  true,  though." 

"  Haigh  I'm  beginnin'  to  think  sae  mysel'," 
said  I. 

"Ay,  but  there's  something  mair,"  continued 
Andra,  "  for  juist  as  Broganawl  was  tellin'  's  story, 
in  cam'  John  M'Briar  wi'  his  pleugh  irons  ower  his 
shoother,  an'  I  cud  hae  sworn,  as  sune  as  I  got  a 
glisk  o'm,  that  he  was  primed  to  the  tap  o'  the 
thrapple  wi'  some  confoondit  clashes." 

"  Oh  sorra  tak'  'm,"  said  I,  bringin'  my  knockles 
doon  on  the  buird  wi'  sic  a  thud  that  the  very  skin 
cam'  aff  them.  "  Sorra  tak'  'm,  for  he'll  be  sure  to 
mak'  a  sang  aboot  it." 

"  'Deed  that's  no  to  do,"  remarkit  Andra ;  "  for 
the  sang's  made  up  already,  an'  the  smith  has  a 
copy  o't  in's  pouch." 

"  An'  did  Broganawl  get  a  copy  o't  too  ?  " 

"  'Deed  he  did  that,  an'  thae  bool-fittit,  blinkin'- 
eed  snabs  o'  his — hoo  they  wull  be  rejoicin'  !  " 

'"Od  that's  the  warst  o't  a',  man,  for  we'll  be 
made  lauchin'  stocks  o'  through  the  haill  pairish ! 
An'  what'll  Tibbie  an'  Peggy  say  whan  they  hear 
tell  o't?  But  what  were  the  words  o'  the  sang, 
Andra  ?  Did  ye  see  or  hear  them  ?  " 

"  I  baith  saw  an'  heard  ower  muckle  aboot  them," 
said  Andra,  heavin'  a  deep  sigh  an'  pu'in'  a  bit 
reekit  paper  frae  his  oxter  pouch.  "  An'  here  is 
a  copy,  Tarn,  gin  ye  be  curious  to  see  what  it 
says." 

Sae  he  handit  the  paper  to  me,  an'  though  it 
was  naither  weel  spelt  nor  weel  written,  I  managed, 
wi'  Andra's  help,  to  read  as  follows — 

RUSTIC    COURTSHIP. 
A  BALLAD. 

Ance  on  a  time  twa  gallant  swains 

Gaed  furth  upo'  the  spree ; 
An'  they  wad  to  yon  castle  go 

The  lassies  for  to  see. 
The  tane  he  was  a  tailor  bred, 

As  I  hae  heard  it  tauld ; 
The  tither  (to  complete  my  rhyme), 

He  was  a  ploughman  bauld. 

The  tailor's  name  was  Bodkin  Tarn, 

Frae  Buttonhole  he  came ; 
The  ploughman,  he  at  Snipemire  lived, 

An"  Andra  was  his  name. 
Their  cleedin'  was  as  linen  white, 

Their  faces  black  as  coal ; 
Twa  sweeter  nosegays  never  blumed 

Within  a  Buttonhole. 

Oh  when  they  reached  the  castle  door, 

An'  tirled  at  the  pin, 
Their  ladye  loves  leuch  lood  for  joy, 

An'  raise  an'  let  them  in. 
"An"  hoo's  my  darlin'  Tibbockie?" 

The  tailor  he  did  cry; 
"  An'  hoo's  my  winsome  tailor  lad  ?  " 

The  maiden  did  reply. 

"  What  cheer,  what  cheer,  my  Peggy  dear  ? " 

The  ploughman  he  did  say; 
"  Ou  brawlie,  thank  ye,  Snipie  man  !  " 

Replied  the  maiden  gay. 
Oh  then  oor  gallant  gentlemen 

Into  the  hall  did  go, 
An'  fiddled,  while  the  lasses  tript 

On  light  fantastic  toe. 

But  oh!     Alas!  an'  lack-a-day ! 

For  sic  a  set  o'  stupids ! 
A  Bowman  cam'  an'  shot  a  shaft, 

Was  keener  far  than  Cupid's. 
The  ploughman  in  a  press  did  hide; 

Sauf  s  !  hoo  his  heart  was  quailin' ; 
The  tailor  near-hand  hanged  himsel', 

When  crawlin'  ower  a  railin'. 

The  Bowman  tane  them  ben,  an'  doon 

He  banged  the  whuskey  bottle ; 
An'  there  they  sat,  an'  there  they  drank, 

Till  baith  o'  them  were  dottle. 
As  blin'  as  bats  they  tane  the  gait, 

But  tint  themsel's  ootricht ; 
An'  landit  at  the  Horse  Shoe  Inn, 

At  nine  o'clock  at  nicht. 

Syne  to  Mess  John's  they  twasome  hied, 

Where  they  did  rant  an'  roar, 
An'  kiss  the  servant  queans,  an  held 

A  maist  tremendous  splore  ; 
Till  Gowlanthump  cam'  doon,  his  face 

Wi'  wrath  as  white  as  snaw, 
An'  threatened,  if  they  didna  flit, 

To  tak'  them  to  the  law. 

Neist  ower  the  kirkyaird  stile  they  lap, 

Wi'  mony  a  frichtsome  yell, 
An'  whuppit  doon  the  tow,  an'  rang 

Auld  Geordie  Mortclaith's  bell. 

They  fled  at  last  amid  a  storm 

O'  divots,  sticks,  an'  stanes ; 
But  where  they  gaed,  an'  hoo  they  fared, 

The  Gudeness  only  kens ! 

Havin'  read  the  document  twice  ower  we  sat 
silent  for  some  time,  takin'  a  mental  survey  o'  the 
case,  an'  at  last  Andra  clew  his  head,  an'  speered, 
"  What  d'ye  think  o'  that,  Tarn  ?  " 

"  No  very  muckle !  "  said  I,  "  but  it's  a  bad  job. 
Andra  min,  an'  as  sure's  death  there'll  be  a  shindie 
aboot  it !  Gin  we'd  only  haen  the  wut  to  haud 
awa'  frae  the  Manse  !  " 

"That's  the  warst-lookin'  bit  o't  a',  Tarn,"  re- 
turned Andra,  sighin'  like  the  wind  through  a 
keyhole  on  a  drifty  nicht. 

"  An'  Mr.  Gowlanthump ! "  said  I,  sighin'  likewise, 
"  I  wonder  he  hasna  been  ower  aboot  it !  But 
maybe  he  didna  ken  us,  min.  We'll  juist  believe 
sae,  at  ony  rate,  an'  never  lat  on." 

"  Dinna  ye  try  to  cheat  yersel'  into  that  belief, 
Tarn,  for  he  baith  kent  us  an"  ca'd  us  by  oor 
names,  or  else  John  M'Briar  tells  lees." 

The  soon'  o'  my  faither's  fit  on  the  stair 
warniced  us  to  cheenge  the  subjeck. 

"Ou,  Andra,  laddie,  ye're  there,  are  ye?"  said 
my  faither,  as  he  put  his  head  inside  the  door. 
"  Ony  news  wi'  ye  the  nicht  ? " 

"  Feint  a  muckle  I  hear,"  was  Andra's  reply. 
"  Ony  wi'  ye  yersel'  ?  " 

"  Weel  things  are  geyan  slack  enoo,"  said  my 
faither.  "Ye  had  been  up  geyan  late  last  nicht, 

I'm  thinkin',"  an'  glancin'  slily  at  him  he  addit 
wi'  great  emphasis — "  like  some  mae  folk.  It  was 
half  twal  afore  Tarn  cam'  in." 

"  Ay,  weel,  he  had  been  hame  a  wee  suner 
than  I  was,"  said  Andra,  winkin'  pawkily  across 
the  buird  to  me. 

Andra  judeeciously  divertit  the  crack  intil  anither 
channel,  by  remarkin'  that  as  he  was  sair  in  want 
o'  an  ilka  day's  coat,  he  cudna  do  better  than  juist 
get  himsel'  measured  for  ane  there  an'  than.  This 
business  settled,  Andra  remarkit  that  it  was  wearin' 
near  horse-supperin'  time,  an'  he  wad  need  to  be 
stappin'. 

"  Ye'll  be  ower  on  Friday  nicht  ?  "  cried  I,  as  he 
was  depairtin'. 

"  Ay,  will  I,"  said  Andra  ;  an'  awa'  he  gaed. 

A'  that  nicht  my  words  were  few  but  my  thochts 
were  mony.  My  sad  an'  solemn  looks  didna  escape 
my  mither's  observant  e'e,  an'  she  gi'ed  it  as  her 
opeenion,  judgin'  frae  vaurious  symptoms,  that  I 
was  in  for  anither  attack  o'  the  malady  she  had 
cured  by  the  salts  an'  senna  aboot  a  twalmonth 
previous. 

Howbeit,  as  she  was  greatly  forfouchten  wi' 
preparations  for  my  brither  Jock's  wa'  gang  neist 
mornin'  to  Glesca,  to  begin  his  apprenticeship 
to  the  haberdashery  vocation,  under  Uncle  John 
Muckhawkie,  a  claith  merchant,  in  the  famous 
Saatmarket  o'  that  city,  wha  had  sent  a  kindly 
invitation  till's  namesake  to  join  the  staff  o'  his 
immense  establishment,  she  had  nae  leisure  to  set 
aboot  the  auld  cure  that  nicht,  but  said  she  wad 

wait  till  she  sid  see  what  a  new  day  wad  bring 
furth. 

Truly  that  nicht  I  micht  hae  said  i'  the  words 
o'  the  auld  sang, 

"  When  I  sleep  I  dream, 
When  I  wake  I'm  eerie." 

In  veesions  o'  the  nicht  I  foucht  a'  my  battles 
ower  again.  Bowman  an'  Buggins  appeared  in  the 
form  o'  twa  immense  monsters,  o'  a  genus  no 
to  be  fund  describit  in  Goldsmith's  "  Earth  an' 
Animatit  Natur,"  but  wi'  cloven  hooves,  saucer- 
een,  an'  horns  i'  their  heads.  Noo  I  was  danglin' 
frae  an  iron  railin',  an'  then  was  I  waukent  by 
the  tinkle-tankle  o'  Geordie  Mortclaith's  bell.  I 
had  a  dreedfu'  nicht  o't ! 

I'  the  mornin'  early  we  were  a'  asteer.  My 
faither  was  to  gang  to  Glesca  to  sign  Jock's 
indentur'.  Whan  pairtin,  my  mither  laid  her  han' 
on  Jock's  head,  an'  bestowed  on  him  her  blessin'. 
My  sister  Chirstie  clung  till  'im  an'  grat  hersel' 
half  blin',  an'  I — but  mair  I  needna  say.  Dark  an' 
cauld  though  it  was  I  convoyed  him  aboot  twa 
mile  across  the  Whunny  Muir,  an'  then  wi'  tearfu' 
een  I  turned  an'  left  him — turned  back  to  pursue 
my  allottit  path  through  life,  an'  left  him  to 
follow  his  ! 

That  was  a  dowie  forenune  at  Buttonhole.  My 
mither  gaed  oot  an'  in  scarce  kennin'  what  she  was 
doin'.  Her  mind  was  wholly  engrossed  wi'  thochts 
o'  her  bit  laddie,  an'  hoo  he  wad  widdle  through 
the  warl'  amang  the  fremyt,  wi'  a'  their  guile  an' 

strategy  to  lead  astray  the  unwary.  I  sat  i'  the 
garret  my  liefu'  lane,  chawin'  the  cud  o'  repentance 
for  what  I  had  dune,  an'  expectin'  every  moment 
whan  Mr.  Gowlanthump  wad  be  in  to  lodge  a 
complent  against  me,  an'  sair  me  wi'  a  summons 
to  appear  afore  the  Kirk  Session. 

My  gloomy  expectations  were  fulfilled  to  a 
leeterality.  Aboot  mid-day  Mr.  Gowlanthump's 
chap  cam'  to  the  door.  I  cudna  be  mista'en — it 
was  his  ain  weel-kenned  rat-tat-tat — only  mair 
energetic  than  ordinar',  as  befitted  the  errand  he 
was  on.  At  the  unwelcome  soon'  the  seam  fell 
frae  my  han's  an'  my  han's  to  my  sides,  as  gin 
I  had  been  smitten  by  a  sudden  stroke  o'  the  palsy. 
Ower  my  breist  there  cam'  a  pricklin'  feelin',  juist 
as  gin  I  had  swallowed  a  livin'  hedge-hog,  an'  it 
had  been  makin'  a  voyage  o'  discovery  through  a' 
my  inside. 

Little  Chirstie  cam'  up  belyve  an'  said  I  was 
wantit  doon  to  speak  to  my  mither.  Awa  I  gaed 
snoolin'  wi'  my  chin  restin'  on  my  collar-bane,  my 
face  as  red  as  the  fire,  an'  my  haill  bouk  trim'lin' 
frae  tap  to  tae  like  an  aspen  leaf.  A  glisk  o'  the 
meenister  was  eneugh  to  show  that  his  mission  had 
mair  to  do  wi'  joodgment  than  wi'  mercy. 

"  What's  this  ye've  been  doin',  Tarn  ? "  began 
my  mither,  half-greetin'.  "  Ou  ay,  there's  guilt 
pickter't  on  yer  very  coontenance ! " 

1  scorned  to  lee.  The  truth  I  tauld,  "  uncarin' 
consequences."  I  laid  special  emphasis  on  the  fack 
that  I  had  been  filled  fou',  an'  that  sair  against  my 
will,  by  the  Laird  an'  Buggins.  The  holy  man 

grained  inwardly  at  the  mention  o'  thae  graceless 
scamps,  an'  remarkit  that  they  wad  hae  muckle  to 
accoont  for  at  the  Day  o'  Joodgment. 

"  I  see,"  said  his  reverence,  "  that  your  fall  is 
owing  to  a  stumbling-block  laid  in  your  path  by 
the  chosen  servants  of  the  Great  Enemy.  You 
have  been  caught  like  a  bird  in  the  snare  of  the 
fowler.  Be  thankful  that  you  have  escaped  with 
your  life.  Beware  of  the  Old  Serpent  for  the  future. 
Go  and  sin  no  more  !  " 

Up  I  creepit  to  the  garret  wi'  a  feelin'  o'  as 
muckle  thankfu'ness  i'  my  heart  that  I  had  got 
absolution  for  my  serious  offence,  as  gin  I  had 
fa'en  heir  to  a  great  estate.  My  mither  besocht 
Mr.  Gowlanthump  no  to  say  ocht  aboot  the  busi- 
ness to  my  faither,  for  that  it  wad  only  breed  dis- 
peace  i'  the  hoose  withoot  makin'  amends  for  a 
faut,  nor  to  let  on  to  Dauvit  Sooter  aitherns,  for 
that  Andra,  as  he  had  heard  me  relate,  had  naur 
gotten  his  lugs  i'  his  loof  aboot  it  already,  an'  to 
baith  o'  her  requests  the  venerable  divine  kindly 
consentit. 

Andra  cam'  ower,  as  he  had  promised,  on 
Friday  nicht,  an'  awa  we  gaed  to  get  oor  weekly 
musical  lesson  frae  Blin'  Archie.  Havin'  left 
oor  fiddles  at  Burleyrackit  whan  we  fled  on  the 
Munonday  nicht,  we  had  to  ca'  in  for  them  i'  the 
byegaen. 

It  was  wi'  a  quakin'  heart  I  descendit  to  the 
kitchen  door.  Cautiously  did  I  chap,  an'  briskly  did 
Tibbie  respond.  I  expeckit  naethin'  less  than  that 
she  wad  hae  ta'en  me  in  her  airms,  an'  dawtit  me 

as  ane  risen  frae  the  dead,  but  aha !  I  faund  her 
as  cauld  as  ice  an'  as  hard  as  yettlin'. 

"  Ou,  ye'll  be  wantin'  yer  fiddles — are  ye  ?  "  said 
she,  geyan  dry  an'  short  like.  "  Peggy,  bring  oot 
their  fiddles  i'  yer  han'  there." 

"  Ye're  unco  short  the  nicht,"  said  I.  "  What's 
wrang  wi'  ye  ?  " 

"  Ou,  I'm  as  lang's  I  was  on  Munonday  nicht," 
she  replied  tairtly,  "  an'  I  never  was  better  i'  my 
life.  Ye'll  be  to  land  at  the  Manse  the  nicht  as 
usual.  The  minister's  lasses  are  far  to  the  fore  o' 
Peggy  an'  me,  but  ye're  welcome  to  yer  choice, 
Tarn,  for  me." 

"  Ou,  aye,  ye  can  gang  to  the  Auld  Haiks  for 
ought  we  care,"  addit  Peggy,  handin"  oot  the 
fiddles,  an'  tossin'  her  head  as  heigh  as  ye  like, 
"  an'  that's  juist  tellin'  ye,  for  we're  nae  sae  hard  up 
for  lads  as  to  need  to  tak'  onybody's  leavin's." 

"  Weel-a-wat  no ! "  addit  Tibbie,  "  for  we  cud 
get  a  dizzen  o'  joes  gin  we  like,  whaur  ane'll  sair 
us." 

"  Ou  aye,"  said  Peggy,  as  she  clashed  to  the  door 
wi'  a  ruddie  that  garred  the  haill  hoose  ring,  an' 
whuppit  in  the  bar  at  the  same  time  to  keep  us  at 
the  staff's  end. 

Behold  the  fruit  o'  that  mad  frolic  o'  oors  !  It's 
neither  ae  misfortune  nor  twa  that  comes  o'  that 
drink,  but  a'  the  ills  that  ever  fallowt  ane. 

Andra  an'  me  daunder'd  up  the  area  staps  as  gin 
oor  noses  had  been  bluidin'.  We  were  baith  angry 
an'  wae  to  think  that  the  jauds  sid  hae  the  con- 
science to  cast  us  aff  like  a  pair  o'  worthless 

bauchles,  for  nae  ither  rizzen  than  that  we  had 
been  misfortunate  eneugh  to  kiss  the  minister's 
lasses,  whan  we  cudna  be  said  to  be  accoontable  for 
oor  actions.  If  fouk  wad  only  tak'  a  charitable 
view  o'  their  neebor's  fauts  an'  failin's  it  wad  lift 
frae  mony  a  bleed  in'  bosom  an  untauld  wecht  o' 
woe  an'  meesery ! 


CHAPTER    XIV 

THE   VALENTINES 

I  SUNK  faun'  oot  that  whan  Tibbie  sent  me  on 
a  rovin'  commission  in  pursuit  o'  anither  sweet- 
heart, she  had  said  raither  mair  than  she  meant. 
I  cud  read  that  in  her  een  at  the  Kirk  on  the 
followin'  Sabbath.  I  noticed  that  she  was  aye 
gleyin'  slily  towards  me,  whan  she  thocht  I  wasna 
lookin'  at  her,  an'  aye  heavin'  the  ither  deep- 
drawn  sorrowfu'  sigh.  Fouk  aften  do  an'  say 
things  in  a  hurry  that  they  repent  o'  at  laiser,  an' 
sae  it  had  fared  wi'  Tibbie  an'  Peggy.  They  were, 
in  very  deed,  juist  like  to  bite  aff  their  fingers  that 
they  had  been  sae  rash  as  to  lichtlie  Andra  an'  me, 
for  naething  ava,  except  that  we  had,  sair  against 
oor  will,  letten  the  sup  drink  get  the  better  o's  for 
aince  in  oor  lifetime.  I  daursay  they  expeckit 
us  to  present  oorsel's  afore  them  in  sackclaith  an' 
ashes,  beggin'  them  for  mercy's  sake  to  vouchsafe 
us  a  look  o'  benignity  an'  compassion.  But  gin 
they  were  cherishin'  ony  thochts  o'  that  kind  they 
were  very  far  mista'en.  They  had  ta'en  the  first 
word  o'  flytin'  wi'  us,  an'  we  were  determin'd  that 
they  sid  hae  the  honour  o'  makin'  the  first  muve 
towards  a  reconceeliation. 

Sae  at  the  skaill  o'  the  kirk  Andra  an'  me  passed 
them  i'  the  Loan,  an'  even  rubbit  shoothers  wi' 
them  i'  the  by-gaen,  but  never  did  we  alloo  oor 
een  to  licht  on  them.  Vexed  though  I  was  aboot 
the  ootcast,  I  yet  managed  to  preserve  a  wonderfu' 
calm  coontenance  under  this  affliction. 

It  had  been  a  greater  trial  to  Andra  an'  me  to 
haud  up  oor  heads  i'  the  congregation  in  presence 
o'  Mr.  Gowlanthump,  Geordie  Mortclaith,  the 
servant  hizzies  at  the  Manse,  the  smith,  an'  a'  the 
lave  o'  them,  wha  were  conversant  wi'  oor  guizin' 
exploits,  an'  wha  sat  glowerin'  at  us  the  haill 
forenune  as  gin  we  had  fa'en  fra  the  gled's  feet, 
than  it  had  been  for  us  to  gie  the  cauld  shoother 
to  the  twa  dorty-pouches  we  had  passed  wi'  sae 
little  ceremony  i'  the  Loan. 

Naething  by-ordinar'  happened  durin'  the  next 
week  or  twa.  Andra  an'  me  gaed  to  Archie's,  an' 
got  oor  lessons  on  the  Friday  nichts  as  usual,  but 
returned  withoot  makin'  oor  usual  call  at  Burley- 
rackit.  The  twa  dames  we  saw  aince  a  week 
at  the  kirk,  but  we  never  let  on  that  we  saw 
them.  Reports  were  rife  that  they  had  been  seen 
crackin'  at  the  kitchen  style  wi'  Saunders  Brogan- 
awl's  journeymen,  an'  the  coachman  was  said  to  be 
layin'  a'  oars  i'  the  water  to  get  roon'  aboot  Tibbie. 
Andra  got  unco  fidgetty  on  seein'  hoo  maitters 
were  like  to  gang,  an'  had  it  no  been  for  me  he 
wad  hae  gane  snoolin'  in  aboot  them  again  o'  his 
ain  accord.  That  was  juist  the  very  thing  they 
wantit,  but  what  simple  snotters  wad  we  hae  been 
had  we  performed  kotow  afore  their  fitstools  ! 

"  No  ae  stap,  Andra  !  "  said  I,  whan  he  was  for 
haulin'  me  in  aboot  wi'  him,  ae  nicht  as  we  were 
passin'  Burleyrackit  on  oor  way  hame  frae  Blin' 
Archie's.  "  No  ae  stap  will  I  gang  near  them  ! 
The  sun  an'  the  mune  an'  the  eleven  stars  may  be 
turned  back  as  in  the  days  o'  Joshua,  but  I  winna 
budge  a  fit  oot  o'  the  bit — no  for  the  best  woman 
that  ever  stappit  in  leather  shoon.  They'll  speak 
to  me  first,  or  I'll  tyne  my  senses.  Saucy  jauds  'at 
they  are  ! " 

This  display  o'  firmness  was  a'  frae  the  teeth 
forret,  hooever,  for  deep  doon  in  my  bosom's  ben- 
most  core  there  lay  the  eemage  o'  ane  it  was  as  im- 
possible for  me  to  forget  as  it  wad  hae  been  to  flee 
frae  my  ain  shadow.  I've  everly  made  the  observe 
that  whanever  I've  been  weighed  doon  by  grief, 
or  heezed  up  by  joy,  parteek'larly  whan  the  women 
fouk  hae  had  a  han'  i'  the  pie,  I've  aye  been 
subjeck  to  a  fit  o'  the  poetics.  The  breakin'  aff 
o'  amicable  relations  atween  Buttonhole  an'  Burley- 
rackit was  ane  o'  the  saul-harrowin'  epochs  in  my 
existence  that  demandit  to  be  waddit  to  immortal 
verse ! 

Durin'  the  month  that  the  estrangement  lastit, 
I  composed  as  muckle  crambo-jingle  as  wad 
hae  earned  for  me  a  decent  poetical  reputation, 
had  the  quality  o'  the  verse  been  commensurate 
wi'  its  quantity.  The  followin'  sample  o't  Tibbie 
abstrackit  frae  my  oxter-pouch  on  ane  o'  my  first 
veesits  to  Burleyrackit,  after  the  ratifications  o'  the 
treaty  o'  peace  had  been  duly  excheenged  atween 
us,— 

THE  LOVER'S  LAMENT. 

'A  WOFUL  BALLAD  MADE  TO  HIS  MISTRESS*  EYEBROW." 

Shakespeare. 

My  Tibbie's  face,  my  Tibbie's  form, 

My  Tibbie's  raven  hair ! 
Tween  Forth  an'  Tay  nae  bonnie  May 

Wi'  Tibbie  can  compare. 
But  wow  alas  !   I'm  sair  distrest, 

The  jaud  has  ta'en  the  gee ; 
An'  noo  my  Tibbie's  slae-black  een 

Will  blink  nae  mair  on  me. 

Wi'  mony  a  blithsome  winnin'  way 

My  heart  she  did  trepan  ; 
Inconstant,  she  has  rendered  me 

A  melancholy  man. 
Awa  ye  scentit  flowers  o'  spring, 

Nae  pleasures  can  ye  gie! 
For  oh,  my  Tibbie's  slae-black  een 

Will  blink  nae  mair  on  me. 

The  blackbird  in  the  buddin'  thorn, 

Hoo  lichtsomely  he  sings ! 
The  laverock  frae  the  grassy  howm, 

Hoo  joyfully  he  springs ! 
Would  I  could  sing  as  blythe  as  they! 

But  no !   that  canna  be ; 
For  oh,  my  Tibbie's  slae-black  een 

Will  blink  nae  mair  on  me. 

A'  day  I  wander  like  a  ghaist 

That  canna  be  at  rest ; 
A'  nicht  I  toss  on  bed,  like  ane 

Wi'  guilty  fears  opprest. 
Ill  cross  the  Ocean's  faem,  I  will, 

Or  lay  me  doon  an'  dee ; 
Unless  my  Tibbie's  slae-black  een 

Blink  couthily  on  me. 

I'  the  gloamin'  o'  the  day  after  this  piece  o' 
extravagance  had  been  putten  thegither  I  was 
sit:in'  toastin'  my  taes  at  the  kitchen  fire,  afore 
lichtin'  the  cruizie  for  the  nicht,  whan  in  comes  auld 
Robbie  Sma'  grainin'  under  the  wecht  o'  his  wallet. 
He  plantit  himsel'  doon  beside  me  on  the  muckle 
creepie.  Robbie  was  ane  o'  the  privileged  gaber- 
lunzie  men,  aince  sae  rife  in  maist  pairts  o'  the  kintra. 
He  vas  a  native  o'  Aberdeenshire,  but  havin'  come 
sootii  in  the  early  pairt  o'  the  century  wi'  a  drove 
o'  Heelan'  nowte  he  had  settl't  doon  i'  the  East 
Neut,  whaur  he  set  up  in  business,  first  as  a  cadger, 
an'  finally  as  a  sturdy  beggar.  His  coat  was  o' 
mom  colours,  an'  hang  doon  half-gaits  till's  heels. 
Hidcen  awa  in  its  skirts  were  twa  immense  pouches 
that  were  generally  crammed  fou'  o'  aitmeal  ban- 
nocki,  whangs  o'  skim-milk  cheese,  an'  dauds  o'  fat 
beef  in'  pork.  On  his  feet  were  a  pair  o'  marrow- 
less  tauchles,  through  which  his  black  corny  taes 
peepii  at  sundry  openin's,  like  a  cleckin'  o'  mice 
frae  aneth  the  edge  o'  a  divot.  Add  till's  chin  a 
lang  g'izzly  beard,  that  hung  doon  ower  his  breist- 
bane,  in'  hadna  been  pruned  by  sheer  or  razor  for 
a  series  o'  years,  clap  on's  pow  a  blue  bannet,  as 
big  an  roon'  as  a  barn  wecht,  an'  put  intill's  neive 
a  sturdy  hazel  rung,  as  lang  as  hirnsel',  an'  ye'll 
behold  an  effigy  o'  auld  Robbie  Sma'. 

"  YeVe  here  again,  Robbie,"  says  I  till  'im  as  he 
cam'  stumpin'  ben  the  hallan.  "  Whaur  cam'  ye 
frae  ?  " 

"Ou,  ye'll  guess  whaur  I've  been  last,  ony  wey, 
whan  ys  see  this,"  said  Robbie,  as  he  banged  his 

han'  into  anc  o'  his  capacious  pouches,  an'  whuppit 
oot  a  little  square  broon  paper  parcel,  neatly  tied 
up  wi'  a  bit  blue  threed,  an'  sealed  wi'  a  thumble. 
This  he  stappit  into  my  han',  whisperin*  at  the 
same  time,  wi'  an  air  o'  great  confidence,  that  I 
wad  need  to  keep  it  oot  o'  sicht. 

"  Wha  is't  frae  ?  "  I  speered,  slidin'  it  under  my 
waistcoat. 

"  Ye  ken  wha ! "  whispered  Robbie,  winkin' 
signeeficantly.  "  Burleyrackit,  ye  ken  !  I  was  there 
this  afternune.  But  losh,  haud  yer  weisht,  or  yer 
mither'll  hear  us  !  " 

Havin'  got  Robbie  on  the  crack  wi'  my  nither, 
wha  had  come  in  after  some  o'  her  bits  o'  trokes, 
I  lichtit  the  cruizie  an'  ran  up  to  the  garret  My 
heart  was  loupin'  like  a  troutlet  newly  oot  o'  its 
native  element  I  felt  that  the  oor,  big  w?  fate 
to  mysel'  an'  Tibbie  Monypenny,  had  a:  last 
struck  !  If  Tibbie  were  still  obstinate  an'  thawart, 
then  fareweel,  an  eternal  fareweel  to  a'  thochts  o' 
a  reconceelation  on  this  side  o'  the  grave,  for  1 
micht  dee,  but  a  hair's  breed  I  wadna  buc'ge,  no 
even  to  save  my  life  !  But  if,  on  the  ither  han', 
she  were  complowsible  an'  willin'  to  listen  to  the 
words  o'  wisdom  an'  affection,  then  hail !  «11  hail, 
the  happy  oor  that  restored  her  aince  mail  to  my 
airms,  for  I  felt  that  I  could  baith  forgie  an  forget, 


an'  lo'e  her  a'  the  mair  warmly  that  oor  he 
been  sindered  for  a  wee  whilie. 

I  sat  contemplatin'  the  ootside  o'  the  bi 


rts  had 


parcel, 


fleyed  to  open  it  lest  it  micht  prove  to  be  anither 
Pandora's  box,  frauchtit  wi'  a'  the  ills  that  ever 

fallowt  ane,  an'  withoot  even  the  glint  o'  houp  at 
the  bottom.  I  examined  the  hand-wreat  o'  the 
direction.  I  smelt  the  wax  whaurwith  the  package 
was  sealed,  an'  faun'  it  to  be  naething  mair  nor 
less  than  a  bit  o'  the  fiddle  rozet  I  had  tint  at 
Burleyrackit  in  the  hurry-skurry  o'  the  Handsel 
Munonday  business.  I  inspeckit  the  blue  threed 
that  was  twined  roon'  the  parcel,  an'  bein'  satisfeed 
in  my  ain  mind  that  Tibbie  had  wat  her  fingers  on 
her  tongue  afore  castin'  the  knot  on't,  I  actually 
raised  it  to  my  lips,  an' — kissed  it  !  Then  did  I 
lift  my  sheers  an'  clip  asunder  the  threed  o'  fate, 
an'  there  lay  before  my  entranced  gaze — what  wad 
ye  suppose  ?  Juist  ane  o'  Tibbie's  raven  ringlets  ! 
The  very  treasure  I  had  been  thrainin'  aboot  for 
lang  an'  had  never  been  able  to  procure  !  I  was 
transportit  wi'  joy !  Od,  it's  almost  worth  yer 
while  to  hae  a  bit  tiff  wi'  yer  sweetheart  that  ye 
may  enjoy  the  luxury  o'  the  subsequent  recon- 
ceeliation. 

But  there  was  mair  than  the  ringlet  i'  the  paperie. 
There  was  also  a  valentine,  whauron  was  depictit, 
in  gaudy  colours,  a  representation  o'  Tibbie  an'  me 
standin'  in  an  avenue  o'  trees,  through  which  there 
appeared  in  the  distance  the  steeple  o'  a  village 
kirk,  wi' a  goose  perched  on  the  tap  o't  for  a  vane. 
Ane  o'  my  airms  was  twined  roon'  her  neck — ane 
o'  her  hands  was  lockit  in  ane  o'  mine — an'  oor  lips 
were  in  close  contact.  On  the  brainch  o'  a  tree 
aboon  us,  an'  within  half  an  inch  o'  my  hat,  sat  a 
pair  o'  doos  billin'  an'  cooin'.  On  an  altar  sitiwate 
in  ane  o'  the  corners  o'  the  pickter  lay  twa  hearts 

nailed  thegither  wi'  an  arrow.  An'  to  croon  a', 
Cupid,  wi'  bow  in  ban',  an'  quiver  on  curpin, 
cowered  ahent  a  tree  stump,  wi'  ane  o'  his  thooms 
at  the  neb  o's  nose,  an'  lauchin'  like  a'  that.  At 
the  bottom  o'  this  ingenious  pictorial  design  were 
the  followin"  lines  in  Tibbie's  hand-wreatin', — 

"  As  sure's  a  gun 

'Twas  a'  for  fun 
That  I  did  lichtlie  you; 

Forget,  forgie 

Puir  witless  me, 
For  this  will  never  do ! 

"  Come  back,  come  back, 

To  Burleyrack, 
On  Friday  nicht  at  nine ; 

Let  byganes  be 

Byganes  wi'  me, 
An'  be  my  Valentine!" 

TIBBIE. 

Sae  deeply  was  I  buried  i'  the  contemplation  o' 
the  valentine  that  I  didna  notice  my  faither's  fit 
comin'  up  the  stair.  Or  ever  ye  cud  hae  said  sax, 
he  had  the  raven  ringlet  in's  hand,  an'  was  adjustin' 
his  spartickles  to  gie  it  a  narrow  inspection.  The 
valentine,  hooever,  I  managed  to  keep  oot  o'  his 
clutches.  That  was  a  special  mercy,  for  gin  he 
had  gotten  his  four  een  upon  't,  it  wad  hae  latten 
oot  the  poother,  an'  nae  mistak'. 

"  Oho,  Tarn  !  ye're  no  gaen  to  set  up  in  the  hair 
collectin'  line,  are  ye  ?  "  he  remarkit,  keekin'  pawkily 
into  my  face.  "  That's  very  bonnie,  Tammy,  my 
man, — a  bonnie  teat  o'  hair  indeed — an'  I  admire 
yer  taste,  but  what  sile  did  that  crap  grow  on  ava  ?  " 

This  question  I  only  answered  wi'  a  grane,  an' 
huild  doon  my  head  like  an  evil-doer.  Sae  sair 
was  I  affrontit  at  bein'  fun'  oot,  that  I  thocht  every 
moment  whan  I  wad  drap  through  the  floor. 

"  Guid  wife  ! "  said  he,  cryin'  doon  the  stair  to 
my  mither,  "  come  here  an'  see  this." 

"  Up  cam'  my  mither  wi'  Chirstie  at  her  heels, 
an'  hoo  the  three  o'  them  did  gawg  on  aboot  the 
harlie  o'  hair  !  Afore  a'  was  dune,  I  was  little  frae 
growin'  real  angry  at  them,  for  I  didna  like  bein' 
made  a  lauchin'  stock  o'.  An'  Chirstie  too,  the  little 
smatchet,  had  to  lay  in  her  word  anent  the  ringlet, 
makin'  a  pretence  that  she  kenn'd  mair  aboot 
whaur  it  cam'  frae  than  was  generally  supposed  ! 

I  cud  thole  their  jeerin'  an'  aff-takin'  nae 
langer.  I  whiskit  the  ringlet  oot  o'  Chirstie's  han', 
an'  to  the  door  I  gaed,  till  I  sid  come  to  mysel' 
awee. 

At  the  end  o'  the  hoose  I  forgaithered  wi'  Andra 
Sooter,  wha  had  come  post  haste  to  inform  me 
that  he  had  gotten  a  valentine  an'  a  lock  o'  hair 
frae  Peggy  seemilar  to  what  Tibbie  had  sent  to  me. 
I  had  never  afore  seen  Andra  sae  heich  as  he  was 
that  nicht.  He  was  like  to  loup  his  lane  wi'  joy  at 
the  thocht  o'  meetin'  aince  mair  wi'  his  beloved 
Peggy.  I  couldna  blame  him  sair,  for 

"  A  fellow-feelin'  mak's  us  wondrous  kind." 

On  the  Friday  nicht  Andra  an'  me  landit  at 
Burleyrackit  raither  afore  the  oor  agreed  on,  an' 
met  wi'  a  reception  warmer  than  we  had  ever 
experienced  afore,  cordial  as  had  been  oor  welcome 

for  ordinar'.  Tibbie  was  greetin'  an'  lauchin'  time 
aboot,  an'  Peggy  the  same.  Andra  an'  me  were 
in  duty  bound  to  show  some  sma'  emotion  like- 
wise, to  be  neebor-like  as  it  were,  an'  truly  the 
display  o'  feelin's  a'  roon'  was  maist  movin'  to 
behold  ! 

Explanations,  that  were  votit  perfectly  satis- 
factory on  baith  sides,  were  excheenged  in  regaird 
to  oor  unlucky  interview  wi*  the  meenister's  servant 
queans,  as  also  in  regaird  to  Saunders  Broganawl's 
men  an'  the  coachman  chiel',  an'  sae  we  left 
Burleyrackit  that  nicht  happier  far  than  ony  king 
that  ever  wore  a  croon. 


CHAPTER   XV 

TIT  FOR   TAT 

A  BOOT  the  time  I'm  speakin'  o',  Mr.  Bowman 
had  in  his  service  a  gamekeeper  fallow,  an 
Englishman  o'  the  name  o'  Sproggles,  wha  was 
never  sweer  to  play  tricks  on  fouk  whan  he  thocht 
he  cud  do  sae  withoot  havin'  to  pey  the  penalty 
due  to  his  impiddence.  Ned  Sproggles,  though  he 
cud  hardly  tell  a  B  fra  a  bull's  fit,  an'  was  guid 
for  naething  but  exterminatin'  vermin,  professed  to 
haud  us  norlan'  bodies  in  great  contempt,  as  bein' 
void  o'  the  nateral  smeddum  belangin'  to  the  fouk 
born  an'  brocht  up  to  the  sooth  o'  Cheeviots.  But 
if  we  dinna  chatter  awa  like  a  wheen  jay-pyats  as 
they  do,  we  yet  hae  a  curn  qualifeecations  o'  oor  ain 
that  mair  than  mak'  up  for  oor  defeeciencies  in 
ither  respecks. 

Sproggles  had  ta'en  up  a  special  ill-will  at  my 
faither  an  me,  because  we  had  to  threaten  him  wi' 
the  Shirra  afore  he  wad  pey  for  a  suit  o'  claes  we 
had  gi'en  him  on  credit.  The  debt  had  been 
cawkit  doon  against  his  name  on  the  inside  o'  the 
press  lid,  whaur  it  had  stood  for  a  twalmonth  an' 
mair.  Ye  canna  do  a  waur  turn  to  some  fouk 


158  1AM MAS  BODKIN 

than  seek  yer  ain  frae  them,  an'  Sproggles  was  ane 
o'  that  kind.  He  paid  the  siller  wi  hangit  ill-will, 
an'  frae  that  moment  he  swore  to  hae  day  aboot 
wi's  if  he  cud.  He  keepit  aye  a  fair  face  till's 
whan  we  chanced  to  forgaither,  but  ahent  oor  backs 
he  was  aye  busy  meditatin'  mischief. 

Ae  day,  my  faither  an'  me  were  ower-bye  on  the 
Whunny  Muir  castin'  divots  for  repairin'  the  roof 
o'  the  swine's  cruive,  whan  Sproggles  mak's  his 
appearance,  wi'  his  gun  in's  oxter  an'  a  cleckin' 
o'  dogs  at's  heels.  He  began  a  lang  claiver  aboot 
his  dogs  an'  his  game,  an'  tauld  us  hoo  he  had 
shot  a  brock  some  days  previous,  an'  had  sent  it 
aff  to  St.  Andrews  as  a  donation  to  the  College 
Museum. 

"  But,  I  say,  Mr.  Bodkin,"  he  remarkit  as  he  was 
turnin'  on  his  heel  to  gang  awa,  "  them  poacher 
fellows  are  playing  the  deuce  with  the  game  about 
here,  so  if  you  see  any  suspicious-looking  fellows 
hanging  about  that  are  likely  to  have  a  relish  for 
hare  soup,  I'll  take  it  kind  if  you  watch  their 
movements  and  let  me  know." 

"  Weel-a-wat,"  replied  my  faither,  in  a  joc'lar 
sort  o'  wey,  "  I'se  do  nae  sic  thing,  for  gin  I  had 
my  will  o'  yer  beasties,  I  wad  mak'  short  wark  wi' 
them.  Yer  hares  invade  my  kail-yaird  under  clud 
o'  nicht,  an'  eat  up  my  curlie  plants  as  fast  as  they 
grow.  If  I  cud  but  lay  my  hands  upo'  them  I 
wad  knock  their  wind  oot.  Ye  had  better  look 
oot  for  anither  protector  o'  yer  vermin,  gin  ye 
dinna  mean  to  send  a  tod  to  watch  yer  shecp- 
fauld." 


777  FOR   TAT  159 

"  You  don't  mean  to  turn  poacher,  d'ye  ? "  said 
Sproggles. 

"  Weel,"  returned  my  faither,  makin'  a  lauch  o' 
the  thing,  "  I  sanna  gang  far  oot  o'  my  gait  to  seek 
after  yer  cutties,  but  I  wadna  advise  them  to  come 
ower  near  me,  an'  that's  no  sayin'  what  I  wad  do 
or  what  I  wadna  do." 

Awa  gaed  Sproggles  mutterin'  something  till 
himsel',  though  what  it  was  we  cudna  mak'  oot,  but 
it  was  naething  very  guid. 

Ae  mornin'  early,  aboot  a  week  after  this  inter- 
view, Sproggles,  alang  wi'  anither  ill-lookin'  fallow, 
cam'  to  Buttonhole,  an'  chappit  at  the  door.  My 
faither  was  juist  newly  oot  o's  bed  an'  was  sittin' 
afore  the  fire  drawin'  on's  stockin's.  Hearin'  the 
knock  he  gaed  to  the  door  to  speer  what  was 
wantit. 

"  Dear  me  !  "  exclaimed  my  faither,  "  ye're  early 
asteer  this  mornin'." 

"  Why,  you  know,  Mr.  Bodkin,"  said  Sproggles, 
"  there  is  an  old  saying, — 

'Early  to  bed,  and  early  to  rise, 
Makes  a  man  healthy,  wealthy,  and  wise.' " 

"  Ay,  an'  there's  anither  ane,"  my  faither  replied, 
"that  says, — 

'  Early  birds  catch  the  worms.' " 

"  Yes,"  returned  Sproggles,  bitin'  his  lip  an' 
pryin'  impertinently  into  my  faither's  face,  "and 
late  ones  have  sometimes  been  known  to  catch 
hares  and  hide  them  in  the  cow-byre." 

"  Mr.  Sproggles,  ye're  speakin'  in  parables  noo, 
surely,"  said  my  faither. 

"  Would  you  show  me  into  your  cow-byre,  if  you 
please,  Mr.  Bodkin?"  said  Sproggles  quizzically. 

"  I  carena  though  the  king  himsel'  saw  the  inside 
o'  my  byre,"  returned  my  faither  ;  "  an'  gin  ye  can 
find  ought  in't  belangin'  to  ye,  ye'se  be  welcome  to 
tak'  it." 

"  We'll  see  about  that,"  said  Sproggles,  glowerin' 
to  his  companion  wi'  a  triumphant  chuckle. 

Havin'  put  his  feet  intil's  bauchles,  my  faither 
led  the  wey  to  the  coo-byre,  followed  by  Sproggles 
an'  the  ither  billie. 

"  I  say,  Morgan,  is  this  the  door  you  saw  the 
two  fellows  enter  with  them  hares  you  were  speak- 
ing about  ?  "  speered  Sproggles,  addressin'  the  ill- 
faured  rascal  wha  was  standin'  at  his  elbock  wi' 
doon-cast  e'e,  the  very  pickter  o'  an  ill-doer. 

"  The  'dentical  door,"  said  Morgan  ;  "  I'll  swear 
to  it." 

Morgan  stappit  up  into  the  toom  sta',  an'  there, 
sure  eneugh,  he  faun'  four  dainty  cutties,  wi'  the 
brass  wire  girns  still  roon'  their  necks. 

As  Morgan  was  bringin'  them  furth,  Bruckie 
(the  coo),  wha  had  been  flypin'  back  her  lugs  in 
her  neck,  an'  glowerin'  unco  raised  like  at  the 
sicht  o'  the  twa  strange  veesitants,  liftit  ane  o'  her 
hin'  feet  an'  lent  Morgan  a  clink  on  the  shin  banes 
wi't  He  played  klyte  oot  a'  his  length  amang  the 
shairin'. 

"  Ye  see  I'm  right,  Mr.  Bodkin,"  said  Sproggles, 
after  he  had  helpit  Morgan  till's  feet.  "Oh,  I'm 

up  to  all  them  dodges,  so  you  needn't  try  to 
cheat  me." 

"  Weel,"  said  my  faither,  quite  dumbfoondert,  as 
it  were,  at  the  turn  things  had  ta'en,  but  conscious, 
nevertheless,  o'  his  innocency,  "  I  canna  deny  that 
ye've  gotten  the  cutties,  but  I  defy  ye  to  say  they 
were  laid  there  either  by  me  or  mine." 

By  this  time  my  mither  an'  me  had  gane  oot  to 
the  byre  to  see  what  was  what,  an'  whan  I  hove 
in  sicht,  Sproggles  gi'es  Morgan  a  jundie  wi'  his 
elbock,  an'  said,  "  Isn't  this  young  man  one  of  them 
two  fellows  you  saw  with  the  hares,  Morgan  ?  " 

"  Yes,"  replied  Morgan.  "  He  was  one  of  the 
two  as  I  see'd." 

"  Good  ! "  chuckled  Sproggles.  "  And  wasn't  this 
here  t'other  gentleman,"  pointin'  wi'  his  thoom  to 
my  faither,  "  the  other  of  the  two  you  saw  with 
them  hares  ?  " 

"  I'll  swear  he  was." 

"  You  are  quite  sure  them  are  the  parties  you 
saw  leap  out  of  the  wood  with  the  four  hares  ?  " 

"  Yes,  I'll  swear  they  was." 

"  And  you  followed  them  to  Buttonhole,  and 
saw  them  enter  this  here  cow's  house  with  the 
hares  ?  " 

"  Yes,  I'll  swear  I  did." 

"  And  you  afterwards  saw  them  enter  Mr.  Bod- 
kin's dwelling  house  and  shut  the  door  ?  " 

"  Yes,  I'll  swear  I  see'd  them,"  said  Morgan. 

"  Well,  that'll  do  ! "  said  Sproggles,  snappin'  his 
thooms.  "  Morgan,  take  you  two  of  them  hares 
over  your  shoulder,  and  I'll  take  the  other  two ; " 

ii 

an'  turnin'  to  my  faither,  he  said, "  you'll  hear  more 
about  this  business  by-and-by." 

"If  hard  swearin'll  sair  yer  turn,"  said  my  faither, 
"  I  dootna  but  my  guilt'll  be  fully  established.  I 
winna  be  the  first  innocent  person  that  has  suffered 
a  wechtier  punishment  than  ony  ye  can  impose, 
an'  I  winna  be  the  hin'most,  gin  sae  be  the  warl' 
lasts  lang  eneugh.  But,  oh,  ye  hae  muckle  to  answer 
for,  you,  Sproggles,  an'  that  wauf-lookin'  widdiefu' 
ye've  suborned  to  do  yer  dirty  wark — ye  hae 
muckle  sin  to  accoont  for  !  But  I'm  no  withoot 
houps  that  the  Almichty  will,  even  in  this  warld, 
bring  licht  oot  o'  darkness,  an'  deliver  them  that 
are  ready  to  perish  !  " 

I  had  never  afore  heard  my  faither  utter  his 
sentiments  wi'  greater  unction.  He  spak'  frae  the 
heart,  an'  the  heart  is  the  best  teacher  o'  elocution. 
Sproggles  an'  Morgan  slunk  awa  abashed  afore  the 
prophet-like  fervour  o'  his  words. 

That  day  there  was  little  wark  wrocht  at  Button- 
hole either  upstairs  or  doon.  My  faither  wandert 
oot  an'  in  like  a  distrackit  craitur'.  My  mither 
trottit  aboot  the  hoose  doin'  little  but  dichtin'  her 
een.  For  mysel',  I  felt  sae  throu'ther  like  that  feint 
a  thing  o'  wark  kind  cud  I  settle  to  do. 

In  the  afternoon  my  faither  flang  on's  coat,  an' 
awa  he  gaed  to  the  Manse,  to  tak'  coonsel  wi'  Mr. 
Gowlanthump  as  to  what  sid  be  dune.  The  oot- 
come  o'  the  conference  was; that  his  Reverence  sent 
aff  a  letter  to  his  man  o'  business  in  St.  Andrews, 
a  wreater  o'  the  name  o'  Penman — famous  in  his 
day  for  clearin'  up  kittle  cases — inveetin'  him  to 

come  to  Buttonhole  an"  concert  measures  for  de- 
fendin'  oor  cause  afore  the  Justice  o'  Peace  Coort. 

Next  day  Mr.  Penman  cam'  drivin'  oot  in's 
coach,  wi'  ane  o'  his  clerks  to  scribe  till  him,  an' 
landit  at  the  Horse  Shoe  Inn.  He  mentioned  to 
Mrs.  Snifters  the  objeck  o's  visit,  an'  lucky  it  was 
that  he  did  sae,  for  frae  her  he  got  a  piece  o'  infor- 
mation that  made  the  case  as  plain  as  a  pikestaff 
in  oor  favour.  Havin'  precognosced  Mrs.  Snifters 
an'  her  servant  lassie,  an'  made  arrangements  for 
their  attendance  at  the  coort,  as  witnesses  for  the 
defence,  Mr.  Penman  cam'  alang  to  Buttonhole  an' 
tauld  us  we  micht  keep  oor  minds  easy,  as  he  was 
sure  he  wad  be  able  not  only  to  bring  us  aff  wi' 
fleein'  colours,  but  even  to  cairry  fire  an'  swird  into 
the  enemy's  camp.  This  news  was  like  caller  water 
to  oor  thirsty  souls,  an'  sae  we  awaitit  the  upshot 
o'  the  maitter  wi'  perfect  composure  an  confidence. 

Early  in  the  followin'  week  a  couple  o'  Shirra 
Officers,  wi'  juist  twa  haill  airms  atween  them 
veesitit  Buttonhole  an'  summonsed  my  faither  an' 
me  to  appear  afore  the  Justice  Coort  at  St.  Andrews, 
on  a  day  an'  date  specifeed,  to  answer  for  the  crime 
laid  to  oor  chairge.  Mr.  Penman  was  carefu'  to 
hae  Mrs.  Snifter  an'  her  servant  lassie  cited  as 
witnesses  on  oor  behalf. 

Whan  the  day  o'  joodgment  dawned,  my  faither 
an'  me  an'  oor  twa  witnesses  set  aff  to  St.  Andrews 
in  Dauvit  Scoter's  cairt.  It  was  wi'  fear  an'  trem- 
blin'  that,  on  bein'  ushered  into  the  Coort  Room, 
we  saw  Mr.  Bowman  cockin'  on  the  bench  as  ane 
o'  oor  judges.  A  bonny  story  indeed  for  him  to 

sit  there  an'  act  the  double  pairt  o'  prosecutor  an 
judge !  But  it  didna  maitter  a  flee  in  oor  case,  for 
the  evidence  in  oor  favour  was  ower  strong  an' 
conclusive  to  be  nay-said. 

My  faither  an'  me  on  bein'  placed  at  the  bar 
pleadit  "  not  guilty."  Proof  bein'  ca'd  for,  Morgan 
stappit  forrit  an'  tane  the  aith. 

His  story  was,  that  he  had  been  employed  by 
Edward  Sproggles,  gamekeeper  at  Burleyrackit,  to 
watch  the  preserves,  that  he  had  been  on  duty  on 
the  nicht  whereon  the  four  hares  were  ta'en  in  a 
certain  plantin1  on  the  estate  aforesaid,  that  he  had 
seen  my  faither  an'  me  lift  the  hares,  cairry  them 
to  Buttonhole  an'  put  them  into  the  coo-byre,  that 
he  gaed  next  mornin'  wi'  Sproggles  to  Buttonhole, 
whaur  they  faun'  the  hares  lyin'  in  a  toom  sta'. 

Mr.  Penman  tairged  him  tichtly  in  the  cross- 
examination,  an'  garred  him  shak'  in's  shoon  afore 
a'  was  dune. 

Sproggles  was  the  next  witness,  an'  he  backit  jap 
Morgan's  evidence  in  its  main  features.  Moreover, 
he  tauld  hoo  my  faither  had  threatened,  some  time 
previous  to  the  theft,  to  knock  the  wind  oot  o' 
every  hare  that  daured  to  set  a  fit  on  his  property, 
an'  that  he  (Sproggles)  had  lang  suspeckit  the 
Bodkins,  faither  an'  son,  o'  bein'  concerned  in 
violatin'  the  game-laws. 

This  was  the  haill  case  for  the  prosecution,  an'  I 
cud  see  that  Mr.  Justice  Bowman  an'  his  twa 
keepers  were  lookin'  as  gin  they  were  cock-sure  o' 
sendin'  my  faither  an'  me  sax  months  to  jail. 

"  Call  Mrs.  Snifters,"  cried  Mr.  Penman. 


TIT  FOR   TAT  165 

Mrs.  Snifters  bavin'  muntit  into  the  witness-box, 
which  she  did  wi'  a  great  fecht,  owin'  to  the 
unwieldy  size  o'  her  corporation,  Mr.  Penman 
proceedit  to  question  her  as  to  what  she  kent 
aboot  the  maitter." 

"  You  know  the  parties  at  the  bar,"  began  Mr. 
Penman. 

"  As  weel  as  I  ken  mysel',"  replied  Mrs.  Snifters, 
"  an'  I  never  kent  them  to  be  ither  than  a  decent, 
honest,  Gude-fearin'  family." 

"  You  also  know  these  two  persons  ?  "  said  Mr. 
Penman,  pointin'  to  Sproggles  an'  Morgan. 

"Aye  do  I — weel  do  I  ken  them,"  was  Mrs. 
Snifters'  reply. 

"  Tell  us,  my  good  woman,  what  you  know 
about  them  in  connection  with  this  case,"  proceedit 
Mr.  Penman. 

"Weel,  they've  been  guid  customers  o'  mine, 'an' 
I  wadna  like  to  wrang  them,  but  I'se  tell  the  truth, 
as  I'm  bun'  to  do,  be  the  consequences  what  they 
may.  They  were  in  my  hoose  drinkin'  wi'  John 
Jehu,  Mr.  Bowman's  coachman,  late  on  the  nicht 
afore  this  poachin'  story  brak  oot,  an'  Jenny,  the 
servant  lassie,  an'  me,  bein'  in  a  closet  afif  the  room 
whaur  they  were  sittin',  we  overheard  a'  they  said, 
though  they  neither  saw  nor  heard  us." 

"  Aye,  Mrs.  Snifters,  what  was  the  purport  of 
that  conversation? — tell  me  that,"  said  Mr. 
Penman. 

"  Weel,  they  were  usin'  a  guid  hantle  o'  ill-words, 
that  I  wadna  like  to  be  repeatin' ;  but  we  heard 
them  makin'  their  observes  aboot  Tammas  Bodkin's 

fouk.  Sproggles  there,  said  hoo  he  wad  like  to  get 
a  mends  o'  Mr.  Bodkin  for  threatenin'  to  bring  him 
afore  the  Shirra  aboot  the  peyment  o'  some  duds 
he  had  got,  an'  the  coachman,  he  said  hoo  he  wad 
like  to  get  a  girn  in  young  Tarn's  neck,  for  puttin' 
him  oot  wi'  Tibbie  Monypenny." 

"  And  who  is  this  Tibbie  Monypenny  ?  "  inquired 
Mr.  Penman,  gie'in'  me  a  sly  wink,  which  garred 
my  cheeks  turn  het. 

"  Ou,  she's  juist  the  laundry  lassie  at  Burley- 
rackit,"  said  Mrs.  Snifters,  lauchin' ;  "  an'  Tarn 
Bodkin  there,  the  fouk  says  that  he's  Tibbie's 
sweetheart,  an'  that  Jehu  the  coachman  wad  gi'e 
ony  money  to  get  Tarn  set  aboot's  business,  an' 
the  coortship  atween  Tibbie  an'  him  broken  aff." 

I  was  far  frae  expeckin'  a'  thae  revelations  to  be 
made  in  a  coort  o'  justice,  afore  sae  mony  fouk,  an' 
ye  may  be  sure  I  tane  a  brawred  face  to  mysel.' 
The  sweetheart  business  was  news  to  my  faither, 
though  he  had  been  beginnin'  to  suspeck  something 
o'  the  kind  was  gaen  on,  especially  sin'  he  saw  the 
glossy  coal-black  ringlet  in  my  possession. 

"  Well,  Mrs.  Snifters,  and  what  more  idid  you 
hear  ?  "  was  Mr.  Penman's  next  question. 

"  Ou,  juist  that  they  wad  put  their  vengeance 
oot  on  the  Bodkins,  by  garrin'  folk  trow  that  they 
had  been  takin'  the  Laird's  hares.  Sproggles  was 
to  provide  four  maukins  wi'  girns  roon'  their  craigs, 
an'  Morgan  was  to  cairry  them  to  Buttonhole  under 
clud  o'  nicht,  an'  lay  them  doon  i'  the  coo-byre. 
It  was  settled  that  they  were  to  gang  back  to 
Buttonhole  early  neist  mornin',  an'  chairge  the 

twa  Mr.  Bodkins  wi'  the  unleisome  possession  o' 
the  game,  an'  that  Morgan  was  to  swear  through 
thick  an'  thin  that  he  saw  them  tak'  the  cutties, 
an'  a'  the  rest  o't." 

This  evidence  was  corroborratit  in  its  minutest 
parteek'lars  by  Jenny  the  servant  lassie  at  the 
Horse  Shoe.  Mr.  Gowlanthump,  wha  had  come 
to  watch  the  case  on  the  pairt  o'  the  Kirk  Session, 
whaurof  my  faither  was  a  member,  testifeed  to  the 
Christian  worth  an'  moral  rectitude  o'  the  panels  at 
the  bar.  Sproggles'  man  o'  business  foucht  hard 
an'  sair,  by  cross-questionin',  to  damnifee  the 
testimony  that  had  been  gi'en  in  oor  favour,  but  it 
proved  a  case  o'  "  Love's  labour  Lost,"  for  Mrs. 
Snifters  an'  her  servant  lassie  stak  to  their  aver- 
ments like  burrs. 

The  evidence  bein'  closed,  flaimin'  speeches  were 
delivered  by  the  ^especteeve  agents,  wha  rypit  up 
the  facts  o'  the  case  to  the  very  bottom  an'  laid 
them  oot  in  the  order  they  thocht  maist  advan- 
tageous to  the  interests  o'  their  clients. 

The  Justices,  havin'  laid  their  heads  thegither  for 
a  wee,  the  President,  Mr.  Bowman,  intimatit  the 
deceesion  o'  the  Coort,  to  the  effeck  that  the  panels 
were  innocent  o'  the  crime  they  had  been  chairged 
wi',  an'  that  they  left  the  bar  withoot  a  single  stain 
adherin'  to  their  characters. 

As  for  Sproggles  an'  Morgan,  wha  had  been 
standin'  shakin'  i'  their  shoon  while  the  Coort  was 
deliberatin',  a  warrant  was  grantit  at  the  request  o' 
Mr.  Penman  for  their  immediate  seizure,  on  a 
chairge  o'  perjury  an'  conspirin'  against  His 


168  TAMMAS  BODKIN 

Majesty's  liege  subjects.  They  were  nabbit  there 
an'  than,  an'  mairched  aff  to  limbo  atween  twa 
officers. 

Thus  did  we,  in  the  coorse  o'  Providence,  escape 
like  birds  frae  the  net  o'  the  fooler. 

Mr.  Bowman,  by  his  upricht  conduck  on  this 
occasion,  raised  himsel'  a  hunder  per  cent,  in  my 
estimation.  Though  a  coorse  Christian  in  some 
respecks,  yet  he  wasna  withoot  some  redeemin' 
qualities. 

Sproggles  an'  Morgan  were  tried  afore  the  Lords 
at  the  ensuin'  Perth  Circuit  Coort.  Fund  guilty 
by  the  unanimous  verdict  o'  the  Jury,  they  were 
baith  sentenced  to  auchteen  months  on  the  tread- 
mill. 


CHAPTER   XVI 

THE  BEGINNIN'  O'  SORROWS 

SIMON  PATCH  was  a  thochtless,  guid-natur'd 
loon,  that  my  faither  had  for  an  apprentice 
whan  I  was  a  bairn.  Havin'  endit  his  apprentice- 
ship, an'  gotten  a'  the  insicht  my  faither  cud 
gi'e  'im,  Simon  set  oot  on's  travels  into  foreign 
pairts,  wi'  the  praiseworthy  intention  o'  perfectin' 
himsel'  in  the  sublimer  mysteries  o'  his  profession- 
He  visited  Edinbro',  Glasgow,  Perth,  an'  Aberdeen, 
sojournin'  maybe  for  twal  or  auchteen  months  in 
each  place,  an'  keepin'  an  e'e  on  whatever  seemed 
unco,  until  he  had  pickit  up  a  warl'  o'  information 
that  cudna  be  had  itherwise  than  by  searchin' 
for't,  as  ye  wad  seek  for  a  grain  o'  wheat  in  a 
pockfu'  o'  caff.  In  process  o'  time  he  managed  to 
scraip  thegither  a  wheen  bawbees,  an'  syne  he 
bethocht  him  o'  a  wife,  an'  a  business  o's  ain. 

In  the  spring  o'  the  year  on  which  I  enter't  on 
my  apprenticeship  he  marriet  a  buxom  dame  wi' 
a  hunder  pounds  o'  a  tocher,  an  set  up  business 
on's  ain  accoont  in  the  toon  o'  Dundee.  Simon 
prospered  bravely.  The  fame  o's  needle-craft 
brocht  him  in  mair  wark  than  he  cud  weel  wag  wi'. 

He  had  to  get  first  ae  apprentice  an'  syne  anither, 
an'  lastly  a  journeyman  an'  a  foreman.  To  recruit 
the  health  o'  mind  an'  body,  that  were  apt  to  brak 
doon  amid  the  cares  an'  toils  o'  business,  Simon 
wad  come  ower  to  the  East  Neuk  in  the  simmer 
time,  whan  wark  was  slackest,  an'  live  for  a  week 
or  twa  wi'  his  wife's  fouk,  an'  he  never  was  there 
withoot  spairin'  a  day  to  veesit  his  auld  freen's  at 
Buttonhole.  Simon  had  aye  somethin'  new  to  tell 
in  regaird  to  the  fashions,  whaurof  we,  livin'  in  oor 
ain  canny  wey,  in  a  kintra  place,  far  frae  the  head- 
quarters o'  taste  an'  refinement,  wad  hae  remained 
in  utter  ignorance,  but  for  his  valuable  hints  an' 
instructions. 

Ane  o'  Simon's  veesits,  hooever,  was  the  means 
o'  leadin'  me  into  a  bonny  hobble.  Had  my  ex- 
perience o'  the  mischiefs  arisin'  frae  the  drap  drink 
on  the  occasion  o'  my  guizin'  ploys  at  Burleyrackit 
an'  the  Manse  been  consultit  this  chapter  wad 
never  hae  needit  to  be  written,  seein'  that  the 
events  herein  recordit  wad  never  hae  ta'en  place. 

It  happened  ae  mornin'  a  wee  afore  the  beginnin' 
o'  hairst  that  Simon  stappit  in  juist  as  we  were 
sittin'  doon  to  breakfast. 

"  Simon  Patch,  nae  less ! "  cried  my  faither, 
bangin'  up  in  the  midst  o'  the  '  grace  afore  meat,' 
an'  drawin'  on  his  blue  an'  white  strippit  Kilmar- 
nock  nichtcap.  "  Hoo's  a'  wi'  ye,  man  ?  What's 
brocht  ye  sae  early  oor  gait  this  het  mornin'  ? 
Like  to  rhynde  the  very  creesh  aff  my  banes ! 
That  bit  garret  placie  o'  oors — as  ye  may  weel 
mind,  Simon — is  as  het  i'  the  simmer  time  as  the 

oven  whaurin  Nebuchadnezzar  thocht  to  roast 
Shadrach,  Meshach,  an'  Abed-nego.  Tarn  an'  me 
were  thinkin'  we  wad  need  to  cast  oor  sarks  till't 
gin  the  heicht  o'  the  day.  Dear  me,  Simon,  hoo 
the  sweat's  pourin'  ower  yer  nose  ! " 

"  Ye  see,"  said  Simon,  dichtin'  the  weet  frae  his 
neb  wi'  a  grand  red  an'  white  silk  napkin,  "  I  tane 
the  road  betimes  that  I  micht  hae  the  cool  o' 
the  day  to  walk  in,  itherwise  I  mieht  hae  been 
smoored  wi'  the  heat.  But  I  had  anither  reason 
for  bein'  early  to  the  gait  this  mornin',  for  I  maun 
be  aff  again  by  mid-afternune,  as  I'm  gaun  roon' 
by  St.  Andrews  to  see  a  man  wha  has  been  awin' 
me  the  price  o'  a  suit  o'  claes  for  better  nor  a 
twalmonth,  an'  I  wad  like  to  see  gin  the  siller  can 
be  gotten  oot  o'  'm." 

"  Guid  wife,  hae  ye  onything  i'  yer  bottle  ?  "  in- 
quired my  faither.  "  Gi'e  Simon  a  toothfu'  amang 
a  sup  water  to  cool  him.  Yea,  Simon,  an'  ye're 
gaun  awa  again  by  mid-afternune — are  ye  ?  Cud 
ye  no  stey  yer  fouroors  ?  " 

"  Na  ;  I  daurna  do  that,"  returned  Simon,  tossin' 
aff  the  dregs  o'  his  whuskey  an'  water,  "  for  ye  ken 
that  wad  throw  me  late  in  gettin'  to  St.  Andrews, 
an'  the  man  I'm  wantin'  to  see,  bein'  a  dancin' 
maister,  micht  be  awa  to  his  schule  afore  I  cud  get 
hauds  o'  'm." 

"  A  dancin'  maister,  d'ye  say  ?  "  said  my  faither. 
"  Od  thae  •  gentry  maun  be  a'  tarred  wi'  ae  stick, 
for  there  was  a  chield  ca'd  M'Kickie " 

"  The  very  fallow  I  want !  "  said  Simon. 

"  Oho  !  he's  been  pilkin'  your  pouches  too — has 

he  ?  "  said  my  faither,  wi'  a  lood  guffaw,  "  I  thocht 
that  rogue  wad  hae  been  dead  or  banished  by  this 
time,  but  it'll  be  lang  or  the  deil  dee  at  a  dyke- 
side.  It's  a  year  or  twa  sin'  he  was  here  aboot,  an' 
he  left  a  stinkin'  odour  ahent  him.  The  vagabond 
ran  up  a  bonny  bill  wi'  Mrs.  Snifters,  for  bed,  buird, 
an'  drink,  an'  syne  awa  he  skirtit  withoot  speerin' 
her  price,  forbye  cheatin'  his  scholars — Tarn  amang 
the  rest — oot  o'  the  half  o'  their  fees,  which  he  had 
gotten  forehandit." 

"  Gin  that  be  the  naitur'  o'  the  man,"  said  Simon, 
"  my  chances  o'  peyment  are  but  sma',  but  gin  I 
canna  mak'  him  dowse  doon  the  siller,  I'se  gar  him 
tak'  a  red  face  aboot  it,  at  onyrate." 

"  Muckle  he'll  care  for  yer  flytin',"  observed  my 
faither. 

In  the  coorse  o'  the  cracks  that  followed,  my 
faither  tane  occasion  to  tell  Simon  aboot  the  raven 
ringlet  he  had  seen  in  my  possession  at  the  valen- 
tine time,  an'  hintit  at  the  probabeelity  o'  his  tynin' 
my  services  afore  lang,  as  I  wad  be  needin'  an 
establishment  o'  my  ain.  Simon  leuch  heartily, 
an'  remarkit  that  it  was  best  for  fouk  to  mairry 
whan  they  were  young  sae  that  they  michtna  need 
to  rock  the  cradle  wi'  their  spartickles  on. 

"  But  wha  is  that  sweetheart  o'  Tarn's  ? "  inquired 
Simon.  "  Do  I  ken  her,  or  no  ?  " 

"  'Deed  ye  wad  be  wiser  than  I  am  gin  ye  kent 
that ! "  replied  my  faither,  "  for  Tarn  has  never 
tauld  me,  in  sae  mony  words,  wha  she  is." 

"  But  I  ken  wha  she  is,  though,"  said  my  sister 
Chirstie,  wi'  an  airch  twinkle  in  her  e'e.  "  She's  juist 

Tibbie  Monypenny — ane  o'  Laird  Bowman's  servant 
lasses  owerbye  at  Burleyrackit.  That's  wha  Tarn's 
lass  is." 

"  Aweel,"  said  my  faither,  "  she  is  a  decent  guid- 
lookin'  quean,  an'  come  o'  a  respectable  family  ; 
an'  gin  baith  o'  them  are  pleased,  I'se  no  raise 
ony  obstacles  to  the  marriage,  come  aff  whan  it 
may." 

After  denner  Simon  pu'd  oot's  watch,  an'  ob- 
served that  it  was  time  for  him  to  be  stappin',  as 
he  had  a  lang  road  afore  'im,  an'  wad  likely  be 
hindert  for  an  oor  or  twa  in  St.  Andrews.  My 
mither  opened  the  cupboard  lid,  brocht  furth  the 
lang-whaup-neckit  bottle,  an'  gied  him  a  stirrup- 
dram  afore  leavin'. 

Up  to  this  point  Simon's  veesit  had  been,  to  ane 
an'  a'  o's,  a  source  o'  unmixed  pleasure.  But  here, 
alas  !  the  "  inch  o'  joy  "  endit,  an'  the  "  ell  o'  annoy  " 
begoud.  We  a'  convoyed  him  roon'  to  the  end  o' 
the  hoose,  an'  there  he  tane  fareweel  o'  the  ithers, 
but  me  he  inveetit  to  gang  wi'  him  through  the 
fields  a  bit — for  what  reason  he  didna  say,  nor  did 
I  speer. 

On  arrivin'  at  the  Horse  Shoe  Inn,  Simon  gaed 
in  to  speer  for  Mrs.  Snifters.  He  was  curious  to 
hear  what  she  wad  say  aboot  Mr.  M'Kickie,  sae  in 
we  gaed  an'  chappit  for  a  gill.  O'  M'Kickie's 
character  Simon  heard  little  calculatit  to  encoor- 
age  the  houp  that  he  wad  be  able  to  bring  him  to 
a  satisfactory  settlement  o's  bill. 

"  But,"  remarkit  Mrs.  Snifters,  "  an  ye  get  yer 
siller,  Mr.  Patch,  ye'll  be  sure  an'  gi'e  me  the  hint, 

an'  I'se  try  if  it  isna  possible  to  screw  my  bawbees 
out  o'  'm  too,  for  they've  been  lang  eneugh  awin' 
noo.  Fouk  wha  can  pey,  an'  winna  pey — I've 
juist  nae  patience  wi'  them  ava !  But  ye're  no  to 
gae,  Mr.  Patch,  withoot  preein'  my  bottle." 

Awa  waddled  Mrs.  Snifters  to  a  wa'  press,  an' 
brocht  furth  her  ain  private  bottle,  whaurin  she 
keepit  a  sup  o'  the  very  best  an'  strongest  brandy 
that  cud  be  had,  for  the  enterteenment  o'  sic 
special  freen's  an'  favourites  as  micht  chance  to 
drap  in.  Whan  Mr.  Gowlanthump  veesitit  the 
Horse  Shoe  in  a  pastoral  capacity,  he  aye  got  a 
cawker  oot  o'  that  bottle  afore  leavin'.  Indeed,  the 
rumour  gaed  that,  in  the  latter  pairt  o'  his  meenistry, 
he  was  far  mair  attentive  to  the  speeritual  concerns 
o'  Mrs.  Snifters  than  he  was  to  the  eternal  weelfare 
o'  half  the  parish  besides.  Onyhoo,  it  wad  hae 
contreebitit  greatly  to  my  comfort  gin  Mr.  Gow- 
lanthump had  haen  my  share  o'  the  brandy  in's 
wame,  for  what  wi'  the  toothfu'  my  mither  had 
gi'en  us,  the  gill  Simon  an'  me  had  ordered  an' 
paid  for  on  oor  ain  joint  accoont,  an'  Mrs.  Snifters' 
"  private  an'  confidential "  dram,  I  was  rendered  a 
bonny  lad  belyve ! 

As  for  Simon,  he  wasna  muckle  better  than  I 
was,  for  we  werna  half  a  mile  awa  frae  the  Horse 
Shoe  afore  he  began  to  stoiter  in's  walk,  an'  to 
tyne  control  ower  his  tongue.  By-an'-by  we  fell 
in  wi'  an'  auld  wife  shearin'  girss  on  the  road  side, 
an'  Simon  wad  gie  her  a  saxpence  to  buy  snuff  wi', 
but  insistit  on  receivin'  compensation  in  the  shape 
o'  half  o1  dizzen  o'  kisses,  which  he  valued  at  a 

penny  apiece.  Had  she  been  young  an'  bonny,  as 
he  remarkit,  he  wadna  hae  grudged  a  saxpence, 
or  even  a  shillin',  for  a  single  smourich  ;  but,  as  she 
wantit  her  fore-teeth,  had  a  snuffy  drap  at  the  neb 
o'  her  nose,  an'  displayed  an  unco  stiff  beard  roon' 
her  mou,'  gin  she  got  a  penny  for  ilka  smack,  he 
mainteen'd,  she  had  nae  cause  to  complain.  The 
wifie  leuch  like  mad  at  Simon's  bargain-makin', 
but,  expressin'  hersel'  weel  content  wi'  his  terms, 
an'  protestin'  her  inabeelity  to  mak'  a  saxpence 
easier,  she  huild  up  her  teethless  gab  for  him  to 
kiss.  I  wonder't  if  he  wad  really  hae  the  stammack 
to  put  his  lips  to  hers,  but  he  had  mair  wut  left 
him  than  to  carry  the  joke  that  length. 

"  Na,  na,"  said  Simon,  slippin'  the  saxpence  intil 
her  loof,  "  ye'll  juist  be  awin'  me  the  kisses  till  we 
next  forgaither." 

"  E'en's  ye  like  ! "  quoth  the  wifie  ;  "  but  ye 
needna  be  sae  saucy  wi'  a  body.  I've  seen  the  day 
whan  better-lookin'  fallows  than  ever  ye  were,  or 
ever  will  be,  wad  hae  gi'en  the  very  lugs  oot  o' 
their  heads  for  a  blithe  blink  o'  my  e'e — but  whan 
fouk  grow  auld  they  come  to  be  little  thocht  o'. 
But  mony  thanks  t'ye  for  the  next  saxpence,  for 
I'm  sure  o'  this  ane." 

Strivin'  wi'  a'  oor  micht  an'  main  to  preserve  a 
straucht-forrat  coorse,  Simon  an'  me  knoitit  oor 
wa's  on  the  road  to  St.  Andrews.  It  was  a'  very 
weel  for  him,  for  ilka  stap  we  tane  brocht  him 
nearer  to  his  destination  ;  but  as  for  me,  every  stap 
carried  me  farrer  frae  mine.  Had  I  been  wise,  I 
wad  hae  bidden  him  guid-bye,  an'  held  awa'  hame 

to  Buttonhole,  whan  we  left  the  Horse  Shoe.  But 
the  sup  drink  was  fizzin'  i'  my  noddle,  an'  whan  fouk 
are  half-fou'  what  will  they  no  do  ?  The  short  an' 
lang  o't  was,  that  we  had  reached  the  ootskirts  o' 
the  city  afore  the  absurdity  o'  the  thing  struck  me, 
an'  by  that  time  it  was  hardly  worth  while  to  turn 
back  withoot  seein'  the  upshot  o'  Simon's  interview 
wi'  M'Kickie. 

Simon  had  learned  that  M'Kickie  was  sojournin' 
at  a  tavern  in  the  neeborhood  o'  the  harbour,  an' 
thither  \ve  direckit  oor  staps.  Passin'  through  the 
East  Port,  we  noticed  a  handbill  on  the  wa',  an- 
nouncin'  that  the  "  Temple  of  Terpsichore  "  was  in 
full  swing  at  the  Anchor  Tavern,  an'  it  wound  up 
by  statin'  that  fees  had  to  be  peyed  in  advance. 

"  Ay,"  observed  Simon,  after  we  had  spelled 
through  the  placard,  "  he's  a  blowstin'  idiot,  I  can 
perceive,  but  we'll  gae  to  the  '  Anchor,'  an'  see 
what  he  has  to  say  aboot  the  siller  he  has  been 
awin'  me  for  mair  than  twa  years  noo." 

Awa  we  gaed  to  the  Anchor,  an'  in  we  mairched 
withoot  ony  ceremony.  Whan  passin'  alang  the 
lobby  I  got  a  glisk  o'  M'Kickie  standin'  i'  the 
bar-room  makin'  merry  wi'  ane  o'  the  servant 
queans.  I  saw  his  coontenance  fa'  whan  his  een 
lichtit  on  Simon  an'  me. 

Simon  rang  the  bell  an'  ca'd  in  a  gill,  which  was 
brocht  by  M'Kickie's  bar-room  acquantance — a 
fat,  roon'-faced,  bouncin'  dame. 

"  Is  there  ane  M'Kickie  lodgin'  here  ?  "  inquired 
Simon,  as  the  kimmer  placed  the  whuskey  on  the 
table. 

"Mr.  M'Kickie?"  said  she.  "Ay,  but  we  ca' 
him  the  Professor." 

"  Weel,"  said  Simon,  "  is  the  Professor  on  the 
premises  ?  " 

"  Na,  he's  no  in  enoo." 

"  Didna  I  see  him  standin'  haiverin'  wi'  ye  i'  the 
bar-room  as  we  cam'  past  ?  "  I  interposed. 

"  Ay,  maybe  ye  did,"  she  said,  haudin'  doon  her 
head  an'  lookin'  blate  like  ;  "  but  he's  juist  gane 
oot,  an'  he  winna  be  back  for  half  an  oor." 

"Ye'll  send  him  in  whan  he  comes  than,"  said 
Simon,  "  for  I  maun  see  him." 

"  Imph-m,"  quoth  the  lass,  an'  awa  she  gaed. 

As  for  Simon  an'  me,  we  sat  patiently  discussin' 
oor  gill,  thinkin'  every  moment  whan  the  Professor 
wad  be  in  ;  but  feint  a  Professor  made's  appear- 
ance. We  ca'd  in  anither  gill,  an'  still  there  was 
nae  word  o'  'm.  An  oor  had  passed  awa,  an' 
houp  was  gradually  yieldin'  to  despair.  What 
were  we  to  do  ?  Sit  there  a'  nicht  ?  Simon  rang 
again  an'  in  cam'  the  lassie. 

"  Nae  word  o'  that  Professor  man  yet  ?  "  inquired 
Simon. 

"  'Deed  no,"  said  the  lassie  ;  "  he's  no  come  yet, 
an'  I  canna  think  what  can  be  keepin'  him 
aitherns." 

"Bring  in  anither  gill,"  said  Simon.  The  gill 
was  brocht.  By  this  time  I  felt  my  head  rinnin' 
roon'  aboot,  an'  I  had  a  strong  inclination  to  fa' 
asleep.  I  cud  neither  see  nor  hear  very  distinctly. 
Simon  too  was  waxin'  remarkably  loquacious. 
He  wad  hae  me  to  sing  a  sang  to  keep  us  oot  o' 

langer.  I  strak  up  the  "  Bonnie  Lass  o'  Burley- 
rackit,"  Simon  beatin'  time  on  the  table  wi'  the 
bottom  o'  the  gill  stoup,  but  whether  I  feenished  the 
lilt  or  no  is  mair  than  I  can  tell.  I  becam'  quite 
dottle,  an'  tint  a'  recollection  o'  what  follow't. 


* 


CHAPTER   XVII 

GREAT    TREEBULATIONS 

NEXT  mornin',  I  was  gaun  to  say,  but  it  micht 
hae  been  next  week  for  aucht  I  cud  tell, — 
darkness,  thick  an'  impenetrable,  bein'  everywhaur 
aroon'  me — I  waukened  frae  slumbers  that  had 
been  onything  but  refreshin'  to  the  body  or 
tranquilleezin'  to  the  speerit,  an'  faun'  mysel'  in  a 
fleesome  plicht.  Darkness  was  my  dwallin'  place. 
That  I  micht  fin'  oot  whether  I  was  a  disembodied 
speerit,  or  still  a  dwaller  in  a  taubernacle  o'  clay,  I 
felt  mysel'  a'  ower  frae  the  croon  o'  the  head  to 
the  sole  o'  the  fit.  The  conclusion  I  cam'  till  after 
nippin'  my  lugs,  an'  blawin'  my  nose,  was  that  I 
was  even  yet  made  up  o'  flesh,  an'  bluid,  an'  banes, 

an'  girsle in  ither  words,  a   tangible,  sentient, 

leevin',  an'  reasonable  mortal.  The  thocht  that  I 
was  still  to  the  fore  was  an  immense  comfort  to 
my  mind. 

But  whaur  on  the  face  o'  the  earth  was  I  ?  No 
in  my  ain  cosy  bed  at  Buttonhole,  at  ony  rate. 
No  at  Burleyrackit  wi'  "Mbbie  Monypenny  aitherns. 
Na :  her  presence  wad  hae  shed  a  flood  o'  licht 
through  the  surroondin'  gloom,  an'  cheered  an* 
susteen'd  my  faintin'  soul.  Then,  whaur  was  I? 

A  fearfu'  thocht  flashed  athort  my  mind  an' 
filled  me  wi'  horror  oonutterable.  I  imagined  that, 
in  some  unguairdit  moment,  I  had  rambled  awa  in 
a  state  o'  somnolency  to  Cardinal  Beaton's  Castle, 
an'  fa'en  into  the  Mairtyrs'  Dungeon.  This  uge- 
some  idea  was  impressed  on  my  mind  wi'  a'  the 
greater  force  that  I  cud  hear  the  sough  o'  the 
waves,  chafin',  an'  murmurin',  an'  burstin'  against 
my  livin'  tomb.  I  sprang  to  my  feet  an'  graipit 
aroon'  me  for  the  wa's  o'  my  subterraunean  abode, 
whan,  lo,  my  head  cam'  crack  against  the  roof,  wi' 
a  dunt  that  sent  me  fairly  back  again  on  my  beam- 
ends.  There  I  lay  stunned  an',  as  touchin'  a' 
thing  earthly,  mair  dead  than  alive. 

On  regainin'  consciousness  I  faun'  oot  that  my 
prison-hoose  was  rockin'  an"  jowin'  back  an'  fore 
like  a  craw's  nest  on  a  windy  day.  I  cud  hear  the 
billows  roarin'  aroon'  me,  an'  lashin'  an'  dashin'  wi' 
angry  howl  against  my  dungeon's  wa's,  gar r in' 
them  creak  an'  quiver  like  an  auld  gizzen't  hurl- 
barrow  under  the  wecht  o'  a  bow  o'  petawtis. 
Aboon  my  head  I  cud  hear  an  incessant  fitterin' 
an'  rinnin'  hither  an'  thither,  an'  a  flingin'  an' 
kickin'  aboot  o'  wechty  articles,  that — on  the 
hypothesis  o'  my  bein'  an  inhabitant  o'  a  dismal 
desertit  dungeon — seemed  to  me  to  be  perfectly 
inexplicable.  Aboon  the  inarticulate  hubbub,  I 
was  able,  at  length,  to  mak'  oot  the  soon'  o' 
human  voices. 

"  Heave  away  there,  Jack — will  'e  ?  Half  a  turn 
more,  Bill — half  a  turn  more !  Yare  boys  !  Ods 
my  life !  what  does  the  lazy  lubber  mean,  eh  ? 

Let  go  the  painter,  Tom,  will  'e?  Bear  a  hand, 
Jack,  if  you  don't  mean  to  send  every  sowl  of  us  to 
the  bottom  !  Yo-ho  !  there  she  goes  !  there  she 
goes  !  Half  a  turn  a-head,  Bill.  All  right,  boys  ! 
All  right ! " 

I  began  to  jealouse,  frae  this  sort  o'  lingo,  that  I 
was  in  the  hold  o'  a  ship  raither  than  i'  the  bottom 
o'  a  dungeon.  But  hoo  I  cam'  to  be  in  sic  an 
unlikely  place,  an'  especially  hoo  I  was  to  get  oot 
again,  cam'  to  be  the  next  consideration.  The 
short  an'  the  lang  o't  was  that  in  a  state  o'  drucken 
daiverment  I  had  stappit  oot  o'  the  Anchor  Tavern 
an'  tint  my  gait — that  I  had  gane  on  board  the 
Lon'on  Schooner  I  had  seen  lyin'  at  the  quay 
the  previous  nicht — that  I  had  missed  my  fittin' 
i'  the  dark,  an'  fa'en  into  the  hold  amang  the 
ballast — that  I  had  been  fastened  doon  under  the 
hatches — an'  that  I  was  actually  at  that  moment 
on  a  voyage  to  foreign  pairts  !  It  was  as  dreadfu' 
a  sitiwation  as  ever  mortal  man  was  in — the  mair 
sae  as  I  felt  mysel'  unmistakably  growin'  sea-sick ! 
The  big  blobs  o'  sweat  were  beginnin'  to  hap,  hap, 
doon  my  face.  My  breath  in'  was  gettin'  short, 
quick,  an'  chokin',  juist  as  gin  there  had  been  a 
death-dwam  comin'  ower  my  heart. 

At  that  unhappy'moment  I  wad  hae  gi'en  a'  I 
was  worth  in  this  warl'  for  a  moothfu'  o'  caller 
water  oot  o'  the  bonnie  burnie  o'  Mossy  Howe,  that 
bickert  past  Buttonhole,  an'  a  single  square  fit  o' 
the  weetest  grun'  in  the  Fairish  o'  Drumlie  to  stand 
upon.  I  tholed  an'  tholed  until  I  could  thole  nae 
langer.  I  banged  up  to  my  hands  an'  my  knees, 

an'  graipit  aboot  amang  the  ballast  for  a  stane, 
whaurwith  I  began  to  lay  aboot  me  richt  an'  left 
on  the  timmers  o'  the  ship,  an'  made  a  noise  that 
micht  hae  garred  a  deaf  man  hear. 

Greatly  was  I  relieved  whan  I  heard  the  sea-farm' 
men  on  deck  fling  doon  their  tools,  an'  consult  the- 
gither  in  half-frichtened  like  tones.  At  last  they 
streikit  to  wark  at  the  hatch-hole,  wi  the  view  o' 
removin'  the  lid  o't,  an'  then  did  I  realise  the  com- 
fortin'  fact  that  the  oor  o'  my  deliverance  was  at 
han'.  The  hatch  bein'  liftit,  an'  day-licht  letten 
in,  the  swearin'  mannie,  wha  turned  oot  to  be 
the  captain,  glowered  doon,  an'  e'ed  me  for  a 
second  or  twa  in  solemn  silence.  After  turnin'  his 
quid  frae  the  tae  cheek  to  the  tither,  an'  treatin'  me 
to  a  squirt  o'  tobacco  jice,  he  at  last  opened  his 
mou'  an'  desired — wi'  an  aith — to  be  informed 
whether  I  was  man  or  devil,  an',  in  ony  case,  what 
was  my  business  there?  I  was  preparin'  to  gi'e 
'im  the  saft  answer  that  turns  awa  wraith,  but  at 
that  important  crisis  utterance  failed  me,  owin'  to 
the  state  o'  my  stammack. 

"  Ay,  ay,"  exclaimed  the  captain,  gi'ein'  his  quid 
anither  turn,  "  he  ain't  a  ghost  nohow.  Ghosts 
don't  take  sea-sickness.  No ;  them  sort  of  airy 
beings  can  stand  a  mouthful  of  salt-water  beauti- 
fully— they  can  !  " 

My  fit  o'  seekness  havin'  subsidit  a  wee  thocht,  I 
was  able  to  sit  up  an'  explain  the  probable  circum- 
stances under  which  I  had  betane  mysel'  to  a 
sea-fairin'  life.  The  captain  an'  seamen  were  greatly 
tickled  wi'  the  accoont  o'  my  misfortunes,  an' 

generously  promised  me  a  free  passage  to  Lon'on, 
an'  a  share  o'  their  vittles  as  lang  as  they  lastit, 
though  they  micht  hae  seen  weel  eneugh  that  I 
wasna  in  a  state  o'  mind  or  body  likely  to  need 
muckle  either  o'  their  meat  or  their  drink. 

"  But  whaur  am  I  ?  an'  whaur  am  I  gaun  ?  "  I 
ventured  to  speer  in  tremulous  tones. 

"On  board  the  schooner,  St.  Regulus,  of  St. 
Andrews  ;  Captain  John  Hallyard,  Master  ;  bound 
to  London  in  ballast,"  replied  the  captain,  wi' 
provokin'  coolness,  an'  haulin'  up  his  slacks  at  the 
same  time.  "  Ye  see,  we  parted  from  the  quay  at 
St.  Andrews  an  hour  ago.  We've  juist  left  the 
Bay  behind  us.  We're  now  ploughing  the  waves 
of  the  German  Ocean.  The  Fifeshire  coast  is 
visible  towards  the  sou'-west — two  miles  distant. 
If  we  have  fair  winds  we  may  reach  London  next 
week  at  this  time  ;  if  not,  it  may  be  a  month  before 
we  sight  the  coast  of  Kent — perhaps  more.  I've 
been  a  good  six  weeks  on  the  passage — but  that 
was  in  the  winter,  when  rough  weather  is  more 
common  than  it  generally  is  at  this  season." 

"  Oh,  captain,  I'm  very,  very  bad  ! "  said  I,  fechtin' 
against  a  fresh  attack  o'  nausea.  "  Cud  ye  no  turn 
back  wi'  me  to  St.  Andrews  ?  Or  what  wad  ye 
think  o'  ca'in'  in  at  Kingsbarns  i'  the  bye-gaun  ?  It 
wadna  hinder  ye  mony  minutes.  Oh,  I'm  very 
bad!  Ugh!" 

"  Impossible,  my  dear  fellow  ! "  replied  the  cap- 
tain, squirtin'  oot  anither  moothfu'  o'  tobacco  jice, 
an'  stumpin'  back  an'  fore  on  the  deck,  wi'  his 
thooms  stuck  in  his  gallowses.  "  Can't  be  done,  I 

assure  you.  Might  lose  the  ship — perhaps  our 
lives — and  what  could  I  say  for  myself  were  I  to 
exceed  my  duty  so  far  as  that  comes  to  ?  No,  no, 
sir !  Go  to  London,  or  go  to  the  bottom — choose 
which  you  like  best." 

"  Oh  !  I'se  gang  to  Lon'on,"  said  I,  "  sin'  better 
canna  be — I'se  gang  to  Lon'on.  But  what  'ill  the 
fouk  at  hame  be  thinkin'?  What  state  will  my 
puir  pawrents  be  in  by  this  time  ?  It's  an  awfu' 
business,  captain — an  awfu'  business !  An'  what 

will  Tib somebody  dearer  than  a'  my  kith  an' 

kin — mair  prized  than  a'  the  warl'  besides — what 
will  she  be  thinkin'  ?  What  ither  can  they  think, 
than  that  death,  or  something  waur,  has  befa'en 
me  ?  Oh,  captain  !  I'm  very  bad  !  Ugh  !  " 

"  Couldn't  do  no  sich  thing,"  said  the  captain, 
wi'  an  emphasis  which  showed  that  it  wad  be 
wastin'  words  to  press  the  maitter  farrer ;  "  so 
you  just  content  yourself — d'ye  see  ? — and  thank 
your  lucky  stars  you've  got  Jack  Hallyard  to  deal 
with  ;  for  I've  known  cap'ns — plenty  of  'em — who 
wouldn't  have  thought  no  more  of  pitching  you 
overboard  than  I  would  of  casting  away  this  quid 
of  tobacco ! " 

"  Weel,  weel,  captain,"  said  I,  "  it's  needless  to  sit 
in  Room  an'  fecht  wi'  the  Pope.  I've  aften  thocht 
I  wad  like  to  see  Lon'on,  an'  sae,  it  seems,  I'm  to 
get  my  wuss  fulfilled,  in  a  wey  I  never  dreamt  o' 
an'  muckle  suner  than  I  expeckit." 

The  captain,  wha  had  mony  likeable  points 
aboot  him,  though  but  a  rough-rullion  in  the  main, 
sent  ane  o'  the  men  doon  to  the  cabin  for  a  gless  o' 

brandy,  which  he  constrained  me  to  clap  into  my 
cheek.  It  was  his  universal  speceefic,  whether  for 
a  sick  head  or  a  sair  wame ;  but,  to  tell  the  truth, 
it  brocht  me  nae  consolation  whatsomever. 

If  the  rebellious  prophet,  whan  fleein'  to  Tarshish, 
was  only  half  as  sea-sick  as  I  was  on  that  unlucky 
voyage  to  Lon'on,  nae  wonder  though  he  hid 
himsel'  in  the  sides  o'  the  ship,  for  when  fouk  are 
very  ill  they  wad  try  onything  for  easedom.  Aften 
hae  I  thocht  sinsyne,  hoo  great  a  blessin'  it  was  for 
myseP,  for  Tibbie,  an'  for  the  warl'  at  lairge,  that 
I  was  spaired  to  come  safely  through  a'  the  perils 
an'  treebulations  o'  that  awfu'  voyage  ! 

The  first  twa  days  we  had  a  fair  breeze  an'  a 
smooth  sea,  an',  bein'  in  ballast,  oor  shippie  skimmed 
awa  ower  the  face  o'  the  deep  wi'  steady  keel  an' 
noiseless  sails,  juist  like  a  swallow  athort  the  bosom 
o'  a  flee-haunted  stank  on  a  calm  simmer's  gloamin'. 
It  wasna  frae  personal  observation,  hooever,  that  I 
arrived  at  a  knowledge  o'  thae  facts,  for,  frae  the 
time  we  tane  fareweel  o'  the  bay  o'  St.  Andrews  till 
we  entered  the  mooth  o'  the  Thames,  I  was  seldom 
able  to  open  an  e'e,  or  put  oot  a  fit.  I  juist  lay, 
amaist  nicht  an'  day,  "  grainin'  like  a  sow  wi'  a  sair 
head,"  as  the  captain  elegantly  observed. 

It  wad  sair  nae  guid  end  to  recoont  a'  the  uncos 
that  happened  durin'  the  ten  days  we  were  storm- 
staid  at  Holy  Island,  an'  durin'  the  succeedin'  five 
days  we  were  beatin'  up  for  the  mooth  o'  the 
Thames.  By  the  time  we  got  within  e'eshot  o' 
Lon'on,  my  sea-sickness  had  sae  fae  abatit  as  to 
alloo  me  leeshince  to  glower  aboot  me,  an'  tak'  a 

survey  o'  the  surroundin'  landscape,  an'  the  ither 
coontless  mervels  ane  forgaithers  wi'  on  sailin'  up 
to  Lon'on  Brig. 

Had  it  no  been  for  the  hame-sickness  (which 
was  raither  increased  than  lessened  by  the  abate- 
ment o'  the  ither  sickness  I've  alludit  till)  I  cud 
hae  lookit  upo'  the  unco  sichts  that  met  my  gaze 
on  ilka  hand,  wi'  an  e'e  o'  satisfaction  an'  delicht. 
But,  wae's  me !  what  cud  impairt  a  ray  o'  joy  to 
my  heart,  whan  I  had  to  thole  the  bitter  reflection 
that  my  faither,  an'  mither,  an'  Tibbie,  an'  a'  my 
ither  East  Neuk  freen's,  wad  be  greetin'  an' 
mournin'  for  me,  as  for  ane  wha  had  met  wi'  a 
mysterious,  possibly  wi'  a  violent  an'  bluidy 
death  !  Wi'  sic  thochts,  bitter  an'  remorsefu',  did 
I  tak'  fareweel  o'  Captain  Hallyard  an'  his  crew, 
an'  fling  mysel',  freen'less  an'  a'  but  penniless 
— for  the  only  coin  I  had  i'  my  pouch  was  a 
saxpenny  piece — into  the  whirlin'  vortex  o'  the 
modern  Babylon  ! 


CHAPTER   XVIII 

LIFE  IN  LONDON 

FRAE  the  deck  o'  the  St.  Regulus  to  the 
quay  at  Lun'on  Brig  was  but  a  stap,  yet  to 
me  it  was  a  stap  fraucht  wi'  momentous  conse- 
quences. As  lang's  I  had  a  Fife  ship  aneth  my 
feet,  an'  Fife  fouk  to  crack  till,  I  cudna  look  upon 
mysel'  as  an  alien  in  a  strange  land,  but  by  that 
stap  I  separatit  mysel',  as  it  were,  frae  the  land  o' 
my  birth,  an'  becam'  a  fugiteeve  an'  a  vagabond  upo' 
the  face  o'  the  earth.  To  haingle  aboot  through 
the  streets  o'  a  big  city  like  Lon'on,  far  frae  the 
peacefu'  haven  whaur  yer  heart  lies  at  anchor,  wi' 
next  to  feint  foondit  i'  yer  pouch,  an'  no  a  kent 
face  amang  a'  the  thoosan's  ye  forgaither  wi',  nor 
ane  to  sympatheeze  wi'  ye  in  yer  afflictions — that 
is  the  bluest  look-oot  that  can  befa'  ony  sinfu' 
mortal  man  ! 

Strange  wad  it  hae  been,  hooever,  if,  in  a  city 
sae  renowned  for  the  number  an'  diversity  o'  its 
inhabitants,  had  there  no  been  a  single  livin' 
soul  to  whom  my  name,  as  ane  o'  the  illustrious 
Bodkins  o'  Buttonhole,  was  fameeliar. 

Lon'on,  I  was  weel  aware,  contained  ae  East 
Neuk  man,  wha  wad  hae  been  blithe  to  see  me  for 
187 

my  mither's  sake,  if  no  for  my  ain.  Sandy  Muck- 
hawkie,  my  mither's  uncle  by  the  faither's  side, 
was  in  that  city,  servin'  in  the  capacity  o'  butler  to 
a  rich  Wast  India  planter.  But  it's  ae  thing  to 
ken  ye  hae  a  freen'  in  Lon'on,  an'  anither  maitter 
to  fin'  his  whauraboots  amang  sic  a  multitude. 

Doon  till  aboot  the  middle  o'  my  apprenticeship, 
Sandy  used  to  vvreat  noo  an'  than  to  my  mither, 
an'  I  mind  fine  o'  'm  sendin'  doon  to  my  faither, 
by  the  Leith  Packet,  a  complete  suit  o'  cast  aff 
garments  that  had  aince  been  worn  by  the  Prince 
Regent.  This  enabled  my  faither  an'  me  to  intro- 
duce the  "  Prince  Regent  cut "  into  the  East  Neuk. 
Sandy  havin'  entered  into  the  marriet  state, 
hooever,  very  sune  left  aff  wreatin'  to  his  Buttonhole 
freen's. 

My  first  business,  after  biddin'  fareweel  to  Captain 
Hallyard,  an'  thankin  him  for  his  hospitality,  was 
to  consider  wi'  mysel'  as  to  the  next  stap  it  wad  be 
advisable  for  me  to  tak'.  As  the  auld  sang  says, 

"  My  cleedin'  was  but  thin,  an'  my  fortune  was  but  sma'," 

for,  savin*  a  pair  o'  haun's  that  were  tolerably 
clever  at  the  needle,  an'  a  heart  made  up  o'  that 
dour  bendleather  material  for  which  Scotch  hearts 
hae  been  famed  time  oot  o'  mind,  I  had  but  a 
single  saxpence  i'  my  pouch  to  begin  life  wi'. 
That  was  a  sma'  eneugh  capital,  truly,  to  mak'  a 
start  wi'  in  a  dry  an'  parched  wilderness  like 
Lon'on.  Captain  Hallyard  had  "  rigged  me  oot  in 
full  sail,"  as  he  termed  it,  wi'  ane  o'  his  auld  blue 
jackets,  which  answered  me  fairly  weel,  except  that 

it  was  aboot  aucht  inches  ower  wide  roon'  the 
sma'  o'  the  waist.  On  my  head  I  wore  the  blue 
bannet,  on  my  feet  the  brogues,  o'  my  native  Ian'. 
The  bannet  had  alternate  squares  o'  red  an'  white 
roon'  the  rim,  wi'  a  bonnie  bit  cherry  on  the  tap. 
The  brogues  were  fortifee'd  wi'  tackets,  taepieces, 
an'  cuddie-heels. 

Behold  me,  then,  in  this  uncouth  attire,  pacin' 
the  croodit  streets  o'  Babylon  the  Great,  wi'  my 
ban's  in  my  breek-pouches,  an'  graspin'  my  solitary 
saxpence  in  my  loof  that  it  michtna  be  abstrackit 
by  some  o'  the  tarry-finger't  gentry,  against  whase 
rogueries  I  had  been  forewarned  by  Captain 
Hallyard.  The  wey  I  was  teased  an'  persecutit 
aboot  my  corduroy  breeks,  my  blue  jacket,  my 
tackety  shoon,  an',  aboove  a',  aboot  my  blue 
bannet,  by  the  young  Ishmaels  o'  the  streets,  was 
eneugh  to  hae  exhaustit  the  patience  o'  Job.  I 
thocht  o'  the  beld-headit  prophet  whase  tormentors 
were  torn  to  death  by  "  twa  ragin'  bears,"  an'  o'  the 
sons  o'  Belial  wha  were  Lot's  neebors  in  Sodom, 
hoo  they  were  struck  blin'  whan  they  socht  to  lay 
unhallowed  han's  on  the  heavenly  messengers. 
My  bits  o'  duds  !  'Od,  hooever  hamely  they  micht 
hae  been,  they  were  haill  at  ony  rate — an'  that  was 
mair  than  cud  be  said  o'  the  feck  o'  the  breeks 
worn  by  the  ill-set  ragamuffins,  wha  seemed  to 
mak'  it  a  pairt  o'  their  duty  to  jeer  an'  mock  at  my 
ootreik.  If  we  cud  niffer  een  wi'  oor  neebors 
noo  an'  than  we  wad  see  mony  a  strange  sicht. 

I  wander't  aboot  the  streets  for  oors,  glowerin'  at 
the  ferlies  that  met  my  een  in  every  direction. 

I  faun'  oot  belyve  that  some  clever  rascal  had 
pickit  my  pouch,  an'  made  aff  wi'  my  solitary  sax- 
pence.  Here  was  I  in  a  maist  sorrowfu'  perdicca- 
ment !  A  puir  tailor,  five  hunder  miles  frae  hame, 
wi'  a  toom  wame  an'  a  toom  pouch !  Twa  coorses 
only  were  open  to  me.  Either  I  wad  hae  to  beg 
my  wey  back  to  the  East  Neuk,  or  seek  aboot  for 
wark.  I  resolved  to  resort  to  the  latter  alternateeve. 

As  it  was  wearin'  late,  an'  I  was  growin'  unco 
yap,  I  resolved,  though  sair  against  my  will,  to 
return  to  the  St.  Regulus,  an'  mak'  my  moli- 
grant  to  the  captain.  He  received  me  kindly, 
which  was  mair  than  I  had  ony  richt  to  expect ; 
but,  ye  see,  Scotch  fouk,  though  they  may  fecht 
an'  flyte  wi'  ane  anither  at  hame,  are  unco  clannish 
abroad.  I  tauld  him  hoo  neatly  1  had  gotten  my 
pouches  pilkit.  He  juist  lauched  at  my  sim- 
pleecity,  an'  cautioned  me  to  haud  a  sickerer  grup 
neist  time. 

On  my  seekin'  the  len'  o'  twa  or  three  shillin's 
to  put  me  ower  my  strait,  he  readily  consentit  to 
gie  me  a  croon  ;  but  behold,  whan  he  put  his  han' 
intil's  pouch,  he  faun',  to  his  infeenite  dismay — 
though  to  my  great  amusement — that  his  purse 
had  fallow't  my  saxpence !  He  had  been  in  Fleet 
Street  transackin'  some  business,  an'  there,  dootless, 
he  had  left  his  siller  in  the  custody  o'  some  ane  or 
ither  o'  the  rievin'  rascals  wha  prey  upo'  the 
unwaury.  Of  coorse,  the  captain  was  greatly 
mortifeed — no  sae  muckle  at  tynin'  the  nine  or  ten 
shillin's  as  at  the  needcessity  it  laid  him  under  o' 
confessin'  that  I  wasna  the  only  simpleton  in 

Lon'on  that  nicht  He  had  mair  siller  in's  kist 
locker,  hooever,  an'  I  got  my  twa  half-croons 
withoot  a  glumsh. 

Awa  I  gaed  aince  mair  in  search  o'  work.  But 
my  search  was  a  dead  failure.  Nicht  cam'  doon 
belyve,  an'  I  faun'  shelter  in  a  common  lodgin'- 
hoose. 

Afore  steekin'  an  e'e,  I  wrote  an  endearin'  letter 
to  my  faither,  an'  anither  still  mair  endearin'  to 
Tibbie.  I  confessed  my  sins  in  langwitch  that 
micht  hae  touched  the  heart  o'  Mr.  Gowlanthump 
himsel'.  I  gi'ed  them  a  scrift  o'  a'  the  accidents 
that  had  befa'en  me  by  sea  an'  land,  I  tauld  them 
to  dry  up  ony  tears  they  micht  hae  been  sheddin' 
on  my  accoont,  for  that  I  was  weel  an'  hearty,  an' 
had  uncommon  bricht  views  o'  gettin'  a  job  in  ane 
o'  the  maist  famous  ootfittin'  establishments,  an' 
that  I  wad  be  hame  to  see  them  in  a'  hurries. 

Alas  !  had  my  views  o'  gettin'  a  job  been  as 
clear  as  I  held  them  oot  to  be,  my  sleep  that  nicht 
wad  hae  been  soonder  than  it  was ;  but  to  hae 
written  hame  to  that  effeck  wad  hae  been  the 
heicht  o'  cruelty.  Tellin'  them  the  nakit  truth 
micht  hae  putten  my  mither  an'  Tibbie  oot  o'  their 
wuts,  an'  sairly  grieved  my  faither,  withoot  makin' 
me  ae  preen  the  better.  If  folk  haena  ony  guid 
news  to  send  frae  a  far  kintra,  they  needna  gang 
oot  o'  their  gait  to  send  ill  anes. 


CHAPTER  XIX 

SEEKIN'  WARK 

THE  followin'  mornin'  I  was  up  an'  afit  by  the 
skraigh  o'  day.  Afore  I  had  gane  very  far 
I  faun'  oot  that  the  knichts  o'  the  thumble  were 
muckle  the  same  in  Lon'on  as  in  the  East  Neuk — 
unco  ambeetious  to  be  up  in  the  warP.  This 
laudable  aspiration  they  socht  to  gratifee  by 
mountin'  to  the  tapmost  flats  o'  the  heichest 
hooses  they  could  licht  on.  There  they  breathed 
a  halesome  atmosphere,  an'  lookit  doon,  wi'  an 
e'e  o'  supreme  contempt,  upo'  the  floods  o'  wicked- 
ness that  sweelled  roon'  the  foondation,  but  durstna 
munt  upwith  to  the  riggin'.  I  tane  notes  o'  my 
observations  on  this  parteek'lar  point,  an'  cam'  to 
the  conclusion  that  for  ae  tailor  wha  was  content 
to  bide  on  the  grun'  floor,  three  made  their  wey  up 
to  the  second  flat,  five  to  the  third,  nine  to  the 
fourth,  an'  nineteen  to  the  fifth. 

I  had  read,  I  suppose,  a  hunder  tailors'  signs 
afore  it  cam'  into  my  noddle  that  the  mere 
glowerin'  up  at  a  piece  o'  pentit  fir-deal  wad  never 
gi'e  me  the  information  I  was  seekin',  namely, 
whether  Tailor  So-an'-So  was  in  want  o'  a  journey - 

man,  an'  mair  especially  whether  he  wad  be 
inclined  to  employ  -me,  I  was  standin'  glowerin' 
up  at  a  sign-board,  hung  oot  frae  ane  o'  the 
winnocks  o'  the  heichest  flat  o'  a  hoose  in  St.  Mary 
Axe,  announcin'  that  ane  "  Gabriel  Moses,  Tailor," 
lived  within,  whan  I  was  accostit  by  a  weel- 
dressed,  respectable-lookin'  man,  wi'  a  by-ordinar' 
bunch  o'  seals  danglin'  frae  his  fab,  some  o'  them 
nearly  as  big  as  my  faither's  guse. 

"  A  fine  morning,"  he  remarkit,  takin'  a  sort  o' 
measurement  o'  me,  frae  head  to  heel,  wi'  his  left 
e'e  steekit,  an'  his  head  slichtly  inclined  to  the  tae 
side.  "  You're  from  the  north  of  the  Tweed,  I  can 
see — fresh  from  the  'land  of  brown  hecfth  and 
shaggy  wood,'  eh  ? " 

"  Weel,  I've  nae  cause  to  think  shame  o'  the  land 
o'  my  nateevity,"  I  replied,  lookin'  as  prood  as 
Norval  on  the  Grampian  Hills.  "  I  am  a  Scotch- 
man, an'  that  I'm  in  Lon'on  this  day  is  as  sair 
against  my  wull  as  it  was  against  the  wull  o'  John 
Gilpin  to  gang  to  Edmonton,  whan  his  wife  was 
takin'  her  denner  at  Ware." 

"  Pretty  smart,  indeed,  for  a  clodhopper,  for  you 
are  a  ploughman,  I  presume  ?  "  he  replied,  castin'  a 
signeeficant  glance,  first  at  my  blue  bannet  and 
syne  at  my  tackety  shoon. 

"  Na ;  ye're  wrang  again,  sir,  for  I  was  brocht 
up  to  the  honourable  occupation  o'  a  tailor  ;  an'  I 
wad  be  muckle  obleeged  t'ye  gin  ye  cud  put  me  in 
the  wey  o'  gettin'  a  job." 

After  a  curn  mair  cracks  had  passed  atween  us, 
my  freen'  advised  me  to  apply  for  a  sitiwation  i' 

Threedneedle  Street,  that  bein',  as  he  assured  me, 
the  headquarters  o'  the  tailorin'  trade  in  the  city. 
He  convoyed  me  to  the  place,  an'  pointit  oot  a 
big  an'  unco  braw-lookin'  biggin',  whaur  he  recom- 
mendit  me  to  try  my  luck.  I  was  to  speer  for  the 
governor,  an'  tell  him  what  I  wantit.  "  Tell  him," 
he  said,  "  that  you  are  a  tailor  like  himself,  and 
that  you  would  thank  him  to  give  you  a  job. 
Good-bye,  sir  ;  and  don't  forget  to  give  the  governor 
my  compliments."  So  sayin',  he  was  aff  like  the 
shot  o'  a  gun  afore  I  had  pooer  to  speer  his 
name. 

Awa  I  gaed,  an'  chappit  at  the  door  the  billie 
had  pomtit  oot  to  me  as  bein'  the  ane  that  led  to 
the  appairtments  o'  the  governor.  A  fat,  fogel 
wicht,  wi'  a  weel-faured,  rosy-lookin'  face,  opened 
the  door,  shoved  oot's  head,  an'  speer'd  my  busi- 
ness. He  was  dressed  up  somewhat  like  a  flunkey, 
as  I  thocht,  had  a  cockit  hat  on's  head,  an'  wore  a 
look  o'  vast  importance  on  the  puffy  face  o'm. 

"  Your  name  and  business  ? "  he  speered,  in  a 
mainner  mair  pointit  than  polite. 

"  My  name  is  Thomas  Bodkin,  younger,  of 
Buttonhole,  in  the  coonty  o'  Fife,  an'  I  want  to  hac 
a  word  or  twa  wi'  the  governor." 

"Step  this  way,  sir,"  he  said,  politely  touchin' 
his  hat,  "  an'  I'll  see  if  the  governor  is  disengaged 
just  now." 

Up  stairs  we  gaed,  an'  into  a  room  as  spacious 
an*  splendacious  as  the  dinin'-room  at  Burlcy- 
rackit. 

In  twa  or  three  minutes  in   cam'  a   little,  fat, 

black-a-viced,  beld-headit  carle,  wi'  an  immense 
rotundity  o'  kyte,  an'  wearin'  a  pair  o'  gowd  spar- 
ticles  on's  nose.  I  banged  to  my  feet,  pu'ed  aff  my 
bannet  wi'  my  left  hand,  grippit  my  forelock  wi' 
my  richt,  an'  made  a  profound  salaam  to  the  auld 
gentleman. 

"  Are  ye  the  governor  ?  "  I  askit  in  as  polite  a 
wey  as  I  cud  manage. 

"  I  am,  sir,"  said  he,  glowerin'  me  a'  ower  frae 
head  to  fit ;  "  and  your  name  is  Mr.  Bob  King,  my 
servant  informs  me." 

"  Na — na  ;  no  Bob  King,  sir,"  said  I,  "  ye  maun 
hae  been  wrangously  informed.  Bodkin  is  my 
name,  sir,  an'  the  name  o'  my  faither  afore  me — 
Thomas  Bodkin,  an't  please  yer  honour." 

"  Yes,  sir — oh  yes,  sir  ! "  said  he,  gie'in'  his  spar- 
tickles  a  hotchle  up  on's  nose,  an'  keekin'  intently 
into  the  breed  o'  my  face.  "  That  is  the  name, 
now  when  you  mention  it — Mr.  Thomas  Bodking." 

"  Younger  of  Buttonhole,"  I  addit. 

"  Yes,  sir  ;  I  understand  you  perfectly,"  he  re- 
sumed, "  of  Muttonhole — younger  of  Muttonhole." 

"  Of  Buttonhole,"  said  I—"  not  Muttonhole,  an't 
please  yer  honour." 

"  Oh  yes,  sir  !  quite  right,"  said  he.  "  Butting- 
whole — that's  it — a  place  down  in  Scotland,  some- 
where, I  believe  ?  " 

"In  Fifeshire,  sir,"  said  I  ;  "  near  the  East  Neuk 
o'  Fife." 

"  The  Earl  of  Fife,  you  mean,  I  fancy, — there  is 
no  Duke  of  Fife  in  the  Peerage,  that  I  know  of,"  he 
remarkit,  lookin'  unco  prood,  as  I  thocht,  that  his 

intimacy  wi'  the  Peerage  was  sae  accurate,  an'  sure 
eneugh  there  was  nae  Duke  o'  Fife  in  thae  days. 

"  I'  the  wrang  box  again,"  I  said,  "  beggin'  yer 
pardon  for  sayin'  sae,  but  Neuk  was  the  word  I 
used,  sir — N-e-u-k  Neuk." 

"  A  most  extraordinary  word,"  he  said,  tryin'  to 
pronounce  it  as  I  had  dune,  an',  of  coorse,  makin' 
an  awfu'  botch  o't ;  "  but,  pray,  what  does  it  mean  ?  " 

"  Corner,  sir.  The  East  Neuk  o'  Fife,  in  oor 
lingo,  means  the  east  Corner  o'  Fife  in  yours." 

"  Pre-cise-ly  so  ;  and  pray  how  many  corners  or 
N-e-u-k-s  has  Fife  got  ?  " 

"  'Od,  ye've  fairly  dished  me  noo,"  I  replied,  "  for 
feint  ane  o'  me  kens,  or,  to  gie  ye  the  plain  English 
o't,  I  do  not  know." 

"Just  so,"  returned  he,  "you  don't  know.  Well, 
it  doesn't  matter  much  I  daresay  ;  and  now  for 
business.  What  can  I  do  for  you,  Mr.  Bob  King  ?  " 

"  Weel,  sir,"  said  I,  gie'in'  him  anither  profound 
salaam,  "  I'm  a  stranger  in  Lon'on,  an'  needin'  a 
job — that's  the  plain  English  o't.  A  gentleman  I 
forgaithered  wi'  on  the  street,  an'  wha  commanded 
me  to  deliver  his  kind  compliments  t'ye,  advised 
me  to  ca'  at  your  establishment,  an'  speer  gin  ye 
had  a  toom  seat  on  yer  buird  that  wad  answer  the 
like  o'  me.  I've  saired  a  reeglag  apprenticeship  to 
the  business.  I  dootna  but  yer  Lon'on-bred  chaps 
wad  be  able  to  tak'  the  shine  oot  o'  me  at  jobs 
that  are  designed  mair  for  ornament  than  use. 
But  gie  me  a  stoot,  substantial,  wearable  article  to 
mak'  up,  an'  I'se  undertak'  to  shape  or  sew  roon' 
aboot  ony  Lon'oner  ye  like  to  name  ony  day." 

"  And  pray,  sir,  what  was  the  name  of  the 
gentleman  who  was  so  kind  as  to  send  me  his 
compliments  ?  Did  you  know  him  ?  " 

"  Weel,  it  was  unco  stupid-like  o'  me  no  to 
speer  his  name.  But  he  seemed  to  be  a  decent, 
honest,  obleegin',  respectable-lookin'  gentleman. 
He  was  neatly  an'  fashionably  dressed,  an'  had  an 
enormous  bunch  o'  gowd  keys  an'  seals  danglin' 
half-gaits  doon  his  thigh.  Maybe  ye  ken  him, 
an'  maybe  no,  but  he  seemed  to  ken  you  unco 
weel." 

"  But  why  think  of  asking  a  seat  at  our  Board) 
Mr.  Bob  King  ? "  said  the  governor.  "  When 
vacancies  occur  at  our  Board,  the  other  directors 
see  to  the  filling  of  'em  up — that's  none  of  my 
business,  sir." 

"  The  ither  directors ! "  said  I,  openin'  my  een 
to  their  utmost  width  ;  "  what  directors  d'ye 
mean  ?  " 

"  Why,  the  Bank  directors,  to  be  sure." 

"  What  Bank  directors  ?  " 

"  Why,  the  directors  of  the  Bank  of  England,  to 
be  sure  ! "  an'  he  raxed  himsel'  up  on's  tip-taes,  an' 
gi'ed  his  spartickles  anither  heeze  up  on  the  brig 
o's  upturned  nose. 

"  The  Bank  o'  Englan' ! "  said  I  ;  "  d'ye  mean  to 
say  that  this  is  the  Bank  o'  Englan'  ?  " 

"  All  there  is  for  it,  sir." 

"  Then  a'  I  sail  say  is,  that  yer  freen',  the  gentle- 
man wi'  the  seals  at's  fab,  maun  be  a  tremendous 
leear  ! "  said  I,  "  for  he  tauld  me  this  was  ane  o' 
the  first  tailorin'  establishments  in  Lon'on." 

"  And  pray  what  profession  do  you  follow  after  ?  " 
enquired  the  governor. 

"  Sir,  I'm  a  tailor  oot  o'  wark." 

"  A  tailor  !  just  so !  I  see  it ! "  cried  he,  workin' 
himsel'  up  into  an  unco  pavee  o'  a  passion.  "  Con- 
found the  unknown  gentleman  and  his  compliments! 
He  has  sought  to  insult  me,  on  account  of  my 
name  ;  but  though  I'm  Mr.  Taylor,  I'm  not  a  Master 
Tailor — I'm — I'm  -I'm  the  governor  of  the  Bank 
of  England,  not  a  tailor.  Go  away  instantly,  sir, 
and  if  you  can  fall  in  with  that  impertinent 
scoundrel  who  sent  you  here,  give  him  in  charge 
of  an  officer,  and  I'll  give  you  twenty  pounds  for 
your  trouble.  Con-found  the  fellow  !  " 

"  'Od,  ye  may  be  very  sure  I'se  do  my  best  to 
seize  him  by  the  lug  an'  the  horn,"  said  I,  "  for  it 
gangs  sair  against  my  grain  to  be  made  a  lauchin' 
stock  o'  by  ony  man,  lat  him  be  gentle  or  semple." 

Beggin'  the  governor's  pardon,  I  bade  him  guid 
bye,  an'  stappit  my  wa's  doon  stairs  sairly  doon  i' 
the  faiple.  On  reachin'  the  street  I  put  my  hand 
into  my  breek  pouch  to  feel  for  the  balance  o'  the 
twa  half-croons  I  had  borrowed  frae  Captain 
Hallyard.  Imagine  my  horrification  to  fin'  nae- 
thing  therein  o'  coin  kind,  save  five  solitary  baw- 
bees— a'  that  remained  to  me  oot  o'  five  sterling 
shillin's  !  An'  wha  had  I  to  thank  for  that,  but  the 
blackgaird  wi'  the  bunch  o'  seals  ? 

My  next  move  was  to  look  aboot  in  dead  earnest 
for  a  maister.  That  forenoon  I  ca'd  on  a  score  o' 
tailors,  Jew  an  Gentile,  muckle  an'  little.  I  laid 
doon  my  case  to  them  Vi'  a'  the  eloquence  o' 

desperation,  but  I  utterly  failed  to  move  their 
bowels  o'  compassion.  Ane  an'  a'  o'  them  were 
alike  unmercifu'.  They  listened  to  my  moligrant, 
cuist  a  contemptuous  e'e  at  my  forlorn-lookin' 
apparel,  an'  tauld  me  that  my  services  werna 
required.  I  was  on  the  point  o'  despair.  I  had 
begun  to  meditate  wi'  mysel'  whether  it  michtna 
be  necessary  to  'list  to  the  sogers  or  gang  on 
buird  a  man-o'-war.  But  it's  never  darker  than  juist 
afore  day.  Providence  cam'  opportunely  to  my 
deliverance. 

I  had  wandered  wastward  as  far  as  Charing 
Cross,  whan  my  een  lichtit  on  the  sign  o'  a  French 
tailor  named  Monsieur  Drapeau,  the  extent  an' 
grandeur  o'  whase  premises  bespak'  him  to  be  a 
man  o'  some  eminence  in  his  profession.  The  Lion 
an'  the  Unicorn,  gilt  wi'  gowd,  were  ower  the  door- 
head.  Underneath  thae  quadrupeds  were  twa  gilt 
banners  wi'  inscriptions  on  them,  intimatin'  that 
M.  Drapeau,  was  tailor  an'  clothier  to  His 
Majesty. 

I  staivered  awa  in,  an'  tauld  my  story.  Monsieur 
Drapeau,  hooever,  was  thrang  measurin'  a  stoot 
elderly  gentleman  for  a  dress  coat,  an'  had  little 
time  to  put  aff  wi'  a  gangarel  like  me. 

"Vere  you  come  from,  mon  ami?"  said  he,  in 
his  strange  piebald  lingo. 

"  Frae  Scotland,  sir,"  I  replied,  makin'  due 
obeisance  to  the  little  great  man  ;  "  I  belang  to  the 
East  Neuk  o'  Fife,  sir." 

"  Ah,  ires  bien  \  "  returned  Monsieur,  noddin'  his 
head  politely.  "  Vat  is  your  name  ?  " 

"  Thomas  Bodkin,"  I  replied,  "  my  name  is 
Thomas  Bodkin,  younger,  of  Button " 

"  Not  possible  !  "  exclaimed  the  elderly  gentle- 
man, wha  was  gettin'  his  inches  ta'en,  turnin1 
sharply  roon'  on's  heel,  an'  glowerin'  me  straucht 
i'  the  face,  "  your  name  Thomas  Bodkin  ?  " 

"  Yes,  sir,"  said  I. 

"  From  the  East  Neuk  of  Fife  ?  " 

"  That's  my  calf-grun',  sir." 

"  And  Buttonhole  is  your  birth-place,  isn't  it  ? " 

"  The  same,  sir." 

"  And  your  mother's  maiden  name  ?  " 

"  Effie  Muckhawkie  !  " 

"  She's  my  niece ! "  cried  he,  rushin'  forrit  an' 
shakin'  me  fervently  by  the  han'.  "  How  did  you 
leave  your  father  and  mother  ?  " 

"  Brawlie." 

"  And  when  were  you  at  Treetaps  ?  " 

"  Twa  or  three  weeks  syne.  But  are  ye  really 
Uncle  Sandy — Sandy  Muckhawkie  I've  heard  my 
mither  speak  sae  aften  aboot  ?  " 

"  The  very  man  ! "  he  cried,  gi'ein'  me  anither 
hearty  shak'  o'  his  haun'.  "  It  is  very  odd — isn't 
it  ? — that  among  the  thousands  and  thousands  who 
hustle  and  elbow  each  other  in  this  immense  city 
you  and  I  should  have  been  thrown  into  personal 
contact — and  that  by  the  merest  accident  too  ! " 

"  It's  mair  than  odd,"  said  I,  "  it's  little  short  o'  a 
meeracle." 

"  Monsieur  Drapeau,"  said  Sandy,  addressin' 
himsel'  to  the  little  Frenchman,  wha',  durin'  this 
strange  scene,  had  been  standin'  wi'  the  measurin' 

tape  in's  hand  in  a  state  o'  bewilderment, 
"  Monsieur  Drapeau,  I'll  call  back  to-morrow  about 
that  coat,  if  you  please." 

"  Ah  ,  tres  bien  !  tres  bien  !  Monsieur,"  said  the 
polite  little  man,  noddin'  his  head  an'  layin'  aside 
his  tape  ;  "  but  your  friend, — pardonnez  moi — could 
I  not  have  the  distinguished  honour  of  placing  him 
in  mon  ateliert" 

"  Well,  I  don't  know — have  you  an  opening  for 
him  ?  "  inquired  Sandy. 

"  Ouz,  Monsieur,  I  could  find  him  vone  place," 
said  the  little  man. 

"  Thank  you,"  said  Sandy, "  thank  you,  Monsieur  ; 
we'll  call  back  to-morrow  and  have  a  talk  about 
it." 

The  upshot  o'  the  business  was  that  Uncle 
Sandy  tane  me  alang  wi'  him  to  his  ain  hoose,  in 
a  second  flat  in  a  lane  leadin'  aff  the  Strand, 
introduced  me  to  Mrs.  Muckhawkie,  wha  was  truly 
a  nice  mitherly-heartit  sort  o'  body,  heard  the 
history  o'  my  Lon'on  projeck,  an'  sympatheezed  wi' 
me  in  a'  my  monifauld  afflictions  an'  misfortunes, 
inveetit  me  to  mak'  his  hoose  my  hame  durin'  my 
sojourn  in  the  city  convoyed  me  back  neist  day 
to  the  atelier  o'  M.  Drapeau,  whaur  I  obtained  an 
engagement  at  a  wage  o'  twenty  shillin's  a  week 
to  begin  wi',  an',  in  short,  treatit  me  in  every 
respeck  as  gin  I  had  been  ane  o'  's  ain  bairns. 


s  CHAPTER   XX 

MISCELLANEOUS  INTELLIGENCE 

AFTER  arrangin'  maitters  vvi'  M.  Drapeau,  my 
first  business  was  to  retire  to  my  bit  bed-roomie. 
It  was  a  wee  bit  place,  no  aboon  aucht  feet  square, 
wi'  a  winnock  frae  which  I  had  a  charmin'  prospeck 
o'  a'  the  chimney-pats  i'  the  neeborhood.  There 
I  sat  me  doon  an'  inditit  twa  epistles — ane  to 
Buttonhole,  an'  anither  to  Burleyrackit.  Uncle 
Sandy  bein'  butler  to  a  gentleman  wha  had  been 
a  Wast  India  planter,  but  was  noo  a  Parliamenter 
— ane  o'  the  members  for  the  Rotten  Borough  o' 
Bribelington — was  kind  eneugh  to  get  his  maister 
to  frank  my  letters  for  me,  an'  sae  they  had  the 
honour  o'  travellin'  frae  Lon'on  to  the  East  Neuk 
"free,  gratis,  for  naething."  In  thae  epistles  I 
statit  that  I  intendit  to  mak'  a  pretty  lang  stay  in 
Lon'on  wi'  the  view  o'  renderin"  mysel'  a  profeecient 
cutter,  under  the  auspices  o'  M.  Drapeau — a  man 
o'  warl'-wide  reputation  in  this  kittle  brainch  o'  the 
tailorin'  business. 

I  had  been  less  than  a  week  under  M.  Drapeau's 
jurisdiction,  whan,  ae  nicht  after  lowsin'  time,  I  had 
the  luck  to  tak'  up  a  copy  o'  a  Lon'on  weekly 
paper  that  Uncle  Sandy's  maister  was  in  the  habit 

o'  gi'ein'  him  a  readin'  o'  after  he  himsel'  was  saired 
o't,  an'  therein  I  read  the  followin'  startlin'  intelli- 
gence copied  frae  some  Scotch  paper  :— 

"MYSTERIOUS  DISAPPEARANCE  OF  A  YOUNG 
GENTLEMAN. — One  day,  a  week  or  two  ago,  a  fine 
young  man,  named  Thomas  Bodkin,  eldest  son  of 
Mr.  Thomas  Bodkin,  Tailor  and  Clothier,  residing 
at  a  place  called  Buttonhole,  disappeared  under  the 
following  mysterious  circumstances  : — On  the  day 
in  question,  Mr.  Bodkin  had  been  visited  by  Mr. 
Simon  Patch — a  gentleman  belonging  to  Dundee 
— who,  on  leaving  Buttonhole  about  mid-afternoon, 
invited  Mr.  Bodkin,  junior,  to  accompany  him  a 
short  distance  on  the  road  to  St.  Andrews,  where  it 
is  understood  Mr.  Patch  had  some  money  to  receive 
from  a  teacher  of  dancing,  named  M'Kickie.  It 
has  been  ascertained  that  they  called  at  a  small 
Inn  not  far  from  Buttonhole,  where  they  had  some 
refreshment,  after  which  they  were  seen  walking 
towards  St.  Andrews  by  an  old  woman,  who  states 
that  they  appeared  to  be  slightly  the  worse  for 
liquor.  On  arriving  at  St.  Andrews,  they  went  to 
the  Anchor  Tavern  where  M'Kickie  was  lodged, 
and  there  they  had  more  drink.  Here  all  further 
trace  of  Mr.  Bodkin  was  lost  sight  of.  Patch, 
his  companion,  admits  that  they  had  drunk 
a  little  too  freely,  and  that  he  himself  does  not 
recollect  when  he  left  the  Auchor  Tavern,  nor 
whether  young  Bodkin  left  the  Inn  in  his  company 
or  not.  Mr.  Patch  has  been  strictly  examined  on 
the  subject  by  the  Procurator-Fiscal,  but  we  under- 

stand  that,  beyond  the  facts  just  stated,  nothing 
has  been  elicited  to  throw  the  feeblest  ray  of  light 
on  this  mystery.  It  is  due,  however,  to  Mr.  Patch 
— who  is  an  intelligent  and  highly  respectable 
individual — to  mention  that  not  the  slightest  sus- 
picion of  foul-play  attaches  to  him.  It  is  generally 
surmised,  on  what  seem  pretty  strong  grounds, 
that  the  man  M'Kickie  may  have  employed  means 
to  make  away  with  the  young  man  ;  and  this 
impression  is  strengthened  by  the  fact  that  M'Kickie 
has  neither  been  seen  nor  heard  of  about  St. 
Andrews  since  the  night  in  question.  The  Inn- 
keeper and  his  servant  affirm  that  as  soon  as 
M'Kickie  observed  Messrs.  Patch  and  Bodkin  enter 
the  house,  he  went  out,  promising  to  be  back  in 
half  an  hour,  that  he  did  not  return  till  it  was  near 
eleven  o'clock,  by  which  time  Bodkin  and  Patch 
had  left  the  Inn,  and  that  next  morning  his  room 
was  found  empty,  he  having  absconded  during  the 
night,  taking  all  his  effects  along  with  him,  together 
with  a  silver-mounted  snuff  mull  belonging  to  the 
landlord.  A  reward  has  been  offered  for  his  appre- 
hension, but  hitherto  he  has  managed  to  elude  the 
officers  of  the  law.  As  may  be  supposed,  the  friends 
of  the  unfortunate  young  gentleman,  who  has  thus 
mysteriously  disappeared,  are  in  a  most  distressed 
state  of  mind  about  him.  It  is  rumoured  also  that 
he  was  affianced  to  a  young  lady — 

"  The  cynosure  of  neighbouring  eyes," 

whose  beauty  and  amiability  are  highly  spoken  of 
in  the  locality,  and  whom  this  most  painful  occur- 

rence  has  well-nigh  bereft  of  reason.  On  the 
hypothesis  that  the  young  gentleman  has  been 
foully  and  barbarously  murdered — of  which  there 
seems  to  be  little  doubt — a  search  has  been  insti- 
tuted for  his  body,  but  as  yet  without  result.  The 
event  has  cast  a  deep  gloom  over  the  whole  east  of 
Fife,  where  the  Bodkin  family  are  widely  known 
and  universally  respected." 

A  bonny  story  was  this  for  ony  body  to  hae  the 
preevilege  o'  readin'  anent  his  ain  murder  !  That 
my  personal  freen's — Tibbie  in  particular — wad  be 
muckle  ta'en  up  aboot  my  mysterious  disappear- 
ance, was  nae  mair  than  what  was  nateral  or  than 
I  fully  expeckit ;  but  that  the  Procu'tor-Fiscal,  the 
officers  o'  justice,  the  East  Neuk  fouk,  an' especially 
the  Lon'oners,  sid  hae  been  precognoscin'  witnesses, 
huntin'  at  the  heels  o'  malefactors,  speakin', 
wreatin',  printin',  readin',  an'  lamentin'  aboot  a  puir 
insigneeficant  mortal  like  me,  was  something  that 
it  had  never  entered  into  my  head  even  to  dream 
o'  in  my  sleep,  muckle  less  to  speakilate  on  in  my 
wauken  moments. 

Wae  was  I  to  think  that,  by  my  witless  conduck, 
I  had  brocht  sic  a  load  o'  trouble,  an'  sorrow,  an' 
sighin',  an'  cryin'  upon  my  pawrents,  an'  aboove 
an'  beyond  a'  upon  Tibbie  Monypenny !  Nicht 
an'  day  she  was  never  oot  o'  my  thochts  for  mony 
minutes  on  end.  I  pouched  the  newspaper  on  the 
sly,  an'  afore  Uncle  Sandy  cud  lay  his  hands  on't 
again,  the  paragraph  anent  my  mysterious  disap- 
pearance had  disappeared  in  a  mainner  equally 
mysterious. 

Mair  than  a  week  had  passed  awa',  slowly  an' 
sadly,  sin'  I  had  written  my  second  despatches  to 
Buttonhole  an'  Burleyrackit,  announcin'  that  Pro- 
vidence, in  the  persons  o'  Uncle  Sandy  an'  M. 
Drapeau  had  come  to  my  relief,  an'  still  there  was 
nae  reply.  I  was  beginnin'  to  be  unco  thochtifeed 
as  to  what  cud  be  the  cause  o'  the  delay,  whan  ae 
mornin'  after  breakfast,  as  I  was  sittin'  deeper  i' 
the  broon  studies  than  ordinar',  in  comes  the 
postman  an'  speers  if  there  was  a  man  "as  was 
named  Mister  Thomas  Bodking  a-lodging  hin  this 
'ere  'ouse."  Of  coorse,  I  very  sune  enlichtent  him 
on  that  point,  an'  sae,  withoot  mair  ado,  doon  he 
doused  a  couple  o'  letters  in  my  loof,  ane  o'  them 
addressed  in  my  faither's,  an'  the  ither  in  Tibbie's 
handwreatin'. 

As  I  had  but  five  minutes  to  spare,  I  flang 
mysel'  into  my  wee  bit  bed-roomie2— snibbit  the 
door,  rave  open  Tibbie's  letter  first,  for  at  that 
moment  my  thochts  were  mair  at  Burleyrackit 
than  at  Buttonhole.  Needless  to  say  Tibbie's 
epistle  was  rinnin'  ower  wi'  sympathy  an'  affection. 
She  was  overjoyed  to  think  that  I  was  still  i'  the 
Ian'  o'  the  livin',  an'  no  a  corp  at  the  bottom  o'  the 
sea.  She  had  grutten  hersel'  blin'  an"  hairse 
aboot  me.  Amang  ither  tender  sentiments  suit- 
able to  the  occasion,  she  wrote  what  garred  my 
ain  heart  grow  grit.  "  Oh,  dear  Tarn,"  she  said,  "  if 
you  only  kent  how  sincerely  an'  truly  I  love  you ! 
But  you  cannot  know  that  unless  I  were  to  tell 
you,  and  I  could  not  tell  you  unless  I  had  you  by 
yourself  alone  at  the  back  yett,  as  we  were  wont 

to  meet  when  I  was  happier  than  I  am  now,  and 
you  too,  I'm  thinking.  Dear  Tarn,  you  must  not 
be  angry  with  me  when  I  tell  you  that  you  did 
what  was  very  far  wrong  and  sinful,  when  you 
went  to  St.  Andrews  and  got  yourself  made  mortal 
drunk,  which  they  say  Mr.  Patch  and  you  was, 
and  you  must  promise  that  you  will  never  do  no 
such  thing  no  more,  and  I  will  be  happy.  And 
another  thing,  you  must  take  care  of  yourself  in 
London,  for  the  coachman  was  telling  Peggy  and 
me  that  the  London  women  are  very  pretty,  but 
very,  very  wicked,  and  make  bad  wives  for  poor 
men,  because  they  are  very  extravagant  with  their 
clothes  and  their  diets.  I  was  very  sorry  for  your 
poor  father  and  mother.  I  have  been  over  three 
times  seeing  them,  since  you  were  lost.  Your 
mother  was  near  by  herself  about  you,  and  was 
not  able  to  be  out  of  her  bed  for  better  than  a 
week.  Andra  Sooter  has  also  been  greatly  taken 
up  about  you,  and  has  been  over  near  every  night, 
which  it  is  very  kind  of  him.  I  am  sorry  to  hear 
that  you  are  going  to  stay  in  London  for  some 
time,  but  I  hope  it  will  not  be  for  long.  I  am 
wearying  awful  for  a  sight  of  you.  I  need  not 
care  whether  I  go  to  the  kirk  or  not,  for  I  never 
hear  a  word  that  the  minister  says  for  thinking 
about  you.  I  am  leaving  my  place  at  the  Term 
and  going  home  to  help  my  mother,  who  is  not 
very  stout,  and  needs  me  to  help  her  with  the  kye. 
Dear  Tarn,  fare-ye-weel,  I  send  you  ten  thousand 
kisses.  Write  soon  again.  Your  faithful  lover 
till  death!" 

I  hadna  time  at  that  moment  to  read  through 
my  faither's  epistle,  but  frae  a  cursory  glance  at 
the  concludin'  paragraph,  I  cud  see  that  my  con- 
duck,  firstly,  in  accompanyin'  Mr.  Patch  to  St. 
Andrews,  secondly,  in  gettin'  mysel'  filled  fou',  an' 
thirdly,  in  fleein'  like  a  vagabon'  to  Lon'on,  didna 
meet  wi'  his  approoval.  At  denner  time  I  had 
laiser  to  peruse  the  entire  contents,  an',  my  certie, 
gin  he  didna  dicht  me  up,  clean  steek,  for  my 
undutifu'  behaviour,  he  never  did  anither  thing 
ahent  it !  His  reproaches  and  admoneetions  were 
truly  hard  to  thole,  but  they  were  meant  for  my 
guid,  an  I  houp  I  ha'ena  been  unmindfu'  o'  them. 
Nevertheless,  noo  that  I  was  in  Lon'on,  at  onyrate, 
he  highly  approved  o'  my  resolution  to  tarry  there 
for  a  time,  sae  that  I  micht  perfect  my  professional 
eddication,  an"  though  he  could  ill  affoord  to  forgo 
my  services,  yet  he  was  in  houps  o'  gettin'  ane  o' 
Sandy  Reekie's  loons  for  an  apprentice,  an',  takin' 
everything  into  consideration,  he  thocht  he  wad 
be  able  to  warsle  through  withoot  me. 

Havin'  tranquilleezed  the  minds  o'  my  East 
Neuk  freen's,  an  secured  for  mysel'  a  sitiwation, 
whaurin  I  could  earn  a  decent  livin'  an'  obtain  the 
very  best  insicht  into  the  deeper  mysteries  o'  my 
profession,  the  only  circumstance  that  remained 
to  mar  the  habeetual  serenity  o'  my  mind  was  the 
absence  o'  Tibbie  Monypenny.  Duly  as  the  Mun- 
nonday  mornin's  cam'  roon'  I  despatched  a  letter 
to  Tibbie  an'  Tibbie  despatched  ane  to  me. 

"  Absence  mak's  the  heart  grow  fonder,"  an'  my 
sojourn  in  Lon'on  addit  very  materially  to  my 

former  estimate  o'  Tibbie's  charms,  as  weel  as  to 
the  fervour  o'  my  affection  for  her.  I  had  muckle 
ado  at  times  to  keep  the  peace  atweesh  inclination 
an'  duty.  The  tane  threatened  to  carry  me  awa 
capteeve  to  Buttonhole  that  I  micht  renew  my  inter- 
views wi'  her.  The  tither  admonished  me  to  be 
doin'  whaur  I  was,  for  a  year  or  twa,  that  I  micht 
enhance  my  professional  reputation. 

Durin'  the  first  few  months  o'  my  sojourn  in 
Lon'on  every  laiser  moment  I  had  to  spare  was 
spent  in  ramblin'  through  the  city.  In  this  wey 
I  acquired  an  insicht  into  subjecks  that  my  faither, 
an'  mither,  an'  Tibbie,  were  as  ignorant  o'  as  the 
pagans  o'  Patagonia. 

Amid  a'  my  wanderin's  I  never  forgot  the 
sleekit  scoondrel  wha  sent  me  the  gowk's  errand 
to  the  Bank  o'  England,  an'  syne  mairched  aff 
wi'  my  four  an'  saxpence.  I  had  gotten  a  glisk 
o'  the  rogue  aince  in  Hyde  Park,  an'  aince  in 
Fleet  Street,  but  he  aye  managed  to  mak'  aff 
afore  I  cud  lay  haun's  on  'im.  The  third  time  is 
said  to  try  a',  hooever,  an'  sae  it  did  in  this  case. 
I  had  been  doon  at  Greenwich  by  steamer  on  a 
holiday  trip.  Whan  I  gaed  on  buird  on  the  return 
voyage,  wha  did  I  see  pacin'  back  an'  fore  amang 
the  passengers  but  my  four-an'-saxpenny  freen'  ? 
Luckily  amang  the  passengers  there  was  an  officer 
o'  justice,  wha  lookit  as  gin  he  had  baith  the  wull 
an'  the  abeelity  to  mak'  himsel'  serviceable.  I  lost 
nae  time  in  apprizin'  him  o1  the  character  an' 
quality  o'  the  gentleman  i'  the  fashionable  suit,  an' 
wi'  the  prodeegious  bunch  o'  gowd  seals  danglin' 

frae  his  fab,  an'  sae  whan  we  reached  the  Pier 
below  Lon'on  Brig,  Mr.  Skrudge,  for  that  was  the 
Dogberry's  name — politely  stappit  inbye  till  'im, 
tappit  him  gently  on  the  shoother,  an'  tauld  him 
that  the  Lord  Mayor  was  wantin'  to  see  'im  at 
the  Mansion  Hoose  on  certain  urgent  private 
business.  The  rogue,  jealousin'  what  was  brewin', 
made  a  bolt  to  get  awa ;  but,  aha  !  Mr.  Skrudge 
was  ower  souple  for  him,  an'  sae  he  grippit  his 
airm  like  a  vice,  an'  had  the  handcuffs  on's  shakle- 
banes  in  naetime. 

"  Ve're  hold  acquaintances,  I  b'lieve,  Mister  Pil- 
kim,"  Skrudge  remarkit  as  they  were  stappin' 
ashore.  "  Haint  ve  not,  now  ?  Seen  heach  hother 
before— eh  ?  " 

Mr.  Pilkhim  swore  maist  blasphemously,  affirmed 
that  his  name  wasna  Pilkhim  ava,  but  Smith,  an' 
threapit  doon  oor  very  throats  that  he  had  never 
seen  Skrudge  afore  in  his  life — never ! 

The  upshot  o'  the  business  was  that  neist  mornin' 
Mr.  Pilkhim,  alias  Smith,  was  brocht  up  afore  the 
Lord  Mayor  at  the  Mansion  Hoose,  whan,  on  the 
joint  testimony  o*  me,  an'  the  Governor  o'  the 
Bank  o'  Englan',  an*  Skrudge,  the  rascal  was  fun' 
guilty  o'  the  twafold  crime  o'  highway  robbery  an' 
conspiracy,  in  sae  far  as  he  had  not  only  pilkit  my 
pouch  o'  four  an'  saxpence,  but  had  likewise  sent 
me  on  a  gowk's  errand,  wi"  the  view  o'  molestin' 
an'  insultin'  ane  o'  His  Majesty's  maist  respectit 
lieges  in  his  ain  hoose.  His  doom  was  four  calender 
months  on  the  treadmill. 

Wh.in  the  coort  was  skailin',  the  Governor  cam' 

bustlin'  up  to  me,  grippit  me  by  the  ban',  which 
he  sheuk  heartily,  thankit  me  warmly  for  what  I 
had  dune  to  promote  the  ends  o'  justice,  an'  con- 
cludit  by  slippin'  a  twenty-pound  Bank  o'  Englan' 
note  into  my  loof. 

"  But,  beggin'  yer  honour's  pardon  ! "  said  I, 
*'  this  siller  disna  belang  to  me — what  am  I  to  do 
wi't?" 

"  Keep  it,"  said  he,  "  and  double  it  as  soon  as 
you  can.  That  is  the  way  to  make  a  fortune,  sir, 
— I  had  no  more  when  I  began  life.  I  promised 
you  twenty  pounds'  reward  if  you  could  bring  that 
fellow  to  justice,  and  you've  done  it  The  money 
is  yours,  sir — fairly  and  honourably  earned  I  assure 
you." 

Hame  I  gaed  as  heich  as  the  hills,  an'  that  very 
nicht  I  sat  doon  an'  wrote  a  glowin'  accoont  o'  the 
haill  transaction,  for  the  edifeecation  o'  my  East 
Neuk  freen's. 


CHAPTER    XXI 

A   FALSE  ALARM 

WEEKS  an'  months  sped  awa  in  rapid  suc- 
cession. A  sense  o'  laneliness  crap  ower 
my  heart  at  times,  for  whan  the  mind  an'  body 
are  in  different  places,  ye  canna  resist  a  feelin'  o* 
desolation  even  in  the  midst  o'  a  crood.  Ilka  day 
or  twa  there  cam'  a  bit  letter  either  frae  my  faither,. 
or  frae  Andra  Sooter,  or,  best  o'  a',  frae  Tibbie 
Monypenny.  Thae  blessed  messsengers  greatly 
cheered  an'  encooraged  me  to  persevere  in  the  wcy 
o'  weel-doin'.  But  for  sic  cheerin'  missives  what 
wad  life  be  to  mony  ane,  but  a  boundless  desert 
whaurin  there  is  neither  a  milestane  to  measure  the 
lanesome  road,  nor  a  refrcshin'  spring  whaurwith  to 
cool  the  parched  tongue. 

Meanwhile  I  applied  every  faculty  o'  mind  an* 
body  to  the  details  o'  business,  wi'  the  result  that 
M.  Drapeau  not  only  increased  my  wages  suner 
than  I  had  expeckit,  but  hintit  that  if  I  continued 
to  behave  mysel'  as  I  had  dune,  he  wad  by-an-bye 
promote  me  to  a  foremanship  I  grew  belyve  to  be 
sae  dexterous  in  the  manoeuvrement  o'  the  measur- 
in'  tape,  that  my  services  cam'  to  be  indispensable 
in  that  depairtment.  Whan  M.  Drapeau  was  sum- 

monsed  to  Buckingham  Palace,  or  to  Windsor 
Castle,  as  he  aften  was,  to  tak'  the  dimensions  o' 
Royalty,  I  generally  gaed  wi'  him  as  his  private 
secretar',  to  set  doon  the  heads  an'  parteek'lars  i' 
the  measure-beuk.  But  circumstances  tane  place, 
by-an'-bye,  renderin'  it  necessary  for  me  to  bid  adieu 
to  M.  Drapeau,  an'  return  to  the  hoose  o'  my  faithers 
i'  the  East  Neuk  o'  Fife. 

I  had  been  in  Lon'on  nearly  a  year  an'  a  quarter. 
Durin'  that  time  I  had  written  reeg'larly  to  Tibbie 
an'  she  as  reeg'larly  to  me.  For  aboot  a  twalmonth 
o'  this  time  she  had  been  livin'  at  hame  wi'  her 
faither's  fouk  at  Breeriebuss.  Amang  the  ither 
interestin'  topics  discussed  in  her  epistles,  she  aften 
enlairged  on  the  subjeck  o'  my  hame-gaun,  declarin' 
that  she  cudna  live  lang  withoot  me, — that  she 
was  lanely,  wretched,  doon  i'  the  faiple  an'  sae 
furth — an'  that  her  health  wad  inevitably  suffer  by 
my  continued  absence.  She  had  said  a'  that  sae 
aften,  hooever,  an'  still  lived  on  notwithstanding 
that  I  began  erelang  to  pey  unco  little  heed  to 
threats  o'  that  kind.  Of  course,  in  framin'  my 
replies  I  professed  to  be  greatly  concerned  for  her 
weelfare,  an'  at  the  same  time  cheered  her  up,  as 
best  I  cud,  by  layin'  doon  a  plain  statement  o'  the 
advantages  an'  blessin's  that  wad  flow  to  us  in 
after-life  frae  the  exerceese  o'  a  little  patience  an' 
self-denial  i'  the  ootset  o'  oor  career.  In  this 
view  o'  the  case  she  never  but  expressed  her  entire 
acquiescence,  but  still  an'  on,  she  was  wearyin'  sair, 
sair,  to  see  me.  There  were  twa  o's  wearyin', 
hooever,  though  I  made  less  wark  aboot  it  than 

she  did.  My  notion  was  to  stay  wi'  M.  Drapeau 
for  the  space  o'  twa  twalmonths  at  the  very  least, 
afore  enterin'  into  the  bonds  o'  matrimony,  an* 
settin'  up  in  business  on  my  ain  coat  tail. 

Aftner  than  aince  Tibbie  had  mentioned  anither 
circumstance  that  bred  nae  little  trouble  in  my 
breist.  The  coachman  chield  at  Burleyrackit  had 
never  gien'  up  manoeuvrin'  wi'  the  view  o'  sup- 
plantin'  me  on  the  throne  o'  her  affections.  He 
had  made  sundry  errands  to  Breeriebuss  to  see 
her,  after  she  had  left  Burleyrackit.  She  gi'ed  him 
unco  little  cuttin's,  but  that  didna  hinder  him  frae 
comin'  back  again.  Aince  he  had  fa'en  in  wi'  'r  at 
St  Andrews  market  He  filled  her  pouches  wi* 
fairin',  though  she  tauld  him  plainly  that  she 
wantit  to  hae  naething  to  do  either  wi'  him  or  his 
sweeties.  Reason  or  nane,  hooever,  he  wad  hae 
been  hame  wi'  her  that  nicht,  gin  she  hadna  ta'en 
refuge  wi'  Mrs.  Paitrick,  Peggy's  mither,  wha  keepit 
a  mangle  at  the  Wast  Port.  Sae  positeeve  was 
he  that  she  was  obleeged  to  threaten  him  wi'  the 
beagles  o'  the  law  gin  he  didna  gang  aboot's 
business  in  a  peaceable  wey.  By  guid  luck  Andra 
Sooter  was  i'  the  market  that  day,  an'  as  he 
seldom  gaed  to  St.  Andrews  withoot  peyin'  his 
respecks  to  his  future  mither-in-law,  he  happened 
to  stap  in  juist  as  the  coachman  was  standin' 
atweesh  the  door-cheeks,  layin'  aff  some  o'  his 
impiddence.  But  the  sicht  o'  Andra  wi  his  cairt 
whup  tied  roon'  his  shoothers  like  a  sash,  garred 
my  lad  sing  silent  in  a  jiffey,  an'  mairch  aff  as  gin 
his  nose  had  been  bluidin'.  Andra  was  determined 

that  she  sidna  receive  ony  farrer  molestation  that 
nicht,  an'  sae  he  convoyed  her  hame  to  Breeriebuss, 
an'  saw  her  ovver  the  threshold  o'  her  faither's  door, 
afore  pairtin  wi'r. 

I'm  aware  that  there  are  women  wha,  for  the 
depth  an'  constancy  o'  their  affection,  are  as  far 
superior  to  men  as  the  heavens  are  heich  aboove 
the  earth.  Yet  there  hae  been  instances  enoo  o'  an 
entirely  opposeete  character,  to  warnice  us  against 
placin'  ower  muckle  confidence  in  the  stabeelity 
o'  female  flesh. 

Juist  at  the  time  whan  I  was  switherin'  an' 
dritherin'  ower  considerations  >  o'  this  sort,  there 
occurred  an  ill-faured  dackle  in  the  weekly  bul- 
leteens  frae  Breeriebuss.  First  ae  week  passed 
an'  syne  anither,  withoot  bringin'  an  explanation 
o'  Tibbie's  unaccoontable  silence.  Every  ither  day 
or  sae  I  sent  aff  a  lang  screed  till'r,  implorin'  her  to 
render  a  reason  hoo  she  had  gi'en  up  wreatin' — 
pledgin'  my  word  o'  honour  to  be  hame  an'  mairry 
her  i'  the  spring — an"  gi'ein'  utterance  to  a  vast 
deal  o'  nonsense  an'  extravagance,  I  dinna  doot. 
But  feint  a  scribe  o'  a  pen  did  I  receive  frae  her  in 
reply.  In  this  distressin'  sate  o'  maitters,  I  had 
anither  veesitation  o'  the  poetics.  I  gi'ed  vent  to 
my  woundit  feelin's  in  the  followin'  lugoobrious 
ditty  :— 

WHAT  CAN   THE   MAITTER  BE? 

As  blithe  as  the  mavis  that  sings  frae  the  tree, 
As  licht  as  the  lammie  that  links  ower  the  lea, 
As  bauld  as  the  eagle  that  dairts  through  the  sky, 
Sae  gladsome,  licht-fittit,  an  fearless  was  I. 


216  T AM  MAS  BODKIN 

But  noo  I  am  douce,  dowie,  dweeble,  an'  skair, 
I'm  the  sport  o'  the  mullygrumps,  sorrow,  an*  care  ; 
Like  a  Death's  Head  my  head  is,  wi'  queer,  ghaistly  grin — 
It  is  grey  i'  th'  ootside,  an'  achin'  within  ! 

My  cheeks,  aince  sae  ruddy,  roond,  chubby,  an'  dimpled, 
Alas  !  they  are  sunken,  wan-coloured  an'  crimpled, 
My  legs  that  were  aince  fat  an'  plump  as  my  cheeks, 
Alas !  they're  like  pirn-sticks  buskit  in  breeks  ! 

I  hechle,  an'  clocher,  an'  toyt  but  an'  ben, 
Like  a  puir  feckless  grandsire  o'  three  score  an'  ten, 
My  voice  aince  sae  musical,  lichtsome,  an'  cheerie, 
Has  sunk  to  a  grunt  that  is  perfectly  eerie ! 

I  am  daesed, — I  am  doitit — my  appetite's  gane — 
Something  lies  at  my  breist  cauld  an'  hard  as  a  stane, 
Sleep  has  fled  frae  my  een — frae  my  stammack  digestion — 
Oh  what  can  the  maitter  be  ?    That  is  the  question  ! 

Oh  what  can  the  maitter  be  ?    What  wad  ye  think  ! 
I'm  neither  consumptive  nor  dottled  wi'  drink, 
But  Tibbie,  the  kittie  !  has  played  me  a  pliskie, 
Mair  deidly  by  far  than  consumption  or  whiskey ! 

I'm  jiltid,  I'm  lichtlied,  forhoo'd  an'  forsaken, 

My  fond  houps  lie  withered,  my  puir  heart  is  breakin', 

If  she  dinna  relent  an'  forget  an'  forgi'e, 

As  sure  as  I  live,  in  a  fortnicht  I'll  dee  ! 

This  effusion  I  copied  oot  in  a  fine,  bauld  roon' 
haun' — exceedin'ly  unlike  the  calligraphy  o'  a 
man  wha  was  sae  infirm  baith  in  min'  an'  body, 
as  to  hae  only  a  fortnicht  to  live — an'  sent  it  aff 
to  Breeriebuss,  alang  wi'  a  prose  discription  o'  my 
feelin's  an'  sentiments  equally  extravagant,  naething 
doubtin'  that  the  force  o'  the  prose  an"  verse 
combined  wad  work  the  charm  intendit.  But  alas  ! 
the  oracle  still  remained  as  dumb  as  ever. 

Four  weeks  had  passed  awa  withoot  bringin'  me 
the  accustomed  love-letter  frae  Breeriebus.  At 
last,  ae  nicht  as  I  was  sittin'  in  my  roomie,  wi'  my 
haun'  on  my  haffet,  my  een  fixed  on  vaucancy,  an' 
my  thochts  far  awa  in  the  East  Neuk,  I  hears  the 
postman  come  up  the  stair,  chap  at  the  door,  an' 
haun'  in  something  for  "  Mr.  Thomas  Bodking." 
My  heart  lap  to  my  mooth !  Surely  here  wad  be 
the  end  o'  my  miseries  noo  !  I  banged  to  my  feet, 
opened  the  door,  ran  oot  to  the  lobby,  an'  received 
— a  newspaper !  Nae  letter — naething  to  assure 
me  that  Tibbie's  hairt  still  beat  in  unison  wi'  mine. 
I  was  plunged  into  the  depths  o'  despair  !  I  flang 
mysel'  doon  on  a  chair,  tore  open  the  paper,  an' — 
oh,  horror  o'  horrors ! — the  very  first  thing  my  een 
lichtit  on  was  the  followin'  announcement, — 

"  Married  at  Breeriebuss,  Fifeshire,  on  the — th 
instant,  Mr.  John  Jehu,  coachman  to  Nicholas 
Bowman,  Esq.,  of  Burleyrackit,  to  Isabella,  eldest 
daughter  of  Mr.  William  Monypenny,  farmer, 
Breeriebuss." 

It  was  a  mercy  I  didna  rin  aff  on  the  spur  o'  the 
moment  an'  fling  mysel'  ower  Lon'on  Brig. 

The  thochts  that  visited  my  sleepless  pillow  that 
nicht  I  sanna  attempt  to  describe. 

I  cudna  doot  I  had  tint  Tibbie  for  ever  an' 
aye.  But  I  was  determined  to  see  to  the  bottom 
o'  the  business.  Face  to  face  I  wad  meet  her  an' 
gar  her  gi'e  some  accoont  o'  hersel'.  I  had  made 
her  a  present  o'  a  magneeficent  fur  tippet,  an'  I 
had  likewise  coft  her  a  pair  o'  gowden  ear-rings. 
Thae  purchases,  alang  wi'  sundry  ither  nick-nacks, 

the  haill  soom  amountin'  to  sax  guineas — I  had 
sent  aff  till'er  by  the  St.  Andrews  Packet,  an'  for 
which  I  held  her  receipt.  Noo,  though  I  didna 
value  the  articles  a  flee,  yet,  was  I  to  lat  her  dance 
aboot  wi'  John  Jehu,  buskit  up  an'  beautifeed  wi' 
my  braverie  ?  No  very  likely  ! 

By  neist  mornin's  dawn  I  liftit  my  fevered  head 
frae  the  pillow,  colleckit  a'  my  effecks,  an'  stowed 
them  carefully  past  in  my  kist  I  sewed  up  my  siller 
— amountin'  to  thirty-five  guineas — inside  the  band 
o'  my  cream-coloured  cassimer  breeks,  in  which 
I  had  decidit  to  array  mysel'  on  my  traivels.  After 
wreatin'  twa  or  three  lines  to  M.  Drapeau  apprisin' 
him  o'  my  sudden  depairtur'  to  Scotland,  an'  biddin' 
fareweel  to  Uncle  Sandy's  fouk  by  word  o'  mooth, 
I  set  aff  an'  tane  an  ootside  seat  on  the  Lon'on  an' 
Edinbro'  Coach,  for  in  thae  days  there  was  nae  sic 
thing  as  a  railway. 

The  mornin'  was  cauld,  clear,  an'  frosty,  an'  the 
season  approachin'  the  hin'er-en'  o'  December, 
whan  I  faun'  mysel'  perched  on  the  tap  o'  the 
coach  in  the  society  o'  three  stalwart,  red-nosed, 
farmer-lookin'  chields  frae  the  Lincolnshire  Fens. 
They  had  been  up  to  Lon'on  on  matrimonial 
business,  an'  were  evidently  bent  on  keepin'  up  the 
festeevity  as  lang  as  possible,  judgin'  frae  the 
frequency  o'  their  applications  to  the  gin  bottle 
that  ane  o'  them  carried  in's  oxter  pouch.  The 
only  ither  ootsider,  forbye  mysel'  an'  the  driver, 
was  a  thin,  black-aviced  elderly  woman,  spairely 
clad  in  mournin'  weeds,  an'  bearin'  on  her  pale 
sickly  coontenance  the  veesible  imprint  o'  recent 


A  FALSE  ALARM  219 

sorrow  an'  sufferin'.  Whan  we  were  crossin'  the 
knap  o'  the  last  knowe,  whence  a  view  o'  the  city 
cud  be  had,  I  noticed  that  she  turned  her  head  an' 
gazed  back  wart  wi'  pathetic  earnestness — as  gin 
she  had  been  takin'  a  last  fond  look  o'  some  person, 
or  scene  or  objeck  beloved — an"  whan  she  resumed 
her  former  attitude,  I  saw  she  was  a'  shakin'  wi' 
emotion,  an'  that  tears  were  silently  coorsin'  doon 
her  withered  cheeks. 

We  reached  Edinbro'  on  the  day  an'  at  the  oor 
appointit  withoot  accident.  It  was  wearin'  late, 
an'  there  bein'  nae  means  o'  crossin'  to  Fife  that 
nicht,  I  was  forced  to  pit  aff  the  further  prosecution 
o'  my  journey  till  neist  mornin'.  Durin'  the  nicht, 
there  cam'  awa  the  awfu'est  storm  o'  snaw  an'  win' 
that  ever  blew  oot  o'  the  skies.  A'  neist  day  it 
continued  withoot  devald,  insomuch  that  there  was 
nae  possibeelity  o'  crossin'  the  Firth  till  the  mornin' 
o'  the  second  day,  whan  the  storm  had  slackit  a 
wee.  Of  coorse,  the  earliest  opportunity  was  mine, 
an'  sae  I  crossed  to  Pettycur  by  the  first  boat,  sae 
as  to  try  an'  reach  Breeriebuss  that  same  nicht. 

It  was  a  lang  an'  dreich  road  in  the  best  o' 
weather,  but  wi'  the  wredes  o'  snaw  tooerin'  sax 
feet  aboon  the  hedge-raws  an'  dyke-heads,  an'  the 
drift  fleein'  on  the  wings  o'  the  snell  Boreal  blasts, 
like  stoure  frae  a  pair  o'  corn-fanners — it  was  the 
wark  o'  a  madman  to  attempt  it  on  fit !  To 
Breeriebuss,  hooever,  I  had  made  up  my  mind  to 
gang  that  nicht,  whatever  the  consequences  micht 
be.  Therefore,  pluckin'  up  a  spunk  superior  to  a' 
earthly  obstacles,  awa  I  gaed  on  my  perilous 

journey.  Owin'  to  the  deepness  o'  the  sna\v,  the 
only  lan'marks  I  cud  coont  on  wi'  certainty  were 
the  hill-taps  an'  toonies  that  lay  in  my  way. 
Hedges  an'  plantins  were  buried  oot  o'  sicht. 
Occasionally  whan  I  chanced  to  stray  frae  the 
direck  road,  I  faun*  mysel'  actually  walk  in'  ower 
the  roofs  o'  cottar  hoosies,  as  was  made  manifest 
by  the  volumes  o'  reek  that  cam'  oozin'  oot  frae 
amang  the  snaw-wredes  aneth  my  feet. 

It  was  within  an  oor  o'  sunset.  Darkness  was 
beginnin'  to  creep  on  apace,  whan,  hungry,  weary, 
an'  fit-sair — wrackit  in  body  an'  cuisten  doon  in 
speerit — I  drew  near  to  the  locality  whaur,  as  far 
as  I  cud  judge,  Breeriebuss  behooved  to  be  sitiwate. 
But  far  an'  wide  as  the  e'e  cud  penetrate  naething 
was  veesible  but  a  boondless  waste  o'  driven  snaw ! 

Selectin'  ane  o'  the  heichest  wredes  nearby, 
whaurfrae  I  micht  mak'  a  survey  o'  the  surroondin' 
territory,  I  muntit  to  the  tapmost  pinnacle  o't,  an' 
was  gratifeed  to  see  a  stream  o'  peat-reek  risin' 
frae  the  crater  o'  a  wide,  auld-fashioned  clay  lum, 
that  micht  or  micht  not  apperteen  unto  the  humble 
fairmhoose  o'  Breeriebuss. 

Approachin'  cautiously  I  glowered  doon  the 
vent.  There  I  beheld  a  cruzie  hingin'  i'  the  cruik, 
blink,  blinkin'  awa.  A  tortoiseshell  cat  was  sittin' 
at  the  cheek  o'  the  fire,  dozin'  half  asleep,  an'  wi' 
her  tail  neatly  arranged  in  a  semi-circle  roon'  her 
curpin'.  A  pair  o'  human  legs,  covered  wi'  knee 
breeks,  blue-ribbit  stockin's,  an'  corduroy  cutikins, 
projeckit  forward  in  close  proxccmity  to  the  ribs, 
but  the  body  that  the  said  legs  belangcd  till  was 

unfortunately  ootside  the  range  o'  my  field  o' 
veesion. 

I  tane  up  a  gowpen-fu'  o'  snaw,  shapit  it  into  the 
simeelitude  o'  a  cannon-ball,  an'  drappit  it  gently 
doon  the  lum,  exactly  perpendeek'lar  to  the  spot 
whaur  winkin'  baudrons  was  sittin'.  It  alichtit 
preceesely  on  her  back.  A  frichtsome  yell,  an'  a 
wild  spring  into  the  midst  o'  the  fluir-head  instan- 
tawneously  follow't.  The  blue  stockin's  an'  cor- 
duroy cutikins  quickly  disappeared,  an'  the  venerable 
coontenance  o'  Mr.  William  Monypenny,  fairmer 
o'  Breeriebuss,  was  thrust  forrit  wi'  the  view  o' 
investigatin'  into  the  origin  o'  the  snaw  ba'.  That 
it  didna  fa'  frae  the  cluds  was  self-evident,  seein' 
that  it  bore  the  unmistakable  impress  o'  human 
fingers. 

"  Guid  forgi'e  me  ! "  was  his  exclamation  whan 
he  beheld,  atween  him  an'  the  sky,  a  "human 
face  divine "  glowerin'  doon  the  lum.  "  Whaur 
come  ye  frae  ?  what  d'ye  want  ?  an'  wha  are  ye  ?  " 

"  I  come  frae  the  city  o'  Lon'on,"  said  I,  answerin' 
his  questions  in  their  order,  "  I  want  to  ken  hoo 
Tibbie  cud  hae  the  conscience  to  marry  Jock  Jehu, 
an'  my  name  is  Tarn  Bodkin  ! " 

I  wasna  in  a  frame  o'  mind  to  waste  mony  words 
on  'im,  an'  every  ither  means  o'  entrance  bein* 
obstruckit  by  the  snaw  wrede,  I  juist  buttoned  my 
coat,  hauled  my  bannet  ower  my  lugs,  an'  crap  doon 
the  lum  like  a  sweep.  I  sprang  into  the  fluir-head, 
an'  Tibbie,  wha  was  busy  puttin'  oot  a  bakin*  o' 
bear-meal  scones,  gat  oot  wi'  a  lood  skreich,  an' 
sank  back  into  my  airms  in  a  swoon. 

The  guidman  flew  into  an  awfu'  pucker.  Thinkin' 
that  she  wad  never  come  till  hersel'  again,  he  ran 
an'  flang  a  tanker  fu'  o'  cauld  water  intil  her  face. 
Mrs.  Monypenny  an'  the  juveniles,  wha  had  been 
ben  the  hoose  cairdin'  woo',  hearin'  the  hubbub, 
cam'  rinnin'  but  the  hoose  ilk  ane  like  to  ding 

t> 

anither  ower  in  their  headlang  haste  to  ken  what 
was  wrang.  Tibbie  sune  revived,  hooever,  an'  I 
was  beside  mysel'  wi'  joy  to  fin'  that  the  first  use 
she  made  o'  her  returnin'  strength  was  to  fling  her 
airms  roon'  my  neck,  an'  gi'e  me  the  kindly,  couthic 
embrace  o'  auld  langsyne. 

"  Na,  na,  Tibbie  ! "  said  I,  pushin'  her  ootower  a 
bittie,  "  this  winna  do  noo,  lass  !  ye're  anither  man's 
wife — ye  maun  hain  a'  thae  favours  o'  yours  for 
Mr.  John  Jehu!" 

"  The  man's  mad ! "  cried  Mrs.  Monypenny, 
standin'  up  in  defence  o'  her  dochter,  "  Tibbie  is 
neither  anither  man's  wife  nor  has  she  ony  inten- 
tion o'  becomin'  sae,  as  far  as  I  think.  But  wha 
put  that  nonsense  i'  yer  head  ava  ?  " 

"  Read  that,"  I  replied,  producin'  the  newspaper 
announcement  o'  the  marriage,  "an*  maybe  that 
'ill  clear  yer  een  !  " 

"  A  curn  doonricht  lees  ! "  exclaimed  Mrs.  Mony- 
penny. 

"  Doonricht  lees  !  "  repeatit  Mr.  Monypenny. 

"  Doonricht  lees  ! "  was  the  exclamation  a'  roon'. 

"  This  is  a  droll  business  ! "  said  I,  "  but  hoo  hae 
yc  never  written  me  for  a  month  an'  mair  ?  Tell 
me  that,  Tibbie  ! " 

"  Oh,  Tarn,  my  dear !  "  said  Tibbie,  sabbin'  an' 

dichtin'  the  saat  tears  frae  her  een  wi'  the  corner 
o'  her  apron,  "  I've  written  ye  reeg'larly  ilka  week — 
ay,  ilka  day  o'  late — but  hoo  didna  ye  answer  my 
letters  as  usual  ?  " 

"  Mair  marvellous  still ! "  said  I. 

"  'Od  I  cud  wad  my  lugs  that  that  fallow  Jock 
Jehu  has  been  at  the  bottom  o'  this  business  ! "  said 
Mr.  Monypenny,  bringin'  his  richt  neive  wi'  whack 
doon  intil  his  left  loof,  "  but  I'se  be  at  the  foonda- 
tion  o't  afore  I'm  mony  oors  aulder !" 

I  was  myseP  again  !  Tibbie  was  still  true  to  me, 
an'  that  assurance  was  a  reward  mair  than  suffeecient 
for  a'  the  toils  an'  sorrows  I  had  passed  through 
durin'  the  aucht  days  preceedin'. 


CHAPTER   XXII 

A  MARRIAGE  ON  THE   TAPIS 

IT  need  hardly  be  said  that  my  sojourn  wi'  Mr. 
Monypenny  lastit  langer  than  I  had  oreeginally 
intendit  it  should  do.  As  regairds  my  interview 
wi'  Tibbie,  it  proved  to  be  as  gladsome  as  I  had 
expeckit  it  to  be  grievous.  After  gettin'  a  chack 
o'  four  oors  I  pu'd  oot  my  watch,  lookit  at  the  time 
o1  nicht,  an'  essayed  to  resume  my  journey,  sae  as 
to  reach  Buttonhole  afore  bed-time. 

"  No  ae  fitstap ! "  interposed  Mr.  Monypenny, 
grippin'  me  by  the  shoother  an'  pushin'  me  doon 
again  on  the  lang  heich  leggit  stool  whaur  I  had 
been  sittin'  alangside  o'  Tibbie,  "  no  ae  fitstap  will 
ye  gang  ootower  this  door  the  nicht !  " 

"  Gang  to  Buttonhole  in  sic  a  nicht  o'  snaw  an' 
drift ! "  said  Mrs.  Monypenny.  "  Preserve's  a' !  the 
man's  surely  no  himsel' — it  micht  be  the  deid  o' 
ye!" 

"  An'  mair  than  a'  that,"  observed  Tibbie,  layin' 
her  ban'  in  mine,  an'  glowerin'  into  my  face  wi'  a 
winnin'  smile  playin'  aroon1  her  rosy  cheeks  an" 
slae-black  een,  "  hoo  wad  ye  get  oot  ?  Ye  ken  it's 
an  easy  maitter  comin'  doon  a  lum,  but  it  wad  be 
a  dour  job  gaun  up  again,  an'  there's  no  anither 

feasible  ootlet  that  I  ken  o',  unless  ye  crawl  through 
the  vvredes  o'  snaw  like  a  mowdie-wart !  " 

Little  persuasion  is  needit  to  turn  the  bauks  o'  a 
waverin'  resolution,  whan  inclination  an'  argument 
are  heapit  thegither  into  the  selfsame  scale,  an'  sae 
I  agreed  to  accept  o'  the  hospitalities  o'  Breeriebuss 
for  that  nicht,  an'  to  pit  aff  my  journey  to  Button- 
hole till  neist  mornin'. 

Richt  pleasantly  did  the  e'enin'  pass  awa  wi' 
cracks  an'  jokes.  Mr.  Monypenny  was  a  denty, 
hearty,  cantie,  auld  cock — wha  never  wantit  a  story, 
an'  aye  spak  oot  his  mind  like  the  honest  man  that 
he  was.  He  gi'ed  me  a  scrift  o'  a'  the  uncos  that 
had  transpired  i'  the  East  Neuk,  durin'  my  sojourn 
in  Lon'on.  In  this  he  was  greatly  assistit — espe- 
cially as  regairds  births,  deaths,  an'  marriages — by 
the  retentive  memory  an'  voluble  tongue  o'  Mrs. 
Monypenny.  Tibbie's  words  were  few  an'  weel- 
ordered.  She  said  little  hersel',  but  I  cud  see  that 
she  treasured  up  every  word  that  I  spak,  as  gin  it 
had  been  a  pearl  o'  great  price. 

Havin'  listened  to  a  narration  o'  a'  my  metro- 
politan exploits  an'  observations,  I  noticed  that 
Mr.  Monypenny  suddenly  becam'  unco  fidgety  in's 
looks  an'  movements.  He  hirsled  back  an'  fore  on 
his  chair  as  gin  he  had  been  sittin'  on  heckle-pins. 
He  repeatedly  pu'd  aff  an'  hauled  on  his  nichtcap, 
for  nae  parteek'lar  reason  that  I  cud  discern.  His 
cutty  pipe  made  numerous  errands  to  the  ribs,  an' 
after  takin'  half-a-dizzen  blaws  o't,  he  wad  fling  it 
doon  again  at  the  cheek  o'  the  fire.  He  tane 
vaurious  severe  fits  o'  hoastin'  that  seemed  quite 

uncalled  for  by  the  requirements  o'  natur'.  He 
glowered  up  to  the  crap  wa',  an'  doon  into  the 
ase-hole.  He  excheenged  stown  glances  wi'  Mrs. 
Monypenny,  an'  scanned  my  coontenance  curiously, 
wi'  the  tail  o's  e'e.  He  tried  sundry  plans  to  gar 
Tibbie  flit  her  camp  to  the  ben-end  o'  the  hoose 
for  the  time  bein',  but  withoot  bringin'  aboot  the 
desired  result.  In  short,  Mr.  Monypenny  had 
clearly  something  on's  stammack  that .  he  desired 
to  disburthen  himsel'  o',  an'  that  something,  it  was 
equally  appaurent,  he  didna  want  Tibbie  to  hear. 
As  she  refused  to  be  admonished  either  by  a  wink 
or  a  nod,  he  at  last  tauld  her  plump  oot  that  her 
absence  wad  be  guid  company. 

"Gang  yer  wa's  ben  the  hoose,  Tibbie,  my 
woman,  an'  bide  there  till  I  send  for  ye ! "  said 
her  faither. 

This  order  she  blushin'ly  obeyed  withoot  a 
moment's  hankerin'  or  hesitation.  She  micht  hae 
saved  hersel'  the  trouble,  hooever,  seein'  she  tane 
care  to  hearkin'  to  every  word  o'  the  interestin' 
conversation  that  followed. 

"  Noo,  Mr.  Bodkin,"  began  Mr.  Monypenny, 
drawin'  his  chair  close  inbye  to  my  side,  "  I  wad 
like  to  hae  a  word  or  twa  wi'  ye  on  a  delicate 
subjeck.  I  believe  ye've  been  lang  in  the  wey  o' 
gaun  aboot  my  lassie  i'  the  coortin'  line.  Noo  I 
dinna  wuss  to  urge  ye  on  to  tak'  ony  stap  rashly 
in  a  maitter  sae  kittle  as  the  choosin'  o'  a  wife. 
But,  ye  see,  it's  high  time  we  sid  come  to  some 
understandin'  on  the  subjeck.  Withoot  gaun  ony 
far'rer  aboot  the  buss  wi'  ye,  I  wad  juist  like  to  ken 

yer  intentions  in  keepin'  up  a'  this  corrieneuchin' 
wi' Tibbie?" 

"  Honourable  !  "  replied  I,  scarcely  able  to  utter 
the  words  by  reason  o'  the  vauried  emotions  that 
were  jumblin'  under  my  breist  bane  at  that  eventfu' 
moment.  "  Honourable — maist  honourable,  Mr. 
Monypenny  !  I've  come  a'  the  way  frae  Lon'on 
on  Tibbie's  accoont.  That  bein'  the  case,  ye  may 
be  sure  my  affection  for  her  is  o'  the  real  sterlin' 
metal." 

"  That  is  to  say,  Mr.  Bodkin,"  said  Mr.  Mony- 
penny, determined  that  there  sid  be  nae  mistak' 
aboot  it,  "  ye  mean  to  mairry  Tibbie  as  sune's  ye 
can  conveniently  do  sae  ?  " 

"  Exactly  sae  ! "  was  my  prompt  reply,  "  that's 
preceesely  what  I  mean.  Ye  see,  I've  saved  a  curn 
bawbees,  an'  learnt  twa  or  three  things  in  Lon'on 
that  canna  fail  to  be  usefu'  to  me  in  my  futuV 
professional  career,  an'  I  think  we  micht  do  waur 
than  juist  get  oorsel's  spliced  withoot  mair  ado. 
It's  best  to  strike  the  iron  as  lang's  it's  het  I've 
as  muckle  o'  warld's  wealth  as  '11  mak'  a  decent 
beginnin",  an'  though  at  first  oor  plenishin'  may 
be  sma',  we  can  be  like  the  craws — juist  add  stick 
to  stick  as  we're  able  till  sic  time  as  we  get  oor 
nest  made  to  oor  minds." 

"  Weel,  weel,"  said  he,  "  as  to  the  time  whan — 
I'se  neither  mak'  nor  meddle  wi'  that;  ye  can 
settle  that  affair  atween  yer  twa  sel's.  Baith  o'  ye 
are  come  to  the  years  o'  discretion,  an'  as  it's 
yersel's  twa  that  maun  drink  the  yill,  ye  can  e'en 
brew  the  browst  to  suit  yer  ain  taste.  I  can  freely 

testifee  that  whaever  gets  Tibbie  for  a  wife  '11  get 
a  clever-handit,  cleanly,  eydent,  weel-doin'  kimmer, 
an'  less  than  this  I  wadna  hae  said  though  she 
hadna  been  sae  sib  to  me  as  she  is." 

"  Weel-a-wat,  she'll  mak'  a  guid  thrifty  wife," 
said  Mrs.  Monypenny,  brakin'  the  silence  she  had 
hitherto  mainteened,  an'  speakin'  in  tremulous 
tones  that  testifeed  to  the  fervency  o'  her  maternal 
feelin's — "  she'll  mak'  a  richt  valuable  help-meet  t' 
ye,  Mr.  Bodkin,  if  she  tirn  oot  only  half  as  dutifu' 
to  you  as  a  wife  as  she  has  been  to  me  as  a  dochter. 
But  hoo  I'm  to  widdle  through  withoot  'er  when 
she  gangs  awa  is  mair  than  I  ken  ! " 

"<jang  yer  wa's  an'  cry  her  but,  guidwife,"  said 
Mr.  Monypenny. 

This  order  for  Tibbie's  recall  frae  exile  had 
scarcely  escapit  frae  her  faither's  lips,  whan  a  toom 
herrin'  barrel  that  had  been  stowed  awa  aboon  the 
kitchen  bed  began  to  perform  sundry  mysterious 
antics.  It  rowed  hither  an'  thither  as  gin  the 
muckle  mischief  had  been  in't.  At  last  an'  lang, 
doon  it  cam'  through  a  hole  atweesh  the  bauks,  an' 
lichtit  i'  the  middle  o'  the  floor  wi'  a  noise  like 
thunder ! 

"  Preserve's  a' ! "  skreighed  Mrs.  Monypenny, 
rinnin'  in  ahent  her  guidman's  chair,  an'  flingin'  her 
arms  roon'  his  neck,  "  it's  no  the  hoose  comin'  doon 
aboot  oor  lugs,  is't  ?  " 

"  I  houp  no,"  said  Mr.  Monypenny,  lookin'  a  wee 
dootfu' ;  "  for  though  there  maun  be  a  dooms  heavy 
wecht  o'  snaw  on  the  roof,  yet  I  wad  think  the 
four  new  bauks  o'  guid  Norrowa  timmer  I  put  in 

last  simmer  sid  be  able  to  keep's  a'  snod  an' 
siccar." 

"  Loshie  me,  Mr.  Bodkin  ! "  said  Mrs.  Mony- 
penny,  "rin  ben  an'  see  what  Tibbie's  doin',  for 
she  maun  be  frichtened  oot  o'  her  wuts  by  that 
fearfu'  rummill !  " 

Ben  I  gaed,  neck  or  naething,  an'  caught  Tibbie 
i'  the  very  ack  o'  scramblin'  doon  frae  the  bauks  ! 
Ah,  the  sly  taid  !  I  saw  through  the  haill  business 
at  a  glance  !  Anxious  to  hear  what  was  passin' 
atween  her  faither  an'  me,  she  had  actually  clum 
up  to  the  garret  amang  the  lumber,  cruppen  across 
the  bauks  on  her  hands  an'  knees,  an'  derned  at 
the  hole  through  which  the  barrel  had  made  its 
descent. 

On  hearin'  her  presence  was  wantit  i'  the  kitchen, 
she  had  retraced  her  staps  raither  hastily  an'  in- 
cautiously, whaurby  she  had  disturbed  the  repose 
o'  the  barrel,  causin'  it  to  tak'  its  flicht  doon 
through  the  hatch-hole  as  aforesaid. 

Whan  I  gaed  ben,  I  faun'  'er  strugglin'  half- 
gaits  doon  the  clay  partition  wa',  makin'  desperate 
efforts  to  escape  frae  her  equeevocal  perdiccament 
afore  she  sid  be  discovered.  Her  wee  bit  heartie 
was  playin'  pittie-pattie,  as  I  cud  feel,  whan  I 
claspit  her  i'  my  airms  wi'  the  view  o'  assistin'  her 
to  regain  her  fittin'  on  terry  firmy.  This  I  did  wi' 
a'  the  tenderness  that  I  cud  bring  to  the  execution 
o'  sic  a  delicate  an'  delichtfu'  duty,  takin'  care 
afore  lattin'  her  escape  frae  my  embrace  to  press 
her  warmly  to  my  bosom,  an'  to  imprint  half  a 
score  o'  glowin'  kisses  upon  her  cherry  lips  ! 

"  Eh,  Tarn,  ye  scoondrel !  is  that  you  ?  "  said  she, 
in  a  stiflin'  sort  o'  whisper.  "  Losh  !  I'm  gled, 
though,  for  I  thocht  it  was  my  mither,  an'  what 
cud  I  hae  said  for  mysel'  gin  it  had  been  her? 
But,  for  the  life  o'  ye,  Tarn,  never  leet  that  I  was  i' 
the  garret ! " 

"  Sae  ye've  heard  a'  that  passed  atween  the  auld 
fouk  an'  me  ?  "  said  I,  chuckin'  her  under  the  chin 
an'  gi'en'  her  anither  embrace  an'  anither  roon'  o' 
kissin'. 

"  What  wad  ye  do  if  ye  kent  ? "  she  replied, 
haudin'  up  her  mou'  for  the  bestowal  o'  a  fresh 
dose  o'  kisses,  which  she  duly  received  as  a  maitter 
of  coorse. 

"Ah,  Tibbie!  Tibbie!"  said  I,  claspin'  her 
tremblin'  haun'  in  mine,  "  but  ye  are  a  pawkie  jaud, 
though!" 

"  Oh,  Tarn,  ye  cruel  sinner !  "  said  she,  wrigglin' 
like  an  eel  on  a  hook  to  free  her  han'  frae  my 
grasp,  "  ye' re  hurtin'  my  han',  min.  Lat  go,  this 
very  meenit !  Lat  go,  or  I'll  hae  to  cry  oot,  for 
I'm  no  able  to  thole  ye  ony  langer.  Weisht  ! 
Dinna  ye  hear  a  fit  comin'  ben  ?  That's  my 
faither,  as  sure's  I'm  livin' !  Oh,  lat  go  noo, 
Tarn  ! " 

Tibbie,  I  cud  see,  made  maist  praiseworthy 
efforts  to  feeze  her  fingers  oot  o'  my  loof  as  lang's 
I  held  them  fast,  but  somehoo  or  ither,  whan  in 
obedience  to  her  earnest  an'  aft-repeatit  entreaties, 
I  at  last  tane  pity  on  her  an'  lat  go  my  grip,  her 
fingers  still  lingered  i'  my  loof  in  saft  an'  playfu' 
dalliance,  withoot  an  attempt  to  escape.  At  last  I 

gi'ed  her  anither  hearty  cuddle,  accompanied  by 
anither  hasty  smourich,  an'  syne  led  her  awa'  but 
to  the  kitchen,  to  face  the  auld  fouk. 

The  consternation  caused  by  the  fa'  o'  the  barrel 
havin'  calmed  doon  belyve,  we  a'  huddl't  roon'  the 
bleezin'  ingle,  an'  resolved  oorsel's  intil  a  committee 
o'  the  haill  hoose,  touchin'  maitters  matrimonial. 
The  conclusion  arrived  at  was  that  the  nuptial  day 
sidna  be  preceesly  fixed  till  I  had  smelt  my  faither's 
breath  on  the  subjeck. 

Whan  ten  o'clock  chappit,  Mr.  Monypenny,  re- 
markit  that  as  it  was  wearin'  naur  bedtime,  it  wad 
be  necessary  to  close  oor  cracks  for  the  nicht. 
Havin'  raxed  doon  the  Big  Ha'  Bible  an'  performed 
that  pautriarchal  duty  sae  touchin'ly  describit  i'  the 
"  Cottar's  Saturday  Nicht,"  he  conduckit  me  awa  to 
my  bedroom — a  wee,  cozy,  pantry  bit  placie,  biggit 
as  a  tofa'  at  the  back  o'  the  hoose,  an'  wi'  a  door 
openin'  aff  the  kitchen. 

Neist  mornin'  I  was  up  by  the  scraigh  o'  day, 
wi'  the  view  o'  lendin'  a  haun'  at  howkin'  a  hole 
through  the  immense  snaw-wrede  that  lay  heapit 
up  mountain  heich  in  front  o'  the  hoose.  It  was 
aboot  as  dreich  a  job  as  ever  I  had  putten  a  haun' 
till,  but  Tibbie  bein'  present,  to  cheer  up  my  flaggin' 
energies  wi'  her  witchin'  smiles,  I  wrocht  like  a 
very  teegar  till  the  sweat  was  drappin'  frae  the  neb 
o'  my  nose.  At  length  an'  lang  I  had  the  satisfac- 
tion o'  seein'  the  wey  cleared  to  the  ooter  warl'. 

The  storm  o'  the  day  previous  had  abatit.  An 
eerie-like  silence  reigned  ower  the  haill  face  o' 
creation.  As  far  as  the  e'e  cud  survey  the 

landscape,  naething  was  veesible,  but  a  dreary 
wilderness  o'  snaw. 

Brakfast  bein'  ower,  I  bade  a  temporary  fare- 
weel  to  Tibbie  an'  Breeriebuss,  an'  set  oot  for 
Buttonhole,  which  I  reached  safe  an'  soon'  aboot 
mid-forenune.  Great  was  the  steeriefyke  oc- 
casioned by  my  unexpeckit  return.  The  meetin' 
o'  pawrent  an'  child,  sister  an'  brither,  was  juist  a 
rehearsal  o'  the  Parable  o'  the  Prodigal  Son.  If  I 
wasna  kissed  an'  embraced  as  he  was,  my  haun',  at 
least,  was  vveel  shaken,  an'  my  shoother  weel 
clappit,  especially  by  my  mither  an'  my  sister 
Chirstie,  wha  were  like  to  devoor  me  wi'  their 
affectionate  demonstrations.  If  the  fattit  cauf 
wasna  slaughtered  for  my  especial  enterteenment, 
there  was,  at  least,  a  guid  fat  hen  transferred  frae 
the  bauks  to  the  kail-pat  in  honour  o'  my  arrival. 
In  short,  at  Buttonhole  as  at  Breeriebuss,  I  was 
received  wi'  open  airms,  an'  enjoyed  quite  a  triumph 
in  a  sma'  wey.  I  was  regairdit  wi'  feelin's  o'  awe 
an'  wonder  as  intense  as  if,  instead  o'  havin'  been 
nae  farVer  than  Lon'on,  I  had,  like  Mungo  Park, 
juist  returned  frae  a  voyage  o'  discovery  to  the 
city  o'  Cockatoo. 

A'  my  Lon'on  battles  had  to  be  focht  ower  again, 
an'  hunders  o'  questions  had  to  be  listened  till  an 
anwered  i'  the  same  breath.  I  had  acquantances 
flockin'  to  see  me  frae  a'  the  kintra  roun',  a'  gapin' 
wi'  curiosity  to  see  a  man  wha  had  been  mourned 
for  as  dead.  I  was  as  great  a  hero  as  Tarn  Thoom 
or  the  Pig-Faced  Lady.  I  had  been  not  only 
auchteen  months  in  the  metropolis,  but  I  had  seen 

the  King's  Palace,  baith  ootside  an'  inside.  An' 
what  was  o'  still  greater  moment  in  the  estimation 
o'  the  primiteeve  pautriarchs  o'  the  East  Neuk,  I 
had  not  only  seen  the  king  himsel'  but  had  even 
assistit  in  takin'  the  dimensions  o'  the  Royal 
corporation  for  sundry  suits  o'  superfine  Wast  o' 
Englan'  wool-dyed  cleedin' ! 

My  Lon'on  sojourn  had  rendered  me  a  perfect 
prodigy.  My  name  was  in  everybody's  mooth — 
my  acheevements  formed  the  sole  topic  o'  speaki- 
lation  baith  in  kitchen  an'  in  ha'  for  a  month  an' 
main  Saunders  Broganawl  cam'  to  get  a  gallows 
button  sewed  on — Patie  Baisler  to  get  a  pair  o' 
corduroy  cutikins  shapen — the  smith  to  get  a  clout 
put  upon  his  breeks — Geordie  Mortclaith  to  get 
the  grease  ta'en  out  o'  the  collar  o'  an  auld  black 
coat  he  had  been  presentit  wi'  as  a  New  Year's 
gift  by  the  Rev.  Gabriel  Gowlan thump — Willie 
Wabster  to  speer  aboot  the  pattern  o'  a  table-claith 
my  mither  had  commissioned  him  to  weave  as 
pairt  o'  Chirstie's  providin' ;  the  haill  rickmatic  o' 
them  cam'  on  some  piece  o'  business  or  ither,  but 
their  main  errand,  as  I  cud  easily  see,  was  to  draw 
me  into  a  recapeetulation  o'  my  Lon'on  observa- 
tions an'  experiences.  Mrs.  Snifters,  honest  woman, 
made  nae  twa-faced  attempts  to  gang  aboot  the 
buss  in  gratifeein'  her  curiosity.  The  first  bonnie 
day  after  the  snaw  was  aff  the  grun',  she  cam'  ower 
to  Buttonhole  ane's  errand,  "  to  get  a  description," 
as  she  observed,  "  o'  the  King,  an'  the  Palace,  an' 
the  Bank  o'  Englan'." 

Mrs.  Paitrick,  Peggy's  mither,  cam'  a'  the  gait 

frae  St.  Andrews  to  speer  gin  I  had  never 
chanced  to  forgaither  wi'  her  sister's  man  durin' 
my  sojourn  in  Lon'on.  As  he  drave  ane  o' 
Whitbread's  ale  carts,  she  was  sure  he  wad  be 
weel  kent  to  everybody  in  Lon'on.  She  cudna 
understan'  hoo  I  cud  hae  been  there  sae  lang 
vvithoot  gettin'  some  wittins  o'  'm. 

I  seized  on  the  first  favourable  opportunity  for 
layin'  my  matrimonial  projeck  afore  my  faither  an' 
mither.  This  I  did,  no  withoot  some  sma'  degree 
o'  blateness.  I  was  greatly  pleased  to  fin'  that 
their  views  an'  mine  perfectly  complouthered.  The 
only  obstacle  to  my  immediate  union  wi'  Tibbie 
was  the  requirement  that  I  wad  hae  to  bide  sax 
weeks  within  the  boon's  o'  the  pairish  afore  the 
banns  cud  be  lawfully  proclaimed  i'  the  kirk.  My 
mither  was  delichtit  wi'  the  prudent  choice  I  had 
made  o'  a  wife,  for  Tibbie's  kindness  at  the  time 
whan  everybody  believed  me  to  be  dead,  had  made 
a  maist  favourable  impression  on  her  mind.  My 
faither  was  quite  agreeable  that  I  sid  work  alang 
wi'  him  until  Providence  sid  provide  me  wi'  a  mair 
eligible  openin'.  As  to  financial  maitters,  if  need 
required  he  wad  be  ready  to  gang  the  length  o' 
advancin'  a  few  notes  to  set  me  up  in  business  on 
my  ain  coat-tail. 

A'  thae  odds  an'  ends  bein'  settled,  I  sat  doon 
an'  pen'd  a  lang  letter  to  Uncle  Jeames  in  Lon'on, 
thankin'  him  for  his  kindness  to  me  whan  I  was 
an  alien  an'  an  ootcast  on  the  warl's  hie-road, 
humbly  cravin'  his  pardon  for  havin'  run  awa  in 
the  rogue-like  mainner  I  had  dune,  directin'  him 

to  send  doon  my  kist  to  St.  Andrews  by  the  first 
Packet,  an'  tellin'  him  I  was  contemplatin'  an  early 
approach  to  the  hymeneal  altar. 

The  sax  weeks  quaranteene  precedin'  my  waddin' 
creepit  awa,  as  I  thocht,  at  a  snail's  pace.  As  im- 
patient was  I  for  the  happy  day  that  was  to  see 
me  launch  furth  on  the  Paceefic  Ocean  o'  matri- 
mony as  ony  thochtless  schule-laddie  ever  was  for 
the  hairst-vaicance.  The  oors  seemed  days,  the 
days  weeks,  an'  the  weeks  months.  Had  Tibbie 
been  at  Burleyrackit  the  case  wad  hae  been  far 
different.  I  cud  in  that  case  hae  seen  'er  every 
ither  nicht  or  sae.  But  Breeriebuss  was  ower  far 
awa  for  frequent  interviews.  I  gaed  twice  a-week 
to  see  her,  but  that  didna  satisfee  me. 

While  in  this  impatient  state  o'  min',  I  expe- 
rienced a  fresh  ootburst  o'  the  poetics.  Seizin'  "  my 
guid  auld  harp  aince  mair,"  I  gi'ed  utterance  to  my 
feelin's  in  a  flood  o'  sang,  whaurof  the  followin'  is 
a  swatch : — 

THE   BACHELOR'S   LAMENT. 

AIR — "  Toddlin?  Hame." 

''When  cauld  winter  ruffles  the  leaves  frae  the  tree, 
I'm  as  weary  a  bodie  as  weary  can  be ; 
There's  no  ane  to  cheer  me  across  the  hearthstane, 
A'  the  lee  winter  nicht  I  maun  dosen  my  lane, 

Dosen  my  lane,  dosen  my  lane, 
A'  the  lee  winter  nicht  I  maun  dosen  my  lane. 

The  thrush  lo'es  to  sing  i'  the  white-blumin'  thorn, 
The  hare  lo'es  to  gambol  amang  the  green  corn, 
But  naething  in  nature  can  mak'  my  heart  fain, 

For  I  ne'er  can  be  blithesome  while  livin'  my  lane, 

Livin'  my  lane,  livin'  my  lane, 
O  I  ne'er  can  be  blithesome  while  livin'  my  lane. 

I've  an  auld  dowie  chaumer  juist  twal'  feet  by  ten, 
An  oot-hoose,  an  in-hoose,  a  but-hoose,  an'  ben, 
A  weel-plenished  mailin'  an'  gowd,  a'  my  ain, 
But  nocht  can  delight  me  when  livin'  my  lane, 

Livin'  my  lane,  livin'  my  lane, 
O,  nocht  can  delight  me  when  livin'  my  lane. 

Though  some  blame  the  lasses  I  care  not  a  flee, 
I'll  e'en  tak'  my  fortune,  whate'er  it  may  be, 
Guid  fouk  are  richt  scarce,  but  I'll  surely  find  ane, 
To  mak'  me  far  blither  than  livin'  my  lane, 

Livin'  my  lane,  livin'  my  lane, 
To  mak'  me  far  blither  than  livin'  my  lane. 

An'  gin  a  sweet  wifie  should  e'er  be  my  hap, 
111  wake  like  a  lav'rock,  an'  sleep  like  a  tap, 
111  sing  like  a  lintie,  an'  never  complain, 
But  forget  a'  the  sorrows  o'  livin'  my  lane, 

Livin'  my  lane,  livin'  my  lane, 
O  wha  can  be  happy  when  livin'  alane?" 


CHAPTER   XXIII 

THE  BEUKIN' 

IN  Scotland,  at  the  time  I'm  wreatin'  o',  waddin's 
an'  wooin's  were  maitters  that  dauredna  be  gane 
aboot  openly  an'  aboon  board,  but  in  conformity 
wi'  the  admoneetions  laid  doon  by  the  twa-faced 
hizzie  i'  the  auld  sang — 

11  Come  doon  the  back  stairs  when  ye  come  to  coort  me, 
Come  doon  the  back  stairs  when  ye  come  to  coort  me, 
Come  doon  the  back  stairs  an'  let  naebody  see, 
An'  come  as  ye  were  na  a-comin"  to  me." 

Use  an'  wont  demand  it  that  matrimonial  undertak- 
in's  sid  be  envelopit  in  a  certain  degree  o'  mystery. 
The  wricht  employed  to  mak'  the  furniture  was 
sworn  no  to  tell  wha  the  articles  were  for.  It  was 
the  same  wi'  the  tailor  wha  had  the  makin'  o'  the 
waddin'  suit.  In  my  case  there  was  nae  need  for 
makin'  ony  lees  aboot  it.  I  tane  care  to  mak'  my 
ain  bits  o'  duds  whan  naebody  was  present  to  spy 
ferlies.  An'  then,  hoo  mony  drams  ye  had  to  drink 
whan  preparin'  for  yer  waddin'  !  Ye  had  to  drink 
a  half  mutchkin  wi'  the  wricht,  an'  anither  wi'  the 
smith,  afore  yer  bargain  cud  be  said  to  be  closed 
wi'  them.  Sax  or  aucht  o'  yer  drowthie  cronies, 
237 

hearin'  that  a  marriage  was  on  the  carpet,  wad 
drap  in  by  twas  and  threes,  by  the  merest  accident, 
as  it  were,  an'  of  coorse,  the  bottle  had  to  be  brocht 
furth,  gin  ye  didna  want  yer  guid  name  for  ever 
tarnished  in  their  estimation.  Then  cam'  the 
Beukin',  whan  ye  had  to  drink  a  cawker  oot  o' 
the  Dominie's  bottle,  besides  fillin'  yersel'  an'  yer 
companion  half-fou'  at  a  public-hoose  on  the  wey 
hame.  After  the  Beukin'  cam'  the  Feetwashin', 
whan  the  bridegroom  had  not  only  to  drink  himsel' 
blin',  but  had  to  gi'e  half  a  score  o'  his  maist  intimate 
acquantances  as  muckle  licker  as  they  cud  pit  i' 
their  hides.  Guid  guide  us  a' !  gettin'  marriet  was 
nae  easy  maitter  in  thae  days,  either  for  purse,  or 
person. 

I  had  nae  that  little  fash  at  first  to  fin'  a  hoose 
at  an  easy  distance  frae  Buttonhole.  There  was  a 
toom  ane  owerbye  at  Skirlnakit,  an'  anither  at  the 
Kirktoon,  but  baith  o'  them  were  far'rer  awa  frae 
my  wark  than  wad  hae  been  convenient,  besides 
bein"  sadly  oot  o'  repair.  Whan  I  was  in  a  swither 
what  to  do,  Andra  Sooter  kindly  cam'  to  my  relief, 
an'  bespak'  for  me  the  use  o'  a  toom  hoose  at 
Snipemire. 

While  I  was  waitin'  wi'  as  muckle  patience  as  I 
cud  muster  for  the  day  destined  to  consummate 
my  fondly  cherished  desires,  there  comes  to  me  a 
letter  frae  Mr.  Simon  Patch,  whom  I  had  apprised 
o'  my  arrival  frae  Lon'on.  Simon  informed  me 
that  he  had  juist  compleetit  arrangements  for  flittin" 
his  camp,  bag  an'  baggage,  frae  Dundee  to  Aberdeen, 
as  successor  to  an  auld  maister  o'  his,  wha  was 

retirin'  frae  business.  Simon  kin'ly  offered  to  mak' 
me  a  present  o'  the  guidwill  o'  his  business,  on 
condition  that  I  sid  tak'  the  lease  o'  his  hoose  aff 
his  haun',  an'  keep  on  his  youngest  apprentice,  wha 
cudna  weel  be  removed  to  the  Granite  City,  seein' 
that  he  had  been  bargained  to  bed  an'  buird  wi' 
his  mither — a  puir  weedow  woman,  wha  lived  i'  the 
Bannethill,  an'  earned  a  scanty  livelihood  by  windin' 
bobbins.  Alludin'  to  oor  St.  Andrew's  ploy,  Simon 
delicately  hintit  that  his  present  offer  micht  maybe 
mak'  some  amends  to  me  for  the  evil  he  had  been 
pairtly  instrumental  in  leadin'  me  intil  on  that 
occasion.  If  I  thocht  o'  closin'  wi'  his  offer,  he 
inveetit  me  to  rin  ower  to  Dundee  immediately,  an' 
he  wad  mak'  a'  needfu'  explanations,  an'  introduce 
me  to  his  principal  customers. 

Here  was  a  peeled  egg  sic  as  few  hae  the  like  o' 
to  sit  doon  till  whan  enterin'  into  the  matrimonial 
state !  I  lost  nae  time  in  apprizin'  my  faither  o' 
the  generous  offer  I  had  received,  an'  if  ever  he 
harboured  a  grudge  against  Simon  for  trystin'  me 
awa  on  that  eventfu'  pilgrimage  to  St.  Andrews, 
he  noo  grantit  him  complete  absolution.  My  faither 
advised  me  to  pad  aff  to  Dundee,  an'  strike  a  bargain 
at  aince. 

Neist  morn  in',  afore  daylicht,  I  was  on  my  wey 
to  Dundee.  I  gaed  roon'  by  Breeriebuss  in  order 
to  adverteeze  Tibbie  o'  the  stroke  o'  guid  fortune 
that  had  sae  unexpectedly  fa'en  to  my  lot  an'  hers. 
She  was  perfectly  liftit  up  at  the  magneeficent 
prospeck  o'  takin'  up  hoose  in  sic  a  lairge  an' 
fashionable  toon  as  Dundee.  Her  pawrents  bein' 

equally  weel  pleased,  everything  lookit  uncommon 
bricht  for  oor  matrimonial  projeck. 

Arrivin'  in  Dundee,  I  sune  faun'  oot  Simon's 
place  o'  business.  It  was  in  the  tapmost  flat  o'  a 
hoose  in  the  Nairrow  o'  the  Murraygate.  Simon, 
wha  showed  me  nae  little  kindness,  introduced  me 
till's  chief  customers — the  feck  o'  them  bein'  men 
o'  substance,  an'  ane  o'  them  a  Bailie,  nae  less. 
Mrs.  Patch  was  a  warm-heartit,  mitherly  sort  o'  a 
bodie,  an'  perfectly  satisfeed  in  her  am  mind  that 
her  husband  was  ane  o'  the  greatest  o'  men  an'  the 
best  o'  husbands.  Afore  I  had  been  mony  meenits 
in  her  society,  I  had  received  a  parteek'lar  accoont 
o'  the  birth,  eild,  upbringin',  vices,  an'  virtues  o' 
her  youthfu'  progeny,  together  wi'  disquiseetions  on 
teethin',  watery  pox,  measles,  an'  chin-cough,  the 
whole  bein'  exceedin'ly  edifeein'  an'  encooragin'  to 
ane  aboot  to  enter  on  the  cares  an'  responsibilities 
incidental  to  matrimonial  life. 

The  ootcome  o'  my  conference  wi'  Mr.  Patch 
was  that  a  bargain  was  struck  atween  us  twa.  I 
effeckit  a  legal  transfer  o'  his  lease  on  the  terms 
oreeginally  proposed  by  him,  an'  I  was  to  enter  on 
possession  on  my  marriage  wi'  Tibbie  Monypenny. 

I  stayed  wi'  Simon  a'  that  nicht,  an'  hurried 
back  neist  mornin'  to  Breeriebuss  an'  Buttonhole, 
an'  reportit  progress.  The  waddin'  was  fixed  to 
tak'  place  at  the  expiry  o'  my  sax  weeks'  sojourn 
within  the  boon's  o'  the  pairish,  in  conformity  \vi' 
the  rule  anent  the  proclamation  o'  banns. 

Dominie  Squeeker,  albeit  by  reason  o'  increasin' 
bodily  infirmities,  he  had  gi'en  up  for  some  years 

wieldin'  the  taws,  yet  continued  to  dischairge  the 
duties  o'  the  Session  Clerkship.  To  him,  therefore, 
I  behooved  to  apply  on  the  subjeck  o'  the  contract. 
On  the  Saturday  nicht  set  apairt  for  that  purpose 
I  set  oot,  accompanied  by  Mr.  William  Monypenny 
an'  Andra  Sooter,  on  my  grand  offeecial  veesit  to 
Mr.  Squeeker.  The  puir  auld  Dominie  was  never 
better  pleased  than  whan  he  had  a  waddin'  contract 
on  han',  as  it  put  a  curn  orra  shillin's  intil's  pouch, 
besides  supplyin'  him  wi'  an  excuse  for  weetin'  his 
whistle  wi'  a  dram. 

We  faun'  the  Dominie  in  capital  trim.  He 
crackit  aboot  the  days  whan  I  was  under  his 
scholastic  jurisdiction,  an'  averred  that  I  had  been 
as  camsteerie  an'  contermashous  at  times  as  ony 
body  was  fit  to  be,  an'  no  withoot  deservin'  an' 
receivin'  the  average  doses  o'  corporeal  correction 
at  his  haun's,  but  he  didna  doot  I  had  come  to  see 
the  great  benefit  I  had  derived  frae  his  chasteese- 
ments.  He  even  hintit  that  I  oucht  to  be  deeply 
gratefu'  to  him  for  the  mony  severe  thrashin's  he 
had  gi'en  me.  I  frankly  admittit  the  justice  o'  his 
observations  touchin'  my  youthfu'  mistymainners. 
I  even  tried  to  express  my  obligations  till  'im  for 
havin',  on  sundry  occasions,  thrashed  me  within  an 
inch  o'  my  life.  I  also  mentioned  for  his  special 
comfort  that  I  had  been  ane  o'  the  ringleaders  in 
a  certain  diabolical  conspeeracy,  whilk  resultit  in 
his  leavin'  a  portion  o'  his  velvet  knee-breekies 
stickin'  fast  to  the  seat  o'  the  desk,  whan  he  sprang 
frae  his  perch  like  a  whirlwin'  to  tak'  vengeance  on 
the  mutineers. 

16 

At  the  Horse  Shoe,  whaurto  we  adjourned,  we 
fell  in  wi'  the  smith,  John  M'Briar,  Patie  Baisler, 
an'  a  curn  mair  chields,  wha  where  thrang  ower 
a  bowlfu'  o'  toddy.  Seein'  the  Dominie  an'  Mr. 
Monypenny  in  my  society,  they  were  at  nae  loss 
to  guess  the  object  o'  my  veesit  to  the  Kirktoon 
that  nicht  Needless  to  say,  I  cam'  in  for  a  guid 
hantle  o'  guid-nater't  banter,  an'  jokosity,  an'  in 
the  midst  o't,  Jock  Jehu's  name  happened  to  come 
abune  buird. 

"  Ay,  losh  !  what'll  Jock  be  thinkin'  the  morn's 
forenune,  whan  he  hears  the  purposed  marriage 
proclaimed  ?  "  said  the  smith. 

"  Wha  ?  Coachy  ?  What  is  there  to  gar  him 
think  mair  nor  ither  fouk  ? "  inquired  John 
M'Briar. 

"  Ou,  hae  ye  no  heard  ?  "  said  the  smith.  "  D'ye 
no  ken  that  Jock  has  been  layin'  a'  oars  i'  the 
watter  to  supperseed  oor  freen'  Tarn  in  the  affec- 
tions o'  that  bonnie  bit  lassie  o'  his  ?  " 

"  Ay,  ay,"  said  Mr.  M'Briar,  "  has  he  really  been 
tiyin'  the  trick  wi'  Tarn  that  Jacob  played  to  his 
brither  Easy  ?  Weel,  I  juist  canna  thole  tfyae  kind 
o'  cattle  that  are  aye  for  takin'  whangs  o'  ither 
fouk's  leather.  Isna  there  plenty  o'  lassies  i'  the 
kintra-side  that  hae  never  had  an  offer  ava?" 

"  Ay,  scores  o'  them,"  replied  the  smith,  "  an'  the 
warst  fau'red  o'  them  guid  eneugh  for  Jock  Jehu." 

"  Weel,  than,"  said  Mr.  M'Briar,  "  hoo  sid  he  no 
try  for  ane  o'  them?  Onyhoo,  he  sid  haud  his 
han's  affen  ither  fouk's  property,  an'  be  hanged 
till  him!" 

"  'Deed,  ye've  said  the  truth,  John,  gin  ever  ony 
body  said  it,"  observed  Patie  Baisler  ;  "  but  hae  ye 
heard  o'  the  soople  scheme  the  scoondrel  fell  upon 
to  brak'  aff  the  coortship  atween  Tarn  an'  his 
intendit  ?  " 

"  No  ;  what  was't  ?  "  asked  Mr.  M'Briar. 

"  The  smith  there'll  tell  ye ;  he  kens  better 
aboot  it  than  I  do,"  said  Patie,  castin'  an  inquirin' 
e'e  towards  Burnewin. 

"  Ou,"  began  the  smith,  "  a  man  was  tellin'  me 
hoo  he  had  seen  i'  the  papers  a  notice  o'  Jehu's 
marriage  \vi'  Miss  Monypenny,  an'  a'  body  I've 
spoken  till  on  the  subjeck  are  i'  the  belief  that 
Jehu  was  the  owthor  o'  the  leein'  intimation 
himsel'." 

"  But  dear  me,"  said  Mr.  M'Briar,  "  what  guid 
cud  he  expeck  that  to  do  him  ava  ?  " 

"  A  waiT  o'  guid,  gin  everything  had  gane  till's 
mind,  replied  the  smith.  "  Ye  see,  Jehu  had  a 
notion  i'  his  noddle  that  Tarn  wad  maybe  see  the 
paper — indeed,  I've  heard  it  jealoused  that  he  got 
the  new  laundrymaid  at  Burleyrackit,  wha  wreats 
a  hand  geyan  like  Miss  Monypenny's,  to  address  a 
copy  o'  the  paper  to  Tarn  in  Lon'on — was  that  the 
way  o't,  Tarn  ?  " 

"  Weel,"  says  I,  "  the  paper  cam'  to  me  onyhoo, 
an'  in  it  was  the  leein'  intimation.  Wha  contrived 
the  lee,  an'  wha  sent  the  paper,  hooever,  are  ques- 
tions I  canna  answer,  though  I've  my  ain  thochts 
on  the  subjeck." 

"  Aweel,  ye  see,"  resumed  the  smith,  "  it's  the 
opeenion  o'  some  fouk  I've  spoken  till,  that  Jehu 

thocht,  by  this  mean  trickery,  to  pit  a  stop  to  the 
correspondence  atvveen  Tarn  an'  Tibbie,  an'  then 
he  wad  hae  had  some  sma'  chance  o'  wormin' 
himsel'  intil  her  favour.  Mair  an'  far'rer,  he's  sair 
lee'd  on  gin  he  didna  intercept  the  love-letters 
atween  Lon'on  an'  Breeriebuss.  A  man  was  tellin' 
me — though  it  micht  breed  mischief  gin  I  were  to 
mention  names — that  whan  he  gaed  to  St.  Andrews 
for  the  Laird's  letters,  he  pretendit  to  the  postman 
that  he  had  been  bidden  speer  gin  there  was 
ony  letter  for  Miss  Monypenny  o'  Breeriebuss.  If 
there  was,  then  he  wad  get  it  awa  wi'  him,  on 
pretence  o'  handin'  it  to  its  richtfu'  owner,  but 
what  he  did  wi'  a'  the  letters  he  got,  he  kens  best 
himsel' — feint  ane  o'  them  reached  Breeriebuss." 

"  Oh,  the  vile  scoondrel  that  he  is  !  "  exclaimed 
Mr.  Monypenny,  waxin'  wroth  at  the  diabolical 
revelation  the  smith  was  unfauldin',  "  but  I'll  hae 
him  weel  soused  for  that,  though  !  " 

"  Na,  na,"  interposed  the  smith,  tryin'  to  saften 
him  doon  a  wee,  "ye  maun  do  naething  o'  the 
kind.  Ye  see,  my  informant  gi'ed  me  the  story  in 
a  great  secret,  an'  afore  he  wad  tell  me  I  had  to 
promise  no  to  open  my  mooth  aboot  it.  Sae,  for 
my  sake,  ye'll  juist  let  him  gang  for  the  rogue  that 
he  is." 

"But  hoo  had  he  managed  wi'  the  letters 
addressed  to  me  ? "  said  I,  "  Tibbie's  letters,  ye 
ken?" 

"  Ou,  ay,  that's  weel  mindit,"  said  the  smith, 
pourin'  ower  a  gless  o'  toddy  to  clear  his  wizzen, 
"  I  was  forgettin'  that  pairt  o'  the  story.  Weel,  ye 

see,  Tibbie's  letters  bein'  aye  left  wastbye  at  Janet 
Wabster's,  to  be  sent  on  to  St.  Andrews  by  the 
carrier,  Jehu,  pretendin'  as  usual  to  be  very  ob- 
leegin',  wad  halt  ilka  day  on  his  wey  to  the  Post 
Office,  an'  offer  to  tak'  what  letters  she  had  alang 
wi'  him  for  naething.  To  this  proposal  Janet  had 
nae  objections  to  offer,  as  she  thereby  gat  a'  the 
pennies  till  herseP,  that  itherwise  wad  hae  gane 
intil  the  carrier's  pouch.  Whanever  there  was  a 
letter  addressed  to  Tarn  in  Tibbie's  hand-wreat,  ye 
needna  doot  it  was  curnabbit  furthwith." 

"  Haigh,  I'se  gie  the  fallow  a  fleg  for  his  impid- 
dence,  if  I  sid  do  nae  mair  ! "  cried  Mr.  Monypenny, 
bringing  his  ponderous  neive  doon  on  the  feckless 
fir  table  wi'  sic  a  dreedfu'  thump,  that  the  toddy- 
bowl  stottit  aff  its  bottom  an'  lichtit  on  it  braidside, 
skailin'  a'  the  guid  swats,  whilk  flowed  ower  the 
surface  o'  the  buird,  juist  like  the  water  that 
followed  the  children  o'  Israel  through  the  wilder- 
ness o'  Zin,  whan  the  wrathfu'  prophet  smote  the 
rock  in  Horeb.  The  liquid  element,  makin'  tracks 
for  Patie  Baisler's  edge  o'  the  table,  wad  sune  hae 
overflowed  its  banks  an'  wat  a'  the  legs  o's  breeks, 
had  he  no  preventit  it  by  clappin'  his  mou'  to  the 
current,  an'  sookin'  it  up  wi'  a'  his  micht  an'  main. 
John  M'Briar,  seein'  hoo  quickly  the  sap  was 
vainishin'  doon  Patie's  throat,  an'  richtly  jealousin' 
that  gin  he  didna  help  himsel'  nae  ither  body  wad 
do  sae,  fell  to  the  sookin'  likewise.  The  smith, 
never  hin'most  whan  there  was  drink  to  be  drucken, 
fallow't  the  general  example.  By  their  unitit 
efforts  the  decks  were  cleared  in  a  wonderfu'  short 

space  o'  time.  Not  a  solitary  syllable  was  uttered 
by  onybody  there  present,  except  by  Mr.  Mony- 
penny,  wha  sat  reproachin'  himsel'  wi'  havin'  been 
instrumental  in  the  skailin'  o'  the  sup  guid  drink. 
The  honest  man  insistit  on  bein'  at  the  expense  o' 
frauchtin'  the  bowl  afresh,  an'  sae  makin'  amends 
for  his  faut.  This,  hooever,  I  wad  by  nae  means 
hear  tell  o',  as  the  mischanter  was  entirely  due  to 
a  pardonable  excess  o'  zeal  on  his  pairt  for  the 
vindication  o'  my  honour  an'  that  o'  my  beloved 
Tibbie.  I  ordered  ben  anither  half  mutchkin,  an' 
pey'd  the  lawin'  oot  o'  my  ain  pouch,  an'  Mr. 
Squeeker  declared  I  had  ackit  in  the  emergency 
like  a  perfect  gentleman. 

While  the  second  browst  was  a-brewin',  John 
M'Briar  had  been  sittin'  earnestly  cogitatin',  an'  I 
was  in  expectation  o  naething  short  o'  a  nuptial 
ode  frae  him  as  the  fruit  o'  his  silent  meditations, 
whan,  startin'  to  his  feet  like  a  bein'  possessed,  he 
cried  oot  that  a  brilliant  idea  had  juist  flashed 
athort  his  mind. 

"  Yea,  John,  what  is't,  man  ?  "  inquired  the  smith. 

"  What  wad  ye  think  o'  gettin'  Jehu  decoyed 
into  the  lateran  the  morn's  forenune,  an'  garrin' 
him  mak'  the  marriage  proclamation  wi'  his  ain 
mooth  ?  "  said  Mr.  M'Briar,  chucklin'  at  the  thocht 
o'  the  embarrassment  Coachy  wad  be  sure  to  feel 
at  bein'  placed  in  sic  a  delicate  sitiwation. 

"  Capital ! "  exclaimed  Burnewin,  clappin'  's  black 
horny  looves  thegither  wi'  glee  at  the  bricht  idea. 
"  Maist  beautifu',  I  declare  !  Od  man,  John,  ye're 
a  droll  shaiver,  for  wha  but  yer  ain  sel  wad  hae 

thocht  o'  sic  a  queer  projeck  !  To  be  sure !  Get 
Jehu  into  the  lateran  the  morn.  Mr.  Squeeker 
winna  objeck  to  onything  sae  rizzenable  as  that. 
Wha  are  ye  to  hae  helpin'  ye  the  morn's  forenune, 
Mr.  Squeeker?" 

"  Well,  Sir,"  replied  the  Dominie,  "  I  was  just 
thinking  of  applying  to  our  friend  Mr.  Baisler  here 
for  a  day's  work — as  I'm  not  very  fit  for  duty 
myself  now — but  if  you  would  like  Mr.  Jehu  to  go 
in  for  a  day,  I  sha'n't  object.  The  fellow  can't 
sing  much,  as  we  all  know,  but  he  can  roar  loud 
enough,  and  he  is  willing  to  make  himself  useful 
in  that  way " 

"  As  weel  as  in  vaurious  ither  weys,"  said  M'Briar, 
parenthetically,  an'  glowerin'  me  hard  i'  the  face  at 
the  same  time. 

"  In  fact  he  is  quite  proud  of  it,"  continued  the 
Dominie,  "and  I  believe,  by  asking  him  to  take 
my  place  to-morrow,  I  shall  not  only  oblige  you, 
but  do  him  infinite  honour  in  his  own  eyes.  I 
shall  speak  to  him  on  the  subject." 

"  Dinna  tell  him  wha's  to  be  cried  till  he's  safe 
i'  the  box,"  said  M'Briar,  "  or  ye'll  fin'  he  winna 
gang  in  ava." 

"  Oh  no,  I'll  take  care  that  he  doesn't  receive  the 
lines  till  he  is  in  the  lateran,"  said  the  Dominie. 

Havin'  arranged  this  little  plot  to  oor  satisfac- 
tion, we  toomed  oor  jorums,  pey'd  the  lawin'  an' 
pair  tit  for  the  nicht. 


CHAPTER    XXIV 

THE   WADDIN' 

NEIST  mornin',  the  Smith,  John  M'Briar,  Patie 
Baisler,  an'  several  ithers,  wha  had  been 
adverteezed  o'  the  rod  that  had  been  laid  in  pickle 
for  the  coachman,  were  at  the  kirk  betimes  to  see 
hoo  the  bools  wad  row.  The  plot  turned  oot  a 
perfect  success.  Puir  Jehu  mountit  the  rostrum 
an'  surveyed  the  congregation  wi'  the  air  o'  a  man 
thoroughly  satisfeed  wi'  himsel'  an'  wi'  a'  the  warl', 
never  suspectin'  i'  the  meantime  that  a  score  o'  een 
were  closely  scrutineezin'  his  movements,  or  that 
an  ordeal  sae  bitter  an'  distastefu'  was  in  store 
for  him. 

Juist  as  Mortclaith  gi'ed  the  bell  the  hin'most 
clink,  an'  as  the  venerable  coontenance  o'  the  Rev. 
Gabriel  Gowlanthump  appeared  atween  the  door 
cheeks,  Mr.  Squeeker  hirpilt  his  wa's  inbye  to  the 
lateran  an'  handit  up  the  intimation  o'  my  intendit 
marriage.  Alas,  for  puir  Jehu  !  what  a  red  face  he 
tane  till  himsel'  whan  he  unfauldit  the  paperie,  an' 
cuist  His  een  across  the  contents !  Andra  Sooter, 
wha  cam'  ower  to  Buttonhole  i'  the  gloamin',  an' 
tauld  me  a'  aboot  it,  declared  that  the  puir  sinner 
lookit  the  very  pictur'  o'  meesery.  Bitter  as  the  pill 

was,  hooever,  it  had  to  be  swallowed.  Springin' 
till's  feet  like  a  jack-i'-the-box,  he  tried  sair  to  hide 
his  confusion,  but  a'  wadna  do :  his  knees  smote 
forgainst  ilk  ither,  his  teeth  rattled  in  's  head  like 
Jim  Crow's  clatter-banes,  his  voice  had  a  husky 
soon'  aboot  it,  startlin'  to  them  wha  were  un- 
acquantit  wi'  the  cause  thereof.  He  bummilled 
through  the  proclamation  juist  as  gin  he  had  been 
a  condemned  criminal  standin'  on  the  staps  o'  the 
gallows,  makin'  his  last  deein'  speech  an'  confession, 
an'  momentarily  expectin'  Hangie  to  pu'  oot  the 
pin  an'  set  him  a-dancin'  upon  naething.  Never 
was  mortal  man  in  a  state  o'  greater  mortifeecation 
than  was  Jehu  that  day.  At  the  skailin'  o'  the 
kirk  he  slinkit  his  wa's  hame,  withoot  loungin' 
aboot  at  the  Style,  (as  was  his  wont  after  bein'  i' 
the  lateran),  to  receive  frae  his  cronies  the  lauda- 
tion he  considered  to  be  due  to  his  mervellous  gift 
o'  sacred  sang. 

In  this  wey  was  Jehu  constrained  to  len'  a  hand 
in  promotin'  my  marriage  wi'  Tibbie  Monypenny, 
after  he  had  employed  a'  his  airts  an'  blandish- 
ments to  bring  aboot  a  very  different  result. 

To  me  the  period  o'  bridegroom-hood  was  ony- 
thing  but  a  time  o'  idleset  I  was  keepit  trottin' 
here  an'  there  attendin'  to  this,  that,  an'  the  ither 
thing,  till  I  was  naur  trachled  aff  my  feet  Ae  day 
I  wad  be  in  at  St.  Andrews,  pushin'  them  on  wi' 
the  makin'  o'  the  mahogany  things.  Neist  day  1 
wad  be  ower  at  Dundee,  layin'  in  providin'  o' 
vaurious  kin's.  Ae  nicht  I  wad  be  alang  at  the 
wricht's  to  see  what  progress  he  was  makin'  wi' 

the  beds,  the  nicht  followin'  I  wad  be  wast  at 
Breeriebuss,  takin'  Tibbie's  advice  anent  certain 
kittle  points  wherein  she  claimed  to  exerceese  a 
co-ordinate  jurisdiction.  Gang  whaur  I  likit  my 
han'  was  never  oot  o'  my  pouch,  indeed  it  has 
seldom  been  oot  o't  sinsyne  for  langer  than  sax 
oors  on  end,  except  when  I've  been  sleepin'.  I 
wasna  lang  in  findin'  a  use  for  the  five  an'  thirty 
guineas  I  brocht  wi'  me  frae  Lon'on. 

The  maist  vexin'  thing  ava  was  that  I  cudna  set 
my  nose  oot-ower  the  door  withoot  bein'  glowered 
at  as  gin  I  had  fa'en  frae  the  cluds.  Whan  I 
passed  the  Kirktoon  to  St.  Andrews,  the  minister's 
servant  hizzies  wad  be  oot  goupin'  an'  govin'  after 
me  as  gin  I  had-  been  awin'  them  something,  an' 
makin'  my  approachin'  waddin'  the  subjeck  o' 
speakilation.  John  M'Briar's  auldest  dochter — a 
daft,  ram-stam,  hallokit  quean — she  maun  hae  a 
rub  o'  the  bridegroom's  shoother,  an'  sae  maun 
Andra  Sooter,  an'  sae  maun  ilka  ane  I  forgaithered 
wi'.  Whan  I  paid  a  veesit  to  Breeriebuss  ony  nicht, 
my  movements  were  narrowly  watched  by  Tibbie's 
neebors,  unless  I  creepit  alang  dyke  sides,  an' 
through  fields  as  gin  I  had  been  on  some  unlawfu' 
business.  It  was  kent  to  a  meenute  whan  I  arrived, 
whan  I  left,  an'  what  I  had  been  doin'.  As  for 
Tibbie,  she  was  equally  up  to  the  e'eholes  in 
business,  an'  equally  an  objeck  o'  public  interest 
an'  observation.  Nicht  an'  day  was  she  thrang  at 
the  needle — makin'  her  tyken,  blankets,  sheets, 
codwares,  an'  a'  the  ither  nameless  nick-nacks  in- 
cludit  in  the  inventory  o'  a  bride's  plenishin'.  She 

had  to  enterteen  a'  her  female  acquantances,  wha 
cam'  frae  far  an'  near  to  see  her  braverie. 

The  feet-washin'  ploy,  on  the  eve  o'  the  waddin'- 
day,  was  anither  business  that  had  to  be  gane  aboot, 
an'  what  fun  an'  gilravage  we  did  kick  up  at  that 
job !  Andra  Sooter  scrapit  frae  the  boddom  o'  the 
whey-pat  a  curn  coal  bleck,  which  he  wrocht  up, 
wi'  cawnel  creesh,  into  a  black  clorty  compound, 
wherewith  he  mairtered  my  feet  to  sic  a  fearfu' 
extent  that  it  seemed  as  gin  they  wad  never  look 
like  Christian  feet  ahent  it.  Havin'  abused  me  to 
their  hearts'  content,  they  at  last  fell  foul  o'  ane 
anither's  faces,  makin'  perfect  frichts  o'  themsel's, 
an'  playin'  a'  manner  o'  pranks  that  could  be 
thocht  on. 

The  momentous  day,  destined  by  the  pooers  o' 
fate  to  make  me  either  happy  or  meeserable  through 
a'  the  subsequent  stages  o'  my  earthly  pilgrimage, 
dawned  at  length  upon  this  oor  sin-laden  planet. 
The  ne'er  an  e'e  did  I  steek  a'  the  precedin'  nicht — 
not  that  I  enterteened  evil  forbodin's  by  ony  mainner 
o'  means, — but  the  excitement  o'  the  feet-washin' 
ploy,  addit  to  the  thocht  o'  what  I  had  afore  my 
han',  had  the  effect  o'  banishin'  the  drowsy  god 
entirely  frae  my  pillow.  By  the  skraigh  o'  day  I 
was  on  fit,  wanderin'  aboot  the  hoose  like  a  ghaist, 
rehearsin'  in  my  ain  mind  the  programme  o'  the 
furthcomin'  performance,  an'  studyin'  in  an  especial 
mainner  the  pairt  in  the  drama  I  wad  hae  to  play, 
sae  that  whan  the  curtain  raise  I  micht  be  able  to 
acquit  mysel'  to  the  admiration  o'  a'  beholders. 

As   we   had   to  be  in    Dundee   that  nicht,  the 

nuptial  knot  had  to  be  tied  on  the  back  o'  denner- 
time.  Determined  to  do  the  thing  in  style,  I  had 
trystit  a  chaise  an'  pair  frae  the  Fleein'  Horse  to 
transport  mysel'  an'  my  freen's  frae  Buttonhole 
to  Breeriebuss,  an'  the  happy  couple  frae  thence  to 
Newport  after  the  ceremony  was  ower.  The  chaise 
was  grandly  daikered  oot  wi'  evergreens.  The 
horses  sportit  a  profusion  o'  pink  ribbons  aboot 
their  heads,  an'  their  lugs  were  clothed  in  things 
like  white  doddie-mittens.  The  Rev.  Gabriel 
Gowlanthump  was  to  offeeciate  as  the  high  priest 
o'  Hymen  ;  Andra  Sooter  was  to  be  best  man  ;  an' 
my  sister  Chirstie  best  maid. 

The  livin'  cargo  in  the  chaise  comprehendit  Mr. 
Gowlanthump — wha  was  pickit  up  at  the  Horse 
Shoe,  whaur  he  had  been  imbibin'  a  wee  sirple  o' 
Mrs.  Snifters'  "entire"  afore  settin'  oot,  wi'  the 
view  o'  infusin'  a  little  warmth  intil's  fushionless 
carkitch — the  best  maid  an'  best  man,  Miss  Peggy 
Paitrick  an'  mysel'  inside ;  while  Sandy  Reekie  an' 
my  brither  Jock,  wha  had  come  frae  Glesca  for  the 
great  occasion,  sat  on  the  dickie  aside  the  driver. 
As  for  my  faither,  he  had  gane  to  Breeriebuss  i' 
the  cuddy  cairt  an  oor  or  twa  previous ;  while  my 
mither  was  owerby  in  Dundee  settin'  things  to 
richts  against  oor  hame-gaun. 

"  Smack  went  the  whip,  round  went  the  wheels," 
an'  awa'  we  gaed,  amid  a  perfect  hurricane  o'  cheers, 
an'  an  avalanche  o'  auld  bauchles.  Mrs.  Wabster, 
Miss  M'Briar,  an'  a  curn  mair  idle  dames,  had  come 
to  see  us  aff,  ilk  ane  o'  them  providit  wi'  a  lapfu' 
o'  auld  shoon  procured  for  the  occasion  frae  Saunders 

Broganawl,  which  they  shoored  upon  us  wi'  com- 
mendable veegour.  On  turnin'  the  geyl  o'  the 
hoose  a  volley  o'  musketry,  let  aff  by  the  young 
blacksmith  billies,  salutit  oor  lugs,  frichtenin'  the 
horses  an'  garrin'  them  spang  forrit  at  a  smairt 
canter.  The  haill  kintra  side  seemed  to  be  in  a 
perfect  steer  aboot  my  marriage.  Ilka  door  atween 
Buttonhole  an'  Breeriebuss  had  its  parteek'lar 
collection  o'  onlookers.  Every  tongue  was  busy 
discussin'  the  meerits  an'  demeerits  o'  the  bride  an' 
bridegroom.  A'  the  while  frae  ayont  yaird-dykes 
an'  swine's  cruives  auld  roosty  blunderbusses  keepit 
up  an  incessant  pluff,  pluffin'  in  a  mainner  that 
was  mair  startlin'  than  edifeein'. 

Whan  we  arrived  at  Breeriebuss,  we  faun'  every 
thing  ready  for  action.  The  denner  dishes  were 
set  doon,  Tibbie  «was  arrayed  in  her  braw  white 
goon ,  an'  Mrs.  Monypenny  was  trottin'  but  the 
hoose  an'  ben  the  hoose  in  a  state  o'  great  agitation. 
Tibbie  lookit  charmin',  of  coorse — a'  smiles  an' 
blushes !  Her  slae-black  e'en,  her  rosy  cheeks  an' 
her  cherry  mou',  lookit  blacker,  rosier,  an'  cherrier 
than  I  had  ever  seen  them  do  afore.  In  her  breistie 
there  was  a  flutter  o'  excitement — that  was  clear ! 
There  was  a  crystal  blob  o'  saat  watter  in  ilk  e'e  as 
she  cam'  ben  leanin'  on  her  faither's  airm — that  was 
veesible  !  There  was  a  slicht  quiver  on  her  lip  as 
she  uttered  the  irrevocable  "yes" — that  was  per- 
ceptible !  But  the  fiutterin'  heart,  the  tear-bedewed 
e'e,  an'  the  quiverin'  lip  only  addit  till  her  charms 
in  my  estimation. 

As  we  joined  hands  I  pressed  her  loof  in  mine 

wi'  a'  the  ardency  o'  unswervin'  affection,  an'  re- 
ceived frae  hers  a  gentle  squeeze  in  return  which 
betokened  the  existence  o'  a  reciprocity  o'  feelin' 
exceedin'ly  cheerin'  an'  refreshin'  to  the  soul. 

Mr.  Gowlanthump  performed  the  ceremony  wi' 
great  unction  and  solemnity.  He  warned  Tibbie 
that  it  was  her  pairt  to  love,  honour  and  obey,  an' 
he  tauld  me  plain  oot  that  it  was  my  duty  to  love, 
honour  an'  command.  At  the  conclusion  there  was 
a  shakin'  o'  han's  a'  roon',  an'  a  general  kissin'  o' 
the  bride,  causin'  Tibbie  to  blush  to  the  very  tips 
o'  her  lugs  at  havin'  her  cherry  lips  thus  pree'd 
"afore  folk." 

Havin'  partaken  o'  a  chack  o'  dinner — mair  for 
form's  sake  than  for  ocht  else,  hooever,  for  Tibbie 
an'  me  had  an  appetite  for  naething  that  day  but 
a  feast  o'  love — the  chaise  was  re-yokit,  an'  awa 
we  birlt  to  the  Waterside  amid  the  fareweels, 
congratulations,  an'  blessin's  o'  the"  haill  company. 

A  grand  supper  an'  ball  in  honour  o'  the  auspee- 
cious  event  tane  place  at  nicht  in  Mr.  Monypenny's 
strae-barn.  The  feck  o'  the  neebors,  baith  auld  an' 
young,  were  inveetit  to  be  present ;  an'  there  they 
danced  to  the  stirrin'  strains  o'  Blin'  Archie's  fiddle, 
feastit  themsel's  on  pies  an'  roast-beef,  an'  drank 
to  the  health  an'  happiness  o'  the  newly  waddit 
couple  till  four  o'clock  neist  mornin'. 

As  for  Tibbie  an'  me,  we  reached  Dundee  safe 
an'  soon',  an'  tane  possession  o'  oor  ain  fireside. 
My  mither  met  us  atween  the  door-cheeks,  an' 
brak'  the  customary  cake  o'  shortbread  aboon  the 
bride's  head  for  luck  as  we  crossed  the  threshold. 

Thus  was  I  led,  in  the  coorse  o'  Providence  to 
set  up  in  business  on  my  ain  accoont,  an'  to  tak' 
into  the  concern  a  sleepin'  pairtner  in  the  person 
o'  Tibbie  Monypenny.  This  latter  stap  I've  never 
seen  reason  to  repent  o',  as  it  has  proved  an 
unspeakable  blessin'  to  baith  parties. 


CHAPTER   XXV. 

AMONG  THE  "MEN  O'  THE  MEARNS." 

JEAMES  WITHERSPOON,  wha  had  been 
land-steward  on  Burleyrackit,  for  a  wheen  years 
afore  an'  after  my  marriage,  havin'  saved  some 
bawbees,  settled  doon  belyve  as  a  farmer  i'  the 
Howe  o'  the  Mearns.  While  at  Burleyrackit  he 
had  fa'en  on  wi'  my  sister  Chirstie,  an'  in  due  time 
he  marriet  her.  The  name  o'  his  farm  was 
Crummiehillocks,  near  by  the  toon  o'  Lawren'kirk. 
Bein'  a  famous  haun'  at  buyin'  an'  sellin'  nowtc, 
Jeames  cam'  aften  to  Dundee,  to  attend  its  famous 
Stobs'  Fair,  an'  he  seldom  cam'  withoot  bringin' 
his  gudewife  alang  wi'  him,  to  see  her  sooth-aboot 
freen's. 

Of  coorse,  it  wasna  to  be  expeckit  that  Mrs. 
Witherspoon  wad  come  trauchlin'  sae  far  ilka  year 
to  see  us  unless  we  returned  her  veesits  noo  an' 
than.  But  afore  the  railway  had  been  startit 
through  the  "  Howe "  a  journey  to  Lawren'kirk, 
was  nae  sma'  undertakin'.  After  we  cud  gang  by 
rail  hooever,  we  had  nae  excuse  for  bidin'  at  hame. 
Sae  it  was  arranged  at  ween  Jeames  an'  me  ae  year 
whan  he  cam'  to  Stobs'  Fair  that  Tibbie  an'  me 

wad  gang  the  length  o'  Crummiehillocks  at  the 
neist  New  Year's  time. 

The  weather  whan  we  set  oot,  was  snell  an' 
frosty.  The  dubs  were  bund  in  icy  fetters  an'  the 
gran'  clad  in  a  snawy  mantle.  Tibbie  fortifeed  her 
chowks  wi'  a  new  sable  boa  I  had  coft  for  the 
occasion,  sae  that  feint  a  feature  o'  her  face 
remained  veesible,  except  the  neb  o'  her  nose,  which 
was  as  blue  as  a  blawart.  As  for  me  I  enveloped 
my  body  in  a  big  coat,  an'  coiled  a  white  worstit 
gravat  roon'  my  craig,  an'  cud  thole  the  cauld 
withoot  a  murmur. 

On  reachin'  Lauren'kirk  we  faun'  Jeames 
Witherspoon  in  a'  his  glory  waitin'  at  the  Station 
to  gie  us  a  warm  welcome  an'  a  ride  in's  dogcairt 
to  Crummiehillocks.  Jeames  had  been  thochtfully 
layin'  in  provinder,  for  in  the  cairt  there  were  twa 
greybeards  ane  o'  them  fu'  o'  genuine  "  Fettercairn," 
an'  the  ither  chairged  wi'  what  he  ca'd  "  the  real 
North  Port."  Jeames  huild  the  whup  reekin'  aboot 
the  pownie's  lugs,  an'  we  drave  on  like  Jehu  to 
Crummiehillocks  whaur  we  faun'  Mrs.  Witherspoon 
overjoyed  to  forgaither  wi'  us  aince  mair. 

It  was  close  on  four-oors  time  whan  we  reached 
Crummiehillocks.  Mrs.  Witherspoon  was  busy 
settin'  doon  the  tea  dishes.  Havin'  excheenged 
salutations  wi'  Tibbie  an'  me,  she  informed  us,  that 
in  order  to  gie  proper  pomp  to  oor  veesit,  she  had 
inveetit  a  curn  o'  the  neeborin'  farmers,  an'  their 
families  to  drink  a  cup  o'  tea  wi'  us  that  nicht. 

A  wee  afore  five  o'clock  the  company  begoud  to 
arrive.  Some  cam'  in  spring-cairts,  some  on  horse- 

back,  an'  ithers  on  shanks-naig.  First  cam' 
Saunders  Branks,  Mrs.  Branks,  an'  Miss  Branks 
frae  Pirvvickety,  a  ferm  o'  twa  ploos'  labour,  lyin' 
close  beside  Crummiehillocks.  Saunders  cud  name 
a'  the  dealers  in  cattle  an'  horses  atween  the  Moray 
Firth  an'  the  Firth  o'  Forth.  He  had  been  as  far 
north  as  John  o'  Groat's  an'  as  far  sooth  as  Morpeth 
in  pursuit  o'  nowte.  His  gudewife  was  a  perfect 
model  o'  a  woman,  for  she  listened  to  a'  he  had  to 
say  an'  said  naething  in  return,  but  juist  sat  an' 
glowered  intil  her  gudeman's  face  in  silent  admira- 
tion. Miss  Branks  was  a  rosy  cheekit,  bouncin' 
dame  o'  nineteen  or  twenty ;  she  was  a  wee  thocht 
blate  afore  strangers,  but  was  nane  the  waur  o' 
that.  I  sune  saw  that  she  was  ower  the  lugs  in 
love  wi'  ane  o'  the  guests  named  Mr.  William 
Rouster,  a  theological  student  frae  Aberdeen,  an' 
cousin-germain  to  Peter  Hoggie,  anither  ane  o'  the 
guests,  wha  had  a  sma'  tackie  ca'd  Heatherie- 
Knowe,  lyin'  some  four  or  five  miles  to  the  nor'ard 
in  a  cosy  glack  o'  the  Grampians.  Next  cam' 
Andra  Swingletree  o'  Puddlemadubhie  an'  his 
better-half.  His  better-half  she  was  in  twa  senses, 
for  Andra,  like  "  Heather  Jock,"  was  "  lang  an' 
thin,"  while  Mrs  S.  was  shapen  on  the  model 
o'  a  sackfu'  o'  caff  wi'  a  raip  tied  roon'  the  middle 
o't.  They  were  accompanied  by  their  dochter, 
Miss  Swingletree,  wha  seemed  to  hae  great  faith  in 
the  efficacy  o'  red  ribbands  to  add  to  her  personal 
chairms.  It  was  easy  to  be  seen  that  she  was  ettlin' 
to  get  hersel'  installed  as  the  gudewife  o'  Heathcrie- 
Knowe.  No  the  least  noteworthy  personage 

present  was  Simon  Yettlin  the  blacksmith,  wha 
farmed  ten  or  twal  acres  o'  land,  tane  a  pooerfu' 
dram  whan  he  cud  get  it,  kent  mair  aboot  State 
affairs. than  statesmen  did  themsel's,  an'  cud  lat  aff 
an  ill-faured  aith  at  times  whan  the  "  speerit " 
moved  him. 

The  company  bein'  a"  assembled,  Mrs.  Wither- 
spoon  rang  the  bell,  an'  up  cam'  the  servant  lassie 
wi'  the  teapat  i'  the  tae  han'  an'  a  brass  kettle  i' 
the  tither.  Jeames,  no  bein'  muckle  o'  a  spokes- 
man himsel',  glowered  at  the  embryonic  divine,  an 
said  in  solemn  tones,  "  Maister  Rouster,  ye'll  gie's  a 
word  afore  we  start."  Sae  Mr.  Rouster  winkit  his 
een  an'  set  aff  like  a  day's  wark. 

Afore  he  was  half-through  wi'  his  guid  words 
Simon  Yettlin  was  gauntin'  like  to  rive  his  jaws. 

Rouster  havin'  feenished  his  bit  jobbie,  we  a'  fell 
tooth  an'  nail  to  the  demoleetion  o'  the  stacks  o' 
provinder,  under  which  the  table  was  literally 
groanin'.  There  was  rowth  o'  fish,  flesh,  an'  fowl — 
mountains  o'  buttered  toast — oceans  o'  the  richest 
cream — an'  a  hearty  welcome  to  eat  an'  drink  yer 
fill !  At  a  farmer's  table  ilk  ane  lays  his  lugs  into 
what's  set  afore  'im  in  sic  a  wey  as  to  show  that 
he's  no  ashamed  to  eat  whan  he's  hungry,  nor  to 
drink  whan  he's  dry.  To  sum  up  a',  i'  the  words 
_>'  the  poet, — 

"  The  company  made  a  most  splendid  appearance, 
And  ate  bread  and  butter  with  great  perseverance." 

Tea  bein'  ower,  Jeames  says  to  Mrs.  Wither- 
spoon,  heigh  oot,  "  Gudewife,  hae  ye  ony  het 

watter  ?  "  Mrs.  Witherspoon  winks  to  the  servant 
lassie,  wha  was  brushin'  up  the  crumbs,  an'  whispers 
intil  her  lug,  "Jenny,  fetch  up  the  warm  watter." 
Nae  mention  was  made  o'  the  whiskey  bottle,  but 
weel  kent  Jenny  that  the  whiskey  was  even  mair 
indispensable  than  the  het  watter.  Up  she  comes 
in  a  jiffey,  wi'  a  trayfu'  o'  tum'lers,  glesses,  an'  toddy 
aidles  ;  an'  i'  the  midst  o'  them  too'ered  aloft  twa 
lang-neckit  bottles — ane  o'  them  labelled  "  North 
Port,"  an'  the  ither  "  Fettercairn." 

The  next  few  minutes,  naething  was  heard  but 
the  clatter  o'  crystal,  an'  naething  seen  but  speeritual 
oam  ascendin'  to  the  ceilin'  in  fragrant  volumes 
frae  half-a-dizzen  o'  tum'lers.  Healths  were  drunk 
a'  roon',  an'  in  proportion  as  the  maut  got  aboon 
the  meal,  the  conversation  becam'  fast  an'  furious. 
Saunders  Branks  began  an  animated  accoont  o'  his 
experiences  wi'  the  thimble-riggers  at  the  last 
Paldy  Fair,  an'  boastit  hoo  he  had  gi'en  them  in 
their  cheenge  whan  they  thocht  to  get  him  to  stake 
a  five-pun'  note  on  the  chance  o'  catchin'  the  pea. 
"  Weel  kent  I  far  the  pea  was,"  said  Saunders,  "  but 
it  wadna  be  for  a  five-pun'  note  that  I  wad  gang 
to  tempt  Providence  in  that  wey." 

Simultaneously  wi'  Saunders'  disquiseetion  on 
thimble-riggin',  Andra  Swingletree  was  discussin' 
wi'  Mr.  Hoggie,  the  best  wey  o'  curin'  the  "  staggers." 

Meanwhile,  Jeames  Witherspoon  hadna  his 
tongue  in's  pouch,  for  Simon  Yettlin  an'  he  were 
discussin'  the  question  o'  bane-spavin  in  horses. 

At  the  ither  end  o'  the  table,  Mr.  Rouster  was 
tryin'  to  mak'  the  maist  o'  his  sma1  stock  o' 

academic  lore,  \vi'  the  view  o'  ticklin'  the  lugs  o' 
Miss  Branks,  wha  sat  a'  een  an'  mou'  as  at  the 
feet  o'  a  Gamaliel,  drinkin'  in  the  Greek,  Latin, 
an'  Hebrew  quotations  o'  her  beloved,  as  gin  she 
understood  every  word  o'  them,  an'  fixin'  her 
earnest  gaze  upon  his  blue  sparticles,  wherefrom 
there  shot  love-shafts  that  pierced  to  the  innermost 
core  o'  her  palpitatin'  bosom. 

Amid  a'  this  logic  choppin',  hooever,  the  joram 
was  never  negleckit  for  a  single  moment.  It  con- 
tinued to  circulate  wi'  the  utmost  reegularity,  an' 
the  faster  it  gaed  roon'  the  faster  an'  looder  grew 
the  fun.  Even  Mr.  William  Rouster  caught  the 
infection  belyve,  an'  turnin'  to  Andra  Swingletree, 
wha  was  a  famous  han'  at  a  sang,  bawled  oot  in 
guid  braid  Scots — "  Come  awa'  noo,  Puddlie  man, 
an'  gie's  a  sang!"  Nae  sooner  said  than  dune. 
Andra  tossed  aff  a  gless  o'  toddy,  gied  twa  hoasts, 
an'  set  aff  at  the  gallop  wi 

JANET  JAMIESON. 

A     WOEFUL     BALLAD. 

Come  all  ye  pretty  fair  maids,  and  listen  to  my  lay  ; 
Likewise  ye  gallant  ploughmen  all,  give  heed  to  what  I  say. 
It  was  a  blooming  modest  maid,  was  hoeing  on  the  farm, 
And  she  did  spy  a  gentle-man,  with  gun  beneath  his  arm. 

The  gentleman  came  up  to  her,  and  thus  to  her  did  say — 
"  What  is  thy  name,  where  is  thy  hame,  my  pretty  maid,  I 

pray  ?  " 
"My  hame  is  there,  kind  sir,"  she  said,  "beside  yon  wood  so 

green  : 
My  name  is  Janet  Jamieson,  as  I've  inform-ed  been." 

"  O  Janet  Jamieson,"  he  said,  "  thou  art  a  lovely  queen  ; 
And  fitter  far  for  lordly  hall  than  hoeing  neeps,  I  ween. 
It's  come  along  with  me,  sweet  maid,  and  I  will  busk  thee 

rare, 
In  ribbands,  silks  and  satinetts,  and  gold  beyond  compare. 

"  It's  come  along  with  me,  sweet  maid,  and  give  to  me  thine 

hand, 
And  thou  shalt  ride  a  milk-white  steed,  with  servants  at 

command." 

"  Oh  no,  no,  gentle  sir,"  she  said,  "  I  fear  that  cannot  be, 
I'm  not  a  match  for  you,  kind  sir,  as  you  may  plainly  see. 

"  And  I  do  love  a  gallant  swain,  who  drives  the  cart  and 

plough : 
To  marry  him  at  Whit-sunday,  to  Heaven  I've  pledged  my 

vow." 

"  To  go  with  me  thou  must  consent,"  this  gentleman  replied  ; 
"  Or  with  this  gun  my  life  I'll  take,  this  moment  by  thy  side. 

"  I've  sought  through  all  great  London  town,  some  one  my 

wife  to  be ; 

But  never  maiden  have  I  seen,  to  be  compared  with  thee." 
Oh,  then,  unto  his  flattering  words,  the  maiden  gave  consent, 
And  to  his  hall  that  very  night  along  with  him  she  went. 

But,  Oh !  alas  !  and  lack-a-day !  a  week  had  not  passed  o'er, 
When  this  false-hearted  gentleman  did  turn  her  from  his 

door. 
She  wandered  east,  she  wandered  west,  asham-ed  to  be 

seen, 
But  never  sought  her  father's  cot,  beside  the  wood  so  green. 

She  wandered  south,  she  wandered  north,  she  shunned  the 
face  of  men ; 

Her  food  the  hip,  and  wild  ber-rie,  her  home  the  lonesome 
glen. 

She  wandered  up,  she  wandered  down,  and  long  ere 
Christmas  tide, 

A  shepherd  found  her  clay-cold  corpse  upon  a  bleak  hill- 
side. 

The  cruel  gentleman,  also,  he  never  more  did  thrive  ; 
For  in  the  wars  of  Hindostan,  it's  he  was  killed  alive. 
Now  all  ye  swains  and  maidens  gay,  come,  listen  every  one, 
And  take  a  lesson  from  the  tale  of  Janet  Jamieson. 

Andra's  health  an'  sang  was  proposed  by  Jeames 
an'  drunk  by  the  haill  company  wi'  a'  the  honours. 
Mr.  Hoggie  fired  aff,  "  The  Ploughman's  court- 
ship," wi'  great  glee  ;  the  haill  company  joinin'  i' 
the  chorus,  snappin'  their  fingers  an'  stampin'  wi' 
their  tackety  shoon  like  mad. 

Amid  a'  this  merriment  the  bottle  keepit  movin' 
roon'  the  table  juist  like  clock-wark.  Ae  browst  o* 
toddy  after  anither  vanished  like  lichtnin',  an'  ilka 
new  browst  addit  new  veegour  to  the  general  hilarity. 
As  they  were  speakin'  an'  laughin'  a'  throughither, 
it  dang  me  to  mak'  sense  o't  A'  I  cud  catch  was 
a  mixed  reel-rail  o'  words  whaurin  "  stots,"  "  queys," 
"  neepseed,"  "  horse-dung,"  "  clover,"  "  harrows," 
"  farrow-soos,"  an'  "  fanners,"  were  the  maist  empha- 
tical,  but  what  it  was  a'  aboot  was  a  mystery  to  me. 

Supper  was  set  at  the  dead  'oor  o'  nicht,  an' 
hoo  Mrs.  Witherspoon's  pies  an'  stuffed  chuckies 
disappeared !  By  this  time  Simon  Yettlin  was 
half-blin',  but  he  wad  persist  in  carvin'  the  chickens, 
contrairy  to  his  wife's  advice,  whan  the  fork  slippit 
aff  the  breist-bane,  wi'  the  result  that  he  jaupit  wi' 
the  jice  a'  the  young  leddies'  white  goons,  greatly 
to  their  vexation.  Simon  atoned  for's  faut  by 
tholin'  the  full  bellum  o'  Mrs.  Yettlin's  tongue  for 
the  space  o'  five  meenutes. 

Supper  ower  there  was  anither  roon'  o'  toddy ; 
the  lang  neckit  bottles  had  been  toomed  an'  filled 

ower  an'  ower  again  i'  the  coorse  o'  the  e'enin',  but 
nane  o'  the  guests  seemed  to  be  muckle  the  waur  o' 
their  deep  potations.  Only  "  Yettlie,"  as  they  ca'd 
the  smith,  appeared  to  hae  drucken  mair  than  was 
guid  for  him.  Whan  we  a'  raise  an'  stood  han'  in 
han'  roon'  the  table  wi'  the  view  o'  singin'  "  Auld 
Langsyne  "  afore  pairtin',  Simon  cud  hardly  balance 
himsel'  ava.  He  sweyed  back  an'  fore  like  a  barn 
door  in  a  windy  day,  an'  cud  get  naething  oot 
except  the  final  "  Langsyne,"  wi'  an  unco  sleepy 
like  drone.  As  for  me,  I  didna  exceed  twa- 
tum'lers ;  for  whan  Tibbie  saw  the  wey  they  were 
gaun  to  wark,  she  trampit  on  my  fit,  an'  winkit 
hard  i'  my  face,  as  gin  she  wad  hae  said,  "  Tak' 
care  o'  yersel',  Tammas  !  drink  at  leisure,  lad  !  " 

The  leddies  havin'  rigged  themsels  oot  in  their 
bannets  an'  plaids,  the  men-fouk  yokit  their  gigs, 
or  saddled  their  pownies,  an'  after  shakin'  han's 
a'  roon'  "each  took  aff  his  several  way."  Afore 
leavin',  hooever,  Mr.  an'  Mrs.  Swingletree  garred 
Tibbie  an'  me  promise  to  gang  to  Puddlemadubhie 
neist  afternoon,  an'  patroneeze  their  New  Year's 
pairty,  which  was  to  consist  mainly  o'  the  persons 
we  had  forgaithered  wi'  that  nicht. 

On  arrivin'  at  Puddlemadubhie  the  followin'  day 
we  haundit  ower  the  leddies  to  the  care  o'  Mrs. 
an'  Miss  Swingletree,  while  Jeames,  an'  me,  an' 
Mr.  Swingletree  proceedit  on  a  tour  o'  inspection 
roon'  the  farm  steadin.' 

This  jobbie  bein'  feenished  we  set  aff  to  the 
mill-dam  to  hae  a  roon'  or  twa  o'  slidin'  on  the 
ice.  The  dam  was  a  hunder  yairds  or  twa  in 

length,  an'  the  ice  being  as  smooth  as  gless  we  had 
scouth  to  cut  as  mony  capers  on't  as  heart  cud  wuss. 
Jeames  an'  Andra  were  expert  haun's,  but  as  for  me 
I  hadna  tried  slidin'  sin'  I  was  a  laddie  i'  the  East 
Neuk,  an'  consequently  I  faun'  it  a  dreigh  job  to 
keep  my  heels  an'  my  head  on  the  plumb.  I  was 
as  aften  on  my  beam-en's  as  on  my  feet.  Aye  whan 
I  came  doon  wi'  the  tither  bump  Andra  lauched, 
an'  Jeames  lauched  an'  I  lauched,  an'  we  lauched 
a'  throu'ither,  an'  ye  never  heard  sic  lauchin'  's  we 
had.  We  had  gane  on  at  this  rate  for  better  nor 
half  an  oor,  whan  I  cam'  doon  wi'  a  sairer  bump 
than  ordinar',  an'  the  ice  gi'ed  wey  under  me,  an' 
in  I  plumpit  ower  the  head.  Jeames  an'  Andra 
bein'  at  the  tither  end  o'  the  dam  whan  the  thing 
happened,  there  was  naebody  naur  bye  to  gie  me 
a  haun'  oot.  They  heard  the  crack,  hooever,  an' 
missin'  sicht  o'  me,  they  guessed  what  was  up,  an' 
cam'  rinnin'  to  my  succour.  Gettin'  a  grip  o' 
me  by  the  heels,  they  hauled  me  oot  juist  as  I  was 
gettin'  into  the  dead  thraws.  Saunders  Branks 
cam'  on  the  scene  at  this  preceese  nick  o'  time,  an' 
wi'  his  assistance  Jeames  an'  Andra  managed  to 
land  me  on  Terry-finny. 

We  had  juist  turned  the  corner  o'  the  hoose 
whan  Tibbie,  an'  Mrs.  Swingletree,  an'  Miss 
Swingletree,  an'  Mrs.  Branks,  an'  Miss  Branks,  an' 
Yettlin  an'  his  wife,  an'  the  Heatherie-Knowe  fouk 
(for-they  had  a"  arrived  while  we  were  on  the  ice), 
burst  furth  frae  the  front  door  like  bees  frae  a  bike. 

"Oh,  Tammas!  Tammas ! "  exclaimed  Tibbie, 
wi'  an  ootgush  o'  affection  that  half-blindit  'er,  an' 

rushin'  forrit  an1  takin'  me  a'  in  her  airms,  "  ye'll 
be  brocht  in  a  corp  to  me  some  o'  thae  days  yet ! 
What  for  are  ye  sae  venturesome  ?  Gin  ye  dinna 
regaird  yer  life  for  yer  ain  sake,  hae  some  sma' 
respeck  for  the  feelin's  o'  yer  puir  wife !  Oh, 
Tammas !  Tammas  !  promise  me  this  very  instant, 
an'  afore  a'  thae  witnesses,  that  ye'll  never,  never 
do  the  like  again." 

Jeames  an"  Andra  convoyed  me  upstairs  to  a 
bedroom.  My  teeth  were  rattlin'  i'  my  head  wi' 
the  cauld.  Wi'  Tibbie's  help  I  cuist  aff  my  dreepin' 
duds,  tumbl't  into  bed,  an'  crap  ower  the  head 
amang  the  blankets.  Mrs.  Swingletree,  bein'  a 
thochtfu'  bodie,  filled  three  or  four  greybeards  wi' 
het  water,  an'  laid  them  roon'  me.  Andra  brewed 
a  tum'ler  o'  double-strong  toddy,  an'  compelled 
me  to  sook  up  the  last  drap  o't ;  an'  I  felt  muckle 
the  better  o't,  for  the  sweat  brak'  oot  a'  ower  my 
body,  an'  i'  the  name  o'  nae  time  I  grew  as  cosie  as 
a  pie. 

My  share  o'  the  tea  was  brocht  to  me  on  a 
server,  it  bein'  the  general  opeenion  o'  the  women- 
fouk  that  it  wadna  be  safe  for  me  to  quat  my  cosie 
biel',  at  least  until  I  sid  hear  the  clatter  o'  the 
toddy-ladles.  The  ringle  o'  the  crystal,  therefore, 
was  the  signal  for  me  to  creep  intil  the  dry  duds 
Andra  Swingletree  had  providit  for  me,  until  sic 
time  as  my  ain  toggery  sid  be  dried  at  the  kitchen 
fire. 

Havin'  completit  my  toilet,  I  stappit  doon'  to 
the  dinin'  room.  Nae  sooner  did  1  show  my  neb 
in  ower  the  threshold  o'  the  door,  than  the  young 

leddies  got  oot  wi'  a  lood  burst  o'  merriment. 
Tibbie  sprang  till  'er  feet,  tane  me  by  the  shoothers, 
an'  shoved  me  afore  her  upstairs  again  to  the 
bedroom. 

"  The  sorra's  i'  the  man ! "  said  she,  as  sune's 
she  cud  gather  breath  to  set  her  tongue  a  wallopin'. 
"  Hoo  wad  ye  mak'  an'  eediot  o'  yoursel'  an'  me 
baith,  by  facin'  sic  a  respectable  company  in  that 
frichtsome  nicht-cap  ?  Tak'  it  aff  this  very  instant, 
or  haud  awa'  to  yer  bed  again  ;  for  feint  ae  fit  sail 
ye  enter  the  dinin'-room,  wi'  that  bogle  on  yer 
head'! " 

"  Nicht-cap ! "  said  I,  puttin'  up  my  han'  an* 
puin'  it  aff  by  the  croon.  "  Losh,  an'  ye're  richt, 
Tibbie.  What  fouk  dinna  see  doesna  vex  them. 
I'm  sure  I  kent  as  little  aboot  that  nicht-cap  bein' 
on  my  head  as  the  child  unborn." 

Havin'  made  me  wise  an'  warl'  like,  as  she 
express't  it,  Tibbie  pronounced  me  fit  to  rejoin  the 
company,  an'  doon'  I  cam'  accordin'ly. 

I  needna  describe  at  length  the  farther  occur- 
rents  o'  the  e'enin',  as  they  were,  in  maist  respects, 
a  repeteetion  o'  what  had  tane  place  the  previous 
nicht  at  Crummiehillocks.  Saunders  Branks  re- 
peatit  the  story  o'  his  interview  wi'  the  thimble- 
rigger  at  Paldy  Fair,  Andra  Swingletree  gi'ed  us 
the  wofu'  ballad  o'  "  Janet  Jamieson,"  Peter 
Hoggie  rehearsed  "The  Ploughman's  Courtship," 
while  I  contributit  my  mite  to  the  fun,  by  singin' 
"  The  tailor  fell  through  the  bed,  thimbles  an'  a'  "  ; 
only  for  "  bed  "  I  substitutit  the  word  "  ice." 

Mr.   Swingletree  had  been    sittin'  in  a  fidgetty 

frame  o'  mind  for  some  time,  evidently  mcditatin' 
on  what  he  cud  do  i'  the  wey  o'  distinguishin' 
himsel'.  A'  at  aince  he  bangs  up  till's  feet,  gies 
twa  or  three  tremendous  thumps  wi'  his  horny 
knuckles  on  the  table  by  wey  o'  commandin' 
silence,  an'  aff  he  set  wi'  the  followin'  sang  which 
he  had  made  up  for  the  occasion  ;  for  Andra  was 
baith  a  poet  an'  a  musician  in  his  ain  humble  wey. 
Deed,  at  versifeein'  he  was  maist  as  gleg  as  my 
auld  East  Neuk  freen',  John  M'Briar.  o'  Puddin- 
mire. 

THE  SOCIAL   BOARD. 
AIR. — Guid  nicht  an'  joy  be  wf  ye  a'. 

This  nicht  aroond  the  social  board, 

Richt  blithe  am  I  to  see  ye  set ; 
Guid-wife  gae  fill  the  bottle  fu', 

An'  haud  the  kettle  reekin'  het. 
The  winds  without  may  rair  an'  rout, 

We  sanna  mind  the  winds  a  flee  ; 
Wi'  hearts  combined,  the  cog  we'll  synd, 

An'  push  aboot  the  barley-bree. 

There  Bodkin  sits,  for  logic  bright 

There's  nane  can  cope  wi'  Teelyour  Tarn 
When  next  he  ventures  on  the  ice, 

He'll  mind  his  douk  in  Puddlie's  dam. 
Here's  Tibbie,  too,  as  cosh  an'  clean, 

An'  blithe  and  an'  braw  as  ony  bride, 
An'  if  a  faut  she  has,  I  ween, 

It's  ane  that  leans  to  virtue's  side. 

Here's  Crummie,  too,  the  wale  o'  cock's — 
May  health  and  wealth  aye  be  his  lot ; 

An'  Pirrie  wi'  his  frosty  beard, 
A  sterlin'  judge  o'  stirk  an'  stot. 

There's  Yettlin',  skilled  in  pleughs  an'  graith, 

An'  deep  in  metaphysic  lore ; 
An'  Rouster,  vvha  in  poopit  yet 

Will  wag  his  pow  an'  stamp  an'  roar. 

There's  Heatherie  frae  the  norlan'  hills, 

As  vvicht  a  lad  as  ere  was  seen ; 
An'  wives  an'  lasses,  roon'  my  board, 

I'm  blithe  to  see  yer  sparklin'  een. 
Then  fill  yer  glasses,  ane  an'  a', 

Till  ower  ilk  brim  the  nectar  swells  ; 
An'  let  us  drink — hip — hip — hurrah — 

A  bumper  to  oor  noble  sel's  ! 

Puddlie's  sang  was  hailed  wi'  thunders  o'  applause, 
an',  at  the  urgent  soleecitation  o'  divers  persons  i' 
the  company,  he  was  obleeged  to  respond  till  an 
encore. 

By-an'-by  the  swats  began  to  ream  sae  divinely 
in  the  noddle  o'  Mr.  William  Rouster,  that  in 
presence  o'  the  haill  company,  he  actually  imprintit 
twa  or  three  smacks  on  the  blushin'  lips  o'  Miss 
Branks.  Mrs.  Branks  wad  hae  lodged  her  protest 
against  sic  liberties  bein'  ta'en  wi'  her  dochter,  had 
the  fire-edge  o'  her  wraith  no  been  bluntit  by  Andra 
observin'  that  Mr.  William  an'  his  inamorata,  bein' 
o'  a  devout  frame  o'  speerit,  were  juist  actin'  up  to 
the  Scriptural  injunction  that  bids  fouk  salute  ane 
anither  wi'  a  kiss.  Kissin'  bein'  infectious,  Mr. 
Hoggie  played  the  same  trick  to  Miss  Swingletree  ; 
an'  as  Andra  had  pleadit  justification  in  the  case 
o'  Miss  Branks,  he  cudna  for  shame's  cause  say  a 
thrawn  word  in  regaird  to  the  kissin'  o'  his  ain 
dochter . 

Amid  siclike  ploys  the  nicht  flew  awa.  The 
oor  havin'  at  length  arrived  for  oor  depairtur',  I 
re-arrayed  mysel  in  my  ain  duds,  which  had  mean- 
while bein'  birslin'  at  the  kitchen  fire,  an'  tane  the 
road  to  Crummiehillocks.  A  fearfu'  nicht  it  was. 
The  win'  was  ragin'  an'  roarin'  through  the  glens 
wi'  fearfu'  soughs.  The  howlets  were  greetin'  like 
the  Babes  i'  the  Wud,  an'  aye  there  cam'  the 
ither  hurricane  o'  snaw  an'  hailstanes.  It  was  as 
dismal  a  nicht  "  to  tak'  the  road  in  as  e'er  puir 
sinner  was  abroad  in."  Tibbie  clung  close  to  me, 
while  I  pressed  her  tremblin'  airm  to  my  heart,  in 
token  that,  whatever  dangers  micht  arise,  she  cud 
aya  coont  on  my  coorage  an'  devotion  to  shield 
her  frae  a'  harm. 

After  surmountin'  a  warl'  o'  dangers  an'  diffee- 
culties  ower  num'rous  to  enumerate,  we  reached 
Crummiehillocks  safe  an'  soon'.  Neist  mornin'  we 
bade  farweel  to  Jeames  an'  Mrs.  Witherspoon,  an' 
set  oot  hamewards. 


CHAPTER   XXVI 

A   DENTAL  OPERATION 

THAT  memorable  veesitation  to  the  Howe  o' 
the  Mearns  i'  the  dead  o'  winter,  gi'ed  Tibbie 
a  dose  o'  the  teethache.  She  had  had  sundry  pain- 
fu'  attacks  o't  afore,  but  wad  never  hear  o'  puttin' 
hersel'  into  the  haun's  o'  the  dentist.  Doctors  an' 
dentists  she  had  little  faith  in.  There  was  a  cousin 
o'  hers — a  shoemaker  in  Edinbro' — wha  in  standin' 
thereoot  to  see  Burke  hangit,  in  the  February  o' 
auchteen  twenty-nine,  got  a  sair  dose  o'  the  teeth- 
ache.  He  wad  hae  the  tooth  drawn,  but  the  doctor's 
nippers  happenin'  to  slip,  the  puir  fallow  got's  jaw- 
blade  broken.  He  suffered  a  warl'  o'  agony  for  the 
space  o'  four  months.  Never  was  he  able  to  whustle 
the  "  Flooers  o'  the  Forest "  ahent  it,  although 
afore  that  mischanter  he  had  been  considered  a 
perfect  prodigy  o'  a  whustler.  Tibbie  had  never 
forgotten  that  melancholy  catastrophe,  an'  frae 
that  time  furth  she  resolved,  be  the  consequences 
what  they  micht,  never  to  alloo  a  doctor  or  dentist 
to  put's  nippers  inside  her  mou'  on  ony  pretence 
whatever. 

We  hadna   been   lang   hame   frae  Crummiehil- 

locks  whan  I  noticed  that  something  was  far  wrang 
wi'  'er.  Her  chowks  had  begun  to  swall,  an'  I 
concludit  that  she  was  in  for  what  Burns  ca's  "  the 
hell  o'  a'  diseases."  Ae  mornin'  aboot  four  o'clock 
I  waukened  oot  o'  a  soon'  sleep,  an'  faun'  her 
sittin'  up  i'  the  bed  in  an  awfu'  pickle.  Her  head 
was  rowed  up  in  a  flannel  petticoat.  Doon  her 
cheeks  cam'  hap-happin'  the  saut  burnin'  tears,  an' 
frae  the  benmost  recesses  o'  her  heart  cam'  mony 
a  lang  an'  bitter  sigh.  I  canna  tell  hoo  muckle  con- 
cerned I  was  to  see  her  in  sic  a  purgatory  o'  pain. 

"  Tibbie,  my  dawtie,"  said  I,  "tell  me  what's  the 
maitter  wi'  ye,  an'  I'm  sure  I'se  pour  the  balm  o' 
Gilead  intil  yer  troubled  soul  gin  ye  really  think 
I  can  do  onything  for  yer  easement." 

"  Oh,  Tammas !  Tammas,"  said  she,  "  I  wish  I 
were  dead,  for  I  canna  thole  that  teethache  ony 
langer.  My  very  head's  like  to  rive.  I've  tane 
twa  patfu's  o'  salts  an'  senna,  for-bye  a  half-gill  o' 
the  best  double-strong  rum,  an'  I  doot  the  balm  o' 
Gilead  wad  do  me  nae  guid,  although  ye  had  a  haill 
bottlefu'  o't.  Oh  dear,  what'll  I  do  ?  what'll  I  do- 
o-o-,  Tammas  ?  " 

A  fresh  ootburst  o'  tears  deprived  her  o'  utterance, 
an'  she  duntit  her  head  against  the  bedpost  in  the 
paroxysim  o'  her  exceedin'  great  agony. 

"  Weel,  weel,  Tibbie,  my  'oman,"  said  I,  puttin' 
ane  o'  my  airms  roon'  her  neck,  an'  clappin'  her 
on  the  shoother  wi'  the  ither  han',  "  gin  the  balm 
o'  Gilead  winna  do,  what  think  ye  o'  the  warm 
guse  ?  " 

Ay,  ay,  Tammas,  it  likes  the  heat,  an'  I  wad  try 

ony — ony  thing  ye  like  to  name,  for  a  maument's 
leechinse  frae  this  dreadfu'  tortur' ;  for  oh,  it's 
stoondin'  sair,  an'  sair,  sair  to  bide ! " 

Sae  up  I  gat,  lichtit  the  fire,  an'  toastit  the  guse, 
until  she  was  juist  within  an  ace  o'  bein'  red-het. 
Then  I  rowed  her  up  i'  the  dishclout,  for  fear  she 
micht  set  fire  to  the  bed-claes,  an'  syne  laid  her 
doon  on  the  pillow  ;  an'  wi'  my  ain  hands  placed 
Tibbie's  cheek  in  close  proxeemity  till  'er.  For 
twenty  minutes  or  sae,  the  heat  had  a  soothin' 
effeck,  an'  Tibbie  was  beginnin'  to  craw  a  wee 
thochtie  croose  again.  But,  wow,  alas,  the  agony 
returned  wi'  tenfauld  veegour,  an'  hurried  her  back 
to  despair. 

What  was  to  be  dune  ?  Gang  for  the  doctor  an' 
get  the  tooth  drawn  ?  Na,  na  ;  Tibbie  was  sworn 
against  that.  She  wad  raither  bear  the  ills  she 
had,  than  flee  to  ithers  that  micht  be  waur,  gin 
vvaur  cud  be. 

By  the  exerceese  o'  a  little  persuasion  on  my 
pairt  she  consentit  to  lat  me  see  the  sair  tooth. 
It  turned  oot  to  be  ane  o'  her  e'e  teeth.  It  was 
quite  slack  i'  the  gum.  There  bein'  a  hole  i'  the 
braid  side^o't,  I  proposed  to  stuff  up  the  cavity  wi' 
a  bit  pottie.  To  this  she  consentit,  because,  as 
she  was  convinced  that  the  teethache  proceedit 
frae  the  gnawin'  o'  a  sma'  worm  i'  the  nerve  o'  the 
tooth,  she  imagined  that  if  the  hole  could  be 
hermetically  sealed  up,  the  worm  wad  dee  for  want 
o'  breath.  It  was  my  private  opeenion,  hooever, 
that  the  tooth  cud  be  easily  pu'd  oot  by  means  o' 
a  rosety  string  kinched  roon'  the  root  o't,  although, 

of  coorse,  I  keepit  Tibbie  i'  the  dark  on  that 
point.  Whan  makin'  ready  the  pottie,  therefore,  I 
at  the  same  time  prepared  a  string,  composed  o' 
sax  plies  o'  the  very  best  corduroy  threed,  which  I 
anointit  wi'  roset.  I  cuist  a  kinch  on  the  end  o't, 
an'  had  a'thing  ready  for  ony  opportunity  that 
micht  present  itsel'. 

"Noo,  Tibbie,"  said  I,  "gape  vveel  till  I  get  in 
the  stuffin'." 

Sae  she  opened  her  jaws  as  wide  as  their  swollen 
condition  wad  permit,  an'  in  the  twinklin'  o'  an'  e'e 
I  had  the  rosety  string  firmly  secured  roon'  the 
rotten  stump.  Noo,  thinks  I,  for  the  grand  pu', 
but  I  hadna  the  pooer  to  budge.  I  shook  a'  ower 
frae  tap  to  tae,  for  what  wad  Tibbie  say  to  the 
business?  To  draw  her  tooth  wad  be  a  michty 
offence  ;  but  to  practeese  a  deception  on  her  at  the 
same  time  wad  be  in  her  een  an  oonpardonable 
transgression.  Frae  this  state  o'  perplexity, 
hooever,  I  was  relieved  by  a  happy  idea  that  cam' 
intil  my  head  like  an  inspiration. 

I've  already  observed  that  I  had  ae  end  o'  the 
string  roon'  the  tooth.  I  noo  secured  the  ither 
end  o't  to  the  guse,  an'  I  says  till  'er  "  Tibbie,  that 
guse  is  spoilin'  the  blankets.  I  feel  a  strong  smell 
o'  oo'en  clouts  burnin'.  Ye're  nearer  her  than  I 
am,  fling  her  oot  ower  to  the  floor-head." 

Nae  suner  said  than  dune  ;  but  gin  ye  had  only 
heard  the  unearthly  squeel  that  Tibbie  uttered 
whan  her  tooth  followed  the  guse  ! 

"  Oh,  Tammas  !  Tammas ! "  she  cried,  "  my 
head's  awa',  an'  I'm  as  dead's  a  door  nail."  Her 

heart  actually  gaed  awa'  for  a  few  seconds  ;  though, 
by  gude  luck,  her  head  was  aye  to  the  fore. 

I  was  michty  fleyed  at  my  ain  handiwark. 
Luckily  I  had  the  presence  o'  mind  to  dash  a 
tea-cupfu'  o'  cauld  water  ower  her  temples.  Wi'  a 
deep  sigh,  she  cam'  till  hersel'  again,  an'  glowerin' 
roon'  her,  wi'  a  wild  expression  on  her  coontenance, 
rendered  a'  the  wilder  like  by  the  blude  that  was 
•oozin'  oot  frae  the  wicks  o'  her  mou',  she  ex- 
claimed, "  Tammas,  whether  am  I  in  this  warT,  or 
the  ither  warl',  or  whaur  am  I  ?  " 

I  clappit  her  on  the  shoother,  an'  soothed  her  as 
best  I  cud,  assurin'  her  that  she  was  in  her  ain 
hoose  at  hame,  an'  had  juist  wi'  her  ain  richt  hand 
acheeved  a  great  victory  ower  a  very  troublesome 
enemy. 

Bein'  convinced  that  she  was  still  a  leevin'  mortal, 
she  brichtened  up  belyve  an'  put  her  airms  roon' 
my  neck.  I  put  my  airms  roon'  hers,  an'  wad  hae 
kissed  her  too,  had  it  no  been  for  the  blude  whaur- 
with  her  lips  were  a'  besmeared.  As  it  was, 
hooever,  I  contentit  mysel'  wi'  simply  layin'  my 
cheek  on  hers,  and  gi'en'  her  a  promisc'us  hug. 

"  Oh,  Tammas,"  she  said,  "  that  pottie  maun 
surely  be  a  pooerfu'  thing,  for  I  verily  thocht  my 
head  was  aff  wi't.  But,  it  has  made  an  effectual 
cure  o'  me,  for  the  pain's  clean  awa'.  But,  bless 
me,  whaur  awa  is  my  stump  o'  a  tooth  ?  " 

"  Have  a  care  o's  a',  Tibbie,  hae  ye  tint  yer 
tooth  ?  Are  ye  sure  ye  haena  swallow't  it  ?  The 
like  has  happened  afore  noo." 

"  Feint   a  swallow  did   I   swallow  it,  Tammas  ; 

but  there's  nae  tooth  here,  onyhoo,"  she  observed, 
as  she  stuck  her  finger  i'  the  hole. 

"  That  maun  be  something  very  mervellous 
indeed,  Tibbie.  But  bide  a  wee  'oman  ;  are  ye  sure 
ye  didna  fling  it  ootower  the  bed  vvi'  the  guse? 
Losh  an'  ye've  just  dune  that,  Tibbie !  Heard  ye 
ever  the  like  o'  that?  Ye  see,  I  was  under  the 
needcessity  o'  havin'  the  string  fastened  roon'  it, 
sae  as  to  get  the  pottie  properly  fastened,  an* 
the  ither  end  had  somehoo  or  ither  got  entangled 
wi'  the  guse,  an'  that's  hoo  it  happened,  Tibbie. 
Gin  ye're  no  pleased  at  the  loss  o'  yer  tooth,  ye've 
yersel'  to  blame  for't,  for  it  was  you  that  flang  the 
guse  ootower  the  bed." 

"  It  maitters  na  wha  did  it,  Tammas,  sin'  it's 
dune,"  said  Tibbie,  smackin'  her  lips  ;  "  an'  fegs,  it's 
weel  awa'  frae  me,  for  I'm  sure  I've  never  blindit 
nicht  nor  day  for  twa  or  three  weeks  wi't." 

I  wad  hae  been  mair  than  mortal  had  I  no  been 
mair  than  weel  pleased  wi'  the  success  o'  my  ex- 
periment. I'  the  coorse  o'  half-an-oor  Tibbie  fell 
asleep,  an'  as  it  was  the  first  time  she  had  closed 
an  e'e  for  three  nichts  rinnin',  I  let  her  sleep  on 
undisturbed  till  the  back  o'  denner  time. 

To  this  day  yet  Tibbie  ascribes  the  extraction  o' 
her  tooth  to  a  happy  accident,  raither  than  to  the 
dexterous  management  an'  sagacity  o'  her  beloved 
husband.  It  wad  be  a  sin  to  mak'  her  ony  wiser 
on  the  subjeck ;  for  as  the  poet  saith,  "  Where 
ignorance  is  bliss  'tis  folly  to  be  wise." 

BODKIN,   CLIPPINS  &°   CO.   (LEEMITIT) 

AMANG  the  mony  apprentice  loons  I've  had 
through  haun's  frae  first  to  last,  nane  o'  them 
a'  cam'  up  to  Willie  Clippins.  As  a  laddie,  he  was 
honest,  eydent,  truthfu',  an'  giftit  wi'  by-ordinar' 
smeddum.  Afore  he  was  weel  oot  o'  's  time,  he 
was  juist  aboot  as  gleg  at  a'  the  kittle  points  o'  the 
tailerin'  business  as  I  was  myseF  ;  an'  that's  sayin 
nae  that  little.  By-an'-by,  I  felt  that  I  cud  gang 
frae  hame,  or  tak'  a  day  or  twa  i'  my  bed,  onytime 
I  likit,  wi'  a  perfectly  easy  mind,  seein'  I  cud  trust 
to  him  to  keep  a'  the  macheenery  rinnin'  smoothly 
in  my  absence. 

Willie  had  been  three  or  four  years  workin'  wi' 
me  as  a  journeyman,  whan  ae  day  he  tane  occasion 
to  hint  to  me  that  he  had  thocht  o'  takin'  till 
himsel'  a  wife,  in  the  person  o'  Miss  Mary  Ann 
Wagstaff,  a  lassie  he  had  been  acquaunt  wi'  for 
some  little  time.  I  had  been  expeckin'  some  sic 
revelation  afore  lang,  for  I  had  been  noticin'  frae 
sundry  signs  that  the  coortship  atween  them  twa 
was  rapidly  aproachin'  a  crisis. 

A  pair  o'  braw  embroider't  slippers  had  made 
their  appearance  in  Willie's  bedroom.  Questioned 

by  Tibbie  whaur  he  got  them,  an'  hoo  muckle  they 
cost,  he  either  cudna  or  wadna  enter  into  ony 
explanations  on  the  subjeck.  He  got  them  in  a 
present,  he  said,  but  wha  frae  he  wadna  tell. 
Tibbie  had  gotten  a  glisk  o'  a  gowd  ring  in  a 
leather  case  standin'  on  the  mantelpiece.  It  was 
an  "  engagement  ring."  It  didna  surprise  me, 
therefore,  to  hear  that  Willie  was  meditatin'  gettin' 
marriet,  an'  settlin'  doon  into  the  quietude  o* 
domestic  life. 

It  had  lang  been  my  intention  to  tak'  the  young 
man  into  pairtnership  wi'  me,  as  sune  as  he  was  o* 
legal  age  an'  able  to  pick  his  lane.  I  was  noo 
firmly  resolved  to  carry  oot  this  intention  withoot 
a  maument's  further  delay. 

On  my  makin'  mention  o'  the  co-pairtnery 
business  till  'im,  William,  yc  may  be  very  sure,  was 
juist  as  heigh  as  the  hills. 

Thankin'  me  in  the  maist  gushin'  terms  he  cud 
gether  frae  the  wreatin's  o'  his  favourite  poet, 
Byron,  he  closed  instantauneously  wi'  my  offer  o'  a 
business  pairtnership  ;  an'  sae  windy  was  he  at  this 
oonexpeckit  stroke  o'  guid  fortun',  that  he  cudna 
settle  at's  wark  until  he  had  run  aff  at  the  gallop 
an'  tauld  Maiy  Ann  the  haill  story. 

I  wad  be  sayin'  what's  no  true,  gin  I  uttered  a 
single  syllable  calculatit  to  convey  the  remotest 
idea  to  the  mind  o'  the  reader  that  the  senior 
pairtner  was  ae  whit  less  pleased  wi'  the  new 
arrangement  than  was  his  junior  associate,  albeit 
their  satisfaction  sprang  frae  different  soorces. 
I'm  no  ashamed  to  own  that  self-interest  had 

something  to  do  wi't  on  my  side,  as  weel  as  on 
his. 

Everybody  kens  that  tailerin'  is  no  like  some 
trades,  sic  as  weavin',  brakin'  stanes,  howkin' 
drains,  an'  preachin',  that  are  aye  the  auld  thing 
ower  again.  Tailerin'  is  a  scienteefic  business. 
Nae  man  is  cut  oot  for't  oonless  he  has  within  his 
harran-pan  the  stuff  philosophers  are  made  o'. 
Onybody  can  be  a  shoemaker  ;  for  gin  ye  stick  to 
yer  last  ye  can  never  gang  far  wrang.  But  it's  a 
different  thing  bein'  a  tailor ;  whan  folk  wear  up 
into  years,  as  was  the  case  wi'  me  at  the  time  I 
speak  o',  they  are  bound  to  fa'  ahent  in  some 
things.  Therefore,  frae  that  day  furth,  I  laid  on 
my  junior  pairtner  the  onerous  duty  o'  fallowin' 
oot  the  wheemsicalties  o'  the  fashions.  Wi'  him 
measurin'  an'  shapin',  an'  me  haudin'  the  needle 
an'  the  guse  reekin',  we  managed,  atween  the  twa 
o's,  to  maintain  the  reputation  o'  the  establishment 
in  a'  its  pristeene  glory. 

Havin'  settled  wi'  Willie  aboot  the  pairtnership, 
he  produced  frae  the  ooter  pooch  o'  his  overcoat, 
a  braw  beuk,  bun'  in  morocco  leather,  an'  gowd- 
letter'd.  This  he  slippit  doon  afore  me,  timidly 
remarkin'  that  it  was  an  album  he  had  gotten  frae 
a  young  leddy,  wha  wad  be  greatly  delightit  gin  I 
wad  wreat  a  bittie  o'  poetry  in't,  an'  pit  my  name 
at  the  bottom  o't. 

I  saw  frae  the  inscription  on  the  fly-leaf  wha  it 
belanged  till — Mary  Ann,  of  course.  I  likewise 
noticed  that  it  had  been  presentit  by  "  a  very  par- 
teek'lar  freen'  " — William,  of  coorse.  Bein'  willin* 

to  do  the  young  leddy  a  favour,  I   sat  doon  an 
wrote  as  follows  : — 

IN   A   LEDDY'S  ALBUM. 

A  leddy's  album  ?     Bide  awee 

My  ban'  o'  wreat  she'd  like  to  see  ? 

I'd  been  mair  vogie,  truth  to  tell, 

Gin  she  had  "  axed  "  to  see  mysel'. 

She  asks  but  little,  vveel-a-wat. 

My  autograph  ?     She's  no  want  that ! 

I'm  juist  as  vexed  as  vexed  can  be 

That  mair  than  wreat  I  canna  gie, 

For  had  I  lived  in  single  state 

She'd  got  my  hand  as  weel's  my  wreat. 

But  Tibbie's  to  the  fore,  an'  so 

I  daurna  coort  anither  jo  ; 

An'  were  she  i'  the  mools,  I'd  swither 

Awhile  ere  bucklin'  till  anither. 

Besides,  a  kirnmer  young  an'  spruce 

Micht  scorn  a  carle  that's  auld  an'  douce, 

An'  michtna  care  to  wair  her  han' 

Upon  a  feckless  weedow-man. 

As  for  my  autograph,  I  dreed  it 

She'll  hae  eneugh  ado  to  read  it ; 

For,  wow,  my  wreat  is  far  frae  braw — 

'Deed  scarcely  legible  ava ; 

But  since  she's  greinin'  for't,  the  jillet, 

Sic  like's  it  is,  she's  welcome  till  it. 

TAMMAS  BODKIN. 


CHAPTER   XXVIII 

CLIP  PINS,    WAGSTAFF  &   CO.    (UNLEEMITIT) 

TIBBIE  bein'  oot  ae  day  for  some  bits  o' 
errands,  an'  the  hoose  bein'  quiet,  I  fell  into 
a  twa-handit  crack  wi'  Willie  aboot  ae  thing  an' 
anither,  an'  at  last  I  broached  the  subjeck  o'  matri- 
mony. 

"Noo,  Willie,"  said  I,  "  I  maun  hae  a  word  or 
twa  wi'  ye  aboot  that  sweetheart  o'  yours,  an'  hoo 
ye  maun  behave  yersel'  after  ye  mak'  her  yer 
wife.  I  think  very  muckle  o'  yer  choice,  Willie. 
Mary  Ann  Wagstaff  is  juist  yer  very  marrow,  sae 
far  as  I  can  judge  frae  the  ootside  o'  her,  an  I 
houp  for  your  sake  as  weel  as  her  ain  that  her 
moral  qualities  are  but  a  faithfu'  reflex  o'  her 
bonnie,  bloomin',  lauchin'  coontenance,  that  mak's 
her  presence  a  perpetual  sunsheene." 

I  cud  see  that  Willie  was  in  an  unco  steerifyke 
whan  I  touched  on  this  delicate  subjeck.  His  face 
grew  as  red  as  the  fire,  he  bit  his  lip,  he  tried  sair 
to  clear  his  throat  o'  something  that  refused  to 
yield  to  hoastin'  an'  haughin'.  He  held  the  needle 
fleein'  wi'  a  veegour  an'  a  velocity  nae  ordinar',  an" 
hung  doon's  head  like  a  bulrush. 

"  Ye  are  but  a  young  man  yet,"  said  I, "  an'  canna 
281 


282  TAMMAS  BODKIN 

be  expeckit  to  hae  a'  the  wut  i'  the  war!" ;  therefore 
I  houp  ye'll  pey  due  attention  to  what  I'm  aboot 
to  say  to  ye.  Ye  maun  bear  in  min'  that  marriage 
is  a  very  solemn  undertakin'.  After  ye  get  a  wife 
ye'll  be  nae  langer  yer  ain  maister.  Ye'll  be  to  a 
certain  extent  under  petticoat  government.  I  am, 
Willie — every  marriet  man  is — an'  it  wad  be  need- 
less to  deny  it.  Noo,  ye'll  need  to  mak'  up  yer 
min'  aforehan'  whether  ye  wad  be  willin'  to  lat 
Mary  Ann  wear  the  breeks.  It  wad  be  ower  late 
to  consider  that  important  maitter  after  the  marriage 
knot  has  been  tied.  Ye  maun  bear  in  mind  that 
there's  nae  gettin'  oot  o'  that  scrape  aince  ye're 
fairly  intil't.  Sae  ye  wad  better  look  afore  ye  loup." 

Here  the  young  man  begoud  to  claw  hk  head 
violently,  but  still  he  said  naething. 

Resumin'  the  thread  o1  my  discoorse,  I  said  : — 
"  A  young  man  wad  be  a'  the  better  o'  ha'ein'  a 
puckle  siller  in's  pouch  afore  undertakin'  the  cares, 
responsibeelities,  an"  expenses  o'  a  wife.  I've  aften 
had  occasion  to  notice  that  ower  mony  o'  oor 
profession  think  themsel's  perfectly  able  to  set  up 
hooses  o'  their  ain  as  sune  as  they  hae  saved  as 
muckle  as  '11  buy  them  a  guse,  lawbrod,  sheers, 
thimble,  tape  measure,  an'  a  bawbee's  worth  o' 
needles.  Noo,  the  maitter  o'  auchty  or  a  hunder 
pounds  i'  the  kist-neuk  to  set  up  hoose  wi'  wadna 
be  a  castawa'.  A'  that  cudna  be  accomplished  in 
ae  year  or  twa,  an'  gin  ye  wad  tak'  my  advice  ye 
wadna  think  o'  rinnin'  yer  head  intil  the  hymeneal 
branks,  afore  ye  are  sax-an'-twunty  at  least.  It's 
very  dootfu',  though,  whether  Mary  Ann  wad  be 

Avillin'  to  wait  for  ye  a'  that  length  o'  time.  Judgin' 
frae  human  natur',  an'  especially  frae  woman- 
natur',  I  dinna  think  she  wad  ;  an',  to  tell  the 
truth,  gin  she  got  anither  offer  she  cudna  be 
expeckit  to  wait,  for  in  a  few  years'  time  she  winna 
be  the  fascinatin'  fairy  that  she  is  enoo.  Na,  na, 
afore  anither  twal-month  is  ower  her  head  she'll 
be  sighin'  till  hersel'  an'  sayin'  in  the  words  o'  the 
auld  sang — 

"  Oh,  gin  I  could  get  but  a  husband, 

E'en  though  he  were  never  sae  sma' ; 
Juist  gie  me  a  husband,  I'll  tak'  him, 
Though  scarce  like  a  mannie  ava. 

"  Come  young,  or  come  auld,  or  come  doited — 

Oh,  come  an' juist  tak'  me  awa', 
Far  better  be  married  to  something 
Than  no  to  be  married  ava." 

"  Noo,  dinna  suppose  that  I  wad  hae  ye  gaun 
back  \vi'  yer  word  to  Mary  Ann,  gin  sae  be  ye've 
made  a  clair  promise  to  her,  for  that  wad  be  a 
blackgaird  trick.  I'm  sure  ye  wad  never  prove 
yersel'  a  rogue  either  to  man  or  woman.  The 
wretch  wha  pledges  his  heart  an'  han'  to  a  young 
kimmer,  an'  syne  forleits  her,  maybe  to  dree  the 
warl's  shame  an'  scorn,  an'  at  ony  rate  to  sab  awa' 
her  very  soul  in  secret  sorrow,  is  as  fause  as 
Waghorn,  wha,  we  are  tauld,  was  nineteen  times 
fauser  than  the  de'il.  Na,  Willie,  my  man,  there 
maun  be  nae  drawin'  back.  Gin  ye've  pledged 
yer  troth  to  ane  anither,  ye  maun  juist  abide  by 
the  consequences.  Dinna  ye  be  the  first  to  gang 
back  wi'  yer  word,  at  ony  rate.  For  my  pairt,  I 

never  kent  what  it  was  to  get  the  lichtlie  mysel'. 
But  I  can  easily  imagine  that  while  '  slichtit  love 
is  sair  to  bide',  the  stangs  o'  a  guilty  conscience 
maun  be  ten  times  waur  to  thole.  Keep  aye  a 
clear  conscience,  Willie,  lad,  an'  ye'll  aye  sleep 
soon'ly  ;  oonless  ye  hae  the  toothache,  or  put  yer 
stammack  oot  o'  order  by  eatin'  cheese  to  yer 
supper,  or  swallowin'  a  dose  o'  Colocynth's  pills. 
Are  ye  hearin'  what  I'm  say  in'  ?  " 

"  Imphm,"  was  Willie's  answer. 

"  That's  richt,  lad  !  An'  noo  I  wad  gie  ye  a  word 
or  twa  o'  advice  that  may  be  usefu'  to  ye  whan 
ye  become  a  husband.  Ye  see,  thae  women-fouk 
dinna  like  to  be  gainsaid  wi'  regaird  to  onything 
they  set  their  hearts  upon.  Gin  Mary  Ann  ever 
signifee  that  she's  in  want  o'  a  new  goon,  ye  mauna 
mak'  ony  mou's  aboot  it,  but  juist  fork  oot.  Ye 
may  hae  yer  ain  thochts  aboot  it  for  a'  that  :  but 
for  the  very  life  o'  ye,  say  naething.  It's  juist  ane 
o1  the  frail  pairts  o'  the  weaker  vessels  that  they 
maun  aye  be  upsides  wi',  an',  if  possible,  ahead  o' 
their  neebors  in  grandeur.  Noo,  seein'  that  it 
wad  be  useless  to  fecht  against  what  is  born  i'  the 
flesh,  my  advice  to  you  is,  for  the  comfort  o'  baith 
pairties,  to  mak1  a  virtue  o'  needcessity  by  lattin' 
Mary  Ann  busk  hersel',  an'  daiker  oot  her  house, 
in  accordance  wi'  her  ain  pecooliar  notions.  I 
speak  frae  experience  ;  for  never  yet  did  I  set  my 
face  against  onything  that  yer  mistress  proposed 
i'  the  millinery  or  upholstery  line  o'  business, 
withoot  comin'  aff  by  loss  in  the  lang  run,  an'  wi' 
my  dignity,  of  coorse,  greatly  disfeegur'd  i'  the 

conflict.  In  choosin'  a  wife,  the  main  thing  is  to 
look  for  a  guid,  discreet,  sensible,  thrifty,  clever, 
cleanly,  painstakin',  diligent,  mitherly,  kind-heartit, 
guid-natur'd,  cheerfu',  sonsy,  weel-faured,  strappin' 
quean.  Gin  she  possess  a'  thae  qualities,  she  winna 
gang  far  gleyed,  though  she  get  ever  sae  lang  a 
tether.  But  gin  a  puir  man  happen  to  tie  himsel'  till 
a  dame  wi'  naething  but  guid  looks  to  recommend 
her,  he'll  rue  his  bargain  afore  the  close  o'  the 
hinnymune,  an'  that's  juist  as  sure  as  he's  a  leevin' 
mortal.  A  guid  wife  disna  need  controllin',  Willie, 
an'  an  ill  ane  winna  be  controlled.  In  short,  ye 
maun  juist  mak'  up  yer  mind  to  lat  her  hae  her 
ain  wey,  whether  richt  or  wrang.  I  houp  ye  are 
lendin'  a  lug  to  a1  this,  na  ?  " 

"  Imphm,"  said  Willie,  an'  he  garred  the  needle 
flee  wi'  extra  veegour. 

"  Very  weel,  Willie  my  man,  there's  anither  thing 
I  maun  warn  ye  against.  Ye  mauna  tak'  it  upon 
ye  to  poke  up  the  fire  withoot  her  leave,  first 
socht  an'  obtained.  I've  lived  mony  years  wi'  yer 
mistress  noo,  an1  a'  that  time  I've  been  diligently 
studyin'  her  method  o'  steerin'  up  the  fire ;  but 
albeit  an  apprenticeship  o'  five  years  made  me 
perfect  in  my  ain  profession,  I've  never  to  this  day 
yet  learned  to  redd  the  ribs  to  her  entire  satisfaction. 
Whan  I  presume  to  lift  a  poker  to  the  fire  i'  the 
mornin'  it  never  burns  richt,  somehoo,  the  haill  day 
thereafter.  An'  as  for  spittin'  on  the  grate,  Willie, 
that's  ane  o'  the  seven  deadly  sins  very  hard  to 
be  forgi'en.  Whan  ye've  been  oot  amang  the 
gutters,  dinna  neglect  to  dicht  yer  feet  on  the  mat 

as  ye  come  in  again.  See  that  they  get  the 
reegulation  number  o'  rubs,  too,  for  gin  ye  dinna 
gang  through  a'  the  ceremony  made  an'  providit, 
ye  may  juist  as  vveel  lat  it  alane  a'thegither.  It 
maitters  na  a  flee  although  yer  feet  be  cleaner  than 
the  thing  ye're  dichtin'  them  on.  They  maun,  a' 
the  same,  gang  through  the  process  o'  purifeecation 
vvithoot  a  glumsh,  itherwise  ye  may  look  oot  for 
stormy  weather.  Are  ye  hearin'  what  I'm  sayin', 
na?" 

"  Imphm,"  said  Willie,  throwin'  additional 
veegour  intil's  wark. 

"  VVeel,  weel,  see  that  ye  mind  it.  Anent  the 
commissauriat,  Willie,  gin  Mary  Ann  chance  to  lat 
a  pap  o'  soot  fa'  into  the  kail  pat,  as  may  happen 
wi'  the  maist  carefu'  cook  at  times,  ye  mauna  say 
a  thrawn  word  aboot  the  kail.  They  may  be  like 
to  choke  ye,  but  ye  maun  sup  them  wi'  a  cheerfu' 
coontenance  an'  a  ferocious  appetite,  askin'  nae 
questions  for  conscience'  sake.  Better  still,  gin 
ye  roose  them  up  to  the  skies  as  bein'  the  best  kail 
ye  ever  preed  in  a'  yer  life,  that  will  please  Mary 
Ann  as  naething  else  will.  As  a  general  rule  I 
wad  say,  lat  yer  praise  o'  the  cookery  be  in  what's 
ca'd  inverse  proportion  to  the  quality  o'  the  vittles. 
An',  Willie,  pay  parteek'lar  attention  to  this — whan 
ye  gang  to  the  kitchen  to  heat  the  guse,  dinna  ye 
be  liftin'  the  pat-brod  an'  glowerin'  into  the  pat 
to  spy  oot  ferlies.  Gin  ye  do  sae  ye'll  maybe  get 
a  blenter  i'  the  side  o'  the  head  wi'  the  theevil,  whilk 
wad  be  humblin',  if  not  painfu'.  Ye're  no  wearyin* 
o'  this  Icctur'  are  ye  ?  " 

"  Imphm,"  quo'  Willie  ;  "  that  is — no,  no,  not  in 
the  least" 

"  I'm  near  han'  through  wi'  what  I  intendit  to 
say,  lad.  In  the  next  place,  gin  ye  catch  Mary 
Ann  standin'  afore  the  press  wi'  the  lids  closed  on 
her  head  an'  shoothers,  ye'll  maybe  conclude  in 
yer  ain  mind,  an'  no  be  very  far  gleyed  either,  that 
she's  treatin'  hersel'  till  a  cup  o'  tea  on  the  sly, 
atween  han's  as  it  were.  Dinna  ye  lat  yer  een  see't, 
nor  yer  tongue  speak  aboot  it,  for  it's  nae  tint  what 
a  frien'  gets.  An'  mind  this  Willie,  ye  mauna  set 
yersel'  up  as  bein'  qualifeed  to  tie  yer  neckerchief 
as  weel  as,  or  better  than,  Mary  Ann,  for  that  wad 
maybe  gi'e  great  offence.  Juist  lat  her  undo  your 
knot  an'  tierit  ower  again  as  she  sees  meet,  gin  you 
wuss  to  possess  yer  soul  in  peace.  Then  supposin' 
that  her  sister,  or  her  cousin,  or  her  auntie,  or  ony 
ither  o'  her  male  or  female  relations,  sid  come  on 
a  freen'ly  veesit  o'  a  month  or  sax  weeks,  ye  maun 
be  sure  to  abdicate  the  muckle  chair  in  their  favour. 
Although  the  weather  be  cauld  ye  mauna  refuse 
to  sleep  on  a  shak-doon  i'  the  garret,  sae  that 
Mary  Ann  an'  her  sister  may  enjoy  the  luxury  o' 
sleepin'  thegither.  Gin  Mary  Ann  tak'  three  or 
four  oors  to  gang  an  errand  that  micht  easily  be 
dune  in  twenty  minutes,  ye  may  hae  yer  ain  thochts 
aboot  it,  but  for  guidness  sake  dinna  think  heigh 
oot.  D'ye  hear  ?  " 

"  Imphm,"  said  Willie ;  an'  he  clawed  his  head, 
an'  lookit  as  gin  he  wished  the  lecture  endit. 

"  I'm  naur  a  close  noo,"  said  I  ;  "  but  pey  strict 
attention  to  this,  Willie;  gin  Mary  Ann  be  addickit 

to  snorin'  in  her  sleep  ye  mauna  wauken  her  an' 
complain  in  a  crabbit-like  tone  that  ye  canna  get 
a  wink  o'  rest  by  reason  o'  the  unearthly  noises 
she's  makin',  but  juist  ye  lie  still  an'  listen  till't,  an' 
think  it  the  sweetest  music  ye  ever  heard.  Weel 
do  I  mind  hoo  deeply  I  offendit  yer  mistress  on 
a  memorable  occasion,  by  introducin'  an  Ameerican 
invention,  consistin'  o'  an  indiarubber  acoustic 
tunnel  to  catch  the  diabolical  soon's  as  they  issued 
frae  her  nose,  and  to  convey  them  direck  till  her 
ain  lug.  It  was  a  self-actin'  macheene,  an'  wauken't 
her  the  instant  she  began  trumpetin'.  I  tried  the 
experiment  aince,  an'  it  succeedit  to  admiration. 
But  it  was  attendit  wi'  results  that  warned  me 
against  a  repeteetion  o't  Noo,  Willie,  I  see  ye' re 
wearyin'  o'  this  lang  discoorse  o'  mine,  but  it  will 
do  ye  guid,  lad,  gin  ye  lay't  to  heart.  I've  gi'en 
ye  some  insicht  into  the  science  o'  matrimonial 
economy,  an'  gin  ye  dinna  conduck  yersel'  prudently 
as  the  husband  o'  Mary  Ann  Wagstaff,  dinna  lay 
the  wyte  on  my  shoothers." 

Willie  uttered  a  deep  sigh  an'  thankit  me  for  the 
mony  valuable  hints  I  had  gi'en  'im,  an'  said  he 
wad  do  his  very  best  to  act  up  to  them  whan  the 
time  cam'. 

The  news  o'  the  furthcomin'  purpose  o'  marriage 
havin'  been  bruitit  abroad,  a  report  sune  brak  oot 
i'  the  neiborhood  that  a  certain  designin'  limmer 
ca'd  Jellycoe  was  threatenin'  to  forbid  the  banns. 
Willie,  it  turned  oot,  had  forgaithered  wi'  'er  aince 
or  twice  at  picnic  pairties,  an'  had  maybe  oxtered 
her  aboot  at  times.  Onywey,  she  tane  it  intil  her 

head  that  she  had  a  better  richt  till  'im  than  Mary 
Ann  had.  It  was  currently  reportit  that  she  had 
instruckit  Messrs.  Pettie  &  Foggie,  solicitors,  to 
wreat  to  him  demandin'  compensation  to  a  ruinous 
amount  in  the  name  o'  damages  for  an  alleged 
breach  o'  promise.  Through  the  instrumentality  o' 
a  rival  firm  o'  lawyers,  hooever,  Messrs.  Peelreenge 
&  Skinflint,  to  wut,  Willie  managed  to  get  aff 
wi'  fleein'  colours,  they  havin'  proved,  as  clear  as 
noonday,  that  the  case  frae  beginnin'  to  end  had 
been  gotten  up  solely  wi'  the  view  o'  takin'  a 
wheen  pounds  oot  o'  the  young  man's  pooch. 

I  wasna  at  the  kirk  on  the  proclamation  day,  but 
Tibbie  was  ;  an'  she  cam'  hame  wi'  the  interestin' 
intelligence  that  Miss  Jellycoe,  wha  was  present  in 
a  pew  in  front  o'  the  letterin,  tane  a  braw  red  face 
till  hersel'  whan  she  heard  William's  purpose  o' 
marriage  proclaimed  ;  but  that  she  hadna  daured 
to  utter  a  single  syllable  by  wey  o'  protest  against 
the  carryin'  oot  o'  the  said  purpose.  Everything, 
in  short,  had  passed  aff  in  a  mainner  perfectly 
satisfactory. 

The  week  followin'  the  Adverteezer  cam'  oot  wi' 
the  followin'  announcement, — 

"  Married,  at  Fiddler's  Entry,  Dundee,  on  the 
8th  inst,  by  the  Rev.  Andrew  Wagstaff,  A.M., 
uncle  of  the  bride,  William  Clippins,  Esq.,  clothier, 
Crinoline  Crescent,  to  Mary  Ann,  youngest  daughter 
of  James  Wagstaff,  Esq.,  Fiddler's  Entry." 

Tibbie  an'  me  were  at  the  waddin',  of  coorse,  an' 
bestowed  oor  benedictions  on  the  happy  couple. 
Whan  the  bride  cam'  into  the  room,  hingin'  on  her 

faither's  airm,  I  noticed  that  she  had  been  greetin', 
though  for  what  reason  I  cudna  understan'.  Thinks 
I,  my  lass,  gin  Willie  had  drawn  back,  or  gane  aff 
wi'  Miss  Jellycoe,  yer  tears  wad  hae  sprung  frae  a 
deeper  soorce.  But  it  wad  seem  to  be  fashionable 
for  brides  to  greet  on  occasions  o'  that  kind.  For 
ae  thing  it  gars  them  look  tender,  emotional,  in- 
terestin'  in  a  certain  sense ;  an'  Mary  Ann  was 
resolved  not  to  be  ahent  'er  neebors  in  this  respeck. 
Maybe  her  tears  welled  up  frae  the  sweet  fount  o' 
joy  in  her  breist,  instead  o'  frae  the  brackish  pools 
o'  sorrow.  The  highest  manifestation  o'  joy  bears 
a  close  simeelitude  in  some  natur's  to  the  ootflow 
o'  the  direst  grief  in  ithers.  This  proves  the  truth 
o'  the  auld  sayin'  that  there  is  but  a  single  stap 
atween  the  sublime  an'  the  rideeklous.  But  frae 
whatever  cause,  it  was  clear  that  Mary  Ann  had 
been  greetin'.  Yet  was  she  beautifu'  exceedin'ly. 
Yea,  a'  the  mair  charmin'  was  she  for  the  warm 
flush  that  emotion  had  imprintit  on  her  "  vermeil 
cheek "  ;  an'  whan  she  stood  by  Willie's  side,  an' 
whan  her  lily  han'  was  lockit  in  his,  an'  whan  she 
breathed  the  faint  monosyllabic  "  yes  "  that  pledged 
her  to  be  his  faithfu'  wife  till  death  sid  them  pairt,  I 
thocht  I  had  never  seen  a  mair  promisin'  couple 
set  oot  on  the  journey  o'  matrimonial  life — never,  at 
least,  sin'  Tibbie  an'  me  had  dune  sae,  mair  than 
twenty  years  previous. 

The  nuptial  knot  was  speedily  tied,  an'  then 
ensued  a  roon'  o'  kissin'  an'  congratulation  ;  an'  this 
ordeal  chased  awa'  the  tears  frae  Mrs.  Clippins' 
cheeks,  an'  plantit  smiles  thereon. 

The  eatin'  an'  drinkin1  pairt  o'  the  ceremony 
bein'  ower,  the  company  proceedit  to  Crinoline 
Crescent  in  four  cabs,  the  horses  an'  their  drivers 
bein'  daikered  oot  wi'  the  reegulation  profusion  o' 
flooe'rs  an'  waddin'  favours.  We  drave  aff  amid  a 
shoo'er  o'  auld  bauchels,  an'  a  deafenin'  roon'  o' 
hurrahs.  On  reachin'  the  Crescent,  Tibbie,  wha 
had  set  aff  aforehan',  met  the  bride  atween  the 
door  cheeks,  an'  brak'  aboon  her  head  a  cake  o' 
shortbread,  as  had  been  dune  to  her  whan  she  was 
a  bride.  The  young  couple  had  secured  appairt- 
ments  i'  the  flat  below  us. 

Hoo  the  remainder  o'  the  e'enin'  was  spent,  what 
was  said,  what  was  dune,  wha  got  the  ring  an'  wha 
the  thimble  whan  the  bride's  cake  was  dividit,  hoo 
lang  the  dancin'  was  keepit  up,  whan  the  company 
brak'  up,  wha  was  the  fiddler,  an'  a'  the  rest  o't, 
wad  be  ower  lang  a  story  to  tell.  Suffice  it  to  say 
that  the  haill  affair  gaed  aff  wi'  great  glee ;  an' 
although  the  bride's  brither,  Tarn  Wagstaff,  tane 
maybe  a  gless  or  twa  mair  than  was  guid  for  him, 
an'  had  to  be  beddit  upstairs  in  my  best  bedroom, 
yet  on  the  whole  the  festeevities  passed  ower  wi' 
a  reasonable  degree  o'  quietness  an'  decorum. 


CHAPTER   XXIX 

THE  HARVEST  HAME  AT  COCKMYLANE 

MY  auld-time  pairtner  i'  the  coortin'  line  o' 
business,  Andra  Sooter,  had  been  for  a 
guid  wheen  years  marriet  to  Miss  Peggy  Paitrick. 
They  had  settled  doon  upo'  the  farm  o'  Cockmy- 
lane,  a  bit  placie,  lyin'  mid-gaits  atween  Leuchars 
an'  Ferry-partan-Craig.  Bein'  near  Dundee  we 
aften  pey'd  freen'ly  veesits  to  ane  anither.  Tibbie 
an'  me  were  aye  sure  to  be  at  Cockmylane,  an' 
Andra  an'  Peggy  juist  as  sure  to  be  in  Dundee, 
whanever  ony  ploys  by-ordinar'  were  on  fit  in 
either  o'  oor  hooseholds.  In  the  annual  Maiden 
ploys  at  Cockmylane,  Tibbie  an'  me  were  aye 
inveetit  to  bear  a  haun',  an'  muckle  guid  diversion 
we've  had  at  them,  weel-a-wat. 

At  the  end  o'  the  hairst  followin'  oor  pilgrimage 
to  Crummiehillooks,  we  were  inveetit  to  Cockmy- 
lane, to  tak'  pairt  in  the  usual  hairst  festeevities. 

At  that  period  o'  her  life  Tibbie  cud  never  gang 
half-a-mile  frae  hame  withoot  haein'  a  radicle 
basket  on  her  arm.  What  she  aye  got  to  carry 
in't  aften  astonished  me.  On  this  occasion  she 
put  intil't  a  braw  net-mutch,  rigged  oot  wi'  red 
ribbands  an'  gum-floo'ers.  Amang  oor  fellow-pas- 

292 


THE  HARVEST  HAME  AT  COCKMYLANE    293 

sengers  i'  the  ferry-boat  to  Newport  there  was 
a  drove  o'  camsteerie  Heelan'  stots,  wi'  horns  as 
lang  as  my  ell-wand  an'  as  sharp  as  my  bodkin. 
Whan  Tibbie's  attention  was  itherwise  engaged, 
forrit  comes  ane  o'  them,  whups  his  horn  through 
the  bow  o'  her  basket,  whisks  it  aff  her  airm 
marches  awa  to  leeward  wi't,  an'  i'  the  twinklin'  o' 
an'  e'e  ower  gaed  the  basket  into  the  water  !  For 
an  instant  it  bobbit  back  an'  fore  on  the  crest  o' 
a  wave,  an'  then  doon  it  sank  into  the  yawnin' 
flood  never  to  rise  again  !  Tibbie  was  like  to  gang 
by  herseP  at  the  tynin'  o'  her  creel,  an'  wad  hae 
been  owerbuird  after  't  gin  I  hadna  grippit  her  by 
the  goon-tail  an'  held  her  back  by  main  force. 
But  gin  the  Heelan'  stot  didna  get's  kail  through 
the  reek  he  did  naething.  Kennin'  nae  dialect 
but  Gaelic,  hooever,  he  juist  chow'd  his  cud  an1 
never  let  on. 

Tibbie  an'  me  havin'  been  taucht  to  han'le  the 
heuk  in  oor  youth,  we  aye  thocht  it  a  gran'  ploy 
whan  at  Cockmylane  i'  the  hairst  time  to  get  a 
day's  shearin',  juist  for  the  fun  o'  the  thing,  an'  to 
keep  oor  han's  in  use.  Sae  afore  gaun  to  bed  that 
nicht  I  instruckit  Andra  to  hae  a'  the  necessary 
gibbles  ready  for  us  by  next  mornin'.  At  an  early 
'oor  he  was  up  to  spy  out  the  state  o'  the  weather, 
an'  the  day  bein'  fine,  he  tane  doon  frae  the 
kitchen  bauks  his  toutin'  horn,  gaed  roon'  to  the 
midden-head  wi't,  an'  frae  that  vantage  grun'  blew 
a  blast  that  waukened  the  echoes  o'  the  wuds  an' 
rocks  for  twa  or  three  miles  roon.' 

The  shearers  sune  begoud  to  mak'  their  appear- 

ance.  The  cottar-wives  cam'  creepin'  slowly  frae 
their  hooses,  after  lockin'  their  doors  ahent  them. 
Some  o'  them  had  a  string  o'  weans  at  their  tails. 
But  the  feck  o'  the  shearers  were  fee'd  han's  frae 
Dundee — aboot  twa  dizzen  o'  them  a'  thegither, 
wha  sleepit  on  shak-doons  i'  the  laft  aboon  the 
horses. 

There  was  a  red-haired  limmer  frae  Dundee,  wha 
spak',  not  only  for  hersel',  but  for  anither  half  score 
o'  ordinary  haverils.  On  oor  wey  to  the  field  her 
bletherin'  tongue  never  lay  aff  Tibbie  an'  me — a' 
in  an  underhaun'  wey  of  coorse,  for  she  durstna 
mak'  a  cheep  whan  Andra  was  within  lug-shot. 
She  wondered  what  guid  the  like  o'  Tibbie  an' 
me  cud  do  on  a  hairst  rig.  We  were  twa  puir, 
fizzenless,  han'less  lookin'  craiters,  wha  seemed  to 
hae  been  brocht  up  on  sowens  an'  soor-dook.  But 
she  wad  gie  them  a  heat  afore  the  end  o'  the  day, 
or  her  name  wasna  Phemie  Fairntickle.  A'  this, 
an*  a  hantle  mair  to  the  same  effeck,  I  heard — 

"An'  muckle  thocht  oor  guidman  to  himsel', 
But  never  a  word  he  spak'  O." 

Very  weel,  to  wark  we  gaed,  an'  in  a  jiffy  Phemie, 
wha  happened  to  be  in  oor  band-win,  was  ower  the 
end-rig,  bruindin'  an'  bleezin'  awa  juist  as  gin 
naething  cud  haud  her  again.  Ilka  neffow  she 
brocht  oot-ower  she  cuist  a  deevilish  glower  athort 
her  left  shoother,  to  see  what  progress  Tibbie  an' 
me  were  makin'.  Afore  I  got  thoroughly  het  my 
leddy  had  shot  aboot  sax  ell  ahead  o'  me,  an'  I 
daursay  she  was  thinkin'  hersel'  cock-sure  o'  an 

easy  victory  ;  but,  aha  !  there's  aye  twa  at  a  bargain 
makin'. 

I  cuist  aff  my  waistcoat,  flypit  up  my  sark- 
sleeves,  whilk  was  like  drawin'  the  swird  an' 
flingin'  awa  the  scabbard,  an'  says  I,  "  Noo  Tibbie, 
tak'  care  o'  yer  cuits,  or  I'll  maybe  ding  the  neb 
o'  my  heuk  into  them.  Juist  mak'  ye  the  raips 
an'  I'll  fill  them."  Then  began  the  tug  o'  war ! 
Straucht  across  the  rig  frae  fur  to  fur  I  walkit, 
whankin'  doon  whatever  opposed  my  progress — 
corn,  thristles,  carl-doddies,  brume-cowes  ;  every 
green  herb,  in  short — an'ilka  time  I  cam'  oot  o'  the 
corn  I  brocht  nae  less  than  a  sheaf  in  my  oxter. 
Tibbie  had  eneugh  ado  to  hau'd  me  in  raips,  an' 
as  for  the  bandster,  if  Andra  hadna  gi'en  him  a 
haun'  noo  an'  than,  we  wad  hae  tint  sicht  o'  'm 
afore  we  got  half-gaits  to  the  Ian'  end. 

By  brakfast  time  I  had  shorn  twa  stooks  for 
Miss  Fairntickle's  ane — greatly  to  her  mortifeeca- 
tion,  as  it  wad  seem  ;  for  Andra  tauld  me  afterwards 
that  she  actually  grat  wi'  spite  an'  vexation  at 
bein'  beat.  'Od  she  was  a  speerity  hizzie,  though  ; 
for  after  fortifeein'  hersel'  inwardly  wi'  a  haill 
aitmeal  scone,  an'  four  tinnie-fu'  o'  yill  at  brakfast, 
she  wad  try  what  cud  be  dune  to  regain  her  laurels. 
But  she  micht  juist  as  weel  hae  tried  to  reap  the 
whirlwin'  as  to  think  she  wad  get  the  better  o' 
me,  for  I  to  the  kempin'  again  like  mad,  until  the 
sweat  was  workin'  through  the  band  o'  my  breeks. 
Tibbie  thocht  it  was  a  piece  o'  doonricht  folly  to 
mak'  a  toil  o'  a  pleasure. 

"  Tammas,"  said  she,  "  gin  I  were  you,  I  wad  see 

them  a'  far  eneugh  afore  I  wad  fornyauw  mysel'  at 
that  rate,  to  keep  upsides  wi'  a  wheen  glaikit  cutties 
like  them. 

"  Upsides  !  "  said  I,  "  that  wad  be  a  sma'  maitter. 
I'se  haud  oot  afore  them,  lass,  ay,  though  they  sid 
loup  oot  o'  their  skins.  'Od  I'se  whauk  their 
wheerikins  to  them  !  " 

Durin'  the  dinner  oor,  whan  we  were  a'  sittin' 
roon'  a  stock  restin'  oor  hochs,  some  mendin' 
their  finger-steils,  some  pykin'  oot  thristles,  some 
sharpin'  their  heuks,  an'  we  men-fouk  blastin'  awa 
at  oor  cutties,  a  conspeeracy  was  got  up  amang  the 
young  queans,  whaurof  Phemie  Fairntickle  was  the 
concocter,  to  the  intent  that  Tibbie  an'  me  sid  be 
put  through  the  bagenin'  ordeal  furthwith.  Sae 
withoot  a  word  o'  warnin'  they  grippit  me  by  the 
legs  an'  shoothers,  an'  fell  a-duntin'  my  body  on  a 
stane  wi'  micht  an'  main  ;  an'  an  unco  yellochin' 
an'  din  they  made  aboot  it.  Phemie  Fairntickle,  of 
coorse,  was  the  ringleader  at  this  business.  Tibbie 
seein'  me  i'  the  gled's  han's,  an'  fearin'  that  Miss 
Phemie  micht  mischieve  me  oot  o'  spite,  bang'd  up 
an'  flew  to  my  rescue.  Afore  she  had  poo'er  to 
interpose  wi'  either  tongue  or  han's,  hooever,  twa 
a'  the  bandsters  claught  hands  o'  her,  an'  treatit 
her  to  a  second  edeetion  o'  what  I  was  gettin'. 
Thereafter  there  was  a  general  duntin'  a'  roon', 
withoot  respeck  o'  age,  sex,  or  station,  an'  great 
was  the  gilravage  that  gaed  on  for  some  minutes, 
until  Andra  pu'd  oot's  watch,  bang'd  till's  feet,  an' 
said,  "  Billie's,  we  maun  till't  again — the  oor's  oot." 

Twa  oor's  hard  wark  brocht  us  to  the  en'  o'  the 

chapter.  Miss  Fairntickle  focht  sair  to  be  "  in  at 
the  death,"  thinkin'  to  nip  "the  maiden"  oot 
amang  my  fingers.  In  this,  hooever,  she  was 
disappointit  aince  mair  ;  for  I  juist  grippit  her  by 
the  shoothers,  an'  set  her  gently  doon  on  a  big 
burry  thristle,  in  the  attitude  o'  a  dog  barkin'  for  a 
piece.  By  the  time  she  cud  warsel  up  till  'er  feet 
again,  my  heuk  had  sneckit  doon  the  hin'most 
handfu'  o'  corn,  which  I  waved  roon'  my  head 
amid  the  cheers  o'  the  assembled  shearers. 

Hame  we  a'  gaed  to  wash  oor  faces  an'  busk 
oorsel's  oot  for  the  grand  Maiden  Ball  in  the  e'enin'. 
Tibbie's  braw  net  mutch,  specially  rigged  oot  wi' 
red  ribbands  for  the  occasion  had  gane  doon  the 
Tay.  But  Mrs.  Scoter  had  in  her  kist-neuk  an  orra 
ane,  that  answered  my  guidwife  till  a  shavin'.  In 
this  mutch,  therefore,  she  arrayed  hersel'  for  the  ball. 

Great  store  o'  commestables  an'  comdrinkables 
had  been  laid  in  for  the  maiden  feast — pies,  stuffed 
chuckies,  beef,  ankers  o'  whisky,  an'  oceans  o'  sma' 
yill.  The  neeborin'  farmers  an'  their  dependants 
havin'  been  inveetit  the  assembly  was  mair  nu- 
merous than  seleck.  We,  that  were  o'  the  better 
sort,  were  enterteened  i'  the  parlour.  The  Jocks 
an'  the  Jennies  enjoyed  themsel's  i'  the  kitchen  an' 
the  barn-laft,  the  latter  havin'  been  cleaned  oot  for 
a  ball-room,  an'  brilliantly  illuminatit  by  twa  dizzen 
o'  penny  cawnels  stuck  into  turnips,  an'  arranged 
at  wide  intervals  alang  the  crap-wa's.  It  reminded 
me  o'  Mr.  M'Kickie's  "  Temple  o'  Terpsichore." 

On  enterin'  we  faun'  the  floor  in  possession  o' 
a  score  or  twa  o'  rural  nymphs  an'  swains  loupin' 

bawk-hcicht ;  an'  a  fell  noise  they  were  makin'. 
The  plooman  chiel's  yokit  a-stampin'  on  the  dails 
wi'  their  cuddy-heels,  snappin'  their  hard  horny 
thooms,  an'  "  hoochin' "  an'  whistlin'  juist  as  gin 
they  had  been  red-wud.  The  floor  was  bendin' 
an'  groanin'  under  the  wecht  o'  its  livin'  fraucht, 
an'  the  stoor  was  fleein'  aboot  like  drift.  Ale  was 
circulatin'  frae  han"  to  han'  in  tankards,  toddy  in 
tea-cups,  an'  oon  cakes  an'  cheese  in  wechtfu's. 
At  the  end  o'  the  reel,  ilka  Jockey  tane  his  Jenny 
into  his  brawny  airms,  gi'ed  her  an'  awfu'  hug  as 
gin  he  had  been  gaun  to  burke  her,  an'  awfu' 
smoorich  as  gin  he  had  been  gaun  to  wirry  her,  an' 
then  flang  himsel'  doon  on  a  furm  beside  her  wi' 
sic  a  fearfu'  pergaddus,  that  naething  but  whunstane 
an'  yettlin'  cud  weel  withstand  it,  insomuch  that  in 
twa  instances  that  cam'  under  my  notice  the  furms 
rent  in  twain,  sendin'  a'  that  sat  on  them  intil  the 
floor-head,  amid  a  rivin'  o'  rotten  dails  an'  a  skirlin" 
o'  lasses  that  garr'd  the  very  roof  an'  rafters  dirl. 

Wi'  the  view  o'  gi'ein'  the  genteel  portion  o'  the 
company  an'  opportunity  o'  displayin'  their  salta- 
tory attainments,  Andra  demanded  the  "  Hay- 
makers," an'  tane  up  Tibbie  for  his  pairtner,  while 
I  had  Mrs.  Sooter  for  mine.  The  fiddler  struck  up 
the  requiseete  tune,  an'  awa  we  gaed  in  gran'  style, 
flingin'  oot  oor  legs  in  a'  directions  like  the  spaikes 
o'  a  windmill.  Everything  gacd  richt  until  we  had 
to  join  han's  an'  whirl  roon'  like  teetottums. 
Then  it  was  that,  through  the  combined  agencies 
o'  my  tae  an'  the  tail  o'  Mrs.  Scoter's  goon,  oor 
haymakiri  enterprise  was  brocht  to  an  untimely 

end.  Whether  it  was  my  tae  or  Mrs.  Scoter's 
skirt  that  was  blameworthy  I  sanna  say,  but  the 
upshot  was  that  baith  o'  's  were  laid  prostrate  i' 
the  floor-head.  Tibbie  an'  Andra,  bein'  at  that 
moment  in  the  ack  o'  whirlin'  roon'  us,  were  sookit 
into  the  vortex  an'  upset  likewise,  sae  that  here 
were  haill  four  o's  sprawlin'  i"  the  floor  at  aince. 
On  regainin'  oor  fittin'  it  was  fund  that  Tibbie  an' 
Mrs.  Sooter  had  gotten  a'  their  duds  camshachled, 
which  put  dancin'  oot  o'  their  heads  for  the  time 
bein'.  As  for  me,  I  had  sae  nearly  gotten  my 
win'  dung  oot  wi'  my  doon-come,  that  I  had  need 
o'  a  snifter  o'  caller  air  to  mak'  me  feel  comfortable. 
Sae  whan  Andra  was  gaun  roon'  the  barn  snufrm' 
the  cawnels  wi'  his  fingers,  I  slippit  doon  the  trap 
an'  held  awa  to  the  corn-yaird.  The  nicht  was 
pick  mirk — "  no  a  star  in  a'  the  cairy."  Leanin' 
mysel'  up  against  a  stack,  an'  croonin'  ower  a  verse 
o'  a  sang  laigh  in  to  keep  up  my  speerits,  I 
suddenly  discovered  the  airms  o'  a  winsome  young 
damsel  roon'  my  neck,  an'  faun'  her  warm  rosy 
lips  in  contact  wi'  mine !  I  saw  of  coorse,  that  it 
was  a  mistak'  on  her  pairt,  but  I  hadna  the  heart 
to  dispel  her  enchantment. 

"  Eh  Jamie,"  she  whispered  intil  my  lug,  "  I  was 
fear'd  ye  wadna  keep  yer  tryst,  for,  d'ye  ken,  I 
thocht  Meg  Morrison  had  ye  twined  roon'  her 
finger  wi'  her  braw  red  ribbands  an'  a'  her  orders, 
an'  I'm  sure,  Jamie,  ye've  danced  far  aftner  wi'  her 
the  nicht  than  wi'  me,  but  it  disna  maitter — ye'll 
never  thrive  gin  ye  dinna  keep  yer  promise  to  me. 
An'  that  Meg  Morrison  tae — I'm  sure  I  dinna  ken 

what  a'  body  sees  in  her — a  black,  ugly-look'n' 
scunner  ! "  an'  sae  on  she  gaed  wi'  great  glibness, 
sometimes  flytin',  sometimes  greetin',  an'  sometimes 
imprintin'  a  series  o'  kisses  on  the  frontispiece  o' 
the  personage  she  tane  for  her  beloved  Jamie.  I 
said  but  little,  an'  that  little  below  my  breath  ;  for, 
as  I  tauld  her,  my  word  micht  be  heard  by  some 
listener  gin  I  spak'  looder.  Gin  I  had  spoken  in 
my  nat'ral  key,  of  coorse,  she  wad  at  aince  hae 
kent  my  voice  to  be  the  voice  o'  Esau,  an'  that 
wad  hae  spoilt  the  sport  The  short  an'  the  lang 
o't  was  that  Phemie — for  it  was  nane  ither  than 
Miss  Phemie  Fairntickle — put  me  up  to  a  thing  or 
twa  touchin'  her  coortship  wi'  Jamie  Johnstone, 
wha  drave  the  second  pair  at  Cockmylane,  an"  was 
a  geyan  ramblin'  sort  o'  billie  amang  the  lasses, 
as  Andra  tauld  me  afterwards. 

Havin'  carried  on  the  joke  wi'  Phemie  as  far  as 
was  consistent  wi'  decorum — I  bein'  a  married 
man,  ye'll  observe — an'  fearin'  likewise  that  Jamie 
micht  at  ony  moment  put  in  appearance,  I  tauld 
her  to  rin  up  to  the  laft  for  my  bannet  an'  that  she 
wad  fin'  it  lyin"  in  a  parteek'lar  corner  o'  the 
crap-wa'.  I  promised  no  to  budge  oot  o'  the  bit 
till  she  cam'  back,  but  nae  suner  was  she  up  the 
trap  than  I  was  at  her  heels.  Slippin'  me  doon  on 
a  furm  close  by  the  door,  I  sat  watchin'  her  leddy- 
ship's  movements.  The  first  sicht  that  met  her 
een  was  Jamie  Johnstone  dancin',  wi'  Meg  Morrison 
for  his  pairtner !  Hoo  she  glowered  roon'  her  in 
a  state  o'  bewilderment,  an'  hoo  red  grew  her  face 
whan  she  at  last  realised  that  a'  her  sighs,  an'  vows, 

an'  kissin',  an'  embracin',  had  been  waired  on  the 
wrang  man  !  An'  what  man  ?  Me  she  had  nae 
suspeecions  o',  as  there  was  I  sittin'  i'  the  laft  as 
sober's  a  judge.  But  whan  the  neist  man  cam'  up 
the  trap,  hoo  she  did  hing  her  head !  Ay,  he 
micht  hae  been  the  very  rogue  wha  had  played  her 
the  begunk,  an'  therefore  was  she  ashamed  to 
glower  him  i'  the  face.  She  graipit  i'  the  crap-wa' 
for  the  bannet  I  had  sent  her  for,  but,  alas,  nae 
bannet  was  to  be  fund  !  The  case  was  transparent. 
She  had  "  waukened  the  wrang  man/  while  Meg 
Morrison  had  gotten  a  grip  o'  the  richt  ane.  This 
was  a  twafauld  mortifeecation  that  Phemie  cudna 
thole.  She  embraced  the  earliest  opportunity  o' 
growin'  sick,  whaurupon  ane  o'  the  cottar  wives 
tane  her  hame  an'  gi'ed  her  a  bed  for  the  nicht. 
Sairly  flabirgastit  as  I  was  wi'  my  hard  day's 
kempin,'  it  was  marrow  to  my  banes  whan  Mrs. 
Scoter  cam'  in  aboot  eleven  o'clock,  an'  summonsed 
the  genteel  pairt  o'  the  company  to  the  dinin'-room, 
whaur  Tibbie  an'  her  had  been  engaged  for  an  oor 
previous  in  settin'  oot  a  feast  o'  fat  things,  that 
micht  hae  saired  ony  prince  in  a'  Christendom. 
We  that  were  douce  married  fouk  spent  the  rest  o' 
the  nicht  in  eatin'  an'  drinkin',  singin'  sangs  an' 
tellin'  stories ;  but  as  for  the  lads  an'  lasses,  they 
"  held  the  puddin'  reekin' "  till  four  o'clock  the 
followin'  mornin'.  Indeed,  the  ploughmen  billies 
left  aff  only  whan  it  was  time  for  them  to  gang 
hame  an'  yoke,  an'  weary  shanks  there  maun  hae 
been  amang  them  lang  ere  the  fiddler  struck  up 
the  grand  finale  o'  "  Bab  at  the  Bowster." 


CHAPTER   XXX 

TIBBIE  KISSED  F   THE   TUNNEL 

MY  brither  Jock  had  been  settled  in  Glesca 
for  a  guid  wheen  years  in  company  wi' 
Uncle  John,  my  faither's  youngest  brither.  They 
carried  on  a  prosperous  an'  profitable  business,  an' 
had  a  fine  wey  o'  doin'.  As  lang  as  the  auld  fouk 
were  to  the  fore,  John  made  frequent  pilgrimages 
to  Buttonhole,  an'  on  thae  occasions  he  wad  some- 
times mak  a  rin  ower  by  to  Dundee  i'  the  hame- 
gaun,  to  see  Tibbie  an'  me.  As  I  had  ill-gettin' 
awa'  frae  hame  i'  the  earlier  period  o'  my  business 
career  we  had  never  fund  it  convenient  to  veesit 
him  in  Glesca,  albeit  he  had  aften  been  very  pressin' 
wi'  his  invitations. 

Ae  simmer,  hooever,  business  bein'  raither  slacker 
wi'  me  than  ordinar',  an'  havin'  tane  in  William 
Clippins  into  partnership  wi'  me,  the  guidwife  an' 
me  made  it  up  atween  us  that  we  wad  mak'  a  rin 
through  to  Glesca  for  twa  or  three  days.  This 
maitter  bein'  settled,  Tibbie  lost  nae  time  in  settin' 
aboot  makin'  preparations  for  the  trip.  She  pro- 
vidit  hersel  wi'  a  braw  new  goon,  a  braw  new  shawl, 
an'  a  braw  new  bannet,  wi'  a  forest  o'  gum-floo'ers 
on't — a'  i'  the  very  pink  o'  the  fashion. 

It  was  a  bonnie  mornin'  i'  the  month  o'  June 
whan  we  set  oot  for  the  city  o'  St.  Mungo's.  We 
had  made  it  up  atween  us  that  we  wad  gang 
through  Fife  i'  the  wa'-gaun,  an'  haud  roon'  by 
Perth  i'  the  hame-comin'.  Oor  ootward  voyage 
was  marked  by  nae  incident  worthy  o'  bein'  com- 
mittit  to  paper.  Oor  Glesca  freen's,  wha  had  been 
duly  forewarned  o'  oor  impendin'  veesit,  were  at  the 
Station  on  oor  arrival,  an'  received  us  wi'  open  airms. 
They  treatit  us  wi'  unspeakable  kindness,  an'  great 
was  oor  pleasure  at  the  mony  bonnie  an'  wonderfu' 
sichts  we  saw.  We  cud  hae  spent  twa  weeks 
instead  o'  twa  days  wi'  oor  kind  Glesca  freen's, 
an'  we  were  sair  pressed  to  do  sae,  but  business 
requirements  at  hame  forbade  oor  acceptance  o1 
their  preferred  hospitalities. 

On  the  mornin'  o'  the  third  day  after  oor  arrival, 
we  tane  the  train  for  Dundee.  John,  an'  a  wheen 
ither  freen's  we  had  fa'en  in  wi'  i'  the  city,  convoyed 
us  to  the  railway  station  an'  saw  us  aff. 

"And  pledgin'  aft  to  meet  again, 
We  tore  oorsel's  asunder." 

The  first  pairt  o'  oor  hameward  journey  was 
uneventfu'.  We  had  a  haill  compairtment  o'  the 
carriage  to  oor  twa  sel's.  On  reachin'  Larbert, 
hooever,  in  staps  a  little  fat,  podsy  bodie,  wi'  a 
double  chin,  an'  a  paunch  hoaved  oot  wi'  roast  beef 
an'  maut  licker,  until  it  was  as  capaucious  as  the 
bag  o'  the  Great  Heelan'  Bagpipe.  He  was  the 
very  pickter  o'  health,  guid  natur',  an',  I  may  add, 
impiddence. 

Little  passed  atween  us  in  the  wey  o'  cracks  till 
we  cam'  within  sicht  o'  Stirlin',  whan  I  happened 
to  remark  till  'im,  pointin'  wi'  my  finger  in  the 
direction  o'  St.  Ninians,  "  The  field  o'  Bannockburn, 
sir." 

"  Well,  sir,  and  what  about  it  ?  " 

"Dinna  ye  ken?  That's  the  famous  field  o' 
Bannockburn,  whaur  the  gallant  Bruce  smote  the 
English  invaders  wi'  a  very  great  slauchter." 

"  Never  heard  of  it,  sir." 

"  Weel,  yer  eddication  maun  hae  been  michty 
sair  negleckit,  than." 

"  Not  much,  sir,  not  much.  I've  read  about 
Flodden,  and  I  bet  you  haven't" 

"  Ou  ay,  min,  I  ken  a'  aboot  that,  tae.  But  gin 
there  hadna  been  treachery  on  oor  side  Flodden 
wad  hae  seen  anither  sicht.  An'  there's  ae  thing 
to  be  said  aboot  oor  King  Jamie  that  canna  be  said 
aboot  your  King  Ned  ;  Jamie  stood  till's  guns  as 
lang's  the  breath  o'  life  remained  in's  body,  but 
hen-hearted  Neddie  tane  till's  heels  an'  fled, 

1  Ovver  the  borders  an '  awa' 
Like  Jock  o'  Hazeldean,' 

leavin'  nae  fewer  than  thirty  thoosan'  c'  his 
subjecks  ahent  him.  'Deed,  aye,  min,  an'  there 
they  lie  yirdit  on  the  banks  o'  the  Bannock  till  this 
very  oor  an'  day  yet" 

My  fallow-traiveller  made  nae  reply  to  this,  but 
juist  sat  gruntin'  till  himsel',  an'  twirlin'  's  thooms. 

We  werena  weel  awa'  frae  Stirlin',  whan  a  dog 
begoud  to  wurr  an'  bark,  as  I  thocht  under  the  seat 

Tibbie  was  sittin'  on.  I  glowered  in,  but  naething 
i'  the  shape  o'  a  dog  was  veesible.  Next  I  heard 
a  cat  miowin'  an'  spittin',  appairently  within  the 
preecincts  o'  the  carriage.  I  gi'ed  anither  keek  in 
below,  but  feint  a  cat  was  to  be  seen.  By-an'-by 
a  cock  yokit  to  the  crawin',  an'  syne  a  curn  hens 
began  kaiklin'.  I  keepit  an  e'e  on  Tibbie,  an'  saw 
she  was  shakin'  a'  ower,  an'  lookin'  maist  meeserable. 
At  last  I  speered  at  the  Englishman  gin  he  had 
been  hearin'  the  mysterious  soon's.  He  said  he 
had,  an'  said,  by  wey  o'  explanation,  that  i'  the 
neist  carriage  there  was  a  menagerie  o'  wild  beas'. 
This  was  sma'  consolation  to  Tibbie,  for,  as  she 
said,  "  What  gin  they  brak  oot  ?  they  micht  devoor 
us." 

Next  we  heard  a  gryce  squeakin',  seemin'ly 
frae  the  interior  o'  Tibbie's  radicle  basket. 

I  keepit  a  watchfu'  e'e  on  oor  freen's  movements. 
I  noticed  that  at  ilka  grunt  the  swine  gi'ed,  the 
muscles  o's  throat  were  movin',  an'  his  muckle 
paunch  was  heavin.' 

At  Auchterarder  the  train  haltit  for  a  wee.  I 
ca'd  for  the  station-maister,  an'  complained  till  'im 
aboot  the  diabolical  on-gaun's  o'  oor  fallow-trai- 
veller.  To  the  station-maister  the  fallow  statit, 
that  he  was  a  professional  venturolocust,  an' 
that  he  earned  an  honest  penny  by  gaun'  through 
the  kintra  gie'in'  public  enterteenments.  To  lat 
us  see  that  he  was  tellin'  the  truth,  he  gi'ed  us 
some  swatches  o's  poo'ers  o'  speech,  includin' 
eemitations  o'  cats,  dogs,  bantam-cocks,  an'  swine, 
a'  sae  true  to  natur'  that,  gin  thae  craiters  had 

been  present,  they  wad  hae  tane  him  for  ane  o* 
their  ain  breed. 

Resumin'  oor  seats  aince  mair,  the  train  set  aff 
what  it  cud  flee.  Tibbie  an'  me  an'  the  venturo- 
locust  were  the  sole  occupants  o'  the  compairtment 
as  formerly.  We  passed  Forgandenny  an'  the  Brig 
o'  Earn,  an'  naebody  cam'  into  the  carriage  to 
disturb  oor  meditations.  The  venturolocust  was 
now  as  mim  as  a  moose.  Nae  mair  barkin',  an' 
miowin',  an'  cock-crawin'  wi'm. 

Afore  ye  cud  hae  said  sax  the  train  played  plunk 
into  Moncrieff  Tunnel,  wi  a  skreigh  an'  a  roar  that 
rendered  speakin',  or  at  least  hearin',  entirely  oot 
o'  the  question.  The  darkness,  too,  cam'  ower  us 
as  suddenly  as  it  did  ower  Alloway's  auld  hauntit 
kirk,  whan  Tarn  O'  Shanter  cried  oot,  "  Weel  dune, 
Cutty  Sark ! " 

Whan  we  emerged  frae  the  tunnel  I  noticed 
that  Tibbie  was  scarcely  like  hersel'.  Her  cheeks 
were  ower  red  for  ae  thing — I  cud  see  that,  although 
she  keepit  her  thick  oo'en  veil  drawn  closely  doon 
ower  her  face.  A  closer  inspection  revealed  the 
fack  that  the  veil  was  runkled  mair  than  ordinar'. 
Further  observation  showed  that  her  curls  had 
been  subjeckit  to  some  sort  o'  pressure,  an"  the 
preen  o'  her  shawl  was  feezed  roon'  to  her  shoother- 
head,  insomuch  that  it  lookit  like  a  Hielanman's 
plaid.  Mairover,  I  cud  discern  through  the  texture 
o'  the  veil  that  she  was  bitin'  her  nether  lip  an' 
lookin'  unutterable  things  at  me,  an'  by-an'-by  she 
put  her  fit  on  my  tae  an'  gi'ed  it  a  veecious  nip,  in 
token  that  she  was  dissatisfeed  wi'  my  conduck 

in  some  respeck  ;  though  in  what  partee'klar  respeck 
I  cudna  say,  nor  in  presence  o'  the  Englishman 
durst  I  venture  to  speer. 

Maitters  were  in  this  powster  whan  the  train  drew 
up  at  the  platform,  whaur  there  was  a  great  crood, 
into  the  whilk  the  Englishman  vainisht  in  a  mys- 
terious manner. 

Kennin'  that  we  had  but  little  time  to  pit  aff, 
Tibbie  an'  me  hurried  oot  o'  the  station  an'  awa' 
into  the  toon,  whaur  we  inquired  for  a  hoose  o' 
enterteenment,  and  bein'  direckit  to  an  inn  nae  far 
bye,  we  entered  an'  ordered  tea  for  twa. 

While  the  tea  was  maskin',  it  occurred  to  me 
that  I  micht  fill  up  the  interval  by  inveetin'  Tibbie 
to  explain  hoo  it  cam'  aboot  that  her  cheeks  were 
sae  red,  an'  hoo  her  veil  an'  her  shawl  were  sae 
greatly  carfuffled  an'  malagruized. 

"  'Deed,  Tammas,"  said  she — an'  she  spak'  very 
veecious-like,  not  havin'  recovered  her  wonted 
serenity,  as  I  cud  perceive — "  'Deed,  Tammas,  mony 
ane  speers  the  gait  they  ken  weel  eneugh,  an'  sae 
it  fares  wi'  you." 

"  Me ! "  said  I  ;  "  what  hae  I  dune  to  call  furth  yer 
displeasure  ?  The  woman's  mad  !  " 

"  Ou,  ye'll  pretend  to  be  ignorant,  nae  doot,  but 
that's  aye  the  wey  wi'  you  men.  Ye  either  ken 
a'thing  or  naething — juist  as  it  suits  yer  ain 
purpose ! " 

"  Gude  guide's,  woman,  explain  my  offence,"  said 
I.  "What  did  I  do?" 

"  Juist  kissed  me  whan  we  were  comin'  through 
the  tunnel,  Tammas — that's  what  ye  did,  an'  I 

wad  hae  thocht  naething  o't  aitherns  gin  ye  hadna 
rubbit  my  face  sae  cruelly  wi'  yer  hard  beard,  an' 
naffled  a'  my  veil,  an'  ruggit  at  my  shawl  till  I 
thocht  ye  wad  hae  haen  it  aff  my  back.  Cud  ye 
no  hae  waitit  till  we  got  hame  ?  " 

"Tibbie!"  said  I,  haudin'  up  baith  my  hands, 
"  that  story  is  perfectly  mervellous  !  perfectly 
mervellous !  I  never  laid  a  lip  upo'  yer  face, 
nor  a  han'  upo'  yer  raiment,  either  in  the  tunnel 
or  oot  o'  the  tunnel,  an'  gin  onybody  has  dune't, 
dod  !  the  Englishman  has  been  the  loon  !  " 

"  Are  ye  tellin'  the  truth  ? "  said  Tibbie,  lookin' 
very  anxious  like. 

"  Tellin'  the  truth,  'oman  !  "  roared  I,  at  the  pitch 
o'  my  voice,  for  my  briest  was  noo  rinnin'  ower  wi' 
richteous  indignation  at  'the  thocht  o'  what  that 
villain  o'  a  venturolocust  had  daured  to  do  to  my 
guid-wife,  an'  that  at  my  very  lug.  "Tellin'  the 
truth  !  "  I  repeatit.  "  Surely  I  haena  kissed  ye  sae 
seldom  aewey  an'  anither  that  I  need  to  mak'  ony 
mystery  aboot  it.  A  man  may  fin'  it  convenient 
to  kiss  his  sweetheart  i'  the  dark  to  save  her 
blushes,  but  he  can  surely  affoord  to  kiss  his  wife 
in  braid  daylicht." 

"  Sorra  tak"  him  ! "  exclaimed  Tibbie,  dichtin' 
her  een,  for  by  this  time  the  tears  were  beginnin' 
to  mak'  their  appearance  ;  "  but  gin  I  had  a  grip 
o'  'm,  I  wad  gar  him  he  soused  for  this,  for  it's 
clean  against  the  law  o'  the  land  to  do  sic  a  thing 
to  ony  honest  'oman,  contrair'  to  her  wull  an' 
pleasure." 

"  I'll  hae  the  case  putten  into  the  han's  o'  the 

Shirra,"  said  I,  "an'  that's  as  sure 's  I'm  sittin'  on 
this  chair ! " 

"  Oh,  what'll  I  do  ! "  cried  Tibbie.  "  It  was  ill 
eneugh  for  the  man  to  kiss  me,  Tammas,  but — but 
—oh,  dear  me! — I — I— kissed  the  man,  Tammas, 
an' — an'  kittled  his  oxters,  an' — an'  whan  he  rubbit 
my  cheek  wi'  's  beard,  I  gi'ed  'im  a  blenter  i'  the 
side  o'  the  head  wi'  my  nieve — juist  as  I  do  to 
yersel',  Tammas,  whan  ye're  ower  rouch  wi'  me. 
Oh,  what'll  I  do  ?  for  I  think  black,  burnin'  shame  o' 
mysel.  An'  what'll  the  man  be  thinkin'  but  that 
I'm  juist  as  great  a  blackguaird  as  he  is  himsel'  ?  " 

"  My  beloved  spouse,"  said  I,  speakin'  couthily 
till  her,  "  dinna  tak'  it  sae  muckle  to  heart.  I  ken 
brawly  ye  wadna  hae  dune  't  willin'ly — an'  I'll 
forgi'e  ye,  Tibbie  my  'oman, — but  that  unsanctifeed 
vaig  o'  a  venturolocust — I'll  hae  him " 

"  Deed,  Tammas,  ye  wad  be  a  great  simpleton 
to  pass  'im,"  interjeckit  Tibbie,  stampin'  her  fit  on 
the  floor,  an'  lookin'  the  very  pickter  o'  veecious- 
ness. 

"  Pass  him  !  "  cried  I.  "  Pass  him,  did  ye  say  ? 
If  it  sid  cost  me  a'  I'm  worth  in  this  warl'  I'll 
never  rest  till  I  hae  the  villain  punisht  for  his  misty 
mainners.  There's  no  a  particle  o'  doot  but  he  has 
laid  himsel'  open  to  be  prosecutit  for  an  indecent 
assault  on  a  respectable  leddy ;  an'  gentry  o'  that 
kin',  I  can  tell  ye,  fin'  little  mercy  whan  brocht 
afore  the  tribunal  o'  justice." 

"  A'  that  may  be  true  eneugh,"  said  Tibbie  ;  "  but 
ye  maun  min'  what  I  was  tellin'  ye." 

"  An'  what  was  that  ?  " 

"  Juist  this  Tammas,  that  I  kissed  the  venturo- 
locust ;  an',  ye  ken,  that  may  mak'  a'  the  difference 
i'  the  waif  i'  the  e'e  o'  the  law." 

"  Ay,  Tibbie,  but  ye  can  gie  yer  solemn  aith  that 
ye  did  it  against  yer  wull,  by  mistak,  as  it  were, 
an'  that'll  mak  a'  square." 

"  No  against  my  wull,  Tammas — I'm  ashamed 
to  think  that  I  did  it  quite  volunteerly." 

"  But  what  o'  that  whan  ye  did  it  unwittin'ly  ? 
A  clear  case  o'  mistaken  identity  on  your  pairt, 
Tibbie ;  but  can  the  Englishman  say  as  muckle 
for  himsel'  ?  Weel-a-wat,  no  !  Malice  perpense,  as 
the  lawyers  say — malice  perpense,  Tibbie — assault 
an'  battery — a  maist  heinous  offence,  and  gin  there 
is  law  to  be  gotten  on  this  side  o'  Lon'on,  either 
for  love  or  siller,  I'll  put  it  in  operation  ! " 

"  An'  wad  I  hae  to  be  examined  as  a  witness, 
Tammas  ?  " 

"  Nae  doot  o'  that,  Tibbie.  Ye'll  hae  to  tell  a' 
hoo  it  was  dune — lat  them  see  exactly  hoo  the 
man  kissed  ye — necessar'  for  the  ends  o'  justice 
that  ye  sid  do  sae  ;  withoot  that  it  wad  be  nae 
evidence  ava." 

"  An'  wad  I  hae  to  lat  them  see  hoo  I  kissed 
the  man,  Tammas  ?  " 

"  To  be  sure  ye  wull,  Tibbie,  an'  also  hoo  ye 
kittled  his  oxters,  an'  hoo  ye  struck  him  i'  the  side 
o'  the  head.  Ye  maun  keep  naething  back,  for 
ye'll  be  bund  by  a  solemn  aith  to  tell  the  truth, 
the  haill  truth,  an'  naething  but  the  truth." 

"  Well,  as  sure's  oucht,  Tammas,  I  cudna !  No, 
I  cudna  stan'  up  i'  the  Coort  afore  sae  mony  men- 

fouk,  an'  rehearse  a'  the  operation  that  tane  place 
i'  the  tunnel.  I  wad  be  sure  to  faint  an'  fa'  doon. 
Sae  gin  they  dinna  tak'  my  word  for't,  I'm  dooting 
we'll  jist  need  to  lat  the  vaigabon'  awa'  wi'  his 
ill-gotten  kiss." 

"Weel,  weel,"  said  I,  burstin'  oot  a-lauchin', 
"  we're  equal — equal  noo,  Tibbie,  lass.  After  this, 
ye'll  no  need  to  cast  up  to  me  ony  mair  that 
clandestine  roon'  o'  kissin'  an'  clappin'  I  gat  frae 
Phemie  Fairntickle  under  clud  o'  nicht  i'  the  corn- 
yaird  ower-bye  at  Cockmylane.  Ye  mind  o' 
that  ?  " 

"  Ay,  ay,  Tammas,  but  I  never  wytit  ye  for 
that,  excep'in'  maybe  in  fun." 

"  Nor  'ill  I  ever  blame  ye  for  this  affair,  Tibbie, 
unless  it  be  in  fun,  likewise  ;  for  weel  do  I  ken 
ye  wad  never  hae  kissed  the  venturolocust  gin  it 
hadna  been  dune  i'  the  dark  by  mistak'.  But  an 
I  had  ye  hame,  lass,  ye'se  get  as  mony  legeetimate 
smourichs  as  ye  can  set  a  face  till." 

At  this  point  o'  the  conversation  I  pu'd  oot  my 
watch,  an'  observin'  that  it  wanted  only  seven 
meenutes  o'  train  time,  I  peyed  the  lawin'  an'  aff 
we  startit  for  the  Station,  We  keepit  a  gleg 
look-oot  for  the  venturolocust,  but  frae  that  day 
to  this  never  mair  did  we  see  or  hear  tell  o'  'im. 
We  wandered  up  an'  doon  the  platform,  glowerin' 
into  the  faces  o'  a'  the  men  we  cud  clap  an  e'e  on, 
but  feint  ane  o'  them  had  the  slichtest  likeness  to 
the  venturolocust.  The  train  comin'  up  belyve, 
we  tane  oor  seats,  an'  were  in  due  coorse  safely 
landit  at  Dundee. 


CHAPTER    XXXI 

ODDS  AND  ENDS 

"  T  ADD  no  more! "  quoth  a  certain  paper-readin' 

J.  divine,  steekin'  the  Beuk  wi'  a  lood  bang  whan 
he  cam'  to  the  end  o's  discoorse. 

"  Because  ye  canna,  sir  !  "  growled  an  auld  wife, 
wha  had  been  sittin'  on  the  poopit-stair  durin' 
service,  watchin'  his  "  paper-wark  "  wi'  nae  freen'ly 
expression  on  her  coontenance. 

Like  this  paper-readin'  parson  I  maun  add  no 
more,  but  I'll  defy  ony  wife,  either  auld  or  young, 
to  say  I  canna.  The  truth  is,  I  maun  steek  my 
beuk,  no  that  I've  naething  mair  to  say,  but  that  I 
dreed  I've  said  ower  muckle  already — to  unco  little 
purpose,  I  was  gaun  to  add,  but  na — I  leave  the 
reader  to  find  oot  that  fack  for  himsel'. 

Yet,  gentle  reader,  a  few  "last  words"  ere  we 
pairt.  Whan  I  send  hame  a  suit  o'  claes,  I  aye  put 
the  orra  clippin's  into  the  pouches — they're  very 
serviceable  whan  repairs  come  to  be  needit.  In 
previous  chapters  I've  gi'en  ye  the  claes,  as  it  were, 
— in  this  ane  ye'se  get  the  clippin's.  It's  three 
score  years  naur-haun  sin'  I  left  the  East  Neuk. 
In  that  period  aboot  twa  generations  o'  men  an' 

women  hae  come  an'  gane.  My  heart  grows  grit 
whan  I  think  o't. 

My  faither  an'  mither — are  they  still  livin'  ?  Na, 
baith  dead  !  It's  forty  years  an'  mair  sin'  they 
"  slept  the  sleep  that  knows  no  waking ! "  My 
faither,  like  a  guid  sodger,  dee'd  in  the  execution 
o's  duty.  It  was  in  the  dead  o'  winter,  an'  there 
was  a  heavy  fa'  o'  snaw  on  the  grun',  whan,  sair 
against  my  mither's  will,  he  set  oot  ae  mornin', 
accompanied  by  his  'prentice  loonie,  to  "  whip  the 
cat "  at  the  fairm  o'  Windywa's,  sitiwat  some  three 
mile  an'  a  half  to  the  soothward  o'  Buttonhole. 
Durin'  the  day  a  hasty  thow  had  set  in,  an'  by  mid 
afternoon  rain  cam'  on,  sae  by  the  time  it  was 
gloamin'  dark  the  fields  an'  roads  were  soomin' 
knee  deep  wi'  snaw-broo.  The  guidwife  o'  Windy- 
wa's kindly  entreatit  my  faither  an'  his  'prentice 
laddie  to  tarry  a'  nicht,  but  this  he  refused  to  do, 
for  he  kent  that  gin  he  didna  gang  hame  my 
mither  wad  be  uneasy  aboot  him.  Na,  to  Button- 
hole he  wad  gang  at  whatever  risk,  though  the 
laddie  micht  bide  a'  nicht,  as  he  was  lame  o'  a  leg, 
an'  ill  able  to  trauchle  i'  the  dark  through  the  slush 
an'  gutters. 

Aboot  nine  o'clock  my  faither  left  Windywa's 
his  liefu'  lane.  Neist  mornin'  his  mortal  remains 
were  fund  at  the  bottom  o'  a  deep  pool  in  the 
Mossy  Howe  burn  !  The  fatal  pool  wasna  aboon 
half  a  mile  frae  Buttonhole,  an'  mony  a  happy  'oor 
had  I  spent  soomin'  paper  boaties  on't  whan  I  was 
a  bairn,  little  thinkin'  that  it  was  to  prove  the 
death  o'  ane  sae  near  an'  dear  to  me. 

My  mither,  wha  had  wandered  aboot  the  doors 
the  haill  nicht  through,  lookin'  anxiously  an' 
earnestly  for  his  hame-comin,'  was  the  first  to 
fin'  his  clay-cauld  corp  at  daybrak  the  followin' 
mornin' !  Puir  woman  !  she  never  got  aboon  that 
tragical  event.  An  ill  cauld  she  caught  on  that 
mournfu'  nicht,  added  to  the  dreedfu'  shock  im- 
pairtit  to  her  naterally  delicate  constitution,  threw 
her  into  a  gallopin'  consumption,  an'  afore  the 
ensuin'  Can'lemas,  I  saw  her  clay  tawbernacle  laid 
beside  that  o'  my  faither  in  the  hoose  appointit 
for  a'  livin'.  This  was  a  sair  bereavement  to  me, 
for  as  lang  as  they  lived  Tibbie  an"  me  were 
frequent  veesitors  at  Buttonhole,  an'  sometimes  they 
wad  come  ower  i'  the  simmer  time  an'  spend  a  curn 
days  wi'  us  in  Dundee. 

The  decease  o'  my  faither  an'  mither  havin' 
constituted  me  heir  to  the  family  inheritance  o1 
Buttonhole,  it  becam'  a  serious  question  whether  I 
sidna  bid  fareweel  to  the  pleasant  banks  o'  the 
Tay,  an'  settle  doon  on  my  paternal  acres,  as  my 
forbears  had  dune  for  mony  generations  ;  but  con- 
siderin'  that  the  conversion  o'  sma"  fairms  into  big 
anes,  an'  the  substitution  o'  spinnin'  mills  for 
spinnin'  wheels,  had  greatly  thinned  the  population 
i'  the  East  Neuk,  an'  considerin'  also  that  I  had 
established  a  roarin'  trade  in  Dundee,  I  finally 
resolved  to  remain  whaur  I  was,  an'  put  a  tenant 
on  Buttonhole.  As  Mr.  Archibald  Stitch,  an  auld 
apprentice  o'  mine,  was  gaun  mad  to  get  marriet 
aboot  that  time,  I  offered  him  the  bit  placie  at  a 
fair  rent,  an'  the  guidwill  o'  my  faither's  business 

for  naething,  for  which  he  was  abundantly  thankfu', 
an'  there  he  sat  doon  wi'  a  cantie  bit  wifie,  an' 
brocht  up  a  big  family. 

On  the  back  o'  this  calamity  cam'  the  death  o' 
Tibbie's  mither,  fallowt  i'  the  coorse  o'  natur1  by 
that  o'  her  faither,  an'  their  wa'  gang  brak  the 
hindmost  link  that  bund  her  affections  to  Breerie- 
buss. 

Burleyrackit,  too,  cheenged  han's.  Squire  Bow- 
man havin'  drunk  himsel'  oot  o'  hoose  an'  ha',  gaed 
to  Lon'on  an'  set  up  a  horse-brakin'  business,  an' 
there  he  dee'd  in  a  state  o'  great  poverty  an' 
meesery. 

Ilka  simmer  for  lang  I  made  a  point  o'  spendin' 
a  day  at  Buttonhole,  pairtly  to  see  hoo  Archie  was 
managin'  maitters,  but  chiefly  that  I  micht  drap 
a  tear  o'  filial  devotion  ower  the  lowly  graves  o'  the 
dead,  an'  pu'  a  gowan  frae  the  sod  that  wraps  their 
honoured  clay.  The  last  time  I  veesitit  the  auld 
kirkyaird,  an'  that  was  a  guid  wheen  years  syne,  I 
faun'  the  sexton  measurin'  aff  the  sax  feet  by  twa 
that  constitutes  the  final  earthly  inheritance  alike 
o'  the  loftiest  an'  the  lowliest.  I  drew  near  till  the 
"  hoary-headed  chronicle  "  wi'  some  vague  notion 
that  I  was  aboot  to  excheenge  sentiments  wi'  my 
auld  freen'  Geordie  Mortclaith  ;  but,  alas !  mony 
years  had  gane  sin'  Geordie's  honest  head  had  been 
clappit  by  this  "  trusty  brother  of  the  trade." 

"  A  braw  day,  freen',"  I  remarkit. 

"Deed  is't — a  bonnie  day,"  said  he,  castin'  on 
me  a  glower  o'  mingled  curiosity  an'  suspeecion." 

"Aye  plenty  o'  wark — I  suppose,"  said  I. 

"  Feint  a  muckle  doin'  in  my  way  enoo,"  he 
replied,  wi'  a  sigh  ;  "  only  the  third  job  I've  ha'en 
for  audit  or  nine  weeks." 

"  The  less  wark  ye  get  the  better,"  I  said,  smilin'. 

"  Weel,  I  daursay  you're  no  far  wrang,"  he  said, 
"  but  still  an'  on,  ye  ken,  fouk  maun  live." 

"  Or  rather  fouk  maun  dee  that  ye  may  live." 

"  Weel,  that's  maybe  gey  an  like  the  wey  o't" 

"  But  wha  are  ye  howkin'  this  hole  for — if  ane 
may  speer  ?  " 

"Ou,  it's  for  auld  Patie  Baisler.  He  has  been 
in  a  grainin'  wey  for  mony  lang,  an'  on  Munonday 
nicht  he  wore  awa." 

"  Yea,  though !  my  auld  freen'  Patie  dead  !  That's 
sorrowfu'  tidin's." 

"  Ye  kent  Patie  then  ? "  said  the  sexton,  scruti- 
neezin'  me  wi'  his  little  grey  een  frae  underneath 
the  rim  o'  his  greasy  weather-beaten  bannet 

"  As  weel  as  I  kent  yer  predecessor,  Geordie 
Mortclaith." 

"  Ye  kent  Geordie  then  ?  " 

"  Ay,  an'  hunders  forbye  him  wha  hae  come 
through  your  hands  lang  ere  noo,  I  dreed.  Mr. 
Go  wlan  thump " 

"  Was  dead  afore  my  day ;  but  ye'll  see  his 
headstane  at  the  north  dyke  there." 

"  An'  Mr.  Squeeker " 

"  Was  the  first  corp  I  buried." 

"  Mrs.  Snifters  o'  the  Horse  Shoe  Inn — she's 
dead  too,  I  believe." 

"  Ou,  ay  ;  dead  mony  a  year  an'  day  syne.  Ye 
see  she  grew  ower  frail  to  mind  the  drink  sellin', 

an'  sae  she  gi'ed  up  the  leeshince,  gaed  to  live  wi' 
a  dochter  in  Edinbro',  an'  dee'd  there." 
"  Ye'll  mind  o'  Satmders  Broganawl  ?  " 
"Ou,   ay,  he   lies  yonder,"  an'  he   pointit  to  a 
little  grassy  mound  near  the  kirk  style. 

Havin'  speered  a  few  mair  questions, — no  for 
information,  hooever,  sin'  I  was  as  weel  versed 
in  the  dead-rolls  o'  the  pairish  as  he  was,  but  juist 
because  I  felt  a  mournfu'  interest  in  hearin'  auld 
fameeliar  names — I  bade  him  guid  day,  an'  left  him 
to  pursue  his  solitary  meditations  amang  the  tombs. 


THE   END 

